
TABEL CRONOLOGIC 


1850, 13 noiembrie Se naşte la Edinburgh (Scoţia) Robert 
Louis Stevenson. Tatăl său, Tomas Stevenson, era de 
profesie inginer de faruri. 

1863 Fiind elev, publică primele povestiri în paginile 
„jurnalelor” de familie şi şcolare. 

1867 Intră la universitate şi urmează facultatea de inginerie, la 
dorinţa tatălui său. Profesia însă îi displace. 

1871 Robert Louis Stevenson preferă să studieze dreptul şi se 
înscrie la avocatură. Dar nici dreptul nu corespunde 
preocupărilor sale spirituale. Din acest an datează scrierea 
unei serii de portrete literare şi de note de călătorie. 

1873 Publică întâia lucrare de beletristică - povestirea A 
Lodging for the Night - A Story of Francis Villon (Găzduirea 
lui François Villon). 

1877 Din acest an se consacră totalmente activității literare. 
Trăieşte mult timp când în Franţa, când în California. Publică 
eseuri, articole, în care îşi expune concepţiile sale artistice. 


1877 Apare lucrarea memorialistică An Inland Voyage (O 
călătorie în interiorul ţării). 

1879 Apare volumul de schiţe şi eseuri Travels with a Donkey in 
the Cevennes (Călătorii pe un măgar prin Cevennes). 

1880 Publică drama Deacon Brodie. 

1881 Apare culegerea de eseuri Virginibus Puerisque. 

1882 Stevenson publică Familiar Studies of Men and Books 
(Studii familiare despre oameni şi cărți), precum şi 
culegerea de povestiri New Arabian Nights (Noile basme 
arabe). 

1883 Scrie Comoara din insulă, primul său roman, o poveste de 
aventuri cu pirați şi comori ascunse, considerat una dintre 
cele mai reprezentative lucrări ale lui Stevenson. 

1884-1885 Scrie şi publică câteva culegeri de poeme, printre 
care A Child's Garden of Verses (O grădină poetică pentru 
copii), nuvelele Markheim şi Olalla, precum şi o serie de 
eseuri adunate în cartea Memories and Portraits (Memorii şi 
portrete). 

1885 Publică al doilea roman, Prince Otto, a cărui acţiune se 
desfăşoară într-un stat imaginar, Grünewald. 

1886 Romanul Straniul caz al doctorului Jekyll şi al domnului 
Hyde, una dintre cele mai celebre opere ale lui Stevenson, 
având la bază tema dedublării de personalitate, a inspirat 
numeroase filme. 

1888 Apare Săgeata neagră, roman istoric a cărui acţiune se 
petrece în timpul Războiului celor Două Roze, precum şi 
romanul de aventuri Răpit de pirați, în care personajul 
principal, David Balfour, este un tânăr din Scoţia secolului al 
XVIII-lea, nevoit să înfrunte vicisitudinile vieţii, pentru ca 
într-un final să se maturizeze şi să revendice moştenirea 
familiei. 

1889 Apare romanul Stăpânul din Ballantrae, având ca temă 
centrală răzbunarea şi a cărui acţiune este plasată în Scoţia, 
în America şi în India. 

1893 Apar romanul Catriona (continuarea romanului Răpit de 
pirați), Petreceri nocturne pe insulă (note de călătorie). 

1894 Publică The Ebb-Tide, scurt roman scris în colaborare cu 
Lloyd Osborne. 


1894, 3 decembrie Robert Louis Stevenson se stinge din viaţă 
pe insula Samoa, unde venise în speranţa atenuării 
suferinţei de tuberculoză. 

1895 Apare postum The Vailima Letters (Scrisori din Vailima). 


PARTEA ÎNTÂI 


BĂTRÂNUL PIRAT 
CAPITOLUL | 


CUM S-A PRIPĂŞIT BĂTRÂNUL LUP DE MARE 
LA „AMIRAL BENBOW” 


Squire? Trelawney, doctorul Livesey şi alți câţiva 
gentlemeni m-au îndemnat să înşir pe hârtie tot ce ştiu 
despre Insula Comorilor. Ei sunt de părere să povestesc de 
la început până la sfârşit istoria, fără a ascunde niciun 
amănunt, afară de poziţia geografică a insulei. În vremea 
de faţă consider cu neputinţă a-i arăta coordonatele, 
deoarece comorile se păstrează şi acum acolo. lată-mă, 
deci, că pun mâna pe pană şi, uitând că ne aflăm în anul 
17..., mă întorc cu gândul la vremea când tatăl meu mai 
ţinea hanul cu firma „Amiral Benbow”?, iar într-o bună zi s- 
a pripăşit la noi marinarul cel bătrân şi smead, cu faţa 
brăzdată de urma unei vechi lovituri de sabie. 

Ca azi îl ţin minte cum s-a apropiat cu pas greoi de 
uşa noastră, însoţit de-un hamal, care-i ducea lada 
cocoţată pe-o roabă. Marinarul era un bărbat înalt şi 


1 Squire, titlu dat moşierilor în Anglia (n.tr.). 


2 Benbow, numele unui amiral englez. A trăit la sfârşitul secolului al 
XVII-lea. (n.tr.). 


voinic, cu mers legănat de urs şi cu faţa arsă de soarele 
tropicelor. Părul, prins în coadă şi mirosind tare a păcură, îi 
cobora până la gulerul slinos al caftanului, care mai păstra 
o vagă culoare albăstrie. Avea nişte mâini cioturoase, pline 
de zgărieturi şi cicatrice, cu unghiile negre şi roase, iar 
vârca ce-i brăzda faţa era roşie-lucioasă, oribilă la vedere. 
Mai ţin minte că necunoscutul s-a oprit, a privit o vreme la 
apele golfului, tot sâsâind printre dinţi o melodie, şi a prins 
să-i zică deodată un vechi cântec marinăresc, pe care l-am 
auzit apoi de nenumărate ori din gura lui: 


Lada mortului cea grea, 
Iu-hu-hu, şi-un şip de rom! 
Cinşpe handralăi ținea, 
lu-hu-hu, şi-un şip de rom! 


Avea un glas dogit, de bătrân, care scârţâia ca o 
pârghie de cabestan?. 

Şi băţul din mâna lui semăna a pârghie. Bătu cu băţul 
acesta în uşă, şi când tata ieşi în prag, îi ceru cu glas răstit 
un pahar de rom. 

Tata îi aduse romul, şi el prinse să bea, savurând cu 
aer de cunoscător fiecare înghiţitură. Din când în când se 
întrerupea pentru a-şi arunca privirea ba la firmă, ba la 
stâncile din apropiere. 

— Bun loc, spuse el în sfârşit. Tocmai potrivit pentru o 
tavernă. Cred că ai muşterii cu duiumul, nu-i aşa, 
prietene? 

Tata răspunse că, din păcate, nu prea are muşterii. 

— Fie şi aşa! spuse marinarul. Eu, unul, mi-am găsit 
culcuşul... Ei, prietene! îl strigă el pe omul cu roaba. Vino- 
ncoace şi ajută-mă să car lada înăuntru... Am să stau aici o 
vreme, urmă el. N-aveţi nicio grijă, nu-s mofturos. Un 
pahar de rom, nişte şuncă şi un scrob - iată tot ce-mi 


3 Scripetele pe care se înfăşoară lanţul ce ridică ancora (n.tr.). 


trebuie. Şi stânca de colo, de unde să văd corăbiile în 
largul mării... Aţi vrea să ştiţi şi cum îmi zice? Puteţi să-mi 
spuneţi „căpitane”. lar dacă mai poftiţi şi aşa ceva - luaţi 
de acilea! 

Şi zvârli pe podea câteva monede de aur. 

— Când s-or sfârşi astea, veniţi de-mi cereţi altele, 
rosti el cu asprime, privind de sus la tata. 

Ce-i drept, nu-i păcat: deşi straiele de pe el nu păreau 
cine ştie ce bune şi nici vorbirea nu-i era prea aleasă, 
bătrânul nu arăta a marinar de rând. Mai curând l-ai fi 
putut lua drept căpitan de corabie ori un secund dintre cei 
deprinşi să poruncească şi să li se supună oamenii. Se 
simţea că-i place să se şi grozăvească puţintel. 

Omul cu roaba ne povesti că bătrânul a sosit ieri de 
dimineaţă cu diligenţa, a tras la hanul „Royal George” şi 
chiar din prima clipă a început să se intereseze de toate 
hanurile aşezate pe malul mării. Auzind vorbe bune despre 
hanul nostru şi aflând că-i aşezat într-un loc mai dosnic, 
departe de sat, căpitanul a hotărât să se stabilească la noi. 

Asta-i tot ce am putut afla despre chiriaşul nostru. 

Era un om tăcut din fire. Rătăcea zile întregi în jurul 
golfului şi se căţăra pe toate stâncile, luându-şi cu el 
ocheanul de aramă. Serile se retrăgea de obicei într-un 
ungher din sala cea mare, lângă cămin, cerea nişte rom şi 
apă, le amesteca şi tot sorbea alene din tăria asta. Nu 
răspundea dacă-l întreba cineva o vorbă, îi arunca doar o 
căutătură cruntă şi prindea să forăie pe nas, ca o sirenă de 
corabie pierdută în ceaţă. Ne-am deprins curând şi noi, ca 
şi muşteriii noştri, să-l lăsăm în pace. În fiecare zi, 
întorcându-se de la plimbare, ne întreba dacă n-au trecut 
cumva pe drum nişte marinari. La început credeam că-i 
lipseşte tovărăşia oamenilor de teapa lui, dar pe urmă am 
început să ne dăm seama că de fapt se fereşte ca de foc 
să dea ochii cu ei. De se întâmpla să-şi facă drum spre 


Bristol vreun marinar, poposind în cale la „Amiral 
Benbow”, căpitanul îl cerceta cu privirea de după 
perdelele de la uşă şi doar după asta intra în sală. De faţă 
cu asemenea muşterii tăcea de obicei ca peştele. 

Eu ştiam prea bine care-i pricina, căci căpitanul îmi 
povestise de cine se teme. Mă luase odată mai la o parte 
şi-mi făgăduise să-mi dea câte un bănuţ de patru penny de 
argint la fiecare întâi ale lunii, numai „să fiu cu ochii în 
patru, şi dacă văd cumva vreun marinar fără un picior”, să- 
i dau îndată de ştire. Când venea ziua de întâi şi-mi 
ceream simbria, căpitanul prindea iar să forăâie pe nas, 
privindu-mă fioros, dar peste câteva zile îmi aducea totuşi 
bănuţul şi-mi repeta porunca să fiu cu ochii în patru la 
„marinarul fără un picior”. 

Ajunsesem să-l văd şi în vis. În nopţile furtunoase, 
când vântul zguduia din temelii toată hardughia noastră, 
iar valurile mugeau în golf, înălțându-se spumegânde 
până-n buza stâncilor, îl visam într-o mie de feluri, fioros 
ca o mie de diavoli. lar piciorul i-l vedeam tăiat ba de la 
genunchi, ba de la şold. Uneori mi se nălucea în chip de 
monstru, şi singurul lui picior părea să-i crească de undeva 
din mijlocul trupului. Se lua după mine, tot ţopăind aşa 
într-un picior şi sărind peste garduri şi şanţuri. 

Scump mă costau cei patru penny ai mei pe lună, 
plătiţi cu asemenea vise năstruşnice. 

Dar lăsând la o parte spaima ce mi-o băgase în oase 
cu poveştile lui despre marinarul cel şchiop, mă temeam 
mult mai puţin de căpitan decât toţi ceilalţi oameni din 
jurul meu, care ţâţâiau de frica lui în serile când, ametit de 
rom, se pornea să-şi cânte cântecele acelea sălbatice şi 
neruşinate, fără să-i pese de nimeni. Uneori îi venea cheful 
să poftească toţi muşteriii la masa lui, să le facă cinste cu 
un pahar. Oaspeţii dârdâiau de spaimă, dar el nici nu se 
sinchisea, silindu-i să-i asculte poveştile despre fel de fel 


de aventuri, ori să-i ţină toţi în cor isonul. Şi atunci pereţii 
casei noastre se cutremurau de răcnete „lo-ho-ho şi-un şip 
de rom”, căci toţi muşteriii, de teamă să nu-l supere 
cumva pe căpitan, se străduiau să strige şi să cânte care 
mai de care. In asemenea clipe bătrânul era groaznic la 
vedere: ba bătea cu pumnul în masă cerând tăcere, ba se 
făcea foc, dacă-l întrerupea cineva punându-i vreo 
întrebare, ba, dimpotrivă, se înfuria, dacă nu-i punea 
nimeni întrebări, căci, după părerea lui, asta însemna că 
nu e ascultat cu toată luarea-aminte. Nimeni n-avea voie 
să se ridice de la masă până nu-i venea lui somnul. Atunci 
pornea, şontâc-şontăc, şi, clătinându-se, se ducea să se 
culce. 

Dar şi mai înspăimântătoare decât el erau poveştile 
lui. Groaznicele lui poveştile, în care figurau din belşug 
spânzurătorile, torturile, furtunile, piraţii din Marea 
Caraibilor, cuiburile de tâlhari şi nelegiuirile lor. 

Toată viaţa şi-o petrecuse printre cei mai crunţi 
răufăcători. lar sudălmile, care-i însoțeau fiecare cuvânt, îi 
speriau pe naivii noştri consăteni mai straşnic decât toate 
fărădelegile pe care le istorisea. 

Taică-meu nu mai contenea să spună că o să 
trebuiască să ne închidem în curând hanul, căci căpitanul 
e în stare să ne sperie toţi muşteriii. Parcă mai are cineva 
chef să îndure asemenea batjocuri şi să tremure de 
spaimă pe urmă, în drum spre casă?! Eu cred însă că, 
dimpotrivă, căpitanul ne aducea mai curând câştig. E 
adevărat că muşteriii se temeau de el, dar, după o zi- 
două, curiozitatea îi ademenea iar la han, căci căpitanul 
adusese cu el un fel de plăcută tulburare în viaţa noastră 
monotonă. Printre tineret şi-a găsit chiar şi câţiva 
admiratori, care declarau că-l adoră. „E un adevărat lup de 
mare, căpitanul!” exclamau ei. 


După părerea lor, numai astfel de oameni au făcut din 
Anglia regina mărilor. 

Pe de altă parte însă, omul acesta ne aducea într- 
adevăr pagube. Trecea săptămână după săptămână şi 
lună după lună, iar banii pe care ni-i dăduse la venire se 
isprăviseră demult, dar de atunci nu ne mai plătea, şi tata 
nu se încumeta să-i ceară. Nu apuca bietul tata să îngâne 
ceva pe chestia asta, că bătrânul se şi pornea să forăie pe 
nas, apoi forăitul se prefăcea într-un fel de muget şi taică- 
meu se grăbea să-şi ia tălpăşiţa din odaie. De multe ori l- 
am văzut  frângându-şi  deznădăjduit mâinile după 
asemenea zadarnice încercări. Nu mă îndoiesc că spaimele 
şi deznădejdea asta au grăbit oarecum amarnicul şi 
timpuriul său sfârşit. 

Câtă vreme a stat la noi, căpitanul nu şi-a schimbat 
niciodată straiele, numai câteva perechi de ciorapi noi a 
cumpărat de la un negustor ambulant. Când i s-a descusut 
unul dintre colţurile tricornului, căpitanul nici nu s-a 
sinchisit, deşi pe vreme vântoasă îl incomoda grozav; ţin 
minte şi ce haină ponosită avea; oricât se străduia el s-o 
dreagă, până la urmă tot s-a prefăcut în zdrenţe. 

Niciodată nu l-am văzut să scrie o scrisoare şi nici n-a 
primit vreuna. Şi niciodată n-a discutat cu nimeni decât la 
beţie. De asemenea nu l-a văzut nimeni dintre noi să-şi 
deschidă vreodată lada. 

O singură dată a îndrăznit cineva să-l contrazică pe 
căpitan, dar şi asta s-a întâmplat doar în ultimele zile ale 
şederii lui la noi, pe când sărmanul meu părinte zăcea pe 
patul morţii. 

Într-o seară a venit să-l vadă pe bolnav doctorul 
Livesey. L-a examinat, apoi, după ce a gustat din bucatele 
cu care l-a tratat mama, a coborât în sala cea mare să 
fumeze o lulea până i se va aduce calul. Bietul dobitoc 
rămăsese în sat, căci la „Benbow” nu tineam grajd. 


L-am condus pe doctor până-n sala cea mare şi ţin 
minte că domnul acesta elegant îmbrăcat, cu perucă albă 
ca zăpada, zvelt, cu ochi negri strălucitori, delicat şi 
extrem de politicos, părea complet străin printre ţopârlanii 
care ne frecventau de obicei hanul. Ce distins arăta el, mai 
ales alături de sperietoarea noastră de ciori, piratul acesta 
murdar, ursuz şi mătăhălos, care înghiţise o cantitate 
respectabilă de rom şi şedea acum prăvălit, cu coatele 
lăbărţate pe masă. 

Deodată, căpitanul prinse iar să-şi zică cântecelul 
favorit: 


Lada mortului cea grea! 
lu-hu-hu şi-un şip de rom! 
Cinşpe handralăi ținea, 
lu-hu-hu şi-un şip de rom! 
Bea şi dracii să te ia, 
lu-hu-hu şi-un şip de rom! 


La început, fusesem convins că „lada mortului” e chiar 
lada aceea din odaia căpitanului. 

In visele mele urâte lada asta mi se nălucea adesea 
odată cu marinarul cel fără un picior. Dar încetul cu 
încetul, ne obişnuiserăm toţi cu cântecul lui şi nu-i mai 
dădeam atenţie. Numai doctorul Livesey n-avusese încă 
prilejul să-l audă şi, după cum am observat eu, nu i-a făcut 
o impresie prea plăcută. S-a uitat sever la căpitan, apoi şi- 
a reluat convorbirea cu bătrânul grădinar Taylor, urmând 
să-i povestească despre un nou mijloc de a tămădui 
reumatismul. Căpitanul însă, înfierbântat de cântec, lovi cu 
pumnul în masă. Asta însemna că cere linişte. 

Toate glasurile amuţiră, numai doctorul Livesey îşi 
urmă liniştit convorbirea, tot trăgând din pipă. Căpitanul îi 
aruncă o privire străpungătoare, lovi iar cu pumnul 


A 

masă, apoi îi aruncă o privire şi mai străpungătoare şi urlă 
deodată, însoţindu-şi fiecare cuvânt cu câte o sudalmă: 

— Ei, ăla de colo, de pe punte, tacă-ţi fleanca! 

— Mie-mi spuneţi, domnule?! întrebă doctorul. 

Căpitanul răspunse că într-adevăr lui i se adresează, 
fără să uite să adauge o sudalmă. 

— In cazul acesta, domnule, răspunse doctorul, 
trebuie să vă anunţ că, dacă nu veţi înceta să mai chefuiţi 
astfel, o să scăpaţi în curând lumea de unul dintre cei mai 
dezgustători beţivani! 

Turbat de mânie, căpitanul sări în picioare, scoase din 
buzunar un briceag, îl deschise şi-l anunţă pe doctor că 
acuşi îl pironeşte de perete. 

Doctorul nici nu clipi măcar. Fără să se întoarcă, cu 
aceeaşi voce liniştită, dar un pic mai tare, ca să-l poată 
auzi toată lumea, îi aruncă peste umăr: 

— Dacă nu pui imediat briceagul în buzunar, îţi spun 
pe cinstea mea c-ai să atârni în ştreang chiar după cea 
dintâi sesiune a curţii cu juri. 

Privirile li se înfruntară. Căpitanul îşi cobori cel dintâi 
ochii, îşi puse briceagul în buzunar şi se lăsă să cadă în 
scaun, mârâind ca un câine bătut. 

— lar acum, domnule, urmă doctorul, întrucât am 
constatat că în circumscripţia mea s-a pripăşit un element 
de teapa dumitale, am să stau de veghe zi şi noapte. Eu 
nu sunt numai doctor, ci şi judecător aici. Şi dacă-mi va 
ajunge la urechi cea mai mică plângere împotriva dumitale 
- chiar de-ar fi vorba numai de o jignire adusă cuiva... ca 
acum, de pildă -, voi lua cele mai severe măsuri ca să-ţi 
primeşti pedeapsa cuvenită. Asta-i tot ce am avut să-ți 
spun. 

Curând îi fu adus calul, şi doctorul Livesey plecă, iar 
căpitanul rămase toată seara smerit şi tăcut şi nu se mai 
schimbă nici în serile ce au urmat. 


CAPITOLUL II 
CÂINE NEGRU VINE ŞI PLEACĂ 


Nu peste multă vreme avu loc şi cea dintâi din lanţul 
acela de tainice întâmplări, mulţumită cărora ne-am văzut 
în sfârşit scăpaţi de prezenţa căpitanului. Dar, după cum 
veţi constata şi dumneavoastră, scăpând de el, n-am 
scăpat de necazurile ce ni le-a lăsat moştenire. 

Era o iarnă grea, cu geruri năprasnice şi viforniţe 
cumplite. Vedeam prea bine cu toţii că sărmanul meu tată 
nu are să mai ajungă să vadă primăvara. Pe zi ce trecea se 
simţea tot mai rău. Mama şi cu mine eram nevoiţi să 
facem toată treaba la han şi aveam atâtea pe capul 
nostru, încât nu ne prea îngrijeam de chiriaşul nostru cel 
atât de buclucaş. 

Şi iată că sosi dimineaţa aceea geroasă de ianuarie. 
Malurile golfului scăpărau sub chiciură şi apele crescute 
unduiau uşor, lingând stâncile. Soarele nu ajunsese încă să 
se înalțe şi-şi săgeta doar cele dintâi raze din culmea 
dealului spre largul mării. Căpitanul se trezise azi mai 
devreme decât de obicei şi pornise spre mare. Sub 
pulpanele largi ale veşmântului său albastru şi zdrenţăros 
se bălăbăânea sabia. Păşea cu tricornul pe ceafă şi 
ocheanul la subsuoară, iar din gură îi izbucneau trâmbe de 
aburi, învârtejindu-se în văzduh ca nişte nouraşi de fum. L- 
am auzit mormăind ceva, supărat, înainte de a dispărea 
după stânca cea înaltă - pesemne tot nu putea uita de 
recenta ciocnire cu doctorul Livesey. 

Mama era sus, la tata, iar eu trebăluiam pe lângă 
masă, aşteptându-l pe căpitan cu dejunul, când deodată se 
deschise uşa şi intră în sală un om, pe care nu-l mai 
văzusem niciodată pe la noi. 


Era palid ca ceara şi am observat îndată că-i lipsesc 
două degete de la mâna stângă. N-avea nimic războinic în 
înfăţişare, în pofida sabiei mici ce-i atârna la şold. 

După cum am mai spus, eram mereu cu ochii în patru 
la fiecare marinar, indiferent dacă avea numai un picior 
sau le avea pe amândouă, aşa că omul acesta m-a pus 
îndată pe gânduri. Semăna el prea puţin a marinar, nu-i 
vorbă, dar am simţit îndată că nu-i lucru curat la mijloc. 

L-am întrebat ce pofteşte, şi el îmi ceru un pahar de 
rom. Am vrut să dau fuga să-i îndeplinesc porunca, dar el 
se aşeză la masă şi mă chemă iar. M-am oprit cu 
şerveţelul în mână. 

— la vino încoace, piciule, spuse el. Dă-te mai 
aproape. Masa asta aşa de frumos aşternută îl aşteaptă pe 
prietenul meu, secundul Bill, nu-i aşa? mă întrebă el 
rânjind. 

l-am răspuns că nu cunosc niciun fel de secund pe 
care să-l cheme Bill şi că masa îl aşteaptă pe unul dintre 
chiriaşii noştri, căruia îi zicem cu toţii căpitanul. 

— Mă rog, spuse el, prietenul meu Bill poate fi numit 
şi căpitan, asta nu schimbă nimic. Dar nu-i aşa că acest 
căpitan al vostru are o cicatrice pe obraz şi purtări cât se 
poate de alese, mai cu seamă când se îmbată? De, aşa e şi 
scumpul meu prieten Bill. lar cicatricea o are şi el tot pe 
obrazul drept. Vasăzică sunt toate în bună regulă, nu-i 
aşa? Şi acum mai întreb o dată, scumpul meu prieten Bill 
locuieşte în casa asta? 

l-am răspuns că prietenul său căpitanul e dus la 
plimbare. 

— Şi unde s-a dus, piciule? Poţi să-mi spui? 

l-am arătat stânca pe care se căţăra zilnic căpitanul şi 
i-am spus că se va întoarce probabil curând. 

— Cam cât de curând? 

Şi după ce-mi mai puse câteva întrebări adăugă: 


— Să vezi ce are să se mai bucure prietenul meu Bill, 
când o să mă vadă. Mai dihai decât dacă s-ar fi pomenit c- 
o sticlă de rom sub nas! 

Avea însă un aer atât de sinistru spunând toate 
acestea, încât puteam fi încredinţat că n-avea să se 
bucure chiar aşa de tare căpitanul văzându-l. Dar mi-am 
spus îndată că asta nu mă priveşte. Şi, la urma urmelor, 
nici nu puteam face nimic, căci necunoscutul se aşezase 
chiar lângă uşă, pândindu-mă cum ar pândi pisica 
şoarecele. Când am dat să ies în curte, m-a strigat îndată. 
Şi pentru că m-am făcut a nu auzi, pe faţa lui unsuroasă a 
apărut o expresie atât de sălbatică şi din gură i-a izbucnit 
o sudalmă atât de cumplită, încât am înlemnit locului. Dar 
n-am apucat să intru iar în sală, că s-a şi îmblânzit. A făcut 
haz de mutra mea speriată şi m-a bătut pe umăr, 
spunându-mi că sunt un puşti de treabă şi că m-a îndrăgit 
de cum m-a văzut. 

— Află că am şi eu un băieţel, de care sunt grozav de 
mândru, îmi spuse el. Semănaţi între voi ca două picături 
de apă. Dar să ştii, puştiule, că băieţii trebuie să fie mai 
ales ascultători. Auzi tu? Dacă ai fi cutreierat şi tu mările 
cu Bill, n-ar fi trebuit să te strige nimeni de două ori la 
rând. Bill nu îşi repeta niciodată poruncile. Nu-u-u. Şi nici 
cei care navigau cu el. Aha, uite-l şi pe drăguţul nostru de 
Bill, cu ocheanul subsuoară, aibă-l Domnul în paza Sa! Hai 
să ne ascundem după uşă, puştiule, să-i facem o surpriză 
lui Bill, să-l bucurăm, drăguţul de el! 

Cu aceste cuvinte, el mă îmbrânci într-un colţ şi se 
postă în faţa mea. Uşa, rămasă deschisă, ne ascundea pe 
amândoi. Am simţit că mă cuprinde teama, mai ales când 
am observat că şi necunoscutului îi e cam frică. Işi tot 
încleşta degetele pe mânerul sabiei, pe care o trăsese un 
pic din teacă, şi făcea tot timpul nişte mişcări ciudate, de 
parcă ar fi încercat să înghită ceva ce i se oprise în gât. 


În sfârşit căpitanul dădu buzna în sală, trânti uşa şi, 
fără să mai ia aminte în jur, porni drept spre masa unde îl 
aştepta dejunul. 

— Bill! rosti necunoscutul, străduindu-se să păstreze-n 
glas o intonaţie cât mai hotărâtă şi mai firească. 

Căpitanul se întoarse brusc şi rămase încremenit în 
faţa noastră. Din ars de soare cum era, se făcuse ca 
pământul. Până şi nasul i se învineţise. Avea aerul unui om 
care s-a întâlnit cu o fantomă, dacă nu cu diavolul în 
persoană. Trebuie să vă mărturisesc că m-a cuprins mila 
văzându-l, atât mi s-a părut deodată de îmbătrânit şi de 
prăpădit. 

— Nu mă recunoşti, Bill, dragă? Cum de nu-ți 
recunoşti vechiul  tovarăş de bord, Bill? spuse 
necunoscutul. 

Căpitanul căscă gura după aer, ca un peşte pe uscat. 

— Câinele Negru! bâigui el în sfârşit. 

— Chiar el, răspunse necunoscutul, prinzând curaj. 
Câinele Negru a venit să-şi vadă vechiul tovarăş de bord, 
pe drăguţul de Bill, care s-a aranjat atât de bine la hanul 
„Amiral Benbow”. Ah, Bill, Bill! Multă apă a mai curs pe 
gârlă de când mi-am pierdut eu astea două gheare ale 
mele! exclamă el, ridicându-şi mâna schiloadă. 

— Să lăsăm pălăvrăgeala, îi curmă vorba căpitanul. 
Uite că mi-ai dat de urmă. Acum spune ce pofteşti de la 
mine. 

— Bravo, acu te recunosc şi eu, Bill, răspunse Câinele 
Negru. Ai dreptate. Uite, piciul ăsta simpatic are să-mi 
aducă un păhăruţ de rom şi după asta, dacă vrei, o să 
stăm de vorbă pe şleau, ca doi vechi prieteni. Bine zic? 

Când m-am întors cu sticla, i-am găsit pe amândoi la 
masă. 


Câinele Negru se aşezase chiar lângă uşă, la capătul 
laviţei, şi cu un ochi privea la vechiul său prieten, iar cu 
celălalt căuta la uşă, gata să fugă. 

Imi porunci să plec şi să las uşa deschisă. 

— Ca să nu te uiţi cumva pe gaura cheii, drăguță, mă 
lămuri el. l-am lăsat, deci, pe amândoi în sală şi m-am 
întors la tejghea. 

Cu toate străduinţele mele, multă vreme n-am putut 
auzi nimic altceva decât un murmur înăbuşit. Dar încetul 
cu încetul vocile prindeau tărie şi în sfârşit am izbutit să 
desluşesc câteva cuvinte, care însemnau de fapt tot 
atâtea sudălmi. 

În cele din urmă căpitanul izbucni: 

— Nu, nu, nu, şi încă o dată nu! Nici să n-aud de aşa 
ceva! Ai priceput? 

Pe urmă iar câteva cuvinte răzlețe: 

— Dacă e să ajungem la spânzurătoare, cel puţin să 
ne pună ştreangul de gât la toţi! 

In clipa următoare, când mă aşteptam mai puţin, am 
auzit un val năprasnic de sudălmi, masa şi laviţele se 
năruiră cu zgomot, răsună un zângănit de lame ciocnite, 
apoi un țipăt de durere şi peste o secundă l-am văzut pe 
Câinele Negru rupând-o la fugă spre uşă. Căpitanul gonea 
pe urmele lui. Erau amândoi cu săbiile dezgolite şi din 
umărul stâng al Câinelui Negru ţâşnea un firicel de sânge. 
Căpitanul îl ajunse chiar lângă uşă, îşi roti sabia deasupra 
capului şi vru să-i aplice fugarului o lovitură 
înspăimântătoare, care de bună seamă l-ar fi despicat în 
două, dacă lama nu s-ar fi agăţat de tăblia de la uşă, cu 
firma noastră: „Amiral Benbow”. Până acum se mai poate 
vedea pe tăblie urma acelei lovituri de sabie. 

Cu asta, bătălia luă sfârşit. 

Ajuns afară, Câinele Negru, în ciuda rănii sale, o luă la 
picior cu atâta repeziciune, încât într-o jumătate de minut 


se şi făcu nevăzut. Căpitanul rămase locului, privind năuc 
spre tăblia de la uşă. Apoi se frecă la ochi şi se întoarse cu 
paşi împleticiţi în casă. 

— Jim, porunci el, adu-mi nişte rom! 

Se clătină şi se sprijini cu mâna de perete. 

— Sunteţi rănit, domnule? am strigat eu speriat. 

— Adu rom! îşi repetă el porunca. Trebuie să spăl 
putina. Rom! Auzi tu! Adu rom! 

Am pornit după rom, dar de emoție am spart paharul 
şi am mânjit tejgheaua. În vreme ce turnam rom în alt 
pahar, am auzit deodată o bufnitură în sala cea mare, de 
parcă s-ar fi prăbuşit un corp greu pe podele. Am dat fuga 
şi l-am văzut pe căpitan întins cât era de lung pe 
duşumea. Mama, speriată de ţipete şi de zarva încăierării, 
dăduse fuga şi ea pe scări, să-mi vină în ajutor. În doi am 
ridicat capul căpitanului, sprijinindu-l pe genunchii noştri. 
Bătrânul gâfâia zgomotos şi greu. Ochii şi-i ţinea închişi şi 
faţa i se făcuse stacojie. 

— Doamne Sfinte! a exclamat mama. Ce ruşine 
pentru hanul nostru. Şi tocmai acuma şi-a găsit bietul 
taică-tău să se îmbolnăvească! 

Nu ştiam cum să-l mai ajutăm pe căpitan, căci 
credeam amândoi că a fost rănit de moarte în încăierarea 
cu necunoscutul. Am adus romul şi am încercat să-i torn 
câteva picături în gură. Dar fălcile lui puternice erau 
încleştate şi tari ca fierul. 

Din fericire, tocmai în clipa aceea se deschise uşa şi 
intră doctorul Livesey, care venise să-l viziteze pe 
sărmanul taică-meu. 

— Ajută-ne, doctore! am strigat noi. Ce să facem? 
Oare unde-o fi rănit? 

— Rănit? râse doctorul. Nu e mai rănit decât mine ori 
decât tine. Pur şi simplu l-a lovit damblaua. Ce să-i faci, l- 
am prevenit că aşa o să păţească... Ei, doamnă Hawkins, 


înapoiază-te, te rog, sus la soţul dumitale şi, dacă se 
poate, străduieşte-te să nu-i spui nimic de cele întâmplate. 
Cât despre mine, am să încerc să salvez această viaţă 
întreit nevrednică. Jim, adu-mi un lighean. 

Când m-am întors eu cu ligheanul, doctorul îi şi 
suflecase căpitanului mâneca,  dezgolindu-i braţul 
musculos. Pe pielea bronzată am văzut o mulţime de 
tatuaje. Între umăr şi cot avea câteva inscripţii punctate cu 
albastru: „Împlinească-ţi-se visurile, Billy Bones”, „Dea 
Domnul vânt bun” şi „Să-ţi fie cu noroc”. 

Aproape de umăr avea desenată o spânzurătoare şi 
un ins spânzurat. După cum mi s-a părut mie, desenul 
acesta era executat cu mult meşteşug. 

— Profetic desen, remarcă doctorul, atingând cu 
degetul tatuajul. Şi acum, domnule Billy Bones, dacă 
acesta ţi-e într-adevăr numele, o să vedem şi ce culoare 
are sângele dumitale. Nu te temi de sânge, Jim? zise el 
întorcându-se spre mine. 

— Nu, domnule, am răspuns eu. 

— Perfect, spuse doctorul. Ţine-mi ligheanul. 

El luă lanţeta şi crestă o vână. 

Mult sânge i-a curs căpitanului înainte de a-l vedea noi 
deschizând ochii şi aruncându-ne o căutătură tulbure. Il 
recunoscu pe doctor şi-şi încruntă sprâncenele. Apoi mă 
văzu şi pe mine şi se linişti întru câtva. Dar după o clipă, 
faţa i se înroşi deodată şi, încercând să se ridice, scoase 
un răcnet furios: 

— Unde-i Câinele Negru? 

— Afară de dumneata nu-i niciun câine aici, spuse 
doctorul. Află că ai băut prea mult rom şi te-a lovit într- 
adevăr damblaua, după cum ţi-am mai prezis-o. lar eu 
sunt nevoit acum să te scot din groapă, cu toate că nu-mi 
face nicio plăcere. Aşadar, domnule Bones... 

— Nu mă cheamă Bones. 


— N-are nicio însemnătate dacă te cheamă aşa sau 
nu, spuse calm doctorul. E numele unui pirat, după câte 
ştiu eu, şi-ţi zic aşa ca să nu pierdem timpul. Deci, 
domnule Bones, iată ce vreau să-ţi spun: un pahar de rom 
nu e în stare, fireşte, să te omoare, dar dacă ai să mai bei 
un singur pahar, o să-ţi vie cheful pe urmă să bei şi altele. 
Iti jur, deci, pe peruca mea că, dacă nu te laşi de băutură, 
ai să dai cât de curând ortul popii, înţelesu-m-ai? Adică în 
pământ ai să te întorci, cum spune Biblia. Şi acum 
încearcă să te ridici. Am să te ajut să mergi până la patul 
dumitale. 

Cu destulă trudă l-am târât pe căpitan până sus în 
odaie şi l-am culcat pe patul lui. El se lăsă să cadă între 
perne şi rămase să zacă aşa, ca un buştean. 

— la aminte, Billy Bones, mai spuse doctorul, îţi 
vorbesc fără niciun înconjur: cuvântul „rom” şi cuvântul 
„moarte” înseamnă pentru dumneata exact acelaşi lucru. 

Apoi, luându-mă de mână, doctorul porni spre odaia 
unde zăcea taică-meu. 

— Fleacuri, spuse el, închizând uşa în urma noastră. 
Am scos atâta sânge din el, încât l-am liniştit, cred, pentru 
multă vreme. Acum trebuie să stea la pat o săptămână, 
ceea ce e cât se poate de folositor şi pentru el, şi pentru 
noi. Dar un al doilea atac l-ar da gata. 

CAPITOLUL III 


SEMNUL NEGRU 


Aproape de prânz, am intrat la căpitan în odaie, 
aducându-i o băutură răcoritoare şi doctoria. L-am găsit în 
aceeaşi poziţie, dar îşi revenise puţin. Mi s-a părut foarte 
slăbit şi în acelaşi timp extrem de tulburat. 


— Jim, mi se adresă el, din casa asta numai tu eşti mai 
de treabă. Ş-apoi ştii că am fost întotdeauna bun cu tine. 
În fiecare lună îţi dădeam câte un bănuţ de argint de patru 
penny, iar acum, văzând cât mi-e de rău şi cum m-au 
părăsit toţi, nu-i aşa că ai să-mi aduci un păhăruţ de rom? 

— Doctorul spune că..., am dat să încep eu. 

Dar el porni să-l înjure pe doctor cu şi mai turbată 
mânie, deşi abia se mai ţinea sufletul în el. 

— Toţi doctorii sunt nişte nătărăi, urlă el. Ş-apoi de 
unde vrei să priceapă pârlitul vostru de doctor ce poate un 
marinar? Am fost eu prin nişte ţări unde domneşte o 
căldură ca într-un cazan cu smoală, unde Jack cel Galben‘ 
seceră oamenii pe capete, iar cutremurele zguduie 
pământul cum îşi poartă marea talazurile. Habar n-are 
doctorul vostru de asemenea locuri! Şi, dacă vrei să ştii, 
numai cu rom am trăit pe-acolo... Romul mi-era şi carne, şi 
apă, şi nevastă, şi prieten. Dacă nu-mi dai acuma o 
picătură de rom, am să seamăn cu o epavă pe care o 
aruncă valurile la țărm. Să ştii, Jim, că sângele meu are să 
cadă pe capul tău ca şi pe al pârlitului tău de doctor. 

Şi iar se porni pe înjurături. 

— Uită-te cum îmi tremură degetele, Jim, urmă el cu 
glas plângător. Şi nici nu le pot opri din tremurat. Azi n-am 
pus niciun strop de rom în gură. Crede-mă, doctorul tău e 
un neghiob. Dacă nu trag un gât de rom, Jim dragă, o să 
am iar coşmaruri. Mi s-au şi nălucit de-acum nişte vedenii, 
zău aşa. L-am văzut pe bătrânul Flint colo, în colţ, cum te 
văd şi cum mă vezi. Şi să ştii că, dacă încep coşmarurile, 
mă fac rău ca o fiară. La urma urmei a spus şi doctorul că 
dintr-un păhăruţ n-am să mor. Am să-ţi dau o guinee din 
cele de aur pentru un gât de rom, Jim, zău aşa. 

Cerea din ce în ce mai stăruitor şi părea atât de 
aţâţat, încât m-am temut să nu-l audă cumva tata. Se 


4 jack cel galben, metaforă pentru friguri (n.tr.). 


nimerise să-i fie şi mai rău în ziua aceea, aşa că avea 
nevoie de linişte. Mi-am adus aminte şi de cuvintele 
doctorului, cum că un singur păhăruţ nu poate să-i facă 
mare rău căpitanului. 

— Nu-mi trebuie banii dumitale, i-am răspuns eu, 
indignat că încearcă să mă corupă. Mai bine plăteşte cele 
ce-i datorezi lui tata. lţi aduc un pahar, dar să ştii că-i 
ultimul. 

l-am adus un pahar de rom. El l-a înşfăcat cu lăcomie 
şi l-a dat pe gât. 

— Uite, vezi, spuse el, am şi început să mă simt mai 
bine. la ascultă, drăguță, nu ţi-a spus doctorul cât mai 
trebuie să stau la pat? 

— Cel puţin o săptămână, am răspuns eu. O 
săptămână în cap! 

— Trăsnete şi fulgere! urlă căpitanul. O săptămână? 
Păi dacă mai stau culcat o săptămână, au să aibă timp să- 
mi trimită semnul cel negru. Afurisiţii ăia au şi mirosit unde 
sunt. Trântorii naibii! N-au putut să păstreze ce era al lor şi 
acum se lăcomesc la avut străin. Spune şi tu, aşa fac nişte 
marinari adevăraţi? Uite, eu, bunăoară, niciodată nu mi- 
am risipit de-a surda banii şi-mi păstrez chiverniseala. Ai 
să vezi că am să-i trag pe sfoară şi de data asta. Ridic 
ancora şi-i las pe toţi cu buzele umflate. 

Cu aceste cuvinte, el încercă să se ridice în capul 
oaselor şi se agăţă de gâtul meu cu atâta putere, încât mai 
că n-am scos un țipăt de durere. Işi dădu jos din pat 
picioarele grele ca nişte buturugi, tot urmând să vorbească 
plin de aprindere, deşi glasul nu-l mai slujea defel. 

Când se văzu în sfârşit aşezat pe dunga patului, i se 
tăie răsuflarea, şi lungă vreme nu mai putu rosti niciun 
cuvânt. În cele din urmă îi reveni însă graiul: 

— M-a dat gata doctorul ăsta... îmi vâjâie urechile şi 
mi se învârteşte capul. Ajută-mă să mă culc iar... 


Dar mai înainte de a apuca eu să-i întind mâna, el 
căzu iar pe pat şi rămase o vreme nemişcat. 

— Jim, spuse el într-un sfârşit, l-ai văzut azi pe 
marinarul acela? 

— Pe Câinele Negru? l-am întrebat eu. 

— Da, pe Câinele Negru, repetă el. E un om foarte rău, 
dar cei care l-au trimis sunt şi mai răi. Ascultă: dacă n-am 
să izbutesc să spăl putina la timp şi or să-mi trimită 
semnul negru, să ştii că umblă după lada mea. Pune atunci 
şaua pe cal - căci tu ştii să călăreşti, nu-i aşa? Şi cum 
spuneam: pune şaua pe cal, încalecă-l şi mână... Acuma 
nu-mi mai pasă... Aşa că mână-cţi calul până la blestematul 
vostru de doctor, cât e el de nătărău, şi spune-i să cheme 
sus pe punte tot echipajul - juraţi şi judecători, cum s-or 
mai fi chemând ei acolo - şi să pună mâna pe toţi musafirii 
mei, pe toată banda asta a lui Flint, câţi au mai rămas în 
viaţă şi au să vină după mine aici, pe bordul lui „Amiral 
Benbow”. Eu am fost secund, da, da, secundul bătrânului 
Flint, şi numai eu ştiu unde se găseşte locul acela. Chiar el 
mi-a povestit totul la Savannah, în vreme ce zăcea pe 
patul morţii, cum zac eu acuma. Dar să nu faci nimic până 
când n-o să-mi trimită ei semnul negru ori până n-o să-l 
vezi iar pe Câinele Negru sau pe marinarul cu un singur 
picior. Mai ales de marinarul acela să te fereşti, Jim. 

— Dar ce mai e şi semnul de care spui, căpitane? l-am 
întrebat eu. 

—E o chemare, prietene. Cum sunt citaţiile de 
chemare la judecată. Am să-ţi spun eu când or să mi-o 
trimită. Numai vezi de fii cu ochii în patru şi îţi dau 
cuvântul meu că am să-mi împart tot avutul cu tine... 

Incepu să vorbească aiurea şi glasul îi slăbea din ce în 
ce. l-am dat doctoria, pe care el o înghiţi supus ca un copil. 

— Nu-i pe lume marinar care să aibă acum mai mare 
nevoie de doctorii... 


Curând căzu într-un fel de toropeală grea, şi l-am lăsat 
atunci singur. 

Nu ştiu ce-aş fi făcut dacă toate s-ar fi sfârşit cu bine. 
Pesemne i-aş fi povestit doctorului tot ce auzisem, căci mă 
temeam grozav să nu cumva să-i pară rău căpitanului că 
fusese atât de sincer cu mine, ceea ce l-ar fi putut 
îndemna să-mi facă de petrecanie. Dar lucrurile au luat 
altă întorsătură. Spre seară îşi dădu pe neaşteptate 
sufletul sărmanul meu părinte şi uitarăm cu toţii de 
căpitan. Eram atât de absorbit de nenorocirea care dăduse 
peste noi, de vizitele vecinilor, de pregătirile de 
înmormântare şi de toată treaba de la han, încât nu mai 
aveam când să mă gândeasc la căpitan şi la toate temerile 
mele. 

A doua zi de dimineaţă, el cobori în sala mare, ca 
întotdeauna. Luă masa la vremea obişnuită, dar fără prea 
mare poftă şi mă tem că a dat de duşcă mai multe pahare 
decât îi era obiceiul, căci se cinstea singur, stând la 
tejghea. Gâfâia şi forăia atât de cumplit, încât nimeni nu 
îndrăznea să-l oprească, iar seara, în ajun de îngropăciune, 
era iar beat ca de obicei. Te prindea groaza şi scârba 
ascultându-i cântecul deşănţat, răsunând în casa noastră 
îndoliată. Dar, cu toate că era foarte slăbit, ne temeam de 
el ca de foc. Singurul om care ar fi putut să-i închidă gura 
era doctorul, dar el era departe, chemat la un bolnav. De 
altminteri, după moartea tatei nu se mai arătase în casa 
noastră. 

După cum v-am mai spus, căpitanul era foarte slăbit. 
Şi într-adevăr, nu numai că nu-şi venise în fire, dar părea 
să slăbească din ce în ce. Abia mai izbutea să urce scările, 
iar când cobora, îndreptându-se spre tejghea, se 
împleticea şi se poticnea mereu. Din când în când crăpa 
uşa, scoţându-şi nasul afară, ca să respire aerul sărat al 
mării, dar îşi putea păstra echilibrul numai ţinându-se de 


pereţi. Sufla repezit şi greu, ca un om care suie un deal 
abrupt. 

Nu mai stătea de vorbă cu mine şi, cum se vede, 
uitase de mărturisirile ce mi le făcuse cu atâta sinceritate. 
In schimb, în pofida slăbiciunii, ajunsese şi mai arţăgos şi-i 
sărea ţandăra din te miri ce. Când se îmbăta, îşi scotea 
sabia din teacă şi o punea pe masă, rămânând cufundat în 
gândurile sale, fără să ia seama la oamenii din jur. 

O dată, spre nemăsurata noastră uimire, s-a apucat 
chiar să fluiere încetişor un cântecel de dragoste, pe care-l 
cântase poate în tinereţile sale, în satul natal, înainte de a 
porni pe mări. 

Aici ajunseseră lucrurile când, a doua zi după 
înmormântare - pe la ceasurile trei după-amiază -, am 
ieşit afară şi am rămas să stau în faţa casei. Ziua era 
posomorâtă, rece şi ceţoasă, iar eu stăteam aşa pe prag şi 
mă simţeam cuprins de o neagră deznădejde. 

Deodată am zărit un om venind şontâc-şontâc pe 
drum. Era orb pesemne, căci tot încerca drumul cu băţul. 
Deasupra ochilor purta un fel de cozoroc verde. Gârbovit 
de bătrâneţe ori covârşit de cine ştie de ce boală, 
necunoscutul orbecăia pe drum, înfofolit într-un fel de 
manta marinărească cu glugă. Mantaua era veche şi toată 
numai zdrenţe. Niciodată în viaţă nu mai văzusem un om 
atât de teribil la înfăţişare. 

Orbul se opri nu departe de han şi porni să spună cu 
glas ciudat, fonfăit şi cântat: 

— Oare nu s-o găsi cineva să-şi facă milă şi pomană 
cu un sărman orb, care şi-a pierdut vederea apărându-şi 
vitejeşte ţara, binecuvântată fie Anglia şi aibă-l Domnul 
Dumnezeu în paza Sa pe luminatul nostru rege, oare nu s- 
o găsi cineva să-i spună acestui sărman orb în ce loc se 
găseşte el în clipa de faţă?! 


— Te găseşti lângă hanul „Amiral Benbow”, în Golful 
Dealului Negru, om bun, i-am spus eu. 

— Aud un glas, urmă bătrânul, un glas de om tânăr. 
Dă-mi mâna, tinere cu inima bună, şi du-mă în casă! 

l-am întins mâna, şi făptura asta oarbă şi oribilă, cu 
glas atât de dulceag însă, mi-a prins-o ca într-un cleşte. 

M-am speriat atât de tare, încât am vrut s-o rup la 
fugă. Dar orbul mă ţinea pe loc, atrăgându-mă spre el. 

— Şi acum, băiete, scrâşni el, du-mă la căpitan. 

— Eu... pe cuvântul meu, sir, am bâiguit eu, pe 
cuvântul meu că nu îndrăznesc... 

— Nu îndrăzneşti? zise el rânjind. Nu mai spune! la te 
uită, nu îndrăzneşte, sărmanul! Du-mă imediat la el, ori îţi 
frâng mâna. 

Şi mi-a răsucit cu atâta putere mâna, încât am scos un 
țipăt. 

— Sir, am bâlbâit eu, nu pentru mine, ci pentru 
dumneata mă tem. Căpitanul s-a schimbat grozav în 
ultimul timp. Stă cu sabia pe masă şi când a venit un 
gentleman la el ieri... 

— Hai, marş şi tacă-ţi gura! m-a întrerupt orbul. 

Nu mai auzisem niciodată un glas atât de fioros şi de 
crud. Auzindu-l, m-am speriat şi mai rău. Am înţeles însă 
că n-am încotro şi l-am condus în sala mare, unde şedea 
piratul nostru cel bolnav şi ameţit de rom. 

Orbul îmi încleştase braţul cu degetele-i tari ca fierul 
şi se sprijinea cu toată greutatea pe umărul meu, încât 
abia mă mai ţineam pe picioare. 

— Să mă duci drept la el şi când are să mă vadă, să 
strigi aşa: „lată-ţi prietenul, Bill”. Dacă n-ai să strigi aşa, 
uite ce-o să-ţi fac! 

Şi-mi răsuci iar mâna cu atâta putere, încât era să 
leşin. Asemenea groază vârâse în mine cerşetorul cel orb, 
încât mi-a pierit brusc frica de căpitan şi, deschizând uşa 


de la sala cea mare, am strigat cu glas tremurător 
cuvintele ce-mi poruncise orbul să le strig. 

Bietul căpitan şi-a ridicat privirea şi într-o clipă i-a 
trecut toată beţia. Faţa nici nu-i mai trăda spaimă, ci mai 
curând un chin de moarte. A dat să se scoale în picioare, 
dar se vede că nu l-au mai ajutat puterile. 

— Nu face nimic, Bill, poţi să rămâi unde eşti, spuse 
milogul. N-am cum să te văd, dar aud cum îţi tremură 
degetele. Să nu mai pierdem vremea. Întinde mâna 
dreaptă. Băiete, ia mâna lui şi apropie-o de a mea. 

Ne-am supus amândoi poruncii orbului. Şi am văzut 
cum acesta a pus ceva în mâna întinsă a căpitanului, după 
care căpitanul şi-a încleştat pumnul, ascunzând cele 
primite. 

— S-a făcut, spuse orbul. 

Apoi, cu o sprinteneală surprinzătoare, se întoarse şi 
ieşi pe uşă afară. Eu rămăsesem încremenit, ascultând 
cum se depărtează bocănitul toiagului pe pietre. 

Trecu destul de mult timp până să ne venim noi în fire 
şi să-mi dau seama că tot îl mai ţin de mână pe căpitan. 
Dar el îşi smulse de îndată mâna şi privi la bileţelul din 
palmă. 

— La ora zece? exclamă el. Au mai rămas şase ore. 
Mai avem timp. 

Sări în picioare, dar în aceeaşi clipă se clătină şi îşi 
duse mâna la gât. Rămase aşa câteva clipe, clătinându-se, 
apoi scoase un fel de horcăit şi se prăbuşi cât era de greu 
pe duşumele. 

M-am repezit îndată, chemând-o în ajutor pe mama. 
Dar era prea târziu. Căpitanul murise subit, fulgerat de 
apoplexie. Ciudat lucru: niciodată nu-mi plăcuse omul 
acesta, deşi în ultimul timp începuse să-mi fie oarecum 
milă de el, dar acum, văzându-l mort, am izbucnit în plâns. 
Şi am plâns îndelung, înecându-mă în lacrimi. Aceasta era 


a doua moarte pe care o vedeam şi durerea pe care mi-o 
pricinuise cea dintâi era încă prea proaspătă în inima mea. 
CAPITOLUL IV 


LADA 


Bineînţeles, i-am mărturisit de îndată mamei tot ce 
ştiam. Poate că ar fi trebuit să-i povestesc mai demult 
toate acestea, căci acum ne pomeniserăm amândoi într-o 
situaţie foarte grea şi periculoasă. 

O parte din banii rămaşi de pe urma căpitanului - 
dacă ar fi rămas - ar fi trebuit, fireşte, să ne aparţină nouă. 
Dar era prea puţin probabil ca tovarăşii lui, care trebuie să 
fi fost toţi de teapa Câinelui Negru şi a milogului orb, s-ar fi 
învoit să renunţe la prada lor pentru a plăti datoriile 
răposatului. Aşa că nu puteam nicidecum îndeplini vrerea 
căpitanului de a încăleca pe cal şi de-a da fuga după 
doctorul Livesey, căci nu se putea s-o las pe mama 
singură, fără niciun fel de apărare. Nici nu-mi putea trece 
prin cap aşa ceva. De fapt, n-aveam măcar curajul de-a 
rămâne o clipă mai mult în casa noastră: tresăream chiar 
când cădea vreun cărbune din cămin pe grătarul de fier, 
ne temeam până şi de tic-tacul orologiului. Mereu mi se 
năzăreau zgomote şi paşi, de parcă s-ar fi apropiat cineva 
pe furiş de noi. La gândul că acolo, sus, pe duşumele zace 
un leş şi că undeva prin apropiere dă târcoale orbul cel 
furios, mi se făcea părul măciucă. Nu mai puteam zăbovi 
nicio clipă. Trebuia să luăm o hotărâre. Şi am hotărât să 
plecăm amândoi în sătucul din apropiere, ca să cerem 
ajutor. Zis şi făcut. Aşa cum eram, în capul gol, am rupt-o 
amândoi de fugă prin ceaţă şi frig. Începuse să se 
întunece. 


De la noi nu se vedea satul, dar ştiam că nu-i departe, 
doar la vreo câteva sute de yarzi”, pe malul opus al 
golfului. Imi dădea curaj şi gândul că orbul o luase în 
direcţia opusă când ieşise din casa noastră. N-am mers 
mult timp, deşi ne opream mereu să tragem cu urechea. 
Dar de jur împrejur nu părea să se audă nimic neobişnuit, 
doar zgomotul surd al valurilor şi croncănitul corbilor în 
pădure. 

În cătun începuseră să se aprindă lumânările prin 
case, iar sclipirea lor gălbuie, ce răzbătea prin uşi şi 
ferestre, ne-a mai liniştit. Dar acesta a fost tot ajutorul pe 
care l-am primit. Niciunul dintre săteni n-a vrut să meargă 
cu noi la „Amiral Benbow”. Cu cât le vorbeam mai mult de 
neliniştile şi de spaimele noastre, cu atât se arătau ei mai 
puţin doritori să-şi părăsească vetrele. 

Numele căpitanului Flint, pe care eu nu-l auzisem 
până atunci, îl ştiau mai toţi şi-i umplea de groază... Unii 
şi-au adus aminte că odată, pe când îşi lucrau ogoarele în 
vecinătatea hanului, au văzut pe drum nişte oameni foarte 
dubioşi. Necunoscuţii li s-au părut a fi contrabandişti, şi 
sărmanii oameni s-au grăbit să-şi ia tălpăşiţa şi să tragă 
zăvorul la uşa casei. Nu ştiu care văzuse chiar un mic vas 
în golful de la „Văgăuna Pisicii”. De aceea a fost de ajuns 
să le pomenim doar de prietenii căpitanului pentru a-i vâri 
în toate spaimele. S-au găsit, nu-i vorbă, câţiva flăcăi mai 
îndrăzneţi, care s-au arătat gata să se ducă după doctorul 
Livesey, dar nimeni n-a consimţit să ne ajute să apărăm 
hanul. 

Se spune că frica e molipsitoare. Un sfat sănătos însă 
e în stare să insufle omului curajul ce-i lipseşte. Când a 
văzut că nimeni nu se învoieşte să vină cu noi, mama a 
declarat că nici gând n-are să piardă banii ce aparţin 
băiatului ei orfan. 


5 Unitate de măsură egală cu 0,9144 m (nitr.). 


— Sunteţi toţi nişte fricoşi, spuse ea, dar noi doi, Jim şi 
cu mine, n-o să stăm cu frica-n oase, ca nişte mişei. Ne 
întoarcem de unde am venit. Ruşine să vă fie, că sunteţi 
toţi nişte zdrahoni, dar sufletul în voi e ca la un pui de 
găină! Aflaţi că noi doi o să ne întoarcem şi o să 
deschidem lada, chiar de-ar fi să ne primejdium vieţile... 
Ţi-aş fi foarte recunoscătoare, doamnă Crossby, dacă-mi 
vei îngădui să iau geanta dumitale, ca să am unde pune 
banii ce ne aparţin pe drept. 

Fireşte, am declarat îndată că merg şi eu cu mama, şi, 
fireşte, toată lumea a început să tipe să nu săvârşim 
asemenea nebunie. Totuşi nimeni dintre bărbaţi nu s-a 
încumetat să declare că ne însoţeşte. Tot ajutorul lor s-a 
mărginit la a-mi da un pistol încărcat, în caz că vom fi 
atacați, şi la promisiunea de a ne ţine gata doi cai înşeuaţi, 
ca să putem fugi, dacă tâlharii se vor lua cumva după noi. 
lar un flăcău mai îndrăzneţ a pornit şi el călare, să-i dea de 
ştire doctorului şi să aducă întăriri. 

Vă închipuiţi cu ce bătaie de inimă am purces cu 
mama la drum, înfruntând primejdia. Seara era foarte 
rece. Luna plină se ridicase deasupra orizontului şi scăpăra 
sângerie în ceaţă, luminând din ce în ce mai viu cuprinsul. 
Înţelegând că în curând are să se facă lumină ca ziua şi 
vom putea fi observați cu uşurinţă, ne-am furişat fără 
zgomot pe lângă gardurile de mărăcini şi, înaintând 
repede, fără a mai întâmpina nicio piedică, am ajuns în 
scurtă vreme la „Amiral Benbow”. 

Intrând în casă, am tras îndată zăvorul la uşă. Apoi am 
stat amândoi o vreme pe întuneric, singuri în casa pustie şi 
în vecinătatea cadavrului ce zăcea alături, în odaie. Apoi 
mama a adus din cămară o lumânare şi, ţinându-ne 
amândoi de mână, am intrat în sala cea mare. Căpitanul 
zăcea tot aşa cum îl lăsasem - prăvălit pe spate, cu ochii 
deschişi şi cu o mână răstignită în lături. 


— Coboară storurile, Jim, mi-a şoptit mama. Nu cumva 
să ne urmărească vreunul dintre ei prin fereastră... ŞI 
acum, spuse ea după ce am coborât storurile, trebuie să 
căutăm cheia de la ladă. Numai că nu ştiu care dintre noi o 
să aibă curajul să se atingă de mort... 

Şi mama era cât pe ce să izbucnească în plâns la 
cuvintele acestea. 

M-am lăsat în genunchi şi am văzut îndată pe 
duşumele, lângă mâna căpitanului, o bucăţică de hârtie 
mânjită pe-o parte cu negru. Nu încăpea nicio îndoială că 
acesta trebuia să fie faimosul semn negru. Am înşfăcat 
hârtiuţa şi am văzut îndată pe cealaltă parte nişte cuvinte 
scrise foarte citeţ, aproape caligrafic: „lţi dăm termen 
până la zece seara”. 

— Au să vină la zece, mamă, am spus eu. 

Şi în aceeaşi clipă vechea noastră pendulă începu să 
bată. Ne-am cutremurat amândoi la sunetul acesta 
neaşteptat, dar ne-am şi bucurat totodată, căci pendula a 
bătut numai de şase ori. 

— Ei hai, Jim, spuse mama, caută cheia. 

Am scotocit pe rând prin toate buzunarele căpitanului. 
Câteva monede mărunte, un degetar, ac şi aţă, o bucată 
de tutun de mestecat, din care apucase să muşte, un 
briceag, o busolă de buzunar şi un amnar, asta era tot ce 
am găsit. Simţeam că începe să mă cuprindă disperarea. 

— O purta-o agăţată la gât? spuse mama. 

Biruindu-mi scârba, i-am sfâşiat gulerul cămăşii. Într- 
adevăr, agăţată de o sforicică dată cu smoală, pe care am 
tăiat-o numaidecât chiar cu briceagul căpitanului, am 
văzut cheia. 

Acest prim succes ne-a umplut inimile de nădejde. Am 
dat amândoi fuga sus în odăiţa cea strâmtă, unde trăise 
atâta vreme căpitanul şi unde-şi ţinea şi lada. 


N-avea nimic deosebit la înfăţişare lada asta, care 
semăna cu toate celelalte lăzi ce le poartă cu ei marinarii. 
Pe capac se vedea săpată cu fierul roşu litera „B”. Muchiile 
lăzii erau tocite şi lucioase, ca o mărturie că ea-şi slujise 
stăpânul vreme îndelungată şi trecuse prin grele încercări. 

— Dă-mi cheia, mi-a spus mama. 

In cele din urmă izbuti să deschidă încuietoarea, care 
nu voia să cedeze, şi ridică într-o clipă capacul. 

Ne izbi un iz puternic de tutun şi catran. Cel dintâi 
lucru pe care l-am văzut a fost un costum nou, curăţat şi 
călcat cu grijă, de calitate foarte bună şi care, după cum 
şi-a dat cu părerea mama, încă nu fusese îmbrăcat 
niciodată. Ridicând costumul, am găsit o grămadă de 
obiecte de tot felul: un sextant$, o cană de metal, câteva 
bucăţi de tutun, două pistoale foarte fin lucrate, un lingou 
de argint, un ceasornic de lucrătură veche spaniolă, de 
asemenea foarte fină, câteva bibelouri nu de cine ştie ce 
mare preţ, dar venite probabil din străinătate, două busole 
montate în aramă şi cinci sau şase scoici de cele mai 
ciudate forme, cum se găsesc numai în Indiile de Vest. 
Niciodată nu m-am putut dumiri ce-l făcuse pe căpitan, 
care dusese întotdeauna o viaţă atât de agitată, de 
aventuroasă şi de criminală, să târâie cu el scoicile astea. 

Dar, după cum vedeţi, n-am găsit nimic de preţ, în 
afară de lingoul acela de argint şi de bibelouri. Noi însă 
căutam numai bani, banii ce ni se datorau. La fund am dat 
peste o veche manta marinărească, decolorată cu 
desăvârşire de apa sărată a mării. Mama a dat-o 
nerăbdătoare la o parte şi am văzut amândoi cele din 
urmă lucruri ce se mai aflau în ladă: un pachet înfăşurat în 
muşama, probabil un vraf de hârtii, şi un săculeţ de pânză, 
în care, după cum suna, era pesemne aur. 


€ instrument folosit de navigatori şi slujind la determinarea înălţimii 
corpurilor cereşti (n.tr.). 


— Am să le arăt eu tâlharilor ăstora că sunt o femeie 
cinstită, spuse mama. N-am să iau decât exact cât îmi era 
dator, niciun bănuţ mai mult. Ţine geanta! 

Şi mama începu să numere banii, scoţându-i din 
săculeţ şi aruncându-i în geanta pe care o tineam 
deschisă. Să nu credeţi că era lucru uşor. În sac se aflau 
claie peste grămadă monede de cele mai felurite valori şi 
adunate din cele mai îndepărtate colţuri ale lumii: şi 
dubloni, şi ludovici, şi guinee, şi piaştri, iar unele nici nu-mi 
erau măcar cunoscute. Din păcate, guinee erau foarte 
puţine, iar mama nu ştia să numere decât guineele. 

N-ajunsese mama să numere decât jumătate din cele 
ce ne datora căpitanul, când am înşfăcat-o speriat de 
mână. In liniştea nopţii geroase răsunase un zgomot care 
îmi îngheţase sângele în vine: un bocănit de cârjă pe 
drumul încleştat de ger. Bocănitul se tot apropia şi-l 
ascultam amândoi cu răsuflarea tăiată. Apoi răsună o 
puternică bătaie în uşă, după care clanţa se mişcă, făcând 
să zăngăne zăvorul; milogul încerca să intre în han. O clipă 
domni tăcerea, şi înăuntru, şi afară. Apoi se auzi iar 
bocănitul cârjei, care, spre nemărginita noastră bucurie, se 
îndepărta treptat, până când amuţi. 

— Mamă, am spus eu, ia tot şi hai să fugim cât mai 
repede. 

Eram convins că uşa încuiată trebuie să-i fi dat de 
bănuit orbului şi mă temeam să nu aducă cumva banda 
după el. 

Şi totuşi ce bine că-mi trecuse prin cap să încui uşa cu 
zăvorul! 

Dar mama, cu toată spaima ei, nu se învoia să ia nicio 
monedă mai mult decât i se cuvenea şi totodată nu voia să 
ia mai puţin decât dreptul ei. Imi tot spunea că nu e încă 
nici ora şapte şi că mai avem o mulţime de vreme. Aşa s-a 


tot îndărătnicit ea, până când am auzit deodată un şuierat 
prelung, undeva departe, pe coline. 

Am încetat imediat cearta. 

— Am să iau numai ceea ce am numărat, zise ea 
sărind în picioare. 

— lar de rest am să iau eu şi pachetul ăsta, i-am spus 
şi am pus mâna pe vraful de hârtii învelite în muşama. 

Câteva clipe mai târziu coboram amândoi scările în 
sala cea mare. Lumânarea rămăsese lângă lada deschisă. 
Nu aveam nicio clipă de pierdut. Ceaţa se destrăma 
repede. Luna lumina ca ziua. Numai în vale şi-n umbra 
hanului mai dăinuiau pale de ceaţă, parcă într-adins 
pentru a ne uşura fuga. Dar chiar la jumătatea drumului, 
aproape de poalele dâmbului, aveam de străbătut o largă 
fâşie scăldată în lumina lunii. 

In depărtare am auzit zgomot desluşit de paşi. 

Ne-am întors şi am zărit o luminiţă săltând în 
întuneric: se vede că se apropia cineva în grabă mare, 
ducând un felinar. 

— Dragul meu băiat, spuse deodată mama, ia banii şi 
fugi. Simt că mă ia cu leşin. 

„Suntem pierduţi amândoi”, m-a străfulgerat în clipa 
aceea un gând. O, cum mai blestemam eu laşitatea 
vecinilor noştri! Şi ce ciudă mi-era pe sărmana mama şi 
pentru cinstea ei, şi pentru prea marea ei cumpătare, şi 
pentru slăbiciunea de acum! 

Din fericire, tocmai treceam pe lângă un podeţ. Am 
ajutat-o pe mama să coboare spre pârâu. Ea a scos un 
suspin şi s-a lăsat să cadă pe umărul meu. Nu ştiu de unde 
am mai avut putere s-o car şi tare mă tem că am făcut-o 
destul de grosolan. Dar am reuşit s-o trag pe mal şi puţin 
sub boltă. Mai departe însă podeţul era foarte scund şi nu 
puteam înainta decât în patru labe. Aşa că am stat acolo, 


deşi mama rămăsese aproape toată la vedere şi amândoi 
eram, de fapt, la o aruncătură de băț de han. 
CAPITOLUL V 


SFÂRŞITUL ORBULUI 


Totuşi curiozitatea s-a dovedit mai mare decât teama 
şi nu am putut sta multă vreme pe loc. M-am furişat până- 
n mica vale şi m-am ascuns după o tufă de grozamă. De 
aici vedeam ca în palmă drumul din faţa hanului. 

N-apucasem bine să mă aşez la postul meu de 
observaţie, că s-au şi arătat duşmanii. Erau vreo şapte sau 
opt oameni, apropiindu-se cu repeziciune şi tropăind cu 
încălţările lor grele. Omul cu felinarul alerga în fruntea 
tuturor. În urma lui veneau alţi trei tâlhari, ţinându-se de 
mână. Cu toată ceața am desluşit că cel din mijloc în acest 
„trio” era cerşetorul orb. Când i-am auzit glasul, m-am 
convins că nu greşisem. 

— Scoateţi uşa din ţâţâni! striga el. 

— O scoatem îndată, dom'le! îi răspunseră ca un ecou 
două-trei glasuri. 

Şi se repeziră cu toţii să ia cu asalt uşa hanului 
„Amiral Benbow”. 

Omul cu felinarul venea şi el în urma lor. Dar în pragul 
uşii se opriră cu toţii şi începură să se sfătuiască în şoaptă. 
Pesemne îi uimea faptul că uşa nu e încuiată. Apoi iar 
începură să răsune una după alta poruncile orbului. Glasul 
lui nerăbdător şi furios suna din ce în ce mai strident. 

— Daţi năvală în casă! Daţi năvală înăuntru! striga el, 
blestemându-şi tovarăşii pentru că se mişcă prea încet. 

Patru sau cinci oameni intrară în casă, iar doi 
rămaseră afară în drum, împreună cu milogul cel hâd. 


După câteva clipe de tăcere, se auzi din casă un strigăt de 
uimire: 

— Bill e mort! 

Dar orbul începu să-i înjure pentru încetineala lor. 

— Căutaţi-l prin buzunare, trântorilor! Ceilalţi daţi fuga 
sus după ladă! le porunci el. 

Tâlharii porniră să urce în fugă scara şubredă, 
tropăind pe trepte cu încălţările lor grele, de se cutremura 
toată casa. Şi iar se auziră strigăte de uimire. Ferestruica 
de la odaia căpitanului se deschise cu putere şi cioburi de 
sticlă spartă căzură zăngănind la pământ. Apoi un om îşi 
scoase capul pe fereastră. La lumina lunii îl vedeam bine 
de unde eram ascuns. Omul strigă către orbul care stătea 
jos în drum: 

— Ei, Pew, să ştii că ne-au luat-o alţii înainte!.. A 
răscolit cineva prin ladă şi a întors toate cu fundul în sus! 

— Dar ce-am spus eu e în ladă? zbieră Pew. 

— Banii sunt aici. 

— Dă-i dracu' de bani! strigă orbul. Eu vorbesc de 
hârtiile lui Flint. 

— Nu văd niciun fel de hârtii, răspunse omul. 

— Ei, ăia de colo, uitaţi-vă de n-au rămas cumva 
asupra mortului! strigă iar orbul. 

Alt tâlhar - pesemne unul dintre cei care rămăseseră 
jos să caute prin buzunarele căpitanului - se arătă în uşa 
hanului. 

— L-au căutat alţii înaintea noastră, spuse el, nu ne-au 
mai lăsat nimic. 

— Ne-au jefuit stăpânii casei. Ţâncul acela ne-a făcut 
figura! strigă Pew. Păcat că nu i-am scos ochii... Dar erau 
pe-aici mai adineaori. Când am vrut să intru, uşa era 
închisă cu zăvorul. la căutaţi-i, băieţi! Căutaţi-i peste tot... 

— Chiar că erau aici. Au lăsat lumânarea încă arzând, 
spuse omul din fereastră. 


— Căutaţi-i! Căutaţi-i! Răscoliţi toată casa! repetă 
Pew, bătând cu băţul în pământ. 

Şi se porni în bietul nostru han o zarvă 
nemaipomenită. Duduiau podelele, săreau în ţăndări 
mesele şi dulapurile, bubuiau uşile trântite, încât până şi 
stâncile de primprejur răsunau de ecouri. Dar toate 
rămâneau în zadar: unul câte unul ieşeau oamenii în drum, 
dând de ştire că nu ne găsesc pe nicăieri. 

In clipa asta se auzi iar în depărtare şuierul care ne 
speriase atâta pe mama şi pe mine în vreme ce număram 
banii mortului. 

De data asta se repetă de două ori. La început 
crezusem că în felul acesta îşi cheamă orbul tovarăşii la 
asalt. Dar acum am observat că şuierul se aude dinspre 
mica vale ce dădea spre sat şi am înţeles că trebuie să fie 
vreun semnal care-i previne pe tâlhari că se apropie o 
primejdie. 

— E semnalul lui Dick, spuse unul. Îl auziţi? A fluierat 
de două ori. Trebuie să fugim, băieţi. 

— Cum să fugim, neghiobule?! răcni Pew. Dick a fost 
întotdeauna un nătărău şi un fricos. N-aveţi de ce vă lua 
după el. Ţâncul acela şi cu maică-sa trebuie să fie pe 
undeva pe-aproape. Nu puteau să ajungă departe. Trebuie 
să-i găsiţi. Căutaţi-i, câinilor! Căutaţi-i! Căutaţi-i prin toate 
colţişoarele! Ah, mii de draci! exclamă el. De-aş avea eu 
ochi să văd! 

Ţipetele lui îi mai îmbărbătară întrucâtva pe tâlhari. 
Doi dintre ei se apucară să caute prin crâng, dar se mişcau 
mai mult în silă. După cum i-am văzut eu, se gândeau mai 
curând cum s-o rupă la fugă decât cum să ne găsească. 

Ceilalţi rămăseseră buimaci în mijlocul drumului. 

— Tinem în mâinile noastre o avere şi voi vă codiţi ca 
nişte netoţi! Dacă găsiţi hârtia asta, o să fiţi mai bogaţi 
decât regele! Şi e aici, hârtia asta, la doi paşi de voi, iar voi 


nu vă gândiţi decât cum să daţi bir cu fugiţii. Nu s-a găsit 
niciunul mai îndrăzneţ printre voi, să cuteze să vină la Bill 
şi să-i înmâneze semnul negru. Tot eu a trebuit s-o fac, orb 
cum sunt! lar acum, din cauza voastră, trebuie să-mi pierd 
norocul! Să mă târăsc ca o râmă, cerşind câte-un gologan 
pentru un păhăruţ de băutură, când aş putea să umblu 
numai în caretă! 

— Păi ne-au rămas dublonii, mormăi unul dintre ei. 

— lar hârtia trebuie c-au ascuns-o, mai puse paie pe 
foc altul. la banii, Pew, şi nu mai face spume la gură. 

Pew era într-adevăr ca turbat, iar ultimele cuvinte ale 
tâlharilor îl scoaseră de tot din fire. Într-un acces de 
sălbatică mânie îşi ridică toiagul şi, dând năvală orbeşte, 
porni să-şi croiască tovarăşii unul după altul. 

Nu se lăsară nici ei mai prejos, răspunzându-i cu 
sudălmi şi ameninţări teribile. În învălmăşeală se străduiau 
să-i smulgă toiagul din mână. 

Cearta asta fu salvarea noastră. 

În vreme ce tâlharii se ciondăneau şi se băteau, 
dinspre sat se auzi tropot de cai, venind în goană. Aproape 
în aceeaşi clipă undeva dincolo de îngrăditură sclipi o 
flacără şi detună un foc de pistol. Acesta era pesemne 
ultimul semnal şi însemna că primejdia e aproape. Tâlharii 
se repeziră care încotro. Unii o luară la fugă de-a lungul 
malului, spre mare, alţii se năpustiră să ia în piept costişa. 
În câteva clipe nu rămase în drum decât Pew. Tovarăşii lui 
îl părăsiseră în primul moment de spaimă ori poate că-l 
lăsaseră  într-adins singur, drept răzbunare pentru 
sudălmile şi loviturile pe care fuseseră nevoiţi să le îndure 
din partea-i. Rămas singur, el bătea turbat cu băţul în 
pământ şi întindea mâinile chemându-şi tovarăşii, dar 
pierdu curând drumul şi în loc să pornească spre mare, o 
luă la fugă înspre sat. 


Trecu doar la câţiva paşi de mine, tot repetând cu glas 
plângător: 

— Johny, Câine Negru, Dick... Mai înşiră şi alte nume. 
Doar n-o să-l lăsaţi de izbelişte pe bătrânul Pew, dragii mei 
tovarăşi, cum să-l lăsaţi de izbelişte pe bătrânul Pew? 

Intre timp tropotul cavalcadei se apropia din ce în ce. 
Puteam desluşi de acum în lumina lunii cinci ori şase 
călăreţi coborând în goana mare costişa. 

Orbul îşi dădu pesemne şi el seama că a greşit 
drumul. Scoţând un țipăt, se întoarse şi o luă la fugă spre 
şanţul de la marginea drumului, în care se şi prăvăli 
îndată. Dar se ridică în aceeaşi clipă şi, înnebunit, se 
căţără iar până-n drum, pomenindu-se, ca un făcut, chiar 
sub picioarele calului care galopa în frunte. 

Călărețul vru să-l ocolească, dar era prea târziu. 
Ţipătul sfâşietor al orbului străpunse bezna nopţii. Strivit 
sub copite, căzu pe-o coastă, se mai rostogoli o dată, 
rămânând cu faţa-n sus, şi nu se mai clinti. 

Am sărit în picioare, strigându-i pe călăreţi. Se opriră, 
înspăimântați de nenorocirea ce se petrecuse. l-am 
recunoscut îndată. Cel din frunte se nimerise să fie tocmai 
băieţandrul care pornise după doctorul Livesey. Ceilalţi 
erau nişte străjeri de la vamă, pe care-i întâlnise în drum. 
Din fericire, se pricepuse să-i cheme în ajutor. Nu-i vorbă, 
vestea că-n Văgăuna Pisicii s-ar fi arătat o corăbioară 
ajunsese de mult până la domnul Dance, vameşul. Şi 
întrucât drumul spre Văgăuna Pisicii trecea pe lângă hanul 
nostru, Dance a pornit îndată într-acolo, însoţit de oamenii 
săi. Mulțumită acestei fericite întâmplări, eu şi mama am 
scăpat de o moarte sigură. 

Pew s-a dovedit a fi mort de-a binelea. Pe mama am 
dus-o în sat, unde i s-au dat să miroasă săruri, a fost 
stropită cu apă rece şi şi-a venit în fire. Cu toată spaima 
prin care trecuse, nu-i mai tăcea gura şi nu mai înceta să 


se plângă că n-a apucat să ia din lada căpitanului suma ce 
i se datora. 

In vremea asta vameşul Dance pornise cu ceata sa 
spre Văgăuna Pisicii. Dar, întrucât descălecaseră cu toţii, 
ducându-şi caii de frâu şi temându-se mereu să nu cadă 
într-o capcană, e firesc că s-au văzut ajunşi în golf după ce 
vasul apucase să ridice ancora, deşi se mai găsea încă nu 
departe de țărm. Dance somă vasul să oprească. Îi 
răspunse un glas, sfătuindu-l să se ferească de locurile 
prea luminate de lună, dacă nu vrea să primească o bună 
porţie de plumb în piele. Şi în aceeaşi clipă îi şuieră un 
glonţ pe lângă umăr. 

Curând vasul dădu ocol limbii de pământ ce intra în 
mare şi se pierdu din vedere. 

Domnul Dance, după cum ne mărturisi el însuşi mai 
târziu, se simţea pe mal aidoma „unui peşte scos din apă”. 
Trimise îndată un om la B..., cu vorbă să scoată un cuter’ 
în mare, să ia urma piraţilor. 

— Dar toate acestea sunt în zadar, spuse el. Au fugit 
şi n-ai cum să-i mai ajungi. Sunt bucuros, adăugă el, că 
barem l-am călcat destul de bine pe bătături pe domnul 
Pew. 

Spunea aşa pentru că izbutisem între timp să-i 
povestesc cine-i orbul. 

M-am întors împreună cu el la „Amiral Benbow”. E 
greu să vă descriu ce dezastru am găsit acolo. Căutându- 
ne pe mine şi pe mama, bandiții smulseseră până şi 
pendula din perete. Şi cu toate că nu luaseră cu ei decât 
sacul cu bani al căpitanului şi câteva monede de argint din 
tejgheaua noastră, am înţeles îndată că suntem ruinaţi. 

Domnul Dance multă vreme nu se putu dumeri. 

— Spui că au luat banii? Păi atunci lămureşte-mă, 
Hawkins, ce altceva mai căutau? Mai căutau şi alţi bani? 

— Nu, domnule, nu bani căutau, i-am răspuns eu. 
Ceea ce căutau ei se află uite aici, în buzunarul meu. La 
drept vorbind, aş fi vrut să depun lucrul ăsta într-un loc 
mai sigur. 

— Aşa, aşa, băiatule, spuse el. Dă-mi-l mie, dacă vrei. 

— Mă gândeam să i-l dau doctorului Livesey..., am 
îngânat eu. 

— Bine faci! mă întrerupse el bucuros. Bine faci. 
Doctorul Livesey e un gentleman şi e judecător. De fapt, ar 
trebui să fac şi eu un drum până la el ori până la squire-ul 
nostru şi să le raportez toate cele petrecute. Căci, oricum 
ar fi, dar Pew a murit. Şi nu că mi-ar părea cât de puţin rău 
după el, însă se pot găsi oameni care să pună vina morții 
lui în cârca mea şi, nu de altceva, dar sunt vameş regal. 
Ştii una, Hawkins? Hai şi tu cu mine. 

l-am mulţumit şi ne-am pornit împreună până-n sat, 
unde ne aşteptau caii. Până mi-am luat eu rămas-bun de la 
mama, toţi au şi sărit în şa. 

— Dogger, se adresă domnul Dance unuia dintre 
străjeri, tu ai cal mai bun. la aşază-l şi pe băiatul ăsta la 
spatele tău. 

Cum am încălecat şi eu în urma lui Dogger, apucându- 
mă bine de cingătoarea lui, vameşul a dat semnalul de 
plecare şi toată cavalcada noastră a pornit în trap întins 
spre casa doctorului Livesey. 

CAPITOLUL VI 


HÂRTIILE CĂPITANULUI 


Galopând în goana mare, am ajuns, în sfârşit, la casa 
doctorului. Toată faţada era cufundată în întuneric. 


Domnul Dance mi-a poruncit să sar de pe cal şi să bat 
la uşă. Dogger mi-a potrivit scăriţa, să-mi vină mai uşor la 
coborât. La bătaia în uşă, a ieşit o servitoare. 

— Doctorul Livesey e acasă? am întrebat-o eu. 

— Nu, mi-a răspuns ea. S-a întors acasă în a doua 
jumătate a zilei, iar apoi a plecat la conac să ia masa şi să 
petreacă seara cu squire-ul. 

— Dacă-i aşa, să ne ducem şi noi acolo, spuse domnul 
Dance. 

Conacul nu era departe. Nici măcar n-am mai 
încălecat, ci am luat-o şi eu la fugă, ţinându-mă de 
cureaua scării lui Dogger. 

Curând am lăsat în urmă poarta parcului. O lungă 
alee, desfrunzită acum şi scăldată în lumina lunii, ducea 
spre conacul ce albea în depărtare, în mijlocul unei grădini 
întinse şi bătrâne. Domnul Dance descălecă şi mă luă şi pe 
mine în casă. Ni s-a dat drumul îndată. 

Un servitor ne conduse printr-un coridor lung, cu 
pardoseala acoperită de un covor tot atât de lung, 
însoţindu-ne până-n cabinetul de lucru al stăpânului casei. 
De-a lungul pereţilor cabinetului se înşirau dulapuri cu 
cărţi şi pe fiecare dulap se afla câte un bust. 

Gazda şi doctorul Livesey şedeau amândoi lângă 
căminul în care ardea focul şi fumau. 

Nu-l mai văzusem niciodată atât de aproape pe 
squire-ul nostru. Era un bărbat bine legat, înalt de cel 
puţin şase picioare, cu faţa severă, tăbăcită de soare şi de 
vânturi, în vremea nenumăratelor sale călătorii. Avea nişte 
sprâncene negre şi foarte mobile, care trădau un caracter 
despre care nu s-ar putea spune că e rău, ci mai mult 
mândru şi iute. 

— Intră, domnule Dance, spuse el cam de sus. Bună 
seara! 

— Bună seara, Dance, spuse doctorul şi ne făcu un 
semn din cap. Bună seara, prietene Jim. Ce vânt bun vă 
aduce? 

Vameşul luă poziţia de drepţi şi povesti toate păţaniile 
noastre ca o lecţie învățată pe de rost. Să fi văzut ce priviri 
cu subinţeles schimbau cei doi gentlemeni în tot timpul 
povestirii lui. II ascultau cu atâta curiozitate, încât uitară 
până şi să mai fumeze. Când mai auziră şi cum s-a pornit 
mama noaptea înapoi spre casă, doctorul Livesey se bătu 
cu palma peste coapsă, iar squire-ul strigă din răsputeri 
„Bravo!” şi-şi frânse ciubucul de grătarul căminului. 
Domnul Trelawney (poate vă aduceţi aminte că aşa îl 
chema pe squire) îşi lăsase demult jilţul şi tot umbla de 
colo până colo prin cameră, iar doctorul, parcă vrând să 
audă mai bine, îşi scosese din cap peruca pudrată. Arăta 
foarte ciudat fără perucă, cu părul său negru, tuns scurt. 

In sfârşit, domnul Dance îşi termină povestirea. 

— Domnule Dance, spuse squire-ul Trelawney, să ştii 
că eşti un om de treabă! lar sfârşind de zile pe unul dintre 
cei mai sângeroşi răufăcători, ai săvârşit şi o faptă de 
vitejie!... Asemenea oameni trebuie striviţi ca nişte 
larve!... Văd că şi Hawkins a fost la înălţime. la clopoţelul 
de colo şi sună, Hawkins. Domnul Dance merită să i se 
aducă o cană de bere. 

— Vasăzică, ceea ce căutau ei se găseşte la tine, Jim? 
mă întrebă doctorul. 

— Da, am răspuns eu şi i-am întins pachetul învelit în 
muşama. 

Doctorul întoarse pachetul pe toate părţile. Se vedea 
că arde de nerăbdare să-l desfacă, dar se stăpâni şi-l puse 
în buzunar. 

— Squire, rosti el, după ce-şi va bea berea, Dance va 
trebui să se întoarcă la îndatoririle sale. lar Jim Hawkins va 


dormi noaptea asta la mine. Cu îngăduinţa dumitale, îmi 
voi permite să cer pentru el puţin pate rece, să cineze. 

— Mă rog, nu te jena deloc, Livesey! răspunse 
Trelawney. Hawkins şi-a meritat astăzi cu prisosinţă cina. 

Peste puţină vreme m-am pomenit aşezat la o măsuţă 
cu o uriaşă porţie de pate de porumbel în faţa mea. Eram 
flămând ca un lup şi am cinat cu mare plăcere. Cât despre 
Dance, după ce primi o nouă porţie de laude, nu mai 
zăbovi mult şi plecă. 

— Şi acum, squire..., spuse doctorul. 

— Şi acum, doctore..., spuse şi squire-ul. 

— Am fost într-un cuvânt! râse doctorul Livesey. Sper 
că ai mai auzit de acest Flint? 

— Dacă am mai auzit de Flint?! strigă Trelawney. Mă 
mai întrebi? Păi a fost cel mai sângeros pirat din câţi au 
navigat vreodată pe vreo mare. Barbă Neagră e pur şi 
simplu un ageamiu pe lângă el. Spaniolii” îi ştiau într-atâta 
de frică, încât trebuie să mărturisesc, domnule, că uneori 
eram mândru de faptul că e englez. Odată, lângă Trinidad, 
i-am văzut de departe creştetul pânzelor, dar căpitanul 
nostru s-a speriat şi a întors-o înapoi spre Port of Spain. 

— Am auzit şi eu de el aici, în Anglia, spuse doctorul. 
Dar se pune întrebarea dacă a avut într-adevăr bani. 

— Bani? strigă iar squire Trelawney. N-ai auzit ce 
povestea Dance? Ce altceva să fi căutat nelegiuiţii ăştia 
afară de bani? Şi oare şi-ar risca ei pielea pentru altceva 
decât pentru bani? 

— Las’ c-aflăm noi curând pentru ce şi-au riscat ei 
pielea, răspunse doctorul. Te-ai încins în asemenea hal, 
încât nici nu mă laşi să spun şi eu un cuvânt. De fapt, uite 


° În secolul al xviii-lea, Anglia a luptat cu Spania şi cu Franţa, iar în 
secolul al xvii-lea a dus război cu Olanda. Astfel se explică antipatia 
unora dintre personajele romanului faţă de spanioli, francezi şi 
olandezi. (n.tr.). 


ce-aş fi vrut să lămuresc: presupunând că aş avea aici în 
buzunar cheia cu ajutorul căreia s-ar putea afla unde şi-a 
ascuns Flint comorile, oare chiar atât de mari să fie averile 
acelea? 

— Intrebi cât sunt de mari, domnule?! strigă iar 
squire-ul. Ascultă dar! Dacă într-adevăr ţinem în mâini 
cheia de care vorbeşti, sunt gata să armez imediat un vas 
potrivit în docurile de la Bristol, să vă iau cu mine pe 
dumneata şi pe Hawkins şi să pornesc după comoara asta, 
chiar de-ar fi s-o căutăm un an de zile! 

— Perfect, spuse doctorul. In cazul acesta, dacă e de 
acord şi Jim, să desfacem pachetul. 

Şi puse pachetul pe masă. 

Pachetul era cusut bine, cu aţă tare. Doctorul îşi 
scoase lădiţa cu instrumente, luă o foarfecă chirurgicală şi 
tăie aţa. In pachet se aflau două lucruri: un caiet şi un plic 
sigilat. 

— Să vedem mai întâi caietul, ne propuse doctorul. 

Şi mă chemă cu blândeţe la el, aşa că m-am sculat de 
la măsuţa la care mâncasem, pentru a lua şi eu parte la 
dezlegarea misterului. Doctorul începu să răsfoiască 
caietul. Eu şi squire Trelawney priveam curioşi de după 
umărul lui. 

Pe prima pagină de caiet am văzut însăilate câteva 
buchii care de care mai năstruşnice. Părea să le fi înşirat 
un om mai mult de plictiseală ori pentru a-şi încerca pana. 
De altfel, se afla aici şi inscripţia pe care o văzusem 
tatuată pe mâna căpitanului: „Împlinească-ţi-se visurile, 
Billy Bones”, precum şi altele de acelaşi fel, ca de pildă: 
„Domnul B. Bones, secund”, „Ajunge atâta rom”, „ La 
Palma Key” şi-a căpătat cu vârf şi îndesat cele cuvenite”. 
Erau şi alte inscripţii, absolut de neînțeles şi alcătuite în 
cele mai multe cazuri dintr-un singur cuvânt. Eram foarte 


10 insuliţă lângă ţărmul Floridei (n.tr.). 


interesat cine putea să fi fost cel care şi-a căpătat „cele 
cuvenite”, şi ce anume i s-o fi cuvenit. Poate o lovitură de 
cuţit în spate? 

— Cred că din pagina asta nu putem stoarce mai mult, 
spuse doctorul Livesey. 

Cele zece-douăsprezece pagini care urmau erau pline 
toate de însemnări de contabilitate, dar cât se poate de 
ciudate. La un capăt de rând se afla data, iar la celălalt - 
totalul bănesc, precum se şi obişnuieşte în registrele 
contabile. Dar în locul lămuririlor ce-ar fi trebuit să se afle 
în spaţiul dintre dată şi total se înşiruiau doar un număr ori 
altul de cruciuliţe. Cu data de 12 iunie 1745, de pildă, se 
afla însemnată suma de şaptezeci de lire sterline, dar în 
locul lămuririlor de unde s-a luat suma asta nu se aflau 
decât şase cruciuliţe. Uneori, ce-i drept, se adăuga şi câte- 
o denumire, ca, de pildă, „In dreptul Caracasului”, sau se 
arăta pur şi simplu longitudinea şi latitudinea, ca, de pildă: 
62° 17' 20”, 19° 2' 40”. 

Însemnările fuseseră ţinute zi la zi vreme de aproape 
douăzeci de ani. Sumele trecute la încasare se făceau tot 
mai mari, iar la sfârşit, după cinci ori şase totaluri greşite 
şi şterse, se afla totalul definitiv, cu o inscripţie dedesubt: 
„Partea lui Bones”. 

— Nu înţeleg nimic, spuse doctorul Livesey. 


— Ba-i limpede ca bună ziua! exclamă squire 
Trelawney. Avem în faţă cartea de venituri a acestui 
mizerabil.  Cruciuliţele țin locul denumirii vaselor 


scufundate şi oraşelor jefuite. Cifrele arată partea acestei 
canalii. Acolo unde se temea să nu comită cumva o 
inexactitate, adăuga, după cum vedem, unele lămuriri. 

Cum ar fi, să zicem, „În dreptul Caracasului”. Asta 
înseamnă că în dreptul Caracasului a fost jefuit cine ştie ce 
vas nenorocit. Bieţii marinari care s-or fi aflat pe el 
putrezesc de mult, pesemne, printre corali. 


— Aşa-i! spuse doctorul. Uite ce înseamnă să fii 
călător cu experienţă! Chiar aşa! Şi partea lui creştea pe 
măsură ce urca în grad. 

Afară de cele înşirate nu se mai afla nimic în caiet, 
dacă lăsăm la o parte unele denumiri de localităţi, înscrise 
fiecare pe altă foaie, precum şi câteva tăblițe cu 
echivalentul curent al banilor englezeşti, spanioli şi 
franţuzeşti. 

— Câtă meticulozitate! exclamă doctorul. Pe Bones 
ăsta nu era chip să-l tragi pe sfoară. 

— Şi acum, spuse squire Trelawney, să vedem ce mai 
e şi aici. 

Plicul era sigilat în câteva locuri. Sigiliul fusese aplicat 
cu un degetar, poate chiar degetarul pe care-l găsisem în 
buzunarul căpitanului. Doctorul rupse cu băgare de seamă 
peceţile şi scoase harta unei insule cu latitudinea şi 
longitudinea respective, cu indicaţia adâncimii mării de-a 
lungul ţărmurilor, cu denumirea înălțimilor, golfurilor şi 
capurilor. In genere se aflau pe harta asta toate indicaţiile 
necesare pentru a te putea apropia fără niciun risc de o 
insulă necunoscută şi a ancora lângă ea. 

Insula avea nouă mile!! lungime şi cinci lăţime. Ca 
formă amintea de un dragon dolofan, ridicat în două labe. 
Am observat şi două rade bine apărate de furtună, precum 
şi un dâmb la mijloc, purtând denumirea „Ocheanul”. 

Se mai aflau pe hartă o mulţime de însemnări, 
adăugate pesemne mai târziu. Băteau la ochi, în primul 
rând, trei cruciuliţe făcute cu cerneală roşie - două în 
partea de nord a insulei şi una spre sud-vest. Lângă 
această ultimă cruciuliţă cineva scrisese mărunt şi citeţ, cu 
aceeaşi cerneală roşie, dar mult mai caligrafic decât 
mâzgălise căpitanul: „Grosul comorii e aici”. 


11 Este vorba despre mila terestră, unitate de măsură egală cu 1609 
m. Mila marină are aproximativ 1853 m. (n.tr.). 


Pe dosul hărţii, aceeaşi mână scrisese câteva lămuriri. 
lată-le: 

„Copacul cel înalt de pe umărul «Ocheanului», direcţia 
spre N dinspre N-N-E. 

Insula Scheletului E-S-E şi spre E. 

Zece picioare. 

Lingourile de argint sunt în groapa de nord. O găseşti 
pe costişa dâmbului de est, la zece stânjeni!? spre sud de 
stânca neagră, dacă stai cu faţa spre ea. 

Armele sunt uşor de găsit în dâmbul de nisip dinspre 
terminația nordică a capului de nord; doar să ţii mereu 
spre E şi un sfert de cart spre N. 

JF” 

Şi asta era tot. De fapt, mie însemnările mi s-au părut 
a fi absolut de neînțeles. Dar cu tot laconismul lor, asupra 
lui squire Trelawney şi a doctorului Livesey aceleaşi 
însemnări au făcut o impresie extraordinară. 

— Livesey, spuse squire Trelawney, trebuie să-ţi 
părăseşti imediat jalnica dumitale practică. Mâine plec la 
Bristol. lar peste trei săptămâni... nu, peste două 
săptămâni... adică iar nu, mai bine spus peste zece zile 
vom avea cel mai bun vas şi echipajul cel mai pe 
sprânceană ales din toată Anglia, domnul Hawkins merge 
şi el în calitate de cadet-marinar... Să vezi ce cadet 
minunat are să iasă din tine, Hawkins... Dumneata, 
Livesey, ai să fii medic de bord. Eu - amiral. li luăm cu noi 
pe Redruth, Joyce şi Hunter. Dacă avem vânt prielnic, 
ajungem repede pe insulă. lar comoara e un fleac s-o 
găsim. O să avem atâta bănet, de să-l întorci cu lopata, nu 
alta, să-l dăm de-a azvârlita în mare şi tot o se ne mai 
rămână până la sfârşitul zilelor noastre... 


12 Unitate de măsură variind, în funcţie de epocă, de la 1,96 la 2,23 m. 

— Accept să merg cu dumneata, Trelawney, spuse 
doctorul. Te asigur că Jim şi cu mine vom fi vrednici de 
încrederea dumitale. Dar este totuşi un om pe care nu mă 
pot bizui. 

— Ce om? exclamă squire Trelawney. Spune numele 
acestui netrebnic, domnule! 

— Dumneata, spuse doctorul, pentru că nu ştii să-ţi 
pui lacăt la gură. Ştii doar că nu numai noi avem 
cunoştinţă de hârtiile astea. Tâlharii care au devastat azi 
hanul sunt după cum vezi nişte indivizi care n-au teamă de 
nimic, iar tâlharii care au rămas pe vas, adăugându-i şi pe 
cei care nu se poate să nu fie pe lângă ei, vor face, te 
asigur, tot ce le stă în putinţă pentru a pune mâna pe 
comoară. Nu trebuie să ne arătăm nicăieri singuri până nu 
ieşim în larg. Până la plecare eu am să rămân aici cu Jim. 
Dumneata ia-i pe Joyce şi pe Hunter şi pleacă cu ei la 
Bristol. Mai cu seamă însă nu uita că nu trebuie să sufli 
nimănui niciun cuvânt despre descoperirea noastră. 

— Livesey, răspunse squire Trelawney, ai dreptate ca 
întotdeauna. Am să tac ca mormântul. 


PARTEA A DOUA 
BUCĂTARUL 


CAPITOLUL VII 
PLEC LA BRISTOL 


Pregătirile de plecare ne luară mult mai mult timp 
decât îşi închipuise Trelawney. Şi în genere am fost nevoiţi 
să schimbăm multe din cele plănuite la început. Mai întâi 
de toate, n-avea şanse să se înfăptuiască dorinţa 
doctorului Livesey de a nu se mai despărţi de mine până la 
plecare: dimpotrivă, doctorul fu nevoit să plece la Londra 


pentru a căuta un confrate care să-l înlocuiască în tot 
timpul cât urma să lipsească. Squire Trelawney avea 
foarte mult de lucru la Bristol. lar eu locuiam la conac, 
aflându-mă în grija lui Redruth, paznicul terenurilor de 
vânătoare, şi, în situaţia mea de prizonier, visam la 
insulele necunoscute şi fel de fel de aventuri. Ore întregi 
mă gândeam la hartă şi ajunsesem s-o ştiu pe de rost. 
Stând la foc în cămăruţa administratorului, tot dădeam 
ocol insulei în închipuirile mele, acostând de fiecare dată 
în alt punct. Îi cunoşteam fiecare colţişor, mă căţăram de 
mii de ori pe dâmbul cel înalt, zis Ocheanul, şi admiram 
de-acolo privelişti splendide şi mereu altele. 

Uneori insula foia de canibali şi trebuia să le 
respingem cu arma în mână asalturile. Alteori o populau 
nenumărate fiare sălbatice, de care abia puteam scăpa cu 
fuga, dar toate aventurile acestea închipuite s-au dovedit 
a fi fleacuri în comparaţie cu atât de ciudatele şi de 
tragicele peripeții pe care aveam să le înfruntăm curând 
aievea. 

Trecea o săptămână după alta. In sfârşit, într-o bună 
zi, iată că primim o scrisoare. Era adresată doctorului 
Livesey, dar pe plic se afla o menţiune: „Dacă doctorul 
Livesey nu s-a întors încă, scrisoarea poate fi deschisă de 
către Tom Redruth ori de către tânărul Hawkins.” 

Desfăcând plicul, am citit amândoi - mai bine zis am 
citit eu, deoarece paznicul nu ştia să citească decât literele 
de tipar - următoarele veşti importante: 


Hotelul „Ancora cea veche”, Bristol, 1 martie 17... 

Dragul meu Livesey! 

Nu ştiu unde te găseşti, de mai eşti la conac ori te afli 
la Londra, şi de aceea îţi scriu şi acolo. 

Vasul e cumpărat şi echipat. Stă ancorat, gata să iasă 
în larg. Nici nu-mi pot închipui ceva mai bun decât goeleta 


noastră. O poate mânui şi un prunc. Tonajul - două sute de 
tone. Numele - Hispaniola. 

M-a ajutat s-o găsesc vechiul meu prieten Blandly, 
care s-a dovedit a fi extraordinar de îndemânatic în 
asemenea treburi. Acest om admirabil a muncit pentru 
mine ca un rob. De altminteri, toată lumea la Bristol s-a 
străduit să mă ajute de cum am făcut aluzie că pornim să 
ne căutăm comoara... 


— Redruth, am remarcat eu, oprindu-mă din citit, să 
ştii că doctorului Livesey n-o să-i placă deloc treaba asta. 
Vasăzică squire Trelawney a pălăvrăgit totuşi... 

— Dar cine e mai mare aici: squire-ul meu ori 
doctorul? mormăi paznicul. Nu cumva vrei să tacă squire- 
ul pentru a-i fi pe plac unui doctoraş oarecare? 

Am renunţat la orice alte comentarii şi mi-am 
continuat lectura. 


Blandly a găsit vasul şi tot mulțumită lui l-am putut 
căpăta pe-o nimica toată. E adevărat că o mulțime de 
lume aici la Bristol nu-l poate suferi pe Blandly. Au 
neruşinarea să afirme că omul acesta atât de cinstit nu și- 
ar căuta decât de interesele sale, deoarece Hispaniola i-ar 
fi aparținând chiar lui şi mi-ar fi vândut-o cu un pret de trei 
ori cât face ea de fapt. 

Cred că nu mai trebuie să-ți dovedesc că toate 
acestea sunt doar o calomnie, mai ales că nimeni n-are 
cutezanța să nege că Hispaniola e un vas admirabil. 

Aşadar, corabia am găsit-o fără nicio greutate. E 
adevărat că muncitorii o echipează cu foarte multă 
încetineală, dar are să vină odată vremea când vor fi toate 
gata. Mai mult am avut de furcă până am ales echipajul. 

Voiam să angajez vreo douăzeci de oameni - în caz că 
ne-am întâlni cu sălbaticii, cu piraţii ori cu blestemații de 
francezi. Am tot alergat după ei până m-am sleit de puteri, 


dar tot nu izbutisem să găsesc mai mult de şase oameni, 
până când Providența s-a îndurat şi mi-a scos în cale un 
om care m-a ajutat să duc la bun sfârşit toată trebuşoara 
asta. 

Am intrat întâmplător în vorbă cu el în port. Curând a 
ieşit la iveală că e vechi marinar. Trăieşte pe uscat şi ține 
o tavernă. Cunoaşte pe toți marinarii din Bristol. Viaţa pe 
uscat i-a zdruncinat sănătatea şi vrea acum să se îmbarce 
iar, căutându-şi un loc de bucătar pe vreun vas oarecare. 
În dimineața când l-am cunoscut, ieşise, după cum mi-a 
mărturisit, să mai respire în port aerul sărat al mării. 

Dragostea asta pentru mare m-a înduioşat şi sunt 
sigur că v-ar fi mişcat şi pe voi. Mi s-a făcut milă de el şi i- 
am propus pe loc să se imbarce ca bucătar pe vasul 
nostru. Îl cheamă John Silver Lunganul. N-are un picior. 
Dar eu sunt de părere că tocmai lipsa asta e cea mai bună 
recomandare, deoarece şi-a pierdut piciorul luptând 
pentru patrie, sub comanda nemuritorului nostru Hawke”. 
Și când te gândeşti că nici măcar nu primeşte pensie. Vezi 
în ce triste vremuri am ajuns să trăim, Livesey! 

Da, domnule, credeam că am găsit un bucătar şi când 
colo am găsit un echipaj întreg. 

Cu ajutorul lui Silver am izbutit să angajez în câteva 
Zile un echipaj format din cei mai veritabili şi 
experimentați marinari, trecuți prin saramura tuturor 
oceanelor. Nu sunt prea atrăgători la înfăţişare, dar în 
schimb, când îi vezi la fată, simţi că ai de-a face cu oameni 
care nu ştiu ce e frica. Cu un asemenea echipaj am putea 
înfrunta chiar şi o fregată. 

John Lunganul m-a sfătuit chiar să dau drumul unora 
dintre cei şase ori şapte oameni pe care-i angajasem mai 
înainte. Mi-a dovedit într-o clipă că sunt toţi nişte ageamii 


13 Hawke Edward, amiral englez care a trăit în sec. al XVIII-lea (n.tr.). 


de apă dulce, cu care n-ai ce face într-o asemenea 
călătorie plină de primejdii. 

Mă simt de minune, mănânc cât şapte şi dorm 
buştean. Şi totuşi nu mă voi simţi pe deplin fericit decât în 
Clipa când bătrânii mei lupi de mare vor porni să tropăie în 
jurul cabestanului. În larg! Să le ia naiba de comori! 

Marea, şi nu comorile, face să-mi vâjâie capul. Aşadar, 
Livesey, vino cât mai curând! Nu pierde nicio oră, dacă tii 
la mine. 

Dă-i drumul tânărului Hawkins să-şi ia rămas-bun de 
la maică-sa. Poate să-l însoțească Redruth. Apoi las să vină 
amândoi la Bristol, fără a mai pierde nicio clipă. 


John Trelawney 


P.S. Am uitat să-ţi dau de ştire că Blandly, care, între 
altele fie spus, mi-a făgăduit să ne trimită în ajutor altă 
corabie dacă nu ne întoarcem până-n august, ne-a găsit un 
admirabil căpitan. E un om cât se poate de cumsecade, 
deşi, din păcate, teribil de încăpățânat. John Silver 
Lunganul ne-a mai găsit şi un secund foarte priceput, pe 
nume Arrow. lar eu, dragă Livesey, am făcut rost de un şef 
de echipaj care ştie să cânte din fluier. După cum vezi, pe 
scumpa noastră Hispaniola o să fie totul ca pe cel mai 
veritabil vas de război. 

Am uitat să mentionez că Silver e un om cu stare. 
După câte sunt informat, are cont la bancă şi chiar un cont 
destul de măricel. Pe tot timpul cât va dura călătoria îşi 
lasă taverna în grija nevestei. Şi întrucât nevasta lui nu e 
de rasă albă, nişte holtei bătrâni ca noi au tot dreptul să 
intre la idei cum că nevasta, şi nu sănătatea zdruncinată, îl 
îndeamnă să ia calea mării. 


J.T. 
P.P.S. Hawkins poate să rămână o seară la maică-sa. 


PE p 


Cred că vă închipuiţi uşor ce emoție mi-a stârnit şi 
cum m-a aţâţat scrisoarea asta. Eram într-al nouălea cer 
de fericire. Şi îl dispreţuiam din toată inima pe bătrânul 
Tom Redruth, care tot cârtea şi se văita. Oricare dintre 
ceilalţi paznici mai tineri ar fi plecat cu plăcere în locul lui. 
Dar squire Trelawney voia să meargă Tom Redruth, şi 
dorinţa stăpânului e lege pentru slugi. Nimeni în afară de 
bătrânul Redruth n-ar fi cutezat să crâcnească o iotă. 

A doua zi dimineaţă ne-am dus amândoi pe jos la 
„Amiral Benbow”. Am găsit-o pe mama sănătoasă şi bine 
dispusă. Odată cu moartea căpitanului ne luaseră sfârşit 
toate  neplăcerile. Squire Trelawney ne reparase pe 
socoteala sa casa. Totodată, din ordinul lui, ni se văruiseră 
din nou pereţii şi se vopsise din nou firma. Ne dăruise şi 
ceva mobilă, printre care un jilţ de toată frumuseţea, ca să 
poată sta mai comod mama la tejghea, îi luase într-ajutor 
şi un băiat care urma să îndeplinească toate îndatoririle 
ce-mi reveniseră mie până atunci. 

Numai când l-am văzut pe băiatul cel străin la han mi- 
am dat cu adevărat seama că mă despart pentru lungă 
vreme de casa părintească. Până atunci mă gândisem 
doar la aventurile ce mă aşteaptă, şi nu la casa ce va 
trebui s-o părăsesc. Şi cum spuneam, când l-am văzut pe 
băieţelul acesta neîndemânatic, care-mi luase locul, m-au 
podidit lacrimile. El n-avusese încă timp să se obişnuiască, 
sărmanul, cu noua sa meserie, dar eu, din răutate, nu i-am 
iertat nicio gafă şi nu mai puteam de bucurie când făcea 
vreo poznă. 

A trecut şi noaptea asta. A doua zi după masă am 
pornit-o iar la drum împreună cu bătrânul Redruth. Mi-am 
luat rămas-bun de la mama, de la golful pe malul căruia 
mă născusem şi crescusem, de la vechiul şi dragul meu 
„Amiral Benbow”, deşi de când fusese vopsit din nou, nu- 


mi mai părea aşa de simpatic. Mi-am adus aminte şi de 
căpitan, care rătăcise de atâtea ori pe malul acesta, de 
pălăria lui în trei colţuri, de cicatricea de pe obrazul lui şi 
de ocheanul de aramă. Apoi am cotit după colţ, şi casa s-a 
pierdut din vedere. 

Amurgise de-a binelea când ne-am urcat în diligenţă 
lângă hanul „Royal George”. M-am pomenit înghesuit între 
Redruth şi un bătrân domn foarte gras şi respectabil. Deşi 
mergeam repede şi noaptea era răcoroasă, am adormit 
îndată. Urcam dealuri, coboram văi, dar eu am dormit 
buştean şi nu m-am trezit la nicio oprire. M-a deşteptat un 
ghiont în coastă. Am deschis ochii. Ne aflam pe o stradă 
într-un oraş mare, în faţa unei clădiri înalte. De mult se 
luminase de ziuă. 

— Unde suntem? am întrebat eu. 

— La Bristol, mi-a răspuns Tom. Dă-te jos. 

Squire Trelawney locuia într-un han aşezat chiar lângă 
docuri, ca să poată supraveghea lucrările de pe corabie. 
Spre bucuria mea a trebuit să facem o bucată bună pe 
chei, trecând pe lângă nenumărate corăbii, de cele mai 
variate dimensiuni şi aspecte şi de cele mai diverse 
naţionalităţi. Aici vedeam o corabie pe care oamenii 
munceau cântând, dincolo vedeam alta cu echipajul 
căţărat pe velele care-mi păreau de jos nu mai groase 
decât nişte fire de păianjen. Deşi trăisem toată viaţa pe 
malul mării, ea mă uimea aici, de parcă o vedeam întâia 
oară. Izul acesta de păcură şi de sare nu-l mai simţisem 
până atunci niciodată. Nu-mi luam ochii de la figurinele 
sculptate la prora corăbiilor ce brăzdaseră oceanele. Nu 
mă mai săturam privind la bătrânii lupi de mare, cu cercei 
în lobul urechilor, cu favoriţi inelaţi, cu codita dată cu 
smoală şi mersul legănat. Chiar să-mi fi arătat cineva în 
locul lor cine ştie ce regi ori arhiepiscopi, tot n-aş fi fost 
atât de încântat. 


Plec şi eu pe mare! Plec pe mare pe-o corabie al cărei 
şef de echipaj ştie să cânte din fluier, iar marinarii poartă 
codiţă şi ştiu şi ei să cânte fel de fel de cântecele! Plec pe 
mare spre o insulă necunoscută, în căutarea unei comori 
ascunse! 

Aşa adâncit în visurile acestea dulci am ajuns în sfârşit 
la un han mare. Squire Trelawney ne ieşi în întâmpinare, 
îmbrăcat într-un veston de culoare albastră, cum poartă de 
obicei ofiţerii de marină. Tocmai ieşea pe uşă, zâmbind cu 
toată faţa. Veni spre noi, păşind legănat, străduindu-se 
pesemne să imite mersul marinarilor. 

— lată-vă, în sfârşit! exclamă el. Doctorul a sosit încă 
aseară de la Londra. Perfect! Tot echipajul s-a adunat în 
păr. 

— O, domnule, am strigat eu, şi când pornim? 

— Când pornim? repetă el întrebarea. Mâine. 

CAPITOLUL VIII 


LA „OCHEANUL"” 


După dejun, squire Trelawney mi-a dat un bileţel 
pentru John Silver, urmând să i-l duc la taverna 
„Ocheanul”. M-a lămurit cum s-o găsesc: să merg pe chei 
până dau de o tavernă mică, cu un ochean mare deasupra 
uşii, în loc de firmă. 

M-am bucurat că voi putea să mă mai uit o dată la 
corăbii şi la marinari şi am pornit-o imediat din loc. 
Răzbătând cu greu prin mulţimea ce se înghesuia pe chei, 
printre baloturi şi furgoane, am găsit în sfârşit taverna. Era 
mică şi destul de simpatică la înfăţişare: firma fusese de 
curând reînnoită, la ferestre atârnau perdele roşii, curate, 
şi pardoseala era presărată cu nisip. Taverna dădea în 
două străzi. Amândouă uşile erau larg deschise, şi în sala 


joasă şi încăpătoare pătrundea destulă lumină, deşi 
rotocoalele de fum de tutun se ridicau până-n tavan. 

La măsuţe se aflau o mulţime de marinari care făceau 
asemenea zarvă, încât m-am oprit în prag, sfiindu-mă să 
intru. Dintr-o odaie lăturalnică am văzut apoi ieşind un om. 
Am înţeles de îndată că trebuie să fie John Lunganul. 
Piciorul stâng îi lipsea aproape de la şold. Purta o cârjă 
sprijinită-n subsuoara stângă şi se slujea de ea 
nemaipomenit de îndemânatic, săltând la fiecare pas, ca o 
pasăre. Era un bărbat foarte înalt şi puternic, cu faţa 
colţuroasă şi palidă, dar vădind inteligenţă şi voie bună. 
Părea azi foarte vesel: ţopăia printre mese fluierând, 
glumea şi-şi bătea binevoitor pe umăr muşteriii favoriţi. 

Trebuie să vă mărturisesc că, citind în scrisoarea lui 
squire Trelawney cele ce se refereau la John Lunganul, m- 
am gândit cu groază că s-ar putea să fie tocmai marinarul 
acela fără un picior a cărui apariţie o aşteptasem atâta 
vreme la bătrânul nostru „Benbow”. Dar mi-a fost de-ajuns 
să-l văd o dată pe omul acesta, ca să mi se risipească pe 
loc toate bănuielile. 

Îl văzusem pe căpitan, îl văzusem pe Câinele Negru, îl 
văzusem pe orbul Pew şi-mi închipuiam că ştiu cum arată 
piraţii. Nu, acest hangiu atât de jovial şi de plăcut la 
înfăţişare nu aducea nici pe departe a tâlhar. 

Mi-am luat inima în dinţi, am păşit peste prag şi m-am 
pornit drept spre Silver, care, rezemat în cârjă, sta de 
vorbă cu unul dintre muşterii. 

— Domnul Silver? am întrebat eu, întinzându-i 
bileţelul. 

— Da, fiule, mi-a răspuns el. Silver mă cheamă. Dar cu 
tine ce-i? 

Văzând că scrisoarea e din partea lui squire 
Trelawney, mi s-a părut chiar că tresare. 


— O, a exclamat el, întinzându-mi mâna, înţeleg! Eşti 
noul nostru cadet. Foarte bucuros să te cunosc. 

Şi mi-a strâns cu putere mâna în palma lui lată şi 
mare. 

In clipa asta un om care şedea într-un colţ mai retras 
sări brusc de la locul lui şi se repezi spre uşă... Uşa se 
nimerise să fie foarte aproape de el, aşa că l-am pierdut 
îndată din vedere. 

Dar graba de care dăduse dovadă îmi atrăsese fără 
voie atenţia şi l-am recunoscut dintr-o privire. Era omul 
acela cu două degete lipsă şi faţă buhăită, care venise la 
noi la han. 

— Hei, am strigăt eu năuc, prindeţi-l ! Câinele Negru! 
Câinele Negru! 

— Prea puţin îmi pasă cum i se zice! a strigat la rândul 
său Silver. Dar a fugit fără să-şi plătească băutura. Harry, 
ia-te după el şi prinde-l! 

Unul dintre marinarii care şedeau lângă uşă a sărit de 
la măsuţă şi s-a repezit în urmărirea fugarului. 

— Fie în locul lui şi amiralul Hawke, că tot l-aş pune să 
plătească! a urlat Silver. 

Apoi, lăsându-mi brusc mâna, mă întrebă: 

— Cum ai spus că-i zice? Câinele... şi mai cum? 
Câinele... 

— Câinele Negru, domnule! am răspuns eu. Nu v-a 
spus nimic domnul Trelawney de tâlharii ăştia? Câinele 
Negru e şi el din banda lor. _ 

— Ce?! a răcnit Silver. In casa mea?! Ben, dă fuga de-l 
ajută pe Harry să-l prindă... Vasăzică e şi el un şobolan din 
ăia? 

— Ei, Morgan, pare-se că ai stat la o masă cu el, ai? la 
vino-ncoa. 

Omul pe care-l chema Morgan - un marinar bătrân, 
cărunt şi ars de soare - se apropie fără prea multe 


fasoane, morfolind între dinţi o bucată de tutun de 
mestecat. 

— la spune, Morgan, îl întrebă cu asprime Lunganul, l- 
ai mai văzut vreodată până acum pe Câinele ăsta... 
Negru... ori cum i-o mai fi zicând? 

— Niciodată, domnule, răspunse Morgan şi făcu o 
plecăciune. 

— Şi nici numele nu i l-ai mai auzit? 

— Nici, domnule. 

— Hm, norocul tău, Tom Morgan! exclamă hangiul. Că 
dacă te-ai încurca cu asemenea lepădături, nu ţi-ar mai 
călca piciorul în localul meu! Ce-a vorbit cu tine? 

— Drept să vă spun nici nu mai ţin minte, domnule, 
răspunse Morgan. 

— Şi mai vrei să zici că se cheamă cap ceea ce ai tu 
pe umeri? Mai curând i-aş zice scripete! - strigă cu mare 
mânie Lunganul. la te uită la el - nu mai ţine minte! Ori 
nici nu-ţi dai seama când vorbeşti cu cineva? Hai, dă-i 
drumul mai repede, spune ce-ţi tot povestea! Pălăvrăgeaţi 
amândoi despre tot felul de călătorii, corăbii, căpitani, asa- 
i? Hai! N-auzi? 

— Vorbeam şi noi cum se întind oamenii sub chilă!* 
uneori, răspunse Morgan. 

— Cum se întind oamenii sub chilă, ai?! Chiar că v-aţi 
găsit subiect de discuţie. Eh, omule, omule! Stai jos, 
prostănacule... 

După ce-l văzu pe Morgan aşezându-se iar la măsuţa 
lui, Silver se plecă la urechea mea cu un aer confidenţial, 
ceea ce m-a măgulit grozav, şi şopti: 

— E un flăcău foarte de treabă Tom Morgan ăsta, dar 
e un mare nătărău, sărmanul. Şi acum, urmă el cu glas 
tare, ia să încercăm să ne amintim. Câine Negru? Nu, n-am 


14 Pedeapsă folosită în flota engleză în secolul al XVIII-lea (n.tr.). 


auzit niciodată de numele ăsta. Şi totuşi parcă l-am mai 
văzut undeva. Uneori... da, da... 

— Da, da, cu un orb! am strigat eu. L-am cunoscut şi 
pe orbul ăsta. Il chema Pew. 

— Aşa-i! exclamă Silver, de data asta foarte 
emoţionat. Pew! Chiar aşa-l chema. Părea să fie mare 
canalie. Dacă punem mâna cumva pe Câinele Negru, ori 
cum spui că-i zice, căpitanul Trelawney are să fie foarte 
mulţumit. Benn are picioare bune. Rar să se găsească 
marinar care să-l întreacă. Nu, de Benn nu mai scapă el. 
Benn îţi prinde pe cine vrei... Vasăzică povestea cum îi 
întinde căpitanul pe marinari sub chilă? Nu-i nimic, mi ţi l- 
om întinde şi noi pe el cum îi şade mai bine... 

Silver ţopăia de colo până colo, sprijinit în cârjă, bătea 
cu pumnul în masă şi vorbea cu atâta sinceră indignare, 
încât orice judecător de la Old Bailley ori poliţist londonez 
l-ar fi declarat pe loc complet nevinovat. 

Întâlnirea cu Câinele Negru la „Ocheanul” îmi trezi iar 
bănuielile, îndemnându-mă să iau seama cu luare-aminte 
la bucătarul nostru. Dar el era prea deştept, ingenios şi 
abil pentru mine. 

În sfârşit se întoarseră cei doi, pe care-i trimisese 
hangiul în urmărirea Câinelui Negru. Suflau amândoi greu 
şi-i raportară că fugarul a reuşit să le scape, pierzându-se 
în mulţime. 

Hangiul se porni să-i certe şi să-i suduie cu atâta furie, 
încât m-am convins definitiv că Lunganul nu poate să aibă 
vreo vină. 

— Ascultă, Hawkins, îmi spuse el, istoria asta poate să 
ia, în ce mă priveşte, o întorsătură cât se poate de 
neplăcută. Ce-o să creadă despre mine căpitanul 
Trelawney? Vasăzică vine mai întâi afurisitul ăsta de 
olandez, se pripăşeşte în casa mea şi-mi bea băutura! Apoi 
vii tu şi-mi spui că face parte dintr-o bandă de tâlhari. lar 


eu îl las să-mi scape! Zău, Hawkins, pune o vorbă bună pe 
lângă căpitanul Trelawney! Eşti tânăr, dar nu eşti prost 
deloc. Nu te poate duce nimeni de nas. Da, da, da! Asta 
am văzut-o eu îndată. Explică-i, rogu-te, căpitanului, că 
într-un picior cum sunt, n-aveam cum îl prinde, javra 
dracului. Ehe, să fi fost eu în toată puterea, cum eram 
odată, nu mai scăpa el de mine, puneam gheara pe el în 
doi timpi şi trei mişcări, dar acum... 

Hangiul amuţi brusc şi rămase cu gura căscată, de 
parcă ar fi căutat să-şi aducă aminte de ceva. 

— Dar banii? răcni el deodată. Mi-a rămas dator trei 
halbe de bere. Fir-ar al dracului, de parale chiar uitasem! 

Căzu pe laviţă şi izbucni în hohote de râs, şi tot râse 
aşa până când îi dădură lacrimile. Aşa de molipsitor râdea, 
încât nu m-am putut nici eu stăpâni şi m-am pornit pe râs 
alături de el, de se cutremurau pereţii. 

— Măi, şi cât sunt de bătrân, dar am ajuns mai rău ca 
un vițel de mare! spuse el în sfârşit, ştergându-şi lacrimile. 
Văd, Hawkins, că facem echipă bună amândoi. Nu m-am 
arătat mai breaz decât orice bobocel, proaspăt elev de 
marină... Ei, dar să nu mai pierdem vremea de pomană: 
avem treabă, băiete, îmi pun îndată tricornul şi merg cu 
tine la căpitanul Trelawney să-i raportez toate cele 
întâmplate. Nu-i lucru de şagă, tinere Hawkins, şi ce mai 
încolo-încoace - nu prea avem cu ce ne lăuda. Nu, nu! Pe 
amândoi ne-a prostit cât se poate de frumuşel licheaua 
aia. Lua-l-ar toţi dracii, că m-a lăsat mofluz şi trebuie să-mi 
iau adio de la bănuţii mei! 

Şi se puse iar pe râs, şi cu atâta poftă, că, deşi eu nu 
vedeam nimic de râs în tot ce se întâmplase, i-am ţinut 
isonul şi de data asta. 

Am pornit amândoi pe chei. Silver s-a dovedit a fi un 
interlocutor cât se poate de interesant. Ştia să-mi spună 
mii de lucruri despre fiecare corabie pe lângă care 


treceam: şi câte pânze are, şi ce încărcătură poate duce, şi 
din ce ţară vine. Îmi lămurea şi cele ce se făceau în port: 
uite, corabia de colo se încarcă, cealaltă se descarcă, a 
treia, de dincolo, tocmai iese în larg. Imi povestea fel de 
fel de istorioare vesele cu corăbii şi marinari. Şi strecura în 
vorbă termeni marinăreşti, pe care mi-i repeta de câteva 
ori, ca să-i învăţ şi eu. Încetul cu încetul mi-am dat seama 
că mai bun tovarăş de drum ca Silver nici gând să găseşti. 

În sfârşit, am ajuns la han, unde i-am găsit pe squire 
Trelawney şi pe doctorul Livesey bând bere şi mâncând 
pâine prăjită. Tocmai se pregăteau amândoi să se ducă în 
port pentru a controla ce se mai face pe corăbioara 
noastră. 

Lunganul le povesti cele petrecute, fără a ascunde 
nimic şi cât se poate de obiectiv. 

— Nu-i aşa că astfel s-au petrecut lucrurile, Hawkins? 
mă tot lua el de martor din două-n două vorbe. 

Şi de fiecare dată îi confirmam spusele. 

Amândoi domnii s-au arătat foarte mâhniţi, aflând că 
piratul a izbutit să fugă. Dar dacă a fost să se întâmple 
aşa, ce se poate face? După ce le ascultă laudele, 
Lunganul îşi luă cârja şi se porni spre uşă. 

— Aduni echipajul pe vas la orele patru după amiază, 
îi strigă în urmă squire Trelawney. 

— Am înţeles, domnule, îi răspunse bucătarul. 

— Sincer să-ţi spun, dragul meu squire, remarcă 
doctorul Livesey, nu prea aprob cele mai multe dintre 
achiziţiile pe care le-ai făcut, dar John Silver e într-adevăr 
pe gustul meu. 

— Admirabil flăcău, spuse şi squire Trelawney. 

— Nu-i aşa că şi Jim merge cu noi în port? adăugă 
doctorul. 

— Fireşte, fireşte, spuse squire Trelawney. Hawkins, 
ia-ţi pălăria şi hai cu noi să ne vedem corabia. 


CAPITOLUL IX 
PULBEREA ŞI ARMELE 


Hispaniola se afla ancorată destul de departe de mal. 
A trebuit să luăm o luntre şi să manevrăm printre 
nenumăratele corăbii din radă, pentru a ajunge în sfârşit la 
ea. Ne creşteau mereu în faţă ba prore împodobite cu fel 
de fel de figurine, ba pupe înălțate deasupra apei. Ne 
scârţâiau sub chilă odgoane afundate în apă şi altele ne 
spânzurau deasupra capului. La bord ne salută secundul, 
domnul Arrow, un bătrân lup de mare, ceacâr şi ars de 
soare, cu cercei în urechi. După cum ne-am putut da 
seama, se afla în cele mai bune relaţii cu squire-ul nostru. 

In schimb, cu căpitanul, squire Trelawney nu se putea 
împăca defel. 

Căpitanul era un om ursuz şi arţăgos, pe care-l 
scoteau din fire toate cele ce vedea că se fac pe corabie. 
De altminteri, nu întârzie să ne expună ce-l nemulţumeşte. 
Nici n-apucaserăm să coborâm în cabină, că se şi ivi un 
marinar, raportându-ne: 

— Căpitanul Smollett vrea să vă vorbească, domnule. 

— Sunt oricând la dispoziţia căpitanului. Pofteşte-l 
încoace, răspunse squire Trelawney. 

Cum se vede, căpitanul venise pe urmele solului său, 
căci îşi făcu îndată apariţia. 

— Ce doreşti să-mi spui, căpitane Smollett? Sper că 
totul e în regulă? Corabia e gata de plecare? 

— AŞ vrea să vorbesc deschis cu dumneavoastră, 
domnule, spuse căpitanul, chiar cu riscul de-a ne certa. 
Nu-mi place expediţia asta. Nu-mi place echipajul. Nu-mi 
place secundul meu. Asta-i tot. Scurt şi cuprinzător. 

— Poate nu-ţi place nici corabia, domnule? întrebă 
squire Trelawney. 


După cum am observat, era complet scos din sărite. 

— În privinţa asta nu pot spune nimic, domnule, până 
n-o pun la încercare, răspunse căpitanul. Se pare că nu e 
rău făcută, dar e prematur să afirm ceva de pe acum. 

— În cazul acesta, domnule, poate că nu-ți place 
patronul dumitale? îl întrebă acru squire Trelawney. 

Dar în clipa asta interveni doctorul Livesey. 

— la staţi o clipă, spuse el. Nu vă înfierbântaţi, că o să 
ajungeţi la ceartă. Căpitanul a spus prea mult şi în acelaşi 
timp prea puţin, aşa că am tot dreptul să-l rog să ne dea 
lămuriri. Ai spus, pare-se, căpitane, că nu-ţi place 
expediţia noastră, aşa-i? De ce nu-ţi place? 

— Am fost angajat să duc vasul unde va dori acest 
domn, fără a mi se defini scopul călătoriei, spuse 
căpitanul. Perfect. Nici n-am întrebat nimic mai mult. Dar 
curând m-am convins că ultimul dintre marinari ştie mai 
mult decât mine despre scopul călătoriei noastre. După 
mine, nu-i frumos aşa. Dumneavoastră ce ziceţi? 

— Zic şi eu la fel, răspunse doctorul Livesey. 

— Pe urmă am aflat, urmă căpitanul, că pornim să 
căutăm nişte comori. Şi vă rog să luaţi notă că am aflat de 
la propriii mei subalterni. Dar expedițiile în căutare de 
comori sunt un lucru foarte delicat. In genere, expedițiile 
de felul acesta nu sunt specialitatea mea şi nu mă simt 
deloc atras să mă ocup de astfel de chestiuni, mai ales 
când chestiunile astea sunt secrete, iar secretul - te rog să 
mă ierţi, domnule Trelawney! - ei bine, secretul acesta îl 
ştiu toţi papagalii. 

— Papagalul lui Silver, vrei să spui? întrebă squire-ul 
Trelawney. 

— Ba nu, pur şi simplu, aşa-i vorba, îl lămuri căpitanul. 
Ceea ce înseamnă că secretul nu mai e secret. Aş crede că 
subestimaţi greutăţile expediției în care v-aţi angajat şi 


trebuie să vă spun ce mai gândesc cu privire la toate 
astea: vă aşteaptă o luptă pe viaţă şi pe moarte. 

— Ai perfectă dreptate, căpitane, răspunse doctorul. 
Riscăm foarte mult. Dar te înşeli presupunând că nu ne 
dăm seama de pericolele ce ne aşteaptă. Ai mai spus că 
nu-ţi place echipajul nostru. Nu cumva eşti de părere că 
am angajat marinari nu îndestul de experimentați? 

— Nu-mi plac marinarii aceştia, răspunse căpitanul. ŞI 
dacă e să vorbesc pe şleau, trebuia să-mi încredinţaţi mie 
alegerea echipajului. 

— Recunosc, răspunse doctorul. Probabil că prietenul 
meu ar fi trebuit într-adevăr să aleagă echipajul împreună 
cu dumneata. Dar greşeala asta e absolut întâmplătoare, 
te asigur. N-a fost deloc făcută cu rea intenţie. Şi, în 
încheiere, vasăzică, nu-ţi place domnul Arrow? 

— Nu-mi place, domnule. Cred că e un bun marinar, 
dar prea dă nas echipajului pentru a fi şi un bun secund. 
Se poartă extrem de familiar cu marinarii săi. Un secund 
trebuie să se ţină mai la distanţă. Nu să chefuiască cu 
echipajul. 

— Vrei să spui că e beţiv? îl întrebă squire Trelawney. 

— Nu, domnule, răspunse căpitanul. Vreau să spun 
doar că prea dă nas echipajului. 

— Şi acum, îl rugă doctorul, spune-ne verde în ochi ce 
pofteşti de la noi, căpitane. 

— Sunteţi ferm hotărâți să porniţi în expediţia asta, 
domnilor? 

— Ferm hotărâți, răspunse squire Trelawney. 

— Perfect, spuse căpitanul. Dacă m-aţi ascultat cu 
atâta răbdare câtă vreme v-am vorbit lucruri pe care nu le 
pot dovedi, ascultați şi mai departe. Pulberea şi armele se 
încarcă la proră', deşi există o încăpere cât se poate de 
potrivită sub cabina dumneavoastră. De ce să nu se pună 


'5 La proră se aflau şi încăperile echipajului (n.tr.). 


acolo pulberea şi armele? Asta-i una la mână. Pe urmă, aţi 
luat cu dumneavoastră patru servitori. După cum mi s-a 
spus, urmează şi ei să fie aranjaţi la proră. Dar de ce nu li 
s-ar putea aşeza paturile lângă cabina dumneavoastră? 
Două la mână. 

-Mai e şi a treia? întrebă domnul Trelawney. 

— Este, spuse căpitanul. Se pălăvrăgeşte prea mult. 

— Da, se pălăvrăgeşte mult, recunoscu doctorul. 

— Am să vă comunic doar ce am auzit cu urechile 
mele, urmă căpitanul Smollett. Se spune că cică aveţi o 
hartă cu nu ştiu ce insulă pe ea. lar pe hartă s-ar fi aflând 
însemnat cu cruciuliţe locul unde se găseşte comoara. ŞI 
cică insula asta s-ar fi aflând... 

Şi ne spuse cu toată exactitatea latitudinea şi 
longitudinea insulei noastre. 

— Asta n-am mai spus-o nimănui pe lume! exclamă 
squire Trelawney. Dumneata, Livesey, te-ai scăpat cu 
vorba şi le-ai povestit! strigă el. Ori tu, Hawkins... 

— Acuma nu mai are nicio importanţă pe cine l-a luat 
gura pe dinainte, spuse doctorul. 

De fapt am observat că nici el şi nici căpitanul nu l-au 
crezut pe domnul Trelawney, cu toate încercările lui de a 
se dezvinovâăţi. Nu l-am crezut nici eu atunci, pentru că era 
într-adevăr un mare palavragiu. Dar acum sunt înclinat să 
cred că spunea adevărul şi că echipajul ştia şi fără noi 
unde se găseşte insula. 

— Nu ştiu care dintre dumneavoastră, domnilor, are în 
păstrare harta, urmă căpitanul. Şi insist să rămânem şi 
mai departe în neştiinţă de cauză, atât eu, cât şi domnul 
Arrow. În caz contrar, voi fi nevoit să vă rog să mă 
concediaţi. 

— Înţeleg, spuse doctorul. În primul rând, dumneata 
vrei să curmi discuţiile de prisos, în al doilea rând, vrei să 
orânduieşti un fel de fortăreață la cârma vasului, adunând 


în ea slugile prietenului meu şi dându-le în primire toate 
armele şi pulberea ce se află la bord. Cu alte cuvinte, te 
temi de o răscoală. 

— Domnule, răspunse căpitanul Smollett, nu mă 
supăr, dar nici nu vreau să-mi atribuiţi cuvinte pe care nu 
le-am rostit. Niciun căpitan nu ar avea dreptul să iasă în 
larg dacă ar avea motive să se teamă de o răscoală. Deci 
nu despre asta e vorba. Sunt convins că domnul Arrow e 
un om cinstit. Mulţi dintre marinari sunt şi ei oameni 
cinstiţi. Poate sunt chiar toţi cinstiţi. Dar eu răspund de 
corabie şi de viaţa fiecărui om de la bordul ei. Şi pentru că 
văd că o mulţime de lucruri se fac altfel decât ar trebui să 
se facă, vă rog să luaţi măsuri de precauţie ori să mă 
concediaţi. Asta-i tot ce-am avut de spus. 

— Căpitane Smollett, zise doctorul zâmbind, ai auzit 
vreodată de vorba aceea: S-a scremut muntele şi a născut 
un şoarece? Scuză-mă, dar mi-ai amintit de ea. Când te- 
am văzut intrând, aş fi fost gata să jur pe peruca mea că 
aveai o cu totul altă intenţie. 

— Eşti foarte perspicace, doctore, replică căpitanul. 
Intrând, aveam de gând să-mi cer socoteala, deoarece n- 
aveam nici cea mai slabă nădejde că domnul Trelawney va 
fi de acord să asculte barem un cuvânt din cele ce aveam 
a-i spune. 

— Şi nici n-aş fi ascultat! exclamă squire Trelawney. 
De nu era Livesey, te-aş fi trimis pe loc la toţi dracii. Dar, 
oricum ar fi, te-am ascultat şi voi face tot ce-mi ceri. Nu 
pot să ascund însă că părerea mea despre dumneata s-a 
schimbat în rău. 

— Cum pofteşti, domnule, spuse căpitanul. Mai târziu 
veţi înţelege că n-am făcut decât să-mi îndeplinesc 
datoria. 

Şi căpitanul se retrase. 


— Trelawney, spuse doctorul, împotriva aşteptărilor 
mele, m-am convins că ai angajat doi oameni cinstiţi: pe 
căpitanul Smollett şi pe John Silver. 

— În privinţa lui Silver sunt de acord cu dumneata, 
exclamă squire Trelawney, dar purtarea acestui 
insuportabil palavragiu o consider nedemnă de un bărbat, 
nedemnă de un marinar şi în orice caz nedemnă de un 
englez! 

— Fie şi aşa, spuse doctorul, o să mai vedem noi. 

Când ieşirăm cu toţii pe punte, marinarii începuseră 
să mute armele şi pulberea. „lo-ho-ho!” cântau ei 
urmându-şi lucrul. Căpitanul şi domnul Arrow se aflau şi ei 
pe punte şi dădeau ordinele cuvenite. 

Mi-a plăcut foarte mult noul aranjament. Toată 
corabia fusese transformată. La cârmă ni se amenajaseră 
şase cabine, unite cu cambuza şi teuga printr-un coridor 
de rezervă ce trecea de-a lungul tribordului. La început 
fuseseră prevăzute pentru căpitan, domnul Arrow, Hunter, 
Joyce, precum şi pentru doctor şi squire Trelawney. Dar pe 
urmă două dintre ele mi-au fost date mie şi lui Redruth, iar 
domnul Arrow şi căpitanul s-au aranjat pe punte, în 
tambur, care fusese astfel lărgit din amândouă părţile, 
încât ar fi putut să treacă cu succes drept punte de 
comandă. Fireşte, locul rămăsese destul de strâmt, dar au 
încăput totuşi două hamacuri. lar secundul părea să fie 
chiar mulţumit de aranjament. Se prea poate că n-avea 
nici el încredere în echipaj. De altminteri, asta e doar o 
presupunere de-a mea, deoarece, după cum veţi vedea 
curând, n-a stat prea multă vreme pe corabie. 

Lucram cu toţii foarte sârguincios, strămutând 
pulberea şi aranjându-ne cabinele, când s-au prezentat, în 
sfârşit, pe corabie şi ultimii marinari, împreună cu John 
Lunganul. 


Bucătarul s-a căţărat pe vas cu o agilitate de 
maimuţă, şi cum a observat cu ce ne îndeletnicim, ne-a şi 
strigat: 

— Ei, ce faceţi aici, prieteni? 

— Mutăm butoiaşele cu pulbere, John, răspunse unul 
dintre marinari. 

— Şi de ce, lua-v-ar dracu' să vă ia? strigă Lunganul. 
Păi aşa scăpăm refluxul! 

— Aşa am dat eu ordin! îi tăie vorba căpitanul, iar 
dumneata, scumpule, mergi la bucătărie să găteşti cina la 
timp. 

— Am înţeles, domnule, răspunse bucătarul. 

Şi ducându-şi mâna în chip de salut la şuviţa de păr 
ce-i cădea pe frunte, se strecură pe uşa bucătăriei. 

— Uite un om de treabă, căpitane, spuse doctorul. 

— Tot ce se poate, domnule, răspunse căpitanul 
Smollett. Fiţi atenţi, fiţi atenţi, băieţi! 

Şi dădu fuga spre marinari, care cărau pe punte un 
butoiaş cu pulbere. Observând însă că stau şi mă uit la 
tunul cu pivot instalat la mijlocul corăbiei, mă şi luă în 
primire: 

— Ei, tinere, îmi strigă el, ia-o din loc! Marş la bucătar 
să-ţi dea ceva de lucru. 

Şi în vreme ce coboram în fugă la bucătărie, l-am 
auzit spunând cu glas tare doctorului: 

— Nu voi permite cuconaşi la bord! 

Vă asigur că în clipa asta eram complet de acord cu 
squire Trelawney că Smollett e un om absolut insuportabil, 
şi-l uram din tot sufletul. 

CAPITOLUL X 


ÎN LARG 


Toată noaptea n-a mai contenit gălăgia şi zbuciumul. 
Munceam cu toţii, strămutând lucrurile dintr-un loc în altul, 
iar şalupa aducea mereu la bord prieteni de-ai lui squire 
Trelawney, ca domnul Blandly şi alţii, ce veneau să-i ureze 
drum bun şi întoarcere grabnică. Niciodată nu mai 
muncisem eu atâta la „Amiral Benbow” şi eram tare 
ostenit când a răsunat fluierul şefului de echipaj şi 
marinarii s-au apucat să ridice ancora. De altfel, chiar de- 
aş fi fost şi de două ori mai ostenit, tot nu m-aş fi dat dus 
de pe punte. Toate îmi păreau noi şi interesante - şi 
ordinele repezi, şi semnalele ascuţite de fluier, şi oamenii 
care munceau cu înfrigurare în lumina zgârcită a 
felinarelor. 

— la zi-i un cântec, măi Jambon! strigă unul dintre 
marinari. 

— Un cântec vechi! îi ţinu altul isonul. 

— Bine, băieţi, răspunse John Lunganul, care se afla şi 
el pe punte, cu cârja subsuoară. 

Şi începu cântecul, pe care-l ştiam şi eu atât de bine: 


Lada mortului cea grea, 
Cinşpe handralăi ținea... 


Tot echipajul îi ţinu isonul în cor: 
Io-ho-ho şi-un şip de rom! 


La ultimul „ho”, marinarii se opinteau cu toţii din greu 
la pârghia cabestanului. 

Mi-am amintit aievea de vechiul nostru „Amiral 
Benbow” şi mi s-a nălucit o clipă că glasul răposatului 
Bones s-ar fi alăturat şi el corului. 

Ancora fu curând ridicată şi fixată la proră. Stropi mari 
de apă mai picurau de pe ea. Vântul porni să umfle 
pânzele. Pământul se îndepărta din ce în ce, corăbiile ce 
ne împresurau rămaseră în urmă. Şi mai înainte de a mă 


întinde eu pe pat, cu gândul să aţipesc barem un ceas, 
Hispaniola ieşi în larg, începându-şi călătoria spre Insula 
Comorilor. 

N-am să vă descriu toate amănuntele călătoriei 
noastre. Pot să vă spun doar că a fost foarte reuşită. 
Corabia s-a dovedit a fi minunată, echipajul era alcătuit din 
marinari cu experienţă, iar căpitanul îşi cunoştea la 
perfecţie meseria. Dar mai înainte de a ajunge pe Insula 
Comorilor s-au întâmplat două-trei evenimente ce merită a 
fi pomenite. 

În primul rând a ieşit la iveală că domnul Arrow e mult 
mai rău decât îşi închipuise căpitanul. Nu avea niciun fel 
de autoritate în ochii marinarilor şi nu-l asculta nimeni. Dar 
şi mai rău ca toate e că după o zi-două de la plecare a 
început să se arate pe punte cu ochii tulburi şi obrajii 
încinşi. Limba i se împleticea în gură. Dădea în vileag şi 
alte semne de beţie. Uneori eram chiar nevoiţi să-l izgonim 
de pe punte, trimiţându-l cu ruşine înapoi în cabină. 
Deseori cădea şi se lovea destul de rău. Alteori rămânea 
culcat zile întregi în patul lui, fără ca măcar să 
catadicsească să se scoale. Nu-i vorbă, se întâmpla să 
umble câte două zile la rând aproape treaz şi atunci îşi mai 
îndeplinea cu chiu, cu vai îndatoririle. 

Nu puteam nicidecum să înţeleg unde găsea băutură. 
Am căutat să-l şi urmărim, dar tot n-am putut afla nimic. 
Uneori ne luam inima-n dinţi şi-l întrebam de-a dreptul. În 
asemenea cazuri, de se întâmpla să fie beat, ne râdea în 
nas, iar dacă era treaz, se jura solemn că toată viaţa n-a 
pus altceva decât apă în gură. 

Ca ofiţer nu era bun de nimic şi avea o influenţă rea 
asupra subalternilor. Vedeam cu toţii limpede că omul 
acesta o să sfârşească rău. Şi nici nu s-a mirat, nici nu s-a 
întristat nimeni, când într-o noapte furtunoasă a dispărut 
de pe corabie. 


— O fi căzut peste bord! şi-a dat cu părerea căpitanul. 
De fapt, domnilor, n-a făcut decât să ne scutească de 
truda de a-l pune în lanţuri. 

Şi aşa am rămas fără secund. Trebuia să încredinţăm 
postul acesta altcuiva. Sorţii au căzut pe şeful de echipaj 
John Anderson. Toată lumea urma să-i zică şef de echipaj, 
dar îndeplinea funcţia de secund. 

Domnul Trelawney, care călătorise mult şi se pricepea 
binişor într-ale navigaţiei, s-a arătat şi el de folos: pe 
vreme bună făcea de cart la cârmă. Al doilea şef de 
echipaj, Israel Hands, era marinar vechi şi cu experienţă, 
căruia i se putea încredința fără nicio grijă aproape orice 
funcţie. În treacăt fie spus, Hands era bun prieten cu John 
Silver Lunganul, şi fiindcă i-am pomenit încă o dată 
numele, hai să vă povestesc mai pe îndelete ce ştiu 
despre Silver. i 

Marinarii îi ziceau Jambon. Interesant om. Işi lega cârja 
de gât cu o frânghioară, pentru ca mâinile să-i rămână 
libere, şi era o plăcere să stai şi să priveşti cum îşi ţinea 
echilibrul într-un picior, legănându-se în tactul mişcărilor 
pe care le făcea corabia şi gătind astfel bucate, de parcă s- 
ar fi aflat pe pământ sigur. Şi mai curios era să-l vezi ce 
repede şi cu câtă agilitate alerga el pe punte pe vreme de 
furtună, ţinându-se de frânghiile agăţate anume pentru el. 
Marinarii le ziceau „colacii Lunganului”. Şi când umbla, 
John se ţinea de colacii aceştia, ba se sprijinea în cârjă, ba 
iar o agăța de gât, după cum v-am mai spus. 

Totuşi, marinarii care mai  navigaseră cândva 
împreună cu el erau foarte mâhniţi că omul acesta nu mai 
e nici pe departe ce-a fost. 

— Jambon al nostru nu-i om de rând, îmi spunea al 
doilea şef de echipaj. În tinereţe a învăţat la şcoală şi dacă 
vrea vorbeşte ca din carte. Şi ce om viteaz! Leu, nu 
altceva. Am văzut cu ochii mei odată cum au sărit la el 


patru handralăi, iar el, neînarmat cum era, i-a apucat pe 
toţi patru şi i-a ciocnit cap în cap de-au rămas laţi !... 

Tot echipajul îl respecta, ba chiar îi asculta fără 
crâcnire poruncile. Ştia să vorbească cu fiecare şi să 
îmbuneze pe oricine. 

Cu mine era întotdeauna deosebit de drăgăstos. Se 
bucura nespus ori de câte ori mă vedea intrând la el în 
cambuză, unde era totdeauna o curăţenie exemplară. 
Vesela era totdeauna clădită cu grijă pe poliţe şi sclipea de 
curată ce era. Intr-un colţ ţinea în colivie un papagal. 

— Intră, intră, Hawkins, îmi spunea Silver, când mă 
vedea. Să mai stăm de vorbă. Nicio vizită nu mă bucură 
mai mult decât a ta, fiule. Şezi şi ascultă. Uite, ele 
căpitanul Flint... l-am pus numele acesta în cinstea 
vestitului pirat... Şi cum îţi spuneam, căpitanul Flint ne 
prezice că o să ne sfârşim cu bine călătoria... Aşa-i, 
căpitane? 

Şi papagalul se pornea pe turuit extraordinar de 
repede: 

— Piaştri! Piaştri! Piaştri! 

Şi tot turuia aşa până la istovire, ori până când John îi 
acoperea cuşca cu batista. 

— Pasărea asta trebuie să aibă cel puţin două sute de 
ani, Hawkins, îmi spunea el. Papagalii nu mai mor 
niciodată, şi doar diavolul de-o mai fi văzut în viaţa lui 
atâta rău cât a văzut papagalul meu. A navigat cu 
England, cu faimosul căpitan England, piratul. A fost pe 
Madagascar, la Malabar?$, în Surinam””, pe Providenţa!*, la 
Portobello!?. A văzut cum se pescuieşte încărcătura de pe 
galioane scufundate. Atunci a învăţat el să strige „piaştri”. 


16 Regiune pe litoralul de sud-vest al Indiei (n.tr.). 
17 Fosta Guiana Olandeză, situată în America de Sud (n.tr.). 


18 insulă în Oceanul Indian (n.tr.). 


Şi nu e nimic de mirare: în ziua aceea s-au ridicat trei sute 
cincizeci de mii de piaştri, Hawkins! Papagalul acesta a 
fost de faţă, când au abordat piraţii vasul viceregelui 
Indiilor nu departe de Goa”. Şi când te uiţi la el, parcă s-ar 
fi născut ieri... Dar nu-i aşa că ai mirosit ce-i aia praf de 
puşcă, căpitane? 

— Fă o voltă”'! striga papagalul. 

— İl auzi ce vorbă ştie căpitanul meu? se fudulea 
bucătarul şi scotea din buzunar câte o bucăţică de zahăr, 
tratându-şi prietenul. 

lar papagalul căuta să sfarme cu pliscul gratiile 
închisorii sale şi înjura de mama focului. 

— Când bagi mâna în păcură, o scoţi murdară, mă 
lămurea John. Pasărea asta nevinovată înjură, sărmana, ca 
o mie de draci, dar parcă înţelege ea ce vorbeşte? Ar 
înjura şi în faţa lui Dumnezeu. 

Şi John îşi ducea cu atâta solemnitate mâna la ciuful 
lui de păr, chip că-şi face semnul crucii, încât mă simţeam 
îndemnat să-l consider cel mai nobil om de pe pământ. 

Relaţiile dintre squire Trelawney şi căpitanul Smollett 
continuau să rămână foarte încordate. Squire Trelawney 
nu se jena să vorbească cu tot disprețul despre căpitan, iar 
căpitanul nu intra niciodată în vorbă cu squire-ul nostru, şi 
când îl întreba ceva domnul Trelawney, răspundea tăios, 
uscat şi laconic. Strâns cu uşa, recunoscu până la urmă că 
s-a înşelat, pesemne, vorbind de rău echipajul. Mulţi 
marinari munceau din greu şi în genere tot echipajul se 
purta cât se poate de bine. lar de corabie era pur şi simplu 
îndrăgostit. 


1 Port în Scoţia (n.tr.). 
20 Colonie portugheză pe teritoriul Indiei (n.tr.). 


21 Manevră de schimbare a direcţiei unui vas (n.tr.). 


— Ascultă de cârmă, cum ascultă nevasta de bărbat, 
domnule. Dar, adăuga el, nu ne-am întors încă acasă şi 
călătoria noastră continuă să nu-mi placă. 

Când îl auzea spunând aşa, squire Trelawney îi 
întorcea spatele şi pornea să se plimbe nervos pe punte. 

— Incă una ca asta, spunea el, şi o să mă scoată 
definitiv din sărite. 

Am trecut şi printr-o furtună, care a confirmat încă o 
dată calităţile Hispaniolei noastre. Echipajul părea de 
asemenea mulţumit şi ar fi fost de mirare dacă s-ar fi 
declarat cineva nemulţumit. După mine, de când a pornit 
întâia dată pe mare Noe, nu cred să mai fi fost răsfăţat 
vreodată un echipaj, cum era răsfăţat al nostru. Se 
inventau mereu pretexte pentru a li se da marinarilor porţii 
duble de grog, şi dacă auzea cumva squire Trelawney că 
vreunul dintre marinari îşi serbează ziua onomastică, 
primeau toţi câte un puding. Pe punte se afla întotdeauna 
un butoi cu mere, din care lua fiecare ori de câte ori îi 
venea pofta. 

— Să ştiţi că nu poate ieşi nimic bun dintr-asta, îi 
spunea căpitanul doctorului Livesey. Asta nu face decât 
să-i strice. Credeţi-mă că ştiu ce spun. 

Totuşi, după cum veţi avea prilejul să vă convingeti, 
butoiul acesta cu mere ne-a făcut ulterior un imens 
serviciu. Numai mulţumită lui am aflat la timp de primejdie 
şi n-am pierit de mâna trădătorilor. 

lată cum s-a întâmplat. Plutisem un timp împotriva 
alizeului, pentru a prinde vânt prielnic (nu pot explica mai 
lămurit, ştiu doar că prinsesem în sfârşit vântul) şi acum 
ne îndreptam spre insula noastră. Zi şi noapte priveam cu 
toţii în zare, aşteptând s-o vedem cum apare la orizont. 
După calculele noastre, mai aveam de plutit o zi şi o 
noapte, sau poate chiar mai puţin. La noapte ori mâine 
până-n prânz vom vedea, în sfârşit, cu ochii Insula 


Comorilor. Ţineam mereu direcţia spre sud-sud-vest. 
Vântul ne bătea din coastă, umflând pânzele, marea era 
liniştită şi Hispaniola înainta cu repeziciune. Doar rareori 
venea câte un val, împroşcând cu stropi de spumă 
bompresul. Toate mergeau de minune şi toţi ne aflam în 
cea mai bună dispoziţie, bucurându-ne că se încheie cu 
bine cea dintâi jumătate a călătoriei noastre. 

După apusul soarelui, când îmi puteam considera 
sfârşită munca, am hotărât să mă duc la culcare, când 
deodată mi-a venit pofta de mere. M-am căţărat iar repede 
pe punte. Marinarii de cart stăteau la proră şi priveau în 
zare, nădăjduind să vadă cum apare insula. 

Cârmaciul lua aminte la pânze, şuierând încetişor. Pe 
bord domnea liniştea şi numai apa plescăia uşor. 

Când m-am uitat mai bine, am văzut că în butoi 
rămăsese un singur măr şi, pentru a-l putea scoate, 
trebuia să mă vâr înăuntru. M-am vârât deci în butoi şi, 
stând aşa în întuneric, legănat de valuri, era cât pe ce să 
aţipesc, când deodată am simţit că mă clatin: cineva se 
aşezase jos pe punte, sprijinindu-se cu spatele de butoi. 

Tocmai voiam să ies, când omul care mă trezise astfel 
începu să vorbească. Am recunoscut vocea lui Silver şi, 
după cele dintâi cuvinte, n-aş mai fi ieşit pentru nimic în 
lume. Mă ghemuisem tremurând la fundul butoiului şi 
ascultam gâtuit de spaimă şi curiozitate. Am înţeles îndată 
că viaţa tuturor oamenilor cinstiţi de la bord era de acum 
în mâinile mele. 

CAPITOLUL XI 


CE-AM AUZIT EU STÂND ÎN BUTOI 


— Nu, nu eu eram căpitanul, începu Silver. Căpitan 
era Flint. lar eu eram şef de echipaj, pentru că am un 


picior de lemn. Piciorul mi l-am pierdut pe vremea când şi- 
a pierdut şi bătrânul Pew „luminatoarele”. Mi l-a amputat 
un chirurg adevărat, cu studii înalte şi care ştia latineşte 
ca pe apă. Cu toate astea n-a scăpat de spânzurătoare. L- 
au suit şi pe el în furci, ca pe-un câine, să se usuce la 
soare, alături de alţi câţiva. Ceilalţi erau oamenii lui 
Roberts şi au pierit, pentru că-şi schimbau prea des 
numele  corăbiilor. Azi li se chema vasul „Noroc 
împărătesc”, iar mâine naiba ştie cum. Pe când noi am fost 
totdeauna de părere că, odată botezată, corabia nu 
trebuie să-şi mai schimbe numele niciodată. Nu i-am 
schimbat nicicând numele „Cassandrei” noastre şi totuşi 
ne-a dus cu bine acasă, după ce-a pus mâna England pe 
viceregele Indiilor la Malabar. Nu şi-a schimbat numele nici 
„Morsa”, bătrâna corabie a lui Flint, care era plină de 
sânge până-n buză, iar aur avea pe ea atâta, că era cât pe 
ce s-o tragă la fund. 

— Eh, am auzit eu glasul plin de încântare al celui mai 
tăcut dintre marinarii noştri, al naibii mai era şi Flint ăsta! 

— Se spune că Davis nu se lăsa nici el mai prejos, 
urmă Silver. Dar n-am navigat niciodată cu el. Am umblat 
mai întâi cu England, apoi cu Flint. lar acum am pornit pe 
cont propriu. Am câştigat nouă sute de lire sterline cu 
England şi vreo două miişoare cu Flint. Pentru un simplu 
marinar nu-i chiar atât de rău. Banii îi am depuşi la bancă 
şi mi-aduc procente frumuşele. Principalul nu e să câştigi, 
ci să te pricepi cum să-ţi păstrezi câştigul... Ehe, pe unde- 
or fi acum oamenii lui England? Nu mai ştie nimeni... lar 
oamenii lui Flint stau acum pe corabia asta şi sunt 
mulţumiţi când se căpătuiesc cu un puding. Mulţi dintre ei 
trăiau pe uscat mai rău ca cerşetorii. Crăpau de foame! 
Bătrânul Pew, după ce şi-a pierdut ochii, iar după ei şi 
cinstea, începuse să cheltuie câte o mie două sute de lire 
pe an, de parcă-l făcuse mă-sa lord. lar acuma unde e? A 


murit şi putrezeşte în pământ. Cu doi ani în urmă ajunsese 
de nu mai avea ce mânca. Cerea de pomană, fura, tăia 
beregata oamenilor şi totuşi nu se putea hrăni! 

— Uite, să te mai faci pirat! spuse unul dintre 
marinarii mai tineri. 

— Ba să te faci, numai să nu fii prost! exclamă Silver. 
De altfel, nu de tine vorbesc, că tu, deşi eşti tânăr, nu eşti 
prost. Pe tine nu te poate duce nimeni cu zăhărelul! Te-am 
priceput eu de cum te-am văzut, aşa că vorbesc cu tine ca 
între bărbaţi. 

Puteţi să vă închipuiţi ce-am simţit eu, auzindu-l pe 
bătrânul escroc cum îl ia pe celălalt cu aceleaşi măguleli 
cu care mă luase cândva şi pe mine! 

De-aş fi putut, l-aş fi ucis pe loc... 

Între timp însă, Silver urma să vorbească, fără să aibă 
vreo bănuială că-l mai aude cineva: 

— Aşa se întâmplă întotdeauna cu cavalerii norocului. 
Duc viaţă grea, riscă în fiecare zi spânzurătoarea, dar 
mănâncă şi beau ca nişte cocoşei înainte de luptă. Pleacă 
în expediţie cu câteva sute de gologani la sufletul lor şi se 
întorc cu sute de lire în buzunare. Apoi îşi beau câştigul, îşi 
irosesc părăluţele şi iar pornesc pe mare numai cu cămaşa 
de pe ei. Eu însă fac altfel. Îmi pun bănişorii la bancă, ba 
chiar îi depun în sume mici la mai multe bănci, ca să nu 
trezesc bănuieli. Şi apoi nu uita că am cincizeci de ani, aşa 
că, întorcându-mă din călătoria asta, mă las de meserie şi 
am să trăiesc ca un adevărat gentleman... Ar fi vremea, 
nu-i aşa? Nu-i vorbă, nici până acum n-am dus-o prea rău. 
Nu mi-am refuzat niciodată nimic. Totdeauna am dormit 
comod şi am mâncat pe săturate. Numai când porneam pe 
mare, mi se întâmpla uneori s-o duc mai greu. Dar cum 
crezi c-am început? Am început ca simplu marinar, uite- 
aşa cum eşti şi tu. 


— Bine, dar părăluţele dumitale or să se prăpădească 
acum, spuse marinarul cel tânăr. Cum ai să te mai arăţi la 
Bristol după călătoria asta? 

— Nu mai spune! replică batjocoritor Silver. Unde 
crezi că-s părăluţele mele acuma? 

— La Bristol, depuse la bănci şi în alte locuri de felul 
ăsta, răspunse marinarul. 

— Da, au fost acolo, îi răspunse bucătarul. Mai erau 
acolo când am ridicat noi ancora. Dar băbuţa mea trebuie 
să le fi scos deja de-acolo. Şi „Ocheanul!” trebuie să fie de- 
acum vândut, împreună cu locul, clientela şi tot tachelajul, 
iar băbuţa mea trebuie c-a plecat şi m-aşteaptă la locul 
convenit. Ţi-aş spune unde-i locul ăsta, căci am toată 
încrederea în tine, dar mi-e să nu se supere ceilalţi că nu 
le-am spus şi lor. 

— Dar în băbuţa dumitale ai încredere? întrebă 
marinarul. 

— Cavalerii norocului rareori se întâmplă să aibă 
încredere unul în celălalt, răspunse bucătarul, şi bine fac. 
Dar pe mine nu prea mă poate duce nimeni de nas. Cine 
încearcă să-mi pună piedică n-are sorţi să trăiască lungă 
vreme pe lumea asta. Erau unii care se temeau de Pew, 
alţii se temeau de Flint, dar de mine se temea chiar Flint. 
Se temea şi se mândrea cu mine... Avea un echipaj de nici 
dracu' nu s-ar fi încumetat să pornească cu el în largul 
mării. Tu mă ştii, nu-s lăudăros, ba-s chiar blând şi vesel 
din fire, dar pe când eram nostrom la Flint, piraţii lui mă 
ascultau ca nişte mieluşei. Ehehe, ce mai disciplină era pe 
vas când se afla pe el bătrânul John! 

— Pe cinstea mea, mărturisi marinarul, până să stau 
de vorbă cu dumneata, nu-mi plăcea deloc trebuşoara în 
care vrei să ne bagi, John. Dar acum - uite mâna mea, mă 
învoiesc. 


— Eşti un băiat viteaz şi deştept, răspunse Silver şi 
strânse cu atâta foc mâna marinarului, încât urni din loc 
butoiul. Să ştii că o să iasă din tine un cavaler al norocului 
cum n-am mai pomenit nici eu! 

Incetul cu încetul am început să înţeleg limbajul în 
care-şi vorbeau. „Cavaleri ai norocului” era denumirea 
piraţilor în graiul lor. Mă nimerisem martor al ultimului 
capitol din istoria ademenirii unui marinar cinstit, poate 
ultimul marinar cinstit de pe corabia noastră, care intra şi 
el acum în banda asta de tâlhari. De altfel, m-am convins 
că marinarul acesta nu era unicul. Silver fluieră încetişor şi 
îndată mai veni cineva să se aşeze lângă butoi. 

— Dick e de acum omul nostru, spuse Silver. 

— Ştiam că are să se dea şi el pe brazdă, am auzit eu 
vocea lui Israel Hands, al doilea şef de echipaj. Să ştii că 
nu-i prost Dick. 

O vreme, Hands îşi mestecă în tăcere tutunul, apoi 
scuipă şi se adresă iar Lunganului: 

— la spune, mă Jambon, mult o să mai umblăm noi pe 
ocolite ca barca marchitanului? Află că m-am săturat până- 
n gât de căpitanul ăsta al nostru! l-ajunge cât m-a 
comandat! Acu vreau să mai trăiesc şi eu în cabina lui, să 
mănânc delicatese şi să beau vinuri scumpe. 

— Să ştii de la mine, Israel, că tigva ta trebuie să fie 
tare ieftină, spuse Silver. Şi nu de alta, dar pentru că n-a 
avut niciodată creieri în ea. În schimb, urechile îţi sunt 
destul de lungi, aşa că ascultă ici la mine şi bagă bine în 
căpăţână: ai să dormi tot sub punte, ca şi până acuma, ai 
să mănânci aceleaşi bucate, ai să fii ascultător, ai să fii 
cuviincios şi n-ai să pui o picătură de vin în gură, până nu 
ţi-oi da eu semnalul. Bizuie-te pe mine, fiule. 

— Păi parcă spun eu ceva? bodogăni al doilea şef de 
echipaj. Vreau doar să întreb: când? 


— Când! zbieră Silver. Bine, am să-ţi spun când. Cât 
se poate mai târziu, înţelesu-m-ai? Căpitanul Smollett e un 
marinar de mâna întâi şi faptul că ne conduce corabia e 
numai spre folosul nostru. E adevărat că harta e în mâinile 
lui squire Trelawney şi ale doctorului, dar parcă ştiu eu 
unde-o ţin? Şi nici tu nu ştii. Aşa că lasă-i pe ei să 
găsească comorile şi să ne ajute să le încărcăm pe vas. Pe 
urmă om vedea noi. Dacă m-aş fi putut bizui pe voi, 
lepădături olandeze ce sunteţi, l-aş fi lăsat pe căpitanul 
Smollett să ne conducă şi înapoi corabia până la jumătatea 
drumului. 

— Las’ că nu mai suntem nici noi chiar aşa de lepădat! 
îl contrazise Dick. 

— Ba ţi-ai găsit! nu se dădu bătut Silver. Cel mult 
dacă ştiţi să mânuiţi cârma. Dar cine e în stare să păstreze 
ruta? Aşa ceva nu ştie să facă nimeni dintre 
dumneavoastră, onoraţi domni. De-ar fi fost după voia 
mea, l-aş fi lăsat pe căpitanul Smollett să ne ducă şi 
îndărăt, barem până la alizee. Aş fi ştiut cel puţin că de- 
acolo mergem de-a dreptul şi nu vom ajunge să dăm 
fiecăruia doar câte-o linguriţă de apă pe zi. Dar întrucât vă 
ştiu ce fel de oameni sunteţi, o să trebuiască să scăpăm 
de ei pe insulă de îndată ce-or căra comoara pe vas. Vă 
ştiu eu! Vouă nu vă arde decât cum să puneţi mai curând 
laba pe băuturică. La drept vorbind, mă doare inima când 
mă gândesc c-o să trebuiască să mă întorc cu nişte 
oameni ca voi. 

— la nu te mai fandosi şi tu atâta, Lungane! strigă 
Israel. Vezi doar că nu se pune nimeni de-a curmezişul. 

— Ehe, parcă puţine corăbii mai mari ca asta am 
văzut eu pierind din te miri ce? Parcă puţini voinici din 
ăştia ca voi i-am văzut suiţi în furci şi uscându-se la soare? 
exclamă Silver. Şi pentru ce crezi? Doar pentru că se 
grăbeau, se grăbeau, se grăbeau... Ascultă-mă pe mine: 


am mai călătorit pe mare şi am văzut câte ceva la viaţa 
mea. De-aţi fi ştiut voi să conduceţi corăbii şi să luptaţi cu 
vânturile, demult v-aţi fi plimbat cu toţii numai în caleşti. 
Ei, dar unde să se poată una ca asta! Vă ştiu eu, fraţilor. O 
să trageţi la măsea până o să vă vedeţi cu gâtul în lat. 

— Te ştim şi noi, John, că eşti cuvios ca un popă, îi 
replică Israel. Dar au mai fost şi alţii, care ştiau să conducă 
o corabie nu mai rău ca tine. Acelora le plăcea să 
petreacă, şi nu făceau pe şefii - beau şi ei şi-i lăsau şi pe 
alţii să bea. 

— Da, spuse Silver. Dar unde sunt ei acuma? Aşa i-a 
fost felul lui Pew - şi a murit în mizerie. Şi Flint a fost la fel 
- şi a murit după o beţie la Savannah. Da, au fost într- 
adevăr oameni plăcuţi şi veseli... Numai că se pune 
întrebarea unde sunt acuma! 

— Şi ce-o să facem cu ei, când i-om avea la mână? 
întrebă Dick. 

— Uite un om pe gustul meu! exclamă cu încântare 
bucătarul. Astuia îi arde de treabă, nu de palavre. Ei, şi ce 
zici tu să facem cu ei? Să-i debarcăm pe cine ştie ce țărm 
pustiu? Aşa ar fi făcut England. Ori să-i hăcuim pe toţi ca 
pe nişte pui de găină? Aşa ar fi făcut Flint sau Billy Bones. 

— Da, aşa avea Billy obicei, spuse Israel. Şi mai avea 
o vorbă, că cică: „Morţii nu muşcă”. Acuma e şi el mort şi- 
şi poate încerca zicala prin propria-i experienţă. Da, Billy 
era meşter în de-astea. 

— Aşa e, spuse Silver. Era într-adevăr un om şi 
jumătate Bill al nostru. Nu cruța pe nimeni. Dar eu sunt om 
blând, eu sunt un gentleman, totuşi lucrurile iau o 
întorsătură serioasă şi de aceea - datoria mai întâi de 
toate, băieţi. Votez şi eu să-i omorâm, căci nu doresc defel 
să dea năvală peste mine, ca dracul peste călugăr, vreunul 
dintre domnişorii ăştia, tocmai în clipa când am să ajung 
membru al parlamentului şi am să mă lăfăiesc într-o 


caretă aurită. Trebuie să aştepţi până se coace fructul, dar 
când s-a copt, trebuie să ştii să-l rupi! 

— John, exclamă şeful de echipaj, să ştii că eşti un 
erou! 

— Asta o s-o vedem noi când o să vie vorba la faptă, 
Israel, spuse Silver. Nu vă cer decât o singură favoare: să 
mi-l lăsaţi pe mâna mea pe squire Trelawney. Vreau să-i 
tai chiar eu căpăţâna aia de vițel... Dick, adaugă el brusc, 
sari, rogu-te, în butoi şi dă-mi un măr, să-mi mai moi 
gâtlejul. 

Puteţi să vă închipuiţi groaza mea! Aş fi sărit din butoi 
şi aş fi rupt-o la fugă, dacă m-aş fi simţit în putere, dar 
inima, mâinile şi picioarele refuzară toate odată să mă mai 
slujească. Dick era gata să se scoale de jos, când îl opri 
vocea lui Hands: 

— Ce te-a apucat să sugi putregai dintr-ăsta, John? 
Mai bine dă-ne nişte rom. 

— Bine, spuse Silver. Uite cheia, Dick. Am încredere în 
tine. Scoate o cană din butoiaşul ce-l am eu ascuns în 
cambuză la mine şi adu-ne-o. 

Cu toată spaima mea, m-am gândit îndată: „Aha, uite 
de unde lua domnul Arrow romul care l-a dus la pierzanie!” 

Cum plecă Dick, Israel începu să-i şoptească ceva la 
ureche bucătarului. N-am auzit decât două-trei cuvinte, 
dar şi ele mi-au fost de ajuns. 

— Ceilalţi nu se învoiesc, şopti Israel. 

Vasăzică au mai rămas oameni de credinţă pe 
corabie. 

Când se întoarse Dick, toţi trei îşi trecură din mână în 
mână ulciorul şi băură - unul „pentru noroc”, altul „pentru 
bătrânul Flint”, iar Silver porni chiar un cântec: 


Pentru vânt bun şi izbândă! 
Ca s-avem parale-n pungă! 


În butoiul meu se făcu deodată lumină. Când m-am 
uitat în sus, am văzut că se ridicase luna, argintând gabia 
arborelui artimon şi pânzele arborelui de trinchet. În 
aceeaşi clipă răsună glasul marinarului de cart: 

— Pământ la proră! 

CAPITOLUL XII 


SFAT DE RĂZBOI 


Puntea se cutremură de tropot. Am auzit cum dau 
fuga oamenii din cabină şi de pe puntea inferioară. Am 
sărit şi eu din butoi, m-am strecurat pe după pânze, am 
ieşit pe punte şi am dat fuga la proră împreună cu Hunter 
şi cu doctorul Livesey. 

Tot echipajul se adunase aici. Odată cu răsăritul lunii 
se împrăştiase şi ceața. Departe spre sud-vest am văzut 
cu toţii două dâmburi joase, cam la vreo două mile unul de 
altul, iar în spatele lor, un al treilea, mai înalt, învăluit încă 
de ceaţă. Toate trei erau de o formă conică aproape 
perfectă. 

Stăteam şi eu, privindu-le ca prin vis, fără să-mi fi 
venit încă în fire după spaima prin care trecusem. Apoi am 
auzit vocea căpitanului Smollett dând ordine. Hispaniola 
vira cu pânzele spre vânt, care o abătea spre est de insulă. 

— Măi băieţi, spuse căpitanul, când toate ordinele îi 
fuseseră executate, a mai văzut careva dintre voi insula 
asta cândva? 

— Eu am văzut-o, domnule, spuse Silver. Luam de aici 
apă dulce pe când serveam bucătar pe un vas de comerţ. 

— Pare-se că cel mai potrivit loc pentru a arunca 
ancora e în partea de sud, dincolo de insuliţa de colo, nu-i 
aşa? întrebă căpitanul. 


— Da, domnule. Insula asta se cheamă Insula 
Scheletului. Pe vremuri piraţii ancorau mereu prin părţile 
astea şi unul dintre marinarii de pe vasul nostru ştia toate 
denumirile pe care le dădeau ei locurilor de aici. Uite 
dealul acela dinspre miazănoapte se cheamă Primul 
Catarg. Sunt trei dealuri, care se înşiră de la nord spre sud: 
Primul Catarg, Al Doilea Catarg şi Al Treilea Catarg. Al 
Doilea Catarg - dealul ăl mare învăluit de ceaţă - se mai 
cheamă Ocheanul, pentru că piraţii puneau totdeauna un 
post de observaţie în vârful lui, când ancorau să-şi dreagă 
vasele. Fiindcă aici îşi dregeau ei de obicei vasele, 
domnule. 

— la uite ici, pe harta mea, spuse căpitanul Smollett. 
Asta e insula de care spui? 

Ochii Lunganului scăpărară, când luă harta în mână, 
dar în aceeaşi clipă îi întunecă dezamăgirea. Ceea ce ţinea 
el acum în mână nu era harta pe care o găsiserăm noi în 
lada lui Billy Bones, ci copia ei exactă - cu denumirile, cu 
dealurile şi adâncimile, dar fără cele trei cruciuliţe roşii şi 
fără însemnările scrise de mână. Cu toată ciuda, Silver se 
stăpâni însă şi nu se trădă. 

— Da, domnule, spuse el, asta e. E foarte bine 
desenată. Oare cine să fi desenat harta asta, că piraţii nu-s 
oameni cu ştiinţă de carte... Aha, uite şi „Ancorajul 
căpitanului Kidd” - aşa-i zicea marinarul de care vă 
spuneam. Aici e un curent puternic, care duce spre sud. 
Apoi coteşte spre nord, pe lângă ţărmul vestic. Aţi făcut 
foarte bine, domnule, că aţi manevrat în direcţia asta, 
urmă el. Dacă vreţi să intraţi în golf şi să puneţi vasul pe-o 
coastă pentru reparaţie, nici că puteaţi găsi loc mai 
nimerit. 

— Mulţumesc, îl concedie scurt căpitanul Smollett. 
Când am să mai am nevoie de ajutor, voi apela iar la 
dumneata. Acum eşti liber. 


Eu rămăsesem uluit de sângele-rece cu care declarase 
John c-a mai văzut insula asta. Mărturisesc că m-am 
speriat de moarte apoi, când l-am văzut că se mai şi 
apropie de mine. Fireşte, nu avea de unde să ştie că 
stătusem în butoi şi auzisem totul, dar îmi inspira atâta 
groază prin cruzimea, făţărnicia şi uriaşa influenţă ce-o 
avea asupra echipajului, încât, când mi-a pus mâna pe 
umăr, mai să cad din picioare. 

— Să ştii că nu-i un locşor rău insula asta, îmi spuse 
el. Nu-i rău deloc pentru un flăcău ca tine. Ai să te scalzi, 
ai să te caţări în copaci şi ai să vânezi căprioare sălbatice. 
Ba ai să mai salţi tu însuţi ca o căprioară pe cărăruile de 
munte. Al naibii să fiu, dacă nu mă simt şi eu iar tânăr, 
când privesc la insula asta. Uit că am un picior de lemn. 
Bine e să fii băieţandru şi să ai toate cele zece degete la 
picioare! Dacă vrei să dai o raită pe uscat, spune-mi mie, 
să-ţi fac o gustărică de drum. M-a bătut prieteneşte pe 
umăr şi şi-a văzut de treabă. 

Căpitanul Smollett, squire Trelawney şi doctorul 
Livesey stăteau de vorbă toţi trei pe puntea dintre 
arborele mare şi artimon. Aş fi vrut să le dau de ştire cât 
mai curând despre tot ce izbutisem să aflu, dar n-am 
cutezat să le întrerup vorba în văzul tuturor. Mă învârteam 
în jurul lor, tot frământându-mă cum să găsesc un mijloc 
de a le atrage atenţia, când deodată doctorul Livesey mi-a 
făcut semn să mă apropii. Işi uitase jos pipa şi voia să mă 
trimită după ea, căci nu putea răbda multă vreme lipsa 
tutunului. M-am dat cât mai aproape de el, ca să nu mă 
audă nimeni dintre marinari, şi i-am şoptit: 

— Am ceva să vă spun, domnule doctor. Las' să 
coboare jos în cabină căpitanul şi squire-ul, după care 
poate găsiţi dumneavoastră un pretext să mă chemaţi şi 
pe mine jos. Am să vă comunic nişte noutăți 
înspăimântătoare. 


Doctorul s-a schimbat un pic la faţă, dar şi-a recăpătat 
îndată cumpătul. 

— Mulţumesc, Jim, asta-i tot ce-am vrut să ştiu, rosti 
el, ca şi cum mi-ar fi pus cu o clipă înainte cine ştie ce 
întrebare. Apoi se întoarse spre squire şi căpitan. Incepură 
să vorbească toţi trei cu un aer cât se poate de calm, fără 
să ridice glasul şi fără să scoată o cât de slabă exclamaţie, 
dar am înţeles că doctorul Livesey le transmise 
rugămintea mea. Apoi căpitanul îi porunci lui John 
Anderson să cheme tot echipajul pe punte. 

— Băieți, începu căpitanul Smollett, adresându-se 
marinarilor, vreau să vorbesc ceva cu voi. Pământul pe 
care-l vedeţi în faţa voastră e insula spre care am navigat 
atâta timp. Ştim cu toţii ce om generos e domnul 
Trelawney. Domnia sa m-a întrebat dacă echipajul a 
muncit cu spor în timpul călătoriei. Şi eu i-am răspuns că 
fiecare marinar în parte şi-a îndeplinit cu sârguinţă datoria 
şi că niciodată nu mi-aş fi putut dori să-mi lucreze mai bine 
echipajul. Aşa că acum domnul Trelawney, eu şi doctorul 
ne ducem cu toţii în cabină să bem un păhăruţ în 
sănătatea şi pentru succesul vostru, iar vouă o să vi se 
dea aici nişte grog, ca să puteţi bea şi voi în sănătatea şi 
pentru succesul nostru. Dacă vreţi să-mi ştiţi părerea, vă 
pot spune că, cinstindu-ne, squire Trelawney se dovedeşte 
a fi cât se poate de amabil. Propun să strigăm de trei ori 
„Ura!” în cinstea lui. 

Fireşte, nu era nimic ciudat în faptul că s-au pornit să 
strige cu toţii „Ura!”. Dar atât de sincer şi de puternic au 
răsunat uralele lor, încât trebuie să vă mărturisesc că 
aproape nu-mi venea să cred în clipa aceea că aceşti 
oameni se pregătesc să ne omoare pe toţi. 

— Să trăiască şi căpitanul Smollett, ura! răcni 
Lunganul John, când amuţiră strigătele. 

Şi de data asta uralele izbucniră din toate piepturile. 


Când veselia generală ajunsese la culme, cei trei 
domni coborâră în cabină. 

Puțin mai târziu, trimiseră pe cineva să-l cheme pe Jim 
Hawkins, adică pe mine. 

Când am intrat, şedeau cu toţii în jurul mesei. Aveau 
în faţă o sticlă de vin spaniol şi o farfurie cu stafide. 

Doctorul fuma, ţinându-şi peruca pe genunchi, ceea 
ce, după cât îl cunoşteam eu, însemna că e foarte 
emoţionat, luminatorul de la cârmă era deschis, deoarece 
noaptea era caldă. Luna aşternea o cărăruie de lumină în 
urma corabiei. 

— Ei, parcă ai vrut să ne comunici ceva, Hawkins, mi 
se adresă squire Trelawney. Spune. 

Le-am povestit pe scurt tot ce auzisem din butoi. Nu 
m-a întrerupt nimeni în tot timpul cât am vorbit, stăteau 
toţi neclintiţi, fără să-şi ia privirea de la mine. 

— Stai jos, Jim, spuse doctorul Livesey. 

M-au aşezat şi pe mine la masă, mi-au dat un pahar 
de vin, mi-au turnat în palmă un pumn de stafide, şi toţi 
trei, făcându-mi câte o plecăciune, au băut pe rând pentru 
sănătatea, pentru fericirea şi pentru vitejia mea. 

— Da, căpitane, spuse squire Trelawney, ai avut 
dreptate, iar eu nu. Recunosc că sunt un măgar şi aştept 
ordinele dumitale. 

— Nici eu nu-s mai breaz, domnule, protestă 
căpitanul. Pentru întâia dată văd un echipaj pregătindu-se 
să se răscoale, dar purtându-se totodată atât de ascultător 
şi de supus. Cu alt echipaj aş fi ghicit demult toate şi aş fi 
luat măsuri de precauţie. Dar ăştia m-au tras pe sfoară şi 
pe mine. 

— Să ştii, căpitane, că te-a tras pe sfoară John Silver, 
spuse doctorul. E un om remarcabil. 

— Ar fi şi mai remarcabil dacă ar atârna spânzurat de 
catarg, replică scurt căpitanul. Dar toate discuţiile astea 


nu au niciun rost acum. Am tras câteva concluzii din cele 
auzite şi, dacă-mi îngăduie domnul Trelawney, sunt gata 
să vi le expun. 

— Dumneata eşti căpitan aici, domnule, spune ce 
crezi de cuviinţă! rosti cu măreție domnul Trelawney. 

— În primul rând, declară domnul Smollett, trebuie să 
continuăm tot ce-am început, deoarece retragerea nu e cu 
putinţă. Dacă aş încerca să spun un singur cuvânt despre 
întoarcere, bandiții aceştia s-ar răscula pe loc. În al doilea 
rând, mai avem timp, cel puţin până în clipa când găsim 
comorile. Şi în al treilea: printre membrii echipajului au 
mai rămas şi oameni care ne sunt credincioşi. Mai 
devreme ori mai târziu va trebui să intrăm în luptă cu 
banda asta, aşa că propun să nu dăm defel de bănuit că 
am şti ceva de uneltirile lor, ci să atacăm noi primii, 
luându-i prin surprindere, când se vor aştepta mai puţin la 
asta. Cred că ne putem bizui pe slugile dumneavoastră, 
domnul Trelawney? 

— Ca pe mine însumi, răspunse squire-ul. 

— Vasăzică trei, răspunse căpitanul. Cu noi trei şi cu 
Hawkins, uită-ne ajunşi la şapte oameni, şi pe cine ne mai 
putem bizui din echipaj? 

— Probabil pe cei pe care i-a angajat Trelawney 
singur, fără ajutorul lui Silver, spuse doctorul. 

— Ba nu, replică Trelawney. Şi pe Hands tot eu l-am 
angajat, dar vedeţi că... 

— Şi eu credeam că în Hands putem avea încredere, 
mărturisi căpitanul. 

— Şi când te gândeşti că sunt toţi englezi! exclamă 
squire Trelawney. Zău, domnule, dacă nu-mi vine să arunc 
în aer toată corabia! 

— Aşadar, domnilor, asta-i tot ce vă pot propune, 
urmă căpitanul. Trebuie să fim cu ochii în patru, aşteptând 
un prilej potrivit. Sunt şi eu de acord că nu-i uşor lucru. Mai 


plăcut ar fi dacă am putea să dăm pe loc năvală asupra 
lor. Dar nu putem întreprinde nimic până nu aflăm cine 
dintre membrii echipajului ne-a rămas credincios. Repet: 
mare grijă şi răbdare - asta e tot ce vă pot propune 
deocamdată. 

— In momentul de faţă, cel mai mare folos ni-l poate 
aduce Jim, spuse doctorul. Marinarii nu se feresc de el, iar 
Jim e un băiat cu mult spirit de observaţie. 

— Să ştii că şi eu contez pe tine, Hawkins, adăugă 
squire Trelawney. 

Trebuie să vă mărturisesc că mă temeam grozav să 
nu le înşel cumva încrederea. Dar împrejurările au fost de 
aşa natură, încât mi-a fost dat într-adevăr să le salvez 
viaţa. 

Din douăzeci şi şase de oameni ne puteam bizui 
deocamdată numai pe noi şapte. Şi unul dintre aceşti 
şapte eram eu, un simplu băieţandru. Dacă e să-i socotim 
numai pe cei vârstnici, eram şase contra nouăsprezece. 


PARTEA A TREIA 
AVENTURILE MELE PE USCAT 


CAPITOLUL XIII 


CUM AU ÎNCEPUT AVENTURILE MELE PE 
USCAT 


Când am ieşit dimineaţa pe punte, insula mi s-a părut 
cu totul altfel decât cu o zi în urmă. Deşi vântul se 
domolise, în timpul nopţii înaintasem o bună bucată, şi 
acum ne legănam uşor pe valuri, la o jumătate de milă de 
malul răsăritean, foarte coborât. Cea mai mare parte din 
insulă era acoperită de o pădure deasă. Doar ici-colo, prin 
văi, răsărea câte un petic de nisip gălbui şi se înălţau spre 


cer pâlcuri verzi de copaci, ce semănau cu pinii noştri. Dar 
priveliştea rămânea totuşi extrem de mohorâtă şi de 
uniformă. Pe creştetul fiecărui dâmb se înălţau stânci 
ascuţite şi golaşe. Dâmburile acestea mă uimeau prin 
forma lor ciudată. Dealul Ocheanului era cu trei-patru sute 
de picioare mai înalt decât celelalte şi părea cel mai ciudat 
ca formă: pantele abrupte şi culmea netedă, ca tăiată cu 
briciul, îl făceau să semene cu un uriaş piedestal de 
statuie. 

Hispaniola sălta ca o coajă de nucă pe valurile 
oceanului, încât apa răzbătea prin saborduri??. Cavaleţii?3 
se ciocneau de blocuri?*. Cârma se lovea de pupă când din 
dreapta, când din stânga, şi întreaga corabie sălta, gemea 
şi trosnea, ca o jucărioară scăpată în vâltoare. M-am prins 
cu mâinile de pateraţină? şi am simţit că-mi vine rău. 
Toată lumea a prins să mi se învârtească în faţa ochilor. 

Mă deprinsesem eu cu marea, câtă vreme corabia 
alergase slobodă pe valuri, dar acum, prinsă fiind de 
ancoră, se răsucea pe loc ca o sticlă înhăţată de vârtej, şi 
cum eram pe stomacul gol, simţeam că-mi vine greață şi 
ameţeală. 

Nu ştiu ce anume - poate legănatul acesta pe valuri, 
pădurile mohorâte, stâncile sălbatice şi goale sau mugetul 
fluxului bătând în malurile abrupte - mă înfiora de groază. 
Dar, deşi soarele strălucea fierbinte în înalturi, deşi 
păsările de mare roiau în juru-ne, săgetând cu ţipete 


22 Deschizături de formă rotundă, la nivelul punţii, pe unde se 
îndepărtează apa din corpul corabiei (n.tr.). 


233 Grătar de scânduri înălţat pe punte, pe care se aşază bărcile şi 
colacii de salvare (n.tr.). 


?4 Pilonii ce sprijină rostrele (n.tr.). 


25 Parâmă ce fixează catargul, legându-l de pupa corabiei (n.tr.). 


văzduhul şi coborând ca fulgerul să înhaţe în gheare vreun 
peşte la faţa apei, deşi oricine ar fi fost bucuros să vadă 
pământ după asemenea lungă călătorie în largul mării, 
mie urâtul îmi strângea ca într-un cleşte inima. De la întâia 
vedere am urât Insula Comorilor. 

În dimineaţa asta echipajul avea a munci din greu. 
Pentru că vântul contenise, trebuia să coborâm bărcile pe 
apă, să remorcăm vasul trei sau patru mile, ocolind limba 
de pământ, şi să-l ancorăm într-o mică strâmtoare de după 
Insula Scheletului. 

M-am aşezat şi eu într-una dintre bărci, deşi nu prea 
aveam ce face în ea. Soarele dogorea nemilos şi marinarii 
bodogăneau mereu, blestemându-şi soarta. Comanda 
barca Anderson. În loc să-i mai domolească pe ciracii săi, 
cârtea şi înjura mai abitir ca toţi ceilalţi. 

— Lasă, fie, scrâşni el, mai adăugând şi o sudalmă. 
Curând le-om pune noi capăt la toate cele. 

„Semn rău”, m-am gândit în sinea mea. Până acum 
oamenii munciseră cu sârguinţă şi plăcere. Fusese de 
ajuns însă să se vadă ajunşi la insulă, pentru ca disciplina 
să slăbească în asemenea hal. 

John Lunganul nu se mai dădea dus de lângă cârmaci, 
ajutându-l să mânuie corabia. Cunoştea strâmtoarea ca pe 
propriul buzunar şi nu se arăta deloc mirat că, ori de câte 
ori făceam măsurătorile de trebuinţă, apa se dovedea 
pretutindeni mai adâncă decât arăta harta noastră. 

— Trecătoarea asta a săpat-o refluxul, ne spuse el. Şi 
de fiecare dată refluxul o adânceşte, ca o lopată uriaşă. 

Ne-am oprit chiar pe locul unde se afla desenată pe 
hartă o ancoră. Cam un sfert de milă ne despărţea de 
corpul principal al insulei, ca şi de Insula Scheletului. 
Fundul era curat, presărat cu nisip. Cu un zăngănit 
puternic se lăsă la fund lanţul greu al ancorei, şi cârduri 
întregi de păsări se înălţară din pădure rotind şi ţipând 


deasupra noastră. Dar peste o clipă se ascunseră printre 
crengi şi se lăsă iar liniştea. 

Strâmtoarea era ocrotită din toate părţile de 
puternicul zid al pădurii, pierzându-se în desişul ei. Hăţişul 
începea chiar din buza malurilor, iar departe în zare se 
înălţau ca un amfiteatru dealurile. Două gârle mâloase 
veneau să se verse în strâmtoare, ce părea astfel un mic 
iaz tihnit. Vegetaţia de-a lungul acestor două gârle te 
uimea prin culoarea de un verde otrăvit. De pe corabie nu 
se vedea nici urmă din cabana şi palisada pe care ne 
aşteptam să le vedem. Erau ascunse pesemne toate în 
dosul copacilor şi de n-ar fi fost harta noastră, am fi putut 
crede că suntem primii oameni care am dat peste insula 
asta, de când s-o fi ridicat din adâncul oceanului. 

Văzduhul era nemişcat. Şi numai un singur zgomot 
tulbura liniştea - vuietul depărtat al fluxului, ce se sfărâma 
de stânci în celălalt capăt al insulei. Un iz ciudat venea 
înspre corabie - un iz de frunze moarte şi de trunchiuri 
putrezite. Am observat că doctorul îşi tot umflă nările şi se 
strâmbă, de parcă i-ar fi mirosit a ouă clocite. 

— Nu ştiu de-or fi pe aici comori, spuse el, dar vă jur 
pe peruca mea că frigurile nu lipsesc. 

Purtarea echipajului, care mă alarmase atâta, pe când 
remorcam corabia cu barca, ajunse să-mi pară aproape 
amenințătoare la întoarcere. Marinarii umblau de colo 
până colo pe punte şi tot şopteau foarte suspect între ei. 
Până şi cele mai însemnate ordine le ascultau posomorâţi 
şi le îndeplineau absolut fără niciun chef. 

Chiar şi cei mai paşnici păreau atinşi de molima 
răzmeriţei şi n-avea cine-i chema la ordine. Vântul 
răscoalei aduna parcă asupra capetelor noastre nouri negri 
de furtună. 

Nu numai noi, cei din cabină, observaserăm primejdia. 
John Lunganul se străduia din răsputeri şi el să păstreze 


ordinea, colindând de la un grup la altul, vorbind cu fiecare 
marinar în parte şi străduindu-se să dea pildă. Nu ştia ce 
să mai facă, doar să pară cât mai supus şi mai serviabil. 
Impărţea zâmbete la dreapta şi la stânga, şi dacă se 
dădea vreun ordin, se repezea primul să-l îndeplinească, 
strigând cu veselie: 

— Am înţeles, am înţeles, sir! 

lar când n-avea ce face, se pornea pe cântat cântece 
unul după altul, ca să bată mai puţin la ochi proasta 
dispoziţie a celorlalţi. 

Dar din tot ce vedeam că mocneşte în juru-ne în ziua 
asta blestemată, mai plină de tăinuită ameninţare ni se 
părea tocmai purtarea Lunganului. 

Ne-am adunat în cabină să ţinem sfat. 

— Sir, începu căpitanul, dacă dau un singur ordin, 
toată corabia are să sară la noi. Vedeţi şi dumneavoastră 
ce se petrece. La orice pas mi se trânteşte în obraz o 
grosolănie. Dacă aş cuteza să le răspund, ne-ar rupe în 
bucăţi pe loc. Dacă n-o să reacţionez la grosolăniile lor, 
Silver poate începe să ne suspecteze, şi atunci pierdem în 
mod sigur partida. Grea situaţie, mai ales că acum ne 
putem bizui doar pe un singur om. 

— Pe cine? întrebă squire Trelawney. 

— Chiar pe Silver, sir, răspunse căpitanul. Ţine şi el, 
nu mai puţin ca noi, să liniştească spiritele. Se vede cât de 
colo că i-a apucat un simplu capriciu, şi dacă i-am da 
posibilitatea, el i-ar convinge să nu se răscoale înainte de 
vreme... Propun să-i dăm putinţa să le vâre minţile în cap. 
N-ar strica să le îngăduim marinarilor să debarce pe uscat, 
ca să se mai plimbe. Dacă se duc toţi împreună, cu atât 
mai bine, - punem îndată mâna pe corabie. Dacă nu se 
duce nimeni din ei - ne închidem în cabină şi ne apărăm, 
iar dacă o fi să se ducă numai o parte, să mă credeţi, 


Silver o să-i aducă îndărăt la bord, ascultători ca nişte 
mieluşei. 

Aşa am şi hotărât. Am împărţit pistoale încărcate 
printre oamenii de nădejde, iniţiindu-i pe Hunter, Joyce şi 
Redruth în planurile noastre. Aflând ce se pregăteşte, ei nu 
s-au prea mirat şi în genere au primit ştirea mult mai calm 
decât ne aşteptam noi. Apoi căpitanul a ieşit pe punte şi s- 
a adresat echipajului: 

— Băieți! le-a spus el. Astăzi am lucrat din greu şi 
suntem cu toţii rupţi de osteneală. Nu ne-ar strica deloc o 
mică plimbare pe uscat. Bărcile au fost coborâte pe apă, şi 
care vrea se poate duce pe țărm. O jumătate de ceas 
înainte de apusul soarelui voi trage un foc de tun, ca 
semnal de întoarcere. 

Nătărăii şi-or fi închipuit, pesemne, c-or să găsească 
comorile cum or cobori pe uscat, şi într-o clipă parcă le-ar 
fi luat cineva cu mâna toată mahmureala. S-au pornit pe 
asemenea urale, încât au bubuit ecourile până spre 
dealurile din zare şi păsări speriate s-au înălţat iar cârd 
deasupra noastră. 

Căpitanul procedă apoi foarte cuminte, plecând şi 
lăsându-l pe Silver să organizeze debarcarea. Nu-i vorbă, 
nici n-ar fi putut proceda altfel. Căci dacă rămânea pe 
punte, i-ar fi fost absolut imposibil să se prefacă a nu 
înţelege nimic din cele ce se petreceau sub nasul său. 

Totul era limpede ca lumina zilei. Căpetenia era Silver 
şi la porunca lui se adunase o ceată întreagă de răsculați. 
lar marinarii paşnici - curând a ieşit în vileag că au mai 
rămas şi dintr-aceştia pe corabie - s-au dovedit a fi nişte 
prostănaci. De altminteri, se prea poate că şi ei erau 
stârniţi împotriva noastră de răsculați, dar n-aveau chef să 
meargă prea departe. Una era să cârteşti, să trândăveşti şi 
să nu vrei să execuţi ordinele, şi cu totul altceva să pui 
stăpânire pe o corabie şi să ucizi oameni nevinovaţi. După 


ciondăneli îndelungate, echipajul se împărţi astfel: şase 
rămaseră pe corabie, iar ceilalţi treisprezece, printre care 
şi Silver, coborâră în bărci. 

In clipa asta m-am hotărât brusc să săvârşesc primul 
din seria aceea de acte disperate, care ulterior ne-au 
scăpat totuşi de moarte. Chibzuisem cam aşa: oricum nu 
putem pune mâna pe corabie, din moment ce Silver a 
lăsat la bord şase din tâlharii săi. Pe de altă parte, odată 
ce-au rămas numai şase, înseamnă că nu au cine ştie ce 
nevoie de mine aici. Şi am hotărât să cobor şi eu pe țărm. 
Intr-o clipă am încălecat balustrada şi m-am lăsat să cad în 
cea mai apropiată barca, care s-a şi pornit în secunda 
următoare. 

Nu mi-a dat nimeni prea multă atenţie şi numai 
vâslaşul din faţă a rostit plictisit: 

— Tu eşti, Jim? Ţine capul la cutie! 

Dar Silver, aflat în cealaltă barcă, s-a uitat cu luare- 
aminte spre mine şi m-a strigat, ca să se convingă că într- 
adevăr eu sunt. A început să-mi pară rău că m-am pornit 
cu ei, dar nu mai aveam încotro. 

Bărcile s-au luat la întrecere care va ajunge mai 
repede la țărm. Şi pentru că barca în care mă aflam eu 
pornise prima, era mai uşoară ca cealaltă şi cu vâslaşi mai 
voinici, am luat-o cu mult înaintea lui Silver. Cum am ajuns 
la mal, într-o clipă m-am şi prins de o creangă, am sărit din 
barcă şi m-am năpustit cu capul înainte în desiş. Silver şi 
tovarăşii săi rămăseseră la vreo sută de yarzi în urmă. 

— Jim, Jim! tot striga el. 

Dar se înţelege că n-am stat nicio clipă să iau aminte 
la strigătele lui. Fugeam de mâncam pământul, sărind 
peste rădăcini, frângând crengile, căzând şi iar ridicându- 
mă, şi am tot fugit aşa, până când am simţit că nu mă mai 
ţin puterile. 

CAPITOLUL XIV 


PRIMA LOVITURĂ 


Mulţumit că m-am văzut scăpat de John Lunganul, m- 
am înveselit şi am început să privesc curios în juru-mi. 

La început m-am pomenit printre nişte smârcuri 
năpădite de sălcii, păpuriş şi fel de fel de copaci de care 
nu mai văzusem. Apoi am răzbit până-n marginea unor 
nisipişuri ce se întindeau cale de aproape o milă, având şi 
urme de vegetaţie: creşteau ici-colo pini rari şi un fel de 
copăcei firavi, semănând a stejari, dar cu frunze albicioase 
ca ale sălciilor. Departe de tot se zărea un deal cu două 
creste, în cele două culmi stâncoase sclipeau ciudat în 
lumina soarelui. 

Simţeam pentru întâia dată în viaţa mea bucuria ce-o 
încearcă exploratorii, ajungând în locuri pe unde n-a mai 
călcat nicicând picior de om. Insula nu era locuită. Oamenii 
veniţi cu mine rămăseseră mult în urmă, şi n-aş fi putut 
întâlni în cale decât cine ştie ce jivine sau păsări. Mă 
strecuram cu prevedere printre copaci. Întâlneam la tot 
pasul fel de fel de plante şi de flori necunoscute. 

Din loc în loc dădeam şi peste şerpi. Unul dintre ei, 
încolăcit pe-o piatră, a ridicat capul şi a sâsâit furios la 
mine, cum face un titirez rotindu-se. Habar n-aveam eu că 
vedeam pentru prima oară în viaţă atât de bine cunoscutul 
şarpe cu clopoței, a cărui muşcătură e mortală. 

În sfârşit am intrat într-un hăţiş de copaci ce semănau 
a stejari. Mai târziu am aflat că aşa se şi cheamă: stejari 
cu frunza veşnic verde. Creşteau pe pământ nisipos şi erau 
foarte scunzi, ca nişte tufe de păducel. Crengile noduroase 
le erau straniu împletite şi coroana deasă părea să se 
înalte asupră-le ca un acoperiş de paie. Pâlcurile de stejari, 
tot mai înalţi şi mai deşi, coborau pe panta nisipoasă spre 
nişte mlaştini întinse, năpădite de păpuriş, prin care 


şerpuia una dintre gârlele ce se vărsau în strâmtoare. Pale 
de aburi pluteau peste smârcuri şi contururile Dealului 
Ocheanului pâlpâiau tremurătoare în văzduhul fierbinte. 

Deodată am auzit foşnind păpurişul. O rață sălbatică 
îşi luă măcănind zborul, apoi alta, şi curând am văzut 
înălțându-se deasupra smârcurilor un cârd uriaş de păsări, 
care se roteau cu țipăt în văzduh. Mi-am dat seama îndată 
că trebuie să se fi arătat prin apropiere vreunul dintre 
marinarii noştri. N-am greşit. Curând am auzit de departe 
un glas, care, tot apropiindu-se, răsuna din ce în ce mai 
desluşit. 

M-am speriat îngrozitor, am dat fuga în hăţişul cel mai 
apropiat şi m-am tăinuit ca un şoricel printre stejari. 

Alt glas răspunse de undeva. Apoi l-am auzit iar pe cel 
dintâi şi l-am recunoscut - era glasul lui Silver. Nu-i mai 
tăcea gura, tot vorbind cu cineva. Tovarăşul lui îi 
răspundea rar. După cum mi s-a părut mie, erau amândoi 
scoşi din sărite, dar cuvintele, cu toate eforturile mele, nu 
le puteam desluşi. 

De la o vreme au amuţit amândoi. Pesemne s-au 
aşezat să se mai odihnească, deoarece şi păsările s-au 
liniştit şi s-au aciuat iar în păpuriş. 

In clipa asta mi-am dat seama că de fapt mă abat de 
la îndatoririle mele. Dacă am fost atât de prost să debarc 
pe uscat împreună cu piraţii, cel puţin să ascult ce au de 
gând. Datoria îmi impunea să mă furişez cât mai aproape 
de ei şi să mă ascund în tufărişul acesta des de stejari 
strâmbi şi noduroşi. 

Stabilisem exact locul unde şedeau cei doi marinari, şi 
după sunetul vocilor, şi după cele câteva păsări, care mai 
roteau speriate deasupra lor. 

Am luat-o târâş înainte şi când am ridicat în sfârşit 
capul, privind prin frunziş, l-am văzut într-o poiană 


înverzită, lângă mlaştină, pe John Silver, iar în faţa lui se 
proptise celălalt marinar. 

Urmau să vorbească, stând amândoi în arşiţa soarelui. 
Silver îşi zvârlise pălăria jos în iarbă, iar pe faţa lui mare, 
dolofană şi albă, şiroind de sudoare, se citea o rugăminte 
aproape disperată. 

— Prietene, repeta el, mi-eşti mai scump ca aurul. 
Oare crezi tu că mi-aş bate atâta capul cu tine, dacă nu te- 
aş iubi din toată inima? Dar ce s-a făcut s-a făcut şi acum 
nu mai poţi schimba nimic. Aşa că stau acum cu tine doar 
pentru că nu vreau să-ţi frângi gâtul de pomană. De-ar afla 
marinarii noştri ce vorbesc eu cu tine, Tom, nu ştiu, zău, 
ce mi-ar face! 

— Silver..., răspunse marinarul, şi am observat că s-a 
făcut stacojiu la faţă, iar glasul răguşit îi vibra ca un odgon 
prea întins. Silver, cum te văd, nu mai eşti tânăr şi parcă 
mai ai un pic de obraz. Cel puţin deocamdată nu te 
socoate nimeni un escroc. Ai bani... mulţi bani... mai mulţi 
decât au alţi marinari. Şi nici laş nu eşti. Lămureşte-mă, 
rogu-te, de ce te-ai înhăitat cu leprele astea afurisite? Zău, 
nu pot să cred că ai intrat în cârdăşie cu ei. Află, deci, că 
mai curând aş lăsa să mi se taie mâna dreaptă decât să 
ajung un trădător... 

Un zgomot neaşteptat îi curmă cuvintele. Uite că am 
găsit în sfârşit un marinar cinstit! Şi în aceeaşi clipă ajunse 
până la mine confirmarea că mai este unul la fel. Departe, 
dincolo de smârcuri, răsună un strigăt de mânie, apoi un 
țipăt strident, urmat de un geamăt sfâşietor. Ecoul repetă 
de câteva ori geamătul, izbindu-l de stâncile din Dealul 
Ocheanului. Toată armata de păsări se înălţă iar în văzduh, 
acoperind cerul. Multă vreme mi-a mai răsunat în urechi 
geamătul acesta de agonie, deşi se aşternuse iar tăcerea, 
întreruptă doar de fâlfâitul din aripi al păsărilor ce coborau 
şi de mugetul îndepărtat al talazurilor. 


Tom tresări ca un cal căruia i-ai da pinteni. Dar Silver 
nici nu clipi. Stătea sprijinit în cârjă şi-l fixa cu privirea, ca 
un şarpe gata să muşte. 

— John! spuse marinarul, întinzând mâna spre el. 

— Jos labele! urlă Silver, făcând un salt îndărăt cu o 
iuţeală şi abilitate de acrobat. 

— Bine, John Silver, las jos labele, spuse marinarul. 
Dar să ştii că numai conştiinţa necurată te face să te temi 
de mine. Te implor, lămureşte-mă ce s-a întâmplat acolo! 

— Ce s-a întâmplat? îl strâmbă Silver. Şi zâmbi, dar nu 
atât de larg ca de obicei; pe faţa lui lătăreaţă ochii i se 
îngustară ca două ace, strălucind sticlos. Ce s-a întâmplat? 
Cred că Alan a ţipat. 

Sărmanul Tom se năpusti la bucătar. 

— Alan?! exclamă el. Dacă-i el, fie-i ţărâna uşoară... A 
murit ca un adevărat marinar! Pe când tu, John Silver... 
Lungă vreme am fost tovarăşi, dar de acum înainte s-a 
isprăvit! Chiar de-o fi să mor ca un câine, n-am să-mi calc 
pe cuget. Voi l-aţi omorât pe Alan, nu-i aşa? Atunci 
omorâţi-mă şi pe mine, dacă sunteţi în stare! Dar să ştii că 
nu mă tem de voi. 

Acestea fiind spuse, viteazul marinar se întoarse cu 
spatele spre bucătar şi porni spre țărm. Dar nu i-a fost dat 
să ajungă prea departe. John scoase un țipăt, se apucă cu 
mâna de-o creangă şi, ridicându-şi cârja, o repezi în urma 
lui, ca pe-o suliță. Cârja, zvârlită cu o forţă teribilă, zbură 
şuierând prin văzduh şi-l lovi pe Tom cu ascuţişul drept în 
spate, între omoplaţi. Bietul Tom bătu aerul cu mâinile şi 
căzu. 

Nu ştiu cât de grav fusese rănit... După sunetul pe 
care l-am auzit, cârja îi rupse pesemne şira spinării. Silver 
nu-l mai lăsă să-şi vină în fire. Fără sprijin, doar într-un 
picior, sări spre el ca o maimuţă şi-şi împlântă de două ori 
cuțitul până la mâner în trupul ce zăcea fără apărare. Din 


tufişul unde mă aflam ascuns, am auzit ce greu sufla 
ucigaşul, aplicând loviturile. 

Nu-mi mai  pierdusem niciodată până atunci 
cunoştinţa şi nu ştiam cam ce-o fi însemnând, dar în clipa 
aceea toată lumea dispăru ca într-o ceaţă în faţa ochilor 
mei. Şi Silver, şi păsările, şi culmea Dealului Ocheanului - 
toate porniră să se rotească şi să se legene în juru-mi. In 
urechi îmi suna un dangăt de clopote, însoţite de glasuri 
depărtate şi străine. 

Când mi-am venit în fire, mizerabilul stătea iar cu 
cârja la subsuoară şi cu pălăria în cap. lar la picioarele lui 
zăcea nemişcat Tom. Dar ucigaşul nici nu se uita la el. Işi 
ştergea cuțitul năclăit de sânge cu un mănunchi de iarbă. 

Toate în jur rămăseseră neschimbate. Soarele 
continua să dogorească nemilos pe culmea înaltă a 
dâmbului, iar jos, deasupra smârcurilor, pluteau aceleaşi 
pale de aburi. Şi parcă nu-mi venea să cred că doar cu o 
clipă în urmă fusese omorât un om chiar sub ochii mei. 

John scoase un fluier din buzunar şi fluieră de câteva 
ori în şir. Semnalul se împrăştie departe în văzduhul 
fierbinte. Eu nu ştiam, fireşte, pe cine vrea să cheme Silver 
şi ce înseamnă semnalul acesta, dar într-o clipă au 
răbufnit iar la suprafaţă toate spaimele din mine. Vor 
veni... Vor da peste mine... Dacă piraţii i-au omorât de- 
acum pe aceşti marinari cinstiţi, de ce adică, după Tom şi 
Alan, n-aş putea să cad şi eu victima furiei lor? 

Silindu-mă să nu fac zgomot, am ieşit în patru labe din 
tufiş şi am rupt-o la fugă spre pădure. Depărtându-mă în 
goană, l-am auzit deodată pe bătrânul pirat strigându-şi 
tovarăşii. Glasurile lor parcă mi-au prins aripi de umeri. 
Hăţişul rămase departe în urmă. Alergam cum nu mai 
alergasem niciodată. Zburam, fără să mă mai uit pe unde 
trec, doar să pun între mine şi ucigaşii aceştia cea mai 
mare distanţă posibilă. Cu fiecare pas spaima mea 


creştea, prefăcându-se în cele din urmă într-o groază 
nebună. 

Situaţia mea era pur şi simplu disperată. Puteam oare 
îndrăzni, când va răsuna lovitura de tun, să mă urc în 
barcă alături de tâlharii aceştia, cu mâinile pătate de 
sânge omenesc? Puteam oare nădăjdui că nu-mi va suci 
gâtul oricare dintre ei chiar în prima clipă când ar da peste 
mine? Doar lipsa mea e prea de ajuns pentru a le dovedi 
că mă tem de ei şi vasăzică le-am ghicit jocul. „Totul s-a 
sfârşit”, cugetam eu. „Adio, Hispaniola! Rămâneţi cu bine, 
squire Trelawney, doctor Livesey şi căpitane Smollett! 
Dacă n-am să mor de foame, voi muri fără doar şi poate 
străpuns de cuţitele bandiţilor...” 

Goneam fără să ştiu încotro mă îndrept, până când m- 
am pomenit la poalele dealului cu două creste. În partea 
aceasta a insulei, stejarii cu frunzişul veşnic verde erau 
mai rari şi începuseră să semene a copaci adevăraţi. Ici- 
colo printre ei se înălţau pini singuratici, numărând cel 
puţin cincizeci-şaptezeci de picioare până-n vârf. Văzduhul 
era proaspăt şi curat, cu totul altfel decât jos, lângă 
mlaştină. 

Dar aici mă aştepta altă primejdie, şi inima mi se 
strânse iar de groază. 

CAPITOLUL XV 


INSULARUL 


Un val de pietriş mărunt se rostogoli pe panta 
stâncoasă, săltând şi foşnind în iarbă, printre pomi. Am 
privit fără voia mea în sus şi am văzut o făptură ciudată, 
care s-a ascuns brusc după un trunchi de pin. Ce să fie? Un 
urs? Un om? O maimuţă? Apucasem să observ doar ceva 
negru şi lăţos, care m-a vârât în toate spaimele. 


Aşadar, amândouă căile îmi sunt tăiate. În urmă mă 
pândesc ucigaşii, în faţă - dihania aceasta. Intr-o clipă am 
hotărât că un pericol cunoscut e de preferat unuia 
necunoscut. Nici chiar Silver nu mi se părea atât de 
groaznic ca monstrul acesta păduratic. Am făcut stânga 
împrejur şi, întorcându-mă din când în când să arunc o 
privire în urmă, am pornit în fugă înspre partea unde ştiam 
că trebuie să fie bărcile. 

Monstrul a făcut însă şi el un ocol mare, m-a întrecut 
şi acum se afla iar în faţa mea. Eram rupt de osteneală. 
Dar chiar să nu fi simţit nici urmă de osteneală, tot nu m- 
aş fi putut întrece la fugă cu un asemenea adversar. 
Făptura cea ciudată alerga din trunchi în trunchi cu o 
sprinteneală de cerb. Alerga în două picioare, ca oamenii, 
deşi se apleca mult în jos, de parcă s-ar fi curmat în două. 
Da, om era, nu mai încăpea nicio îndoială. 

Mi-a venit într-o clipă în minte tot ce auzisem cândva 
despre canibali şi tocmai mă pregăteam să strig după 
ajutor, când gândul că am totuşi în faţă un om, chiar 
sălbatic de-ar fi, m-a oprit, îmbărbătându-mă. Incepea să- 
şi facă iar loc în mine groaza de Silver. M-am oprit din 
fugă, chibzuind cum să fac să scap de duşman. Apoi mi- 
am amintit că am un pistol cu mine. Când mi-am dat 
seama că nu sunt dezarmat, mi-a revenit toată bărbăţia şi 
am pornit cu hotărâre spre insular. 

El a dat să se ascundă iar după copac. Văzându-mă 
însă că mă îndrept spre el, a ieşit din ascunziş şi a făcut un 
pas în întâmpinarea mea. Apoi a ezitat, cuprins de sfială, 
s-a dat îndărăt şi, spre nemăsurata mea uimire şi jenă, a 
căzut brusc în genunchi, întinzându-şi rugător mâinile spre 
mine. 

Am rămas țintuit locului. 

— Cine eşti dumneata? l-am întrebat eu. 


— Mă cheamă Ben Gunn, mi-a răspuns el; avea un 
glas răguşit, ca un scârţâit de lacăt ruginit. Sunt nefericitul 
Ben Gunn. De trei ani n-am mai vorbit cu o făptură 
omenească. 

Aveam în faţă un alb, ca şi mine, şi trăsăturile feţei 
păreau chiar să fie destul de plăcute. Numai că era atât de 
ars de soare, încât până şi buzele îi erau negre. Ochii 
albaştri contrastau puternic cu faţa bronzată. Din toţi 
cerşetorii pe care i-am văzut vreodată în viaţă acesta era 
cel mai zdrenţăros. Toată îmbrăcămintea lui consta din 
câteva fâşii de pânză de corabie şi o cămaşă de marinar. 
Zdrenţele se ţineau legate între ele cu ajutorul unui bumb 
de aramă şi al câtorva nuiele, iar pe alocuri erau lipite cu 
câlţi muiaţi în smoală. Singurul lucru întreg pe el era un 
brâu de piele cu pafta de aramă. 

— Trei ani! am exclamat eu. Ai suferit un naufragiu? 

— Nu, prietene, mi-a răspuns el. Am fost părăsit aici 
pe insulă. 

Auzisem şi eu de groaznica pedeapsă născocită de 
pirați: să-l debarce pe vinovat pe-o insulă îndepărtată şi 
pustie, lăsându-l singur, doar cu o mică provizie de gloanţe 
şi praf de puşcă. 

— Am fost părăsit pe insula asta acum trei ani, urmă 
el. De atunci mă tot hrănesc cu carne de căprioară, cu 
pomuşoare şi stridii. Omul e în stare să trăiască oriunde l- 
ar arunca soarta. Dar de-ai şti, drăguţule, ce dor mi-e de 
mâncare adevărată! Nu ai cu tine vreo bucăţică de 
brânză? Nu? De câte ori visez şi iar visez în nopţile mele 
lungi la o bucăţică de brânză pe-o feliuţă de pâine... ŞI 
când mă trezesc, văd că a fost doar un vis. 

— Dacă am să izbutesc să mă întorc pe corabie, ai să 
capeţi un calup întreg de brânză, i-am spus eu. 


El îmi pipăia straiele, îmi mângâia mâinile, se uita cu 
admiraţie la cizmele mele, tot bucurându-se ca un copil că 
vede, în sfârşit, în faţa sa un om. 

Auzindu-mi răspunsul, s-a uitat la mine cu un fel de 
şiretenie. 

— Dacă o să izbuteşti să te întorci pe corabie? îmi 
repetă el cuvintele. Dar ce te-ar putea împiedica să te 
întorci? 

— Nu dumneata, fireşte, i-am răspuns eu. 

— Fireşte că nu eu! exclamă el. Şi cum te cheamă, 
prietene? 

— Jim, i-am spus eu. 

— Jim, Jim..., îmi repeta el cu încântare numele. Să 
ştii, Jim, că am dus o viaţă pe care mi-e şi ruşine să ţi-o 
povestesc. Ai crede tu, uitându-te la mine, că mama mea a 
fost o femeie foarte cumsecade şi evlavioasă? 

— Cam greu de crezut, am recunoscut eu. 

— Şi totuşi a fost o femeie extraordinar de 
cumsecade, urmă el. lar eu am fost un băieţel politicos şi 
bine crescut şi ştiam să spun pe de rost catehismul atât de 
iute, încât nici n-ai fi putut deosebi un cuvânt de altul. Şi 
uite ce-a ieşit din mine, Jim. Şi asta numai din pricină că de 
tânăr mă duceam cu prietenii mei la cimitir să jucăm rişca 
pe parale! Zău, am început de la rişcă şi pe urmă au venit 
toate celelalte. Spunea săraca maică-mea că am s-o 
sfârşesc rău, şi i s-a adeverit cuvântul. La drept vorbind, e 
chiar mai bine c-am ajuns în singurătate, şi de multe m-am 
căit. Acuma nu mă mai poţi ademeni pe mine cu băutura. 
Fireşte, n-aş duce nici acuma la ureche, dar... mai mult de 
un păhăruţ n-aş bea, numai un piculeţ, cât să încapă într- 
un degetar, de noroc... Mi-am dat cuvântul să mă îndrept 
şi acuma fii sigur că nu mă abat din cale, ai să vezi tu! Şi 
mai e ceva, Jim, îşi cobori el în şoaptă glasul, privind 
bănuitor în jur. Acuma sunt bogat. 


Când am mai auzit-o şi pe asta, m-am convins că 
nefericitul şi-a ieşit din minţi de când stă aici singur. 
Pesemne, mi-o fi citit gândul pe faţă, căci repetă cu şi mai 
multă aprindere: 

— Da, da, sunt bogat! Ascultă, Jim, am să fac om din 
tine, crede-mă! Ah, Jim, ai să-ţi binecuvântezi soarta 
pentru că m-ai întâlnit tu primul!... Deodată faţa i se 
întunecă, îmi încleştă strâns mâna, ridicând ameninţător 
un deget. Spune drept, Jim: n-ai venit cu corabia lui Flint? 

Într-o clipă m-a străfulgerat un gând fericit: omul 
acesta ar putea deveni aliatul nostru. Şi i-am răspuns pe 
loc: 

— Nu, nu-i a lui Flint. Flint a murit. Dar dacă vrei să ştii 
adevărul, uite adevărul: avem pe corabie câţiva dintre 
vechii lui tovarăşi, şi asta e o mare nenorocire pe capul 
nostru. 

— Dar n-aveţi cumva printre voi pe... cel fără de un 
picior? întrebă el gâfâind. 

— Silver? am întrebat la rândul meu. 

— Silver! Silver! Da, aşa îl chema. 

— El e bucătarul nostru. Şi conduce toată banda. 

Cum mă mai ţinea de mână, fu cât pe ce să mi-o rupă 
auzindu-mi cuvintele. 

— Dacă te-a trimis Lunganul, spuse el, sunt pierdut. 
Dar ştii tu unde te găseşti aici? 

Am hotărât să-i povestesc îndată totul - şi de călătoria 
noastră, şi de situaţia grea în care ne-am pomenit. M-a 
ascultat cu luare-aminte, şi când am sfârşit, m-a mângâiat 
uşor pe cap. 

— Eşti un băiat de treabă, Jim, spuse el. Dar acuma aţi 
intrat la mare ananghie. Bizuiţi-vă pe Ben Gunn, că vă 
scoate el din încurcătură, ai să vezi. Dar ia spune-mi: cum 
s-ar putea purta squire-ul vostru cu un om care l-ar scoate 
din încurcătură? 


l-am spus că squire-ul nostru e cel mai generos om 
din lume. 

— Bine, bine... Dar, vezi tu, urmă Ben Gunn, n-am 
deloc de gând să-i cer o livrea de lacheu sau un loc de 
portar. Nu, aşa ceva mă lasă rece! Vreau să ştiu doar dacă 
o să se învoiască să-mi dea barem o mie de lire din banii 
care sunt şi aşa ai mei? 

— Sunt sigur că o să ţi-i dea, i-am răspuns eu. Toţi 
marinarii ar fi urmat să-şi primească partea din comorile 
găsite. 

— Şi are să mă ducă până acasă? mă întrebă el, 
privindu-mă iscoditor. 

— Bineînţeles! am exclamat eu. Squire Trelawney e 
un adevărat gentleman. Afară de asta, dacă scăpăm de 
tâlhari, ajutorul unui navigator atât de experimentat cum 
eşti dumneata va fi foarte prețuit pe corabia noastră. 

— Da, spuse el, vasăzică chiar o să mă scoateţi de 
aici? Sărmanul Ben răsuflă uşurat. 

— Şi acum ascultă ce-am să-ţi povestesc, urmă el. 
Făceam parte din echipajul lui Flint, când şi-a îngropat el 
comorile. El s-a dus cu alţi şase marinari pe uscat - toţi 
oameni zdraveni şi voinici - şi au zăbovit o săptămână pe 
insulă, în vreme ce noi, ceilalţi, rămăseserăm pe bordul 
bătrânei „Morse”. Într-o bună zi am văzut în sfârşit barca 
întorcându-se, iar la vâsle se afla numai Flint, cu capul 
oblojit într-un şal albastru. Răsărea soarele. El stătea în 
barcă palid ca moartea şi se întorcea... singur, căci ceilalţi 
şase erau ucişi... ucişi şi îngropaţi... da... cum s-o fi răfuit 
cu ei n-a aflat nimeni niciodată. C-o fi fost vreo bătaie, că 
s-or fi tăiat cu cuţitele, ori altcumva, cine ştie... Atâta se 
ştie că el fusese unul, iar ei şase!.. Billy Bones, care era 
secund, şi John Lunganul - şef de echipaj - l-au întrebat 
unde-s comorile. „Poftim de coborâţi pe uscat şi căutați- 
le”, i-a fost răspunsul. Dar vă jur pe toate fulgerele din cer 


că n-am să vă aştept cu corabia nicio clipită.” Uite aşa le-a 
spus Flint. lar cu trei ani în urmă mă aflam marinar pe altă 
corabie, când am trecut pe aici şi am văzut iar insula. 
„Băieţi”, le-am spus eu ortacilor, „uite aici şi-a îngropat 
Flint comorile. Hai pe mal să le căutăm”. Căpitanul s-a 
supărat grozav. Dar toţi marinarii s-au învoit cu mine şi am 
acostat la țărm. Douăsprezece zile am tot căutat noi 
comorile şi nu le-am găsit. Şi pe zi ce trecea, tovarăşii mei 
se înciudau tot mai crâncen împotriva mea. În cele din 
urmă, au hotărât să se întoarcă pe corabie. „lar tu, 
Benjamin Gunn”, rămâi aici! mi-au spus ei. „Uite o 
muschetă, o cazma şi o rangă, ţine-le, Benjamin Gunn... 
Rămâi cu ele aici şi caută părăluţele lui Flint.” Şi uite, de 
atunci trăiesc aici. Jim, de trei anişori de zile, şi niciodată 
n-am văzut bucate omeneşti. Uită-te la mine: seamăn eu a 
simplu marinar?... Spui că nu? Păi nici n-am semănat 
vreodată. 

Mi-a făcut năstruşnic cu ochiul şi m-a ciupit tare de 
mână. 

— Aşa să-i spui squire-ului tău, Jim: n-a semănat 
niciodată a simplu marinar. Şi să-i mai spui că Ben a stat 
trei ani aici pe insulă, singur-singurel, zi şi noapte, pe 
vreme bună şi pe vreme rea. Uneori spunea, poate, câte o 
rugăciune, alteori îşi aducea aminte de maică-sa cea 
bătrână, deşi de mult nu mai e printre cei vii, uite aşa să-i 
spui. Dar cea mai mare parte din vreme... asta să i-o spui 
numaidecât... cea mai mare parte din vreme Gunn s-a 
ocupat de alte lucruri. Şi când ai să-i spui cuvintele astea, 
să-l ciupeşti uite-aşa. 

Şi el mă ciupi iar de mână cu toată prietenia. 

— Şi uite ce să-i mai spui, urmă el. Gunn e un om 
foarte cumsecade, aşa să-i spui. Gunn are mult mai multă 
încredere într-un cavaler înnăscut decât într-un cavaler al 


norocului, tocmai pentru că a fost şi el însuşi cândva 
cavaler al norocului. 

— Din tot ce-mi povesteşti dumneata n-am înţeles 
aproape nimic, i-am spus eu. De altfel asta n-are acum 
nicio însemnătate, pentru că oricum habar n-am cum am 
să ajung înapoi pe corabie. 

— Da, spuse el, ai scrântit-o. Dar nu-i nimic, am eu o 
barcă pe care mi-am făcut-o singur cu mâinile mele. O ţin 
ascunsă sub o stâncă. În caz de nevoie putem pleca cu ea, 
când s-o întuneca... Dar ia stai! strigă el deodată. Asta ce- 
o mai fi? 

Chiar în clipa aceea răsună dinspre corabie o lovitură 
de tun. Ecoul prinse tunetul, purtându-l peste toată insula. 
Ciudat lucru: până la apusul soarelui mai rămâneau cel 
puţin două ceasuri. 

— S-a început lupta! am strigat eu. Înainte! Hai, mai 
repede! 

Şi m-am repezit în direcţia corabiei, uitând de toate 
spaimele de mai adineauri. Nenorocitul de Ben alerga tot 
atât de sprinten alături de mine. 

— Mai la stânga, ia-o mai la stânga! repeta el. Mai la 
stânga, Jim, drăguţule! Ţine-te mai în umbra copacilor! 
Uite în locul ăsta am împuşcat eu prima căprioară. Acuma 
nu mai coboară ele până aici, rămân sus pe creste, se tem 
de Benjamin Gunn. A! Uite şi cimitirul. Vezi moviliţele? 
Veneam aici şi mă rugam uneori, când îmi închipuiam că s- 
ar putea să fie zi de duminică. N-o fi chiar ca la biserică, 
dar tot parcă-i mai sfinţit oleacă locul. Nu-i vorbă, nu 
aveam nici popă, nici Biblie... 

Şi tot pălăvrăgea aşa, fără să se mai oprească şi fără 
să aştepte vreun răspuns. E drept că nici nu i-aş fi putut 
răspunde. 

După lovitura de tun, lungă vreme domni liniştea, apoi 
răsună o salvă de focuri de puşcă. 


Şi iar se lăsă liniştea. Apoi, la un sfert de milă de noi, 
am văzut deodată înălțându-se deasupra pădurii steagul 
britanic. 


PARTEA A PATRA 
PALISADA 


CAPITOLUL XVI 


EVENIMENTELE CE URMEAZĂ SUNT 
POVESTITE DE DOCTOR. CUM A FOST 
PARASITA CORABIA 


Ambele bărci au părăsit Hispaniola aproape de orele 
unu şi jumătate sau, dacă e să ne exprimăm marinăreşte, 
după a treia bătaie de gong. Căpitanul, squire Trelawney şi 
cu mine şedeam toţi trei în cabină şi ne sfătuiam ce să 
facem. De-ar fi suflat o cât de slabă adiere, am fi dat 
năvală pe neaşteptate asupra celor şase răsculați rămaşi 
pe corabie, am fi ridicat ancora şi am fi ieşit în larg. Dar nu 
sufla nici boare de vânt. Ba, colac peste pupăză, s-a 
înfăţişat şi Hunter, dându-ne de ştire că Jim Hawkins s-a 
strecurat într-o barcă şi a plecat cu piraţii spre țărm. 

Nu ne-am gândit, fireşte, nicio clipă că Jim Hawkins ar 
putea fi un trădător, dar eram foarte îngrijoraţi pentru el. 
Marinarii cu care plecase erau atât de întărâtaţi, încât, 
mărturisesc, nu mai nădăjduia nimeni dintre noi să-l mai 
vadă pe Jim vreodată. Ne-am grăbit să urcăm pe punte. De 
dogoare prinsese să se topească smoala, cu care 
călăfătuisem crăpăturile. Şi asemenea duhoare venea 
dinspre smârcuri, de era mai să-mi vină rău. În 
strâmtoarea asta păcătoasă duhnea a friguri şi a 
dizenterie. Cei şase ticăloşi şedeau ursuzi sub pânză, la 


proră. Bărcile se vedeau trase la mal, lângă gura unui 
râuleţ, şi în fiecare dintre ele şedea câte un marinar. Unul 
dintre ei şuiera Li//ibullero?. 

Aşteptarea devenind insuportabilă, am hotărât să 
pornesc împreună cu Hunter într-o recunoaştere, luând cu 
noi bărcuţa cea mai mică - „Puiul”. 

Bărcile se aflau acostate la mal, cam în dreapta 
corabiei. Eu şi Hunter însă am pornit direct spre locul unde 
se afla însemnată pe hartă palisada. Observându-ne, 
marinarii lăsaţi de pază au început să dea semne de 
nelinişte. L;//ibullero a amuţit brusc. Apoi au prins să se 
certe între ei, neştiind pesemne ce hotărâre să ia. Dacă le- 
ar fi trecut prin cap să-i dea de ştire lui Silver, toate ar fi 
luat, probabil, altă întorsătură. Dar se vede că primiseră 
ordin să nu părăsească în niciun caz bărcile, aşa că în cele 
din urmă s-au cuibărit iar amândoi în ele şi unul dintre ei a 
prins să fluiere în continuare L;//ibullero. 

Ţărmul se bomba aici uşor, formând un soi de mic 
cap; am manevrat dinadins în aşa fel, încât capul acesta 
să ne ascundă vederii duşmanilor până în clipa acostării. 
Sărind pe mal, am rupt-o de fugă cât mă ţineau picioarele, 
împăturindu-mi în prealabil sub pălărie o batistă de 
mătase, care să mă apere de razele soarelui arzător. 
Ţineam în fiecare mână câte un pistol încărcat. 

Dar n-am străbătut nici o sută de yarzi, că m-am şi 
văzut ajuns la palisadă. 

Un izvor cu apă străvezie ţâşnea din pământ aproape 
de culmea unui deluşor. Şi tot aici, în jurul izvorului, se 
înălța o căsoaie tocmită din bârne tari. După cât era de 
mare, ar fi putut să încapă în ea vreo patruzeci de oameni. 
În pereţi avea găurite ambrazuri pentru tras cu puşca. lar 
în jurul casei se aşternea o bătătură largă, împrejmuită de 
o palisadă de şase picioare, fără urmă de portiţă ori 


26 Cântec hazliu englezesc (n.tr.). 


zăplas. N-ar fi fost uşor s-o sfărâmi şi era cu neputinţă să 
te adăposteşti în dosul ei de focurile celor aflaţi în casă. 
Oamenii asediați în ea i-ar fi împuşcat pe rând pe atacanţi, 
ca pe nişte potârnichi. Cu străjeri buni şi merinde de ajuns, 
ar fi putut respinge atacul unui regiment întreg. 

Mai ales m-a bucurat izvorul. Nu-i vorbă, nici în cabina 
de pe Hispaniola nu eram instalaţi rău: aveam şi acolo o 
mulţime de arme, muniţie, merinde şi vin în cantităţi 
îndestulătoare, dar apă n-aveam. Cugetam tocmai la 
problema asta, când am auzit deodată un groaznic țipăt de 
agonie. Nu mă întâlneam pentru prima oară cu moartea - 
doar am servit cândva în oştile ducelui de Cumberland? şi 
am fost chiar rănit la Fontenoy?! - dar ţipătul acesta a 
făcut să mi se strângă inima. „Ni l-au omorât pe Jim 
Hawkins”, m-am gândit eu atunci. 

Mult înseamnă să fii vechi soldat, dar să fii doctor 
înseamnă şi mai mult. În meseria noastră nu-ţi este 
îngăduit să pierzi nicio clipă. Am luat pe loc o hotărâre, m- 
am întors pe mal şi am sărit în bărcuţă. 

Din fericire, Hunter s-a dovedit a fi un excelent vâslaş. 
Zburam prin strâmtoare ca săgeata. Am ajuns repede la 
goeletă, şi am urcat la bord. Prietenii mei erau pur şi 
simplu zguduiţi. Squire Trelawney stătea alb ca varul şi - 
sărmanul de el! - nu-şi putea ierta primejdiile ce trebuia să 
le înfruntăm din cauza lui. Unul dintre marinarii de la proră 
era şi el foarte palid şi abătut. 

— Omul acesta, spuse căpitanul Smollett, arătând 
spre el, nu-i deprins încă cu pirateria. Când a auzit ţipătul, 


27 Comandant de oşti englez care a trăit la mijlocul secolului al XVIII- 

* La 1745, în lupta de la Fontenoy, în Belgia, oştirile engleze au fost 
înfrânte de francezi. (n.tr.). 


doctore, era mai să-şi piardă cunoştinţa. Nu-i mai trebuie 
mult să treacă de partea noastră. 

l-am expus căpitanului planul meu şi apoi l-am 
discutat cu toţii. 

Pe bătrânul Redruth l-a postat pe coridor, între cabină 
şi proră, dându-i trei ori patru muschete încărcate şi o 
saltea, care să-i slujească de parapet. Hunter aduse barca 
la cârmă, şi eu împreună cu Joyce ne-am apucat să 
încărcăm în ea praf de puşcă, muschete, pesmeţi şi carne 
de porc. Apoi am coborât în barcă un butoiaş cu coniac şi 
preţioasa mea lădiţă cu medicamente. 

In vremea asta, squire Trelawney şi căpitanul s-au 
urcat iar pe punte. Căpitanul l-a chemat pe al doilea şef de 
echipaj, care era mai mare peste marinarii rămaşi la bord. 

— Domnule Hands, îi spuse el, suntem doi şi fiecare 
din noi are câte o pereche de pistoale. Care dintre voi va 
cuteza să dea vreun semnal va fi ucis pe loc. 

Bandiţii au rămas buimăciţi. Apoi, după ce s-au mai 
sfătuit în şoaptă, s-au năpustit cu toţii la chepeng, cu gând 
să ne atace pe la spate, dar, întâlnindu-l în trecătoarea 
îngustă pe Redruth cu muschetele, s-au repezit iar îndărăt. 
Unul dintre ei şi-a iţit capul din chepeng, să vadă ce mai e 
pe punte. 

— Jos capul, potaie! i-a strigat căpitanul. 

Capul a dispărut. Toţi şase, speriaţi de moarte, s-au 
ascuns pe undeva, amuţind. 

Eu şi Joyce am încărcat cu vârf bărcuţa, aruncând 
toate claie peste grămadă. Apoi am coborât şi noi în ea 
prin sabordul de la pupă şi, vâslind din răsputeri, am pornit 
îndată spre mal. A doua noastră cursă i-a scos din ţâţâni 
pe amândoi străjerii lăsaţi pe mal. Li//ibu/lero amuţi iar, şi 
mai înainte de a-i pierde noi din vedere, ocolind capul, 
unul dintre ei îşi lăsă baltă postul şi o luă la fugă în 
adâncul insulei. M-am gândit o clipă să mă folosesc de 


prilejul acesta şi să le distrug bărcile, dar m-am temut să 
nu se afle cumva pe-aproape Silver cu întreaga bandă şi 
să nu pierdem totul, vrând să câştigăm prea mult. 

Am acostat, deci, în acelaşi loc şi am început să cărăm 
bagajele în reduta noastră. Impovăraţi din greu, ne-am dus 
merindele şi muniţiile până-n fort şi le-am aruncat peste 
palisadă, lăsându-l pe Joyce de pază lângă ele. Urma să 
rămână singur, în schimb avea cu el o jumătate de duzină 
de puşti. Eu şi Hunter ne-am întors la barcă şi am luat 
amândoi în spate câte o nouă sarcină de bagaje. In felul 
acesta, lucrând fără întrerupere, am transportat treptat 
toată încărcătura. Joyce şi Hunter au rămas în redută, iar 
eu, vâslind tot aşa din răsputeri, am pornit iar spre 
Hispaniola. 

Hotărâsem să mai încarc o dată bărcuţa. Era riscant 
lucru, dar mai puţin periculos decât ar putea să vă pară. Ei 
erau bineînţeles mai mulţi ca noi, în schimb noi eram mai 
bine înarmaţi. 

Niciunul dintre cei plecaţi pe uscat n-avea muschetă, 
şi mai înainte de a se putea ei apropia până la o bătaie de 
pistol, am fi apucat să împuşcăm cel puţin şase din ei. 

Squire Trelawney mă aştepta la ferestruica de la 
pupă. Părea mult îmbărbătat şi chiar vesel. Inşfăcând 
frânghia ce i-o aruncasem, a tras bărcuţa şi am început să 
încărcăm iar în ea carne de porc, praf de puşcă şi pesmeţi. 
Apoi am luat câte o muschetă şi câte un pumnal pentru 
mine, pentru squire Trelawney, pentru Redruth şi pentru 
căpitan. Restul de arme şi praf de puşcă l-am aruncat 
peste bord. 

Strâmtoarea avea doi stânjeni şi jumătate adâncime, 
şi puteam vedea prin apa limpede cum străluceşte în 
soare oţelul pe fundul nisipos. 

Incepuse refluxul şi vasul porni să se întoarcă în jurul 
ancorei. Lângă bărcile de pe mal se auzeau glasuri 


strigându-se. Deşi asta ne dovedea că Joyce şi Hunter, 
care se găseau mai spre răsărit, nu fuseseră încă 
observați, am hotărât să ne grăbim. 

Redruth şi-a părăsit postul din coridor şi a sărit în 
bărcuţă. lar noi am remorcat spre celălalt bord, ca să-l 
luăm pe căpitanul Smollett. 

— Băieți, strigă el cu glas tare, mă auziţi? 

Nu-i răspunse nimeni dinspre proră. 

— Ţie mă adresez, Abraham Gray. 

Tăcere. 

— Gray, urmă domnul Smollett, înălţându-şi glasul, 
părăsesc corabia şi-ţi ordon să-ţi urmezi căpitanul. Ştiu că 
de fapt eşti un om cumsecade şi nici ceilalţi nu sunt aşa de 
răi precum se străduiesc să pară. Ţin ceasul în mână. Îți 
dau treizeci de secunde să mi te alături. 

lar tăcere. 

— Vino odată, prietene, urmă căpitanul, nu ne sili să 
pierdem vremea de pomană. Fiecare clipă de zăbavă 
poate costa viaţa mea şi a acestor gentlemeni. 

Jos în cală s-a început o vânzoleală surdă, am auzit 
zgomot de lovituri şi în clipa următoare a răsărit pe punte 
Abraham Gray. 

Avea obrazul crestat cu cuțitul şi a venit fuga la 
căpitan, ca un câine pe care-l fluieră stăpânul. 

— Merg şi eu cu dumneavoastră, domnule, spuse el, 
după care au sărit amândoi în bărcuţă şi am luat-o din loc. 

De părăsit, părăsiserăm noi corabia. Dar mai aveam 
mult până să ajungem la redută. 

CAPITOLUL XVII 


DOCTORUL ÎŞI URMEAZĂ POVESTIREA. 
ULTIMUL DRUM AL „PUIULUI” 


Acest ultim drum - al cincilea la număr - s-a sfârşit 
mai puţin bine decât cele precedente. Mai întâi că biata 
noastră coajă de nucă era peste seamă de încărcată. Cinci 
bărbaţi în toată firea trag destul de greu la cântar, mai 
ales că trei dintre ei - Trelawney, Redruth şi căpitanul - 
depăşeau şase picioare în înălţime. Adăugaţi iarba de 
puşcă, carnea şi sacii cu pesmeţi, şi o să vedeţi că nu e de 
mirare de ce apa prinsese să lingă la cârmă copastia?$, 
revărsându-se în barcă la fiecare mişcare mai violentă. 
Nici o sută de yarzi nu străbătusem, dar pantalonii şi 
pulpanele redingotei mi se udaseră leoarcă. 

Căpitanul ne-a arătat cum să strămutăm încărcătura 
şi încetul cu încetul bărcuţa şi-a recăpătat echilibrul. Totuşi 
ne temeam să şi răsuflăm, ca să nu se răstoarne cumva. 
Afară de asta, din cauza refluxului se formase un puternic 
curent, care se îndrepta spre apus şi apoi cotea spre sud 
în largul mării, prin trecătoarea ce-o străbătuserăm 
dimineaţa intrând în golf. Bărcuţa noastră supraîncărcată 
n-ar fi rezistat nici la cea mai slabă unduire a refluxului. 
Unde mai pui însă că undele curentului ne abăteau din 
cale, împiedicându-ne să acostăm la țărm în locul acela de 
dincolo de limba de pământ, unde acostaserăm până 
acum în câteva rânduri. Dacă nu izbuteam să biruim 
curentul, eram ameninţaţi să acostăm chiar lângă cele 
două bărci ale piraţilor, unde s-ar fi putut arăta şi ei din 
clipă în clipă. 

— Nu mă simt în putere să ţin direcţia spre redută, 
domnule, i-am mărturisit eu căpitanului. Mă aflam la 
cârmă, iar căpitanul şi Redruth, mai odihniţi ca ceilalţi, 
vâsleau. Curentul ne mână la vale. Nu puteţi trage oare 
mai vârtos din vâsle? 


29 Sipcă lată de scândură pusă de-a lungul bordului; rigletă (n.tr.). 


— Mă tem să nu năvălească apa în bărcuţă, îmi 
răspunse căpitanul. Fă tot ce poţi şi ţine barca împotriva 
curentului. Fă tot ce poţi, domnule, te implor... 

Şi ne-am abătut astfel spre apus, până când ne-am 
pomenit cu prora drept spre răsărit, în unghi de nouăzeci 
de grade cu drumul pe care ar fi trebuit să-l urmăm. 

— Aşa nu mai ajungem niciodată la țărm, am spus eu 
cu deznădejde. 

— Şi totuşi va trebui să rămânem la cursul acesta, mi- 
a răspuns căpitanul. Cu orice preţ trebuie să înaintăm 
împotriva curentului. Altfel, dacă ne abatem şi ne prinde 
vântul, urmă el, nu se ştie unde o să mai putem acosta, ba 
ne mai pot şi ataca bărcile piraţilor. Trebuie să ne urmăm 
cu dârzenie cursul, căci curentul are să slăbească în 
curând şi o să putem manevra bărcuţa mai în linişte la 
țărm. 

— Curentul a şi început să slăbească, domnule, ne-a 
dat de veste Gray, care şedea la proră. Putem întoarce 
puţintel spre țărm. 

— Mulţumesc, onorabile, i-am spus eu cu politeţe, de 
parcă nici gând să fi fost cea mai mică neînțelegere între 
noi. 

De altminteri, conveniserăm toţi în mod tacit să ne 
purtăm cu el astfel, ca şi cum ar fi fost de la începutul 
începuturilor aliatul nostru. 

— Tunul! a exclamat deodată căpitanul, cu glas 
schimbat 

— M-am gândit şi eu la asta, am spus eu cu nepăsare, 
presupunând că vorbeşte de posibilitatea ce-ar avea-o 
piraţii să ne bombardeze fortul. N-o să poată în niciun caz 
transporta tunul pe mal şi chiar dacă ar izbuti, n-ar putea 
răzbate cu el prin pădure. 

— Nu, nu, uitaţi-vă îndărăt, spuse căpitanul. 


În graba noastră, uitaserăm toţi de tunul cu pivot de 
pe corabie. lar acum cei cinci ticăloşi se foiau în jurul lui, 
despuindu-l de „bluză”, cum denumeau ei sacul de pânză 
în care era învelit. Mi-am amintit că lăsasem într-adevăr pe 
corabie pulbere şi ghiulele, aşa că tâlharii n-aveau să 
întâmpine prea multă trudă pentru a le scoate din 
magazie: o lovitură bună de topor şi uşa ar fi sărit din 
balamale. 

— Israel a fost tunar la Flint, mormăi răguşit Gray. 

Am pornit barca drept spre țărm. Nu ne mai venea aşa 
de greu să înfruntăm curentul, deşi înaintam încă destul 
de încet. Bărcuţa se supunea de minune cârmei, dar, ca un 
făcut, eram acum întorși într-o coastă spre Hispaniola şi-i 
ofeream o ţintă minunată. 

Nu numai că vedeam, dar puteam să şi aud cum 
rostogoleşte cu mare zgomot ghiulele pe punte lepădătura 
aceea roşcovană de Israel Hanas. 

— Care-i cel mai bun ţintaş printre noi? întrebă 
căpitanul. 

— Domnul Trelawney, fireşte, i-am răspuns eu. 

— Domnule Trelawney, împuşcă, rogu-te, pe unul 
dintre tâlhari. Dacă se poate, chiar pe Hands, urmă 
căpitanul. 

Trelawney era rece ca oţelul. Işi cercetă fitilul armei. 

— Mai încet, domnule, strigă căpitanul, să nu ne 
răstorni cumva! lar ceilalţi fiţi gata şi în clipa când va 
trage, căutaţi să păstraţi echilibrul bărcii. 

Squire Trelawney ridică arma, vâslaşii lăsară jos 
lopeţile şi ne-am dat cu toţii mai aproape de bord, ca să ne 
păstrăm şubredul echilibru. Toate au decurs în bună 
ordine: bărcuţa nu luă niciun pic de apă. 

Între timp piraţii întoarseră tunul pe pivot, şi Hands, 
care statea cu vergeaua gata, ne oferea el acum nouă o 
ţintă minunată. Dar n-am avut noroc. Chiar în clipa când 


Trelawney trimise glonţul, Hands se aplecă şi, şuierând 
deasupra lui, plumbul lovi pe alt marinar. 

Rănitul scoase un răcnet, pe care îl repetară nu numai 
tovarăşii lui de pe corabie, ci şi alte nenumărate glasuri de 
pe mal. Când am privit într-acolo, i-am văzut pe pirați 
dând fuga din pădure spre bărci. 

— Or să se îmbarce îndată, domnule, am spus eu. 

— Daţi-i zor la vâsle! strigă căpitanul. Acuma nu mai 
are însemnătate dacă luăm apă sau nu. Căci de nu izbutim 
să ajungem la mal, suntem pierduţi. 

— Văd că s-a desprins de țărm numai o barcă, 
domnule, am remarcat eu. Echipajul celeilalte s-a pornit 
pesemne pe uscat, să ne taie calea. 

— Vor trebui să alerge o bucată bună, mi-a replicat 
căpitanul. Mai ales că marinarii nu sunt prea îndemânatici 
pe uscat. Nu de ei mă tem, ci de tun. Diavolii! Tunul meu 
trage fără greş. Squire Trelawney, să ne previi când ai să 
vezi că se aprinde fitilul, ca să putem schimba direcţia 
bărcii. 

Cu toată greutatea încărcăturii, bărcuţa noastră 
înainta acum destul de repede şi aproape că nu lua apă. 
Ne mai rămânea să tragem doar de vreo treizeci-patruzeci 
de ori la lopeţi, şi am fi ajuns la adăpostul copacilor. Nu 
mai aveam a ne teme nici de barca piraţilor, deoarece 
între noi şi ea se afla acum limba de pământ ce înainta în 
mare. 

Refluxul, care mai adineauri ne împiedica pe noi, 
stăvilea acum pe urmăritorii noştri. Nu ne ameninţa decât 
tunul. 

— Bine ar fi să ne oprim şi să mai împuşcăm pe unul 
dintre ei, spuse căpitanul. 

Dar era limpede că tunul poate să tragă din clipă-n 
clipă. Tâlharii nici nu se uitau măcar la camaradul lor rănit, 


deşi mai trăia şi-l vedeam cum încearcă să se târâie mai la 
o parte. 

— Gata! strigă squire Trelawney. 

— Stai! îi răspunse ca un ecou căpitanul. El şi Redruth 
frânară barca atât de puternic cu vâslele, încât cârma 
dispăru sub apă. Detună lovitura de tun - aceea pe careo 
auzise şi Jim, deoarece focul tras de squire Trelawney nu 
ajunsese până la el. N-am observat unde a lovit ghiuleaua. 
Presupun că a şuierat deasupra capetelor noastre şi valul 
de aer stârnit de ea a fost pesemne pricina nenorocirii ce-a 
urmat. 

Oricum ar fi fost, îndată după detunătură, bărcuţa 
noastră a început să ia apă şi să se scufunde încetişor. De 
altminteri, apa nu era prea adâncă aici, avea cel mult vreo 
trei picioare. Eu şi căpitanul am rămas în picioare, faţă-n 
faţă, şi numai ceilalţi trei au căzut bâldâbâc în apă, de 
unde au ieşit apoi pufnind şi strănutând. 

De fapt am scăpat ieftin - nimeni nu şi-a pierdut viaţa 
şi am ajuns cu toţii teferi la mal. Dar merindele noastre 
rămăseseră la fund şi, ceea ce era mai rău ca toate, din 
cele cinci puşti, numai două nu se udaseră. Eu, căzând în 
apă, îmi ridicasem instinctiv puşca deasupra capului, iar 
căpitanul, om cu experienţă, îşi agăţase puşca în 
bandulieră, cu închizătorul în sus, aşa că nici arma lui nu 
se udase. Celelalte trei puşti se scufundaseră odată cu 
bărcuţa. 

In răstimpul acesta, glasurile din pădure începură să 
se audă foarte aproape. Ni s-ar fi putut tăia calea spre 
redută. In afară de asta, ne îndoiam că Hunter şi Joyce ar fi 
în stare să reziste, dacă ar da năvală asupra lor o jumătate 
de duzină de pirați. Pe Hunter îl ştiam om dârz, dar aveam 
temeri în ceea ce-l privea pe Joyce; slugă supusă şi 
credincioasă, ştiind să curăţe de minune straiele cu peria, 


era cât se poate de nepotrivit în vremuri de cumpănă şi de 
război. 

Alarmaţi, ne-am căţărat pe mal, lăsând în voia sorții 
sărmana bărcuţă în care se afla aproape jumătate din 
pulberea şi merindele noastre. 

CAPITOLUL XVIII 


DOCTORUL ÎŞI URM EAZĂ POVESTIREA. CUM 
A LUAT SFARŞIT PRIMA ZI DE LUPTA 


Fugeam cât ne ţineau picioarele prin pădurea ce ne 
despărţea de redută şi cu fiecare clipă răsunau tot mai 
aproape glasurile piraţilor. Curând am auzit tropot de paşi 
şi trosnet de crengi rupte în goană, căci piraţii îşi croiau 
drum spre noi prin hăţiş. 

Am înţeles că ne păştea o încăierare pe viaţă şi pe 
moarte şi mi-am cercetat din fugă puşca. 

— Căpitane, am început eu, Trelawney ocheşte fără 
greş, dar puşca lui a luat apă. Cedează-i-o pe-a dumitale. 

Au făcut schimb, şi Trelawney, tot aşa de tăcut şi de 
calm, s-a oprit o clipă să controleze încărcătura. Doar în 
clipa asta am observat că Gray n-are nicio armă şi i-am 
dat pumnalul meu. Ne-am bucurat cu toţii când l-am văzut 
cum scuipă în palme, încruntând sprâncenele, şi cum îşi 
face vânt cu atâta putere, încât lama pumnalului spintecă 
cu şuier aerul. Fiecare mişcare era o mărturie că noul 
nostru aliat are să se bată până la ultima picătură de 
sânge. 

Mai străbătând în fugă vreo patruzeci de paşi, ne-am 
pomenit la liziera pădurii, în faţa palisadei. Ne nimeriserăm 
tocmai spre centrul ei, în partea dinspre miazăzi. Şi tocmai 
în clipa asta şapte tâlhari, în frunte cu şeful de echipaj Job 


Anderson, dădură buzna din pădure, răcnind cât îi ţinea 
gura. 

S-au oprit toţi buimaci. Eu şi squire Trelawney am 
deschis îndată focul pentru a nu le mai da răgaz să-şi vină 
în fire. Hunter şi Joyce, aflaţi în redută, au tras şi ei. Cele 
patru împuşcături răsunară toate odată şi nu se pierdură în 
zadar: unul dintre duşmani căzu, ceilalţi se ascunseră în 
grabă după copaci. 

Incărcându-ne iar armele, ne-am furişat de-a lungul 
palisadei, să privim la cel căzut. 

Era mort de-a binelea. Glonţul îl lovise drept în inimă. 
Succesul ne-a dat aripi. Deodată însă din tufişuri a răsunat 
un foc de pistol. Glonţul a trecut şuierând pe la urechea 
mea şi sărmanul Tom Redruth, poticnindu-se, a căzut cât 
era de lung la pământ. Eu şi squire Trelawney am tras 
amândoi câte un foc în direcţia tufişurilor, dar 
trimiseserăm gloanţele la nimereală şi mai mult ca sigur 
că s-au pierdut degeaba. Încărcându-ne iar puştile, am dat 
fuga la sărmanul Tom. 

Căpitanul şi Gray se aflau de acum lângă el. Dintr-o 
scurtă privire mi-am şi dat seama că nu mai e nicio 
nădejde. 

Pesemne că împuşcăturile noastre îi siliseră pe pirați 
să se retragă, căci am izbutit să-l transportăm 
nestingheriţi pe nefericitul vânător dincolo de palisadă, în 
cabană. 

Sărmanul nostru tovarăş! Nimic nu-l uimise, de nimic 
nu se plânsese, de nimic nu se temuse şi nici măcar nu 
cârtise o singură clipă de când începuseră aventurile 
noastre şi până-n ziua asta, când l-am întins aici în 
cabană, să-şi dea sufletul. Ca un apărător al vechii Troie 
stătuse el eroic la post acolo, la intrarea în coridor, pe 
corabie. Toate ordinele le executase în tăcere, supus şi 
conştiincios. Era cu douăzeci de ani mai mare decât noi 


toţi. Şi iată că acest bătrân şi credincios servitor trage 
acum să moară sub ochii noştri. 

Squire Trelawney căzu în genunchi în faţa lui, 
sărutându-i mâinile şi plângând ca un copil. 

— Mor, doctore, nu-i aşa? mă întrebă bătrânul. 

— Da, prietene, i-am răspuns eu. 

— Tare-aş fi vrut înainte de moarte să le mai trimit un 
glonţ. 

— Tom, suspină squire Trelawney, spune-mi că mă 
ierţi. 

— Mi se cuvine mie oare, domnule, să iert ori să nu-mi 
iert stăpânul? îl mustră bătrânul servitor. Fie ce-o fi. Amin! 

Tăcu o vreme, apoi ceru să-i citească cineva o 
rugăciune la căpătăi. 

— Aşa-i obiceiul, domnule, adăugă el, de parcă-şi 
cerea iertare, şi scurt timp după asta îşi dădu sufletul. 

Intre timp, căpitanul, a cărui redingotă îmi păruse 
ciudat de umflată la piept şi prin buzunare, prinse să 
scoată din ele un şir întreg de lucruri, care de care mai 
neaşteptate: un steag britanic, o Biblie, un ghem de sfori, 
o pană de scris, cerneală, jurnalul nostru de bord şi câteva 
pungi de tutun. După asta găsi pe undeva o prăjină din 
lemn de brad strujit şi, cu ajutorul lui Hunter, o fixă 
deasupra cabanei. Căţărându-se pe acoperiş, el prinse de 
prăjină steagul britanic. Toată procedura asta îi făcea, cum 
se vede, mare plăcere. Apoi cobori şi începu să aleagă 
merindele şi muniţiile, de parcă nimic altceva nu l-ar mai fi 
interesat pe lumea asta. Din când în când arunca totuşi o 
privire spre Tom. lar după ce acesta îşi dădu sufletul, 
scoase alt steag şi-l acoperi cu el pe răposat. 

— Nu vă mai amărâţi atâta, domnule, spuse căpitanul, 
strângând cu putere mâna lui squire Trelawney. A murit 
făcându-şi datoria. Puteţi să nu vă îndoiţi de soarta ce-l 
aşteaptă pe lumea cealaltă pe un om care a căzut 


făcându-şi datoria faţă de căpitanul şi de stăpânul său. Nu 
sunt prea tare în teologie, dar amănuntul acesta nu 
schimbă nimic din convingerea mea. 

Apoi m-a chemat deoparte pe mine. 

— Doctor Livesey, m-a întrebat el, peste câte 
săptămâni aştepţi dumneata şi squire Trelawney sosirea 
corabiei ce urmează să ne fie trimisă în ajutor? 

l-am răspuns că ajutorul acesta va mai zăbovi cine 
ştie cât timp. Nu e vorba de săptămâni, ci de luni. Dacă nu 
ne întoarcem până spre sfârşitul lui august, Blandly ne va 
trimite o corabie în ajutor, dar nici mai devreme, nici mai 
târziu de acest termen. 

— Acuma n-ai decât să socoteşti şi dumneata când 
are să ajungă aici corabia, am încheiat eu. 

— În cazul acesta, domnule, spuse căpitanul, 
scărpinându-se la ceafă, chiar dacă vom avea noroc cu 
carul, tot o să trebuiască să strângem cureaua. 

— De ce? l-am întrebat eu. 

— Pentru că toată încărcătura pe care am transportat- 
o a doua oară s-a prăpădit, iată de ce, domnule, mi-a 
răspuns căpitanul. Pulbere şi gloanţe avem destule, dar 
provizii ne-au rămas pe sponci. Aş crede chiar că n-avem 
de ce regreta că am scăpat de o gură de prisos. 

Şi mi-a arătat spre mortul învelit în steag. 

În clipa asta, sus peste cabană, a trecut cu mare vuiet 
şi şuier o ghiulea, căzând undeva departe, în pădure. 

— Oho! exclamă căpitanul. Ne bombardează! Bine că 
nu le-a prea rămas ticăloşilor pulbere. 

A doua ghiulea fusese ochită mai bine. Trecu în zbor 
peste palisadă şi căzu în faţa cabanei, înălţând o trâmbă 
uriaşă de nisip. 

— Căpitane, spuse squire Trelawney, cabana nu se 
vede de pe corabie. Ei ochesc, probabil, în steagul nostru. 
N-ar fi mai bine să-l coborâm? 


— Să coborâm steagul? se indignă căpitanul. Nu, 
domnule. Să-l coboare cine vrea, dar eu n-am să fac aşa 
ceva. 

l-am dat cu toţii dreptate. 

Mândra tradiţie marinărească nu îngăduie să cobori 
steagul pe timp de bătălie. În afară de asta, era o tactică 
bună - să le arătăm duşmanilor că nu ne prea pasă de 
bombardamentul lor. 

Ei au continuat să bombardeze toată seara. O ghiulea 
a trecut peste capetele noastre, alta a căzut în faţa 
palisadei, a treia a scurmat nisipul chiar lângă cabană. Dar 
piraţii trebuiau să ochească prea sus, aşa că ghiulelele 
pierdeau din putere şi se afundau în nisip. De ricoşeuri n- 
aveam a ne teme. Şi cu toate că una dintre ghiulele ne-a 
străpuns acoperişul şi duşumeaua, ne-am deprins curând 
cu bombardamentul şi nu-i dădeam mai multă importanţă 
decât unui simplu ţârâit de greier. 

— Are şi o latură bună chestia asta, observă căpitanul. 
Se vede că nu se află niciun pirat pe-aproape în pădure. 
Refluxul s-a întețit şi merindele noastre trebuie să se fi 
arătat la suprafaţă. Nu se găseşte niciun voluntar pe-aici 
să dea fuga după friptura noastră scufundată? 

Gray şi Hunter s-au grăbit să se înscrie primii printre 
voluntari. Bine înarmaţi, ei au sărit peste palisadă, pornind 
în recunoaştere. Dar nu le-a fost dat să pună mâna pe 
merinde. Piraţii se dovediseră a fi mai viteji decât ne 
aşteptaserăm noi, ori poate că se bizuiau pe tunul lui Israel 
Hands. În orice caz, cei cinci tâlhari se şi apucaseră să 
pescuiască merindele din bărcuţa noastră scufundată şi să 
le transporte într-o barcă din apropiere. Cei din barcă erau 
nevoiţi să vâslească fără întrerupere, deoarece curentul îi 
abătea mereu într-o parte. Silver stătea la cârmă şi 
conducea operaţiunea. Erau toţi înarmaţi cu muschete, 


dobândite pesemne din cine ştie ce tainiţă numai de ei 
ştiută. 

Căpitanul se aşeză pe o bârnă şi începu să scrie în 
jurnalul nostru de bord: „Alexander Smollett - căpitan, 
David Livesey - medic de bord, Abraham Gray - ajutor de 
dulgher, John Trelawney - armator şi proprietar de vas, 
John Hunter şi Richard Joyce, slugi ale armatorului, aceştia 
sunt toţi cei rămaşi credincioşi datoriei lor. Luând cu ei 
merinde doar pe cel mult zece zile, au debarcat azi pe 
țărm şi au înălţat steagul britanic deasupra redutei de pe 
Insula Comorilor. Tom Redruth, slugă a armatorului, a fost 
ucis de rebeli. James Hawkins, cadet marinar...” 

M-am oprit şi eu cu gândul la soarta sărmanului nostru 
Jim Hawkins. 

Şi deodată în pădure a răsunat un strigăt. 

— Ne cheamă cineva, spuse Hunter, care se afla de 
pază. 

— Doctore! Squire Trelawney! Căpitane! Ei, Hunter, tu 
eşti? am auzit eu un glas. 

Am dat fuga la uşă şi l-am văzut pe Jim Hawkins. 
Teafăr şi nevătămat, tocmai sărea peste palisada noastră. 

CAPITOLUL XIX 


IAR VORBEŞTE JIM HAWKINS. GARNIZOANA 
DIN CABANA 


Cum a văzut Ben Gunn steagul britanic, s-a oprit, m-a 
luat de mână şi s-a lăsat la pământ. 

— Ei, spuse el, uite-i şi pe prietenii tăi. Altcineva nu 
poate fi. 

— Ba mai degrabă sunt rebelii, am răspuns eu. 

— Niciodată! exclamă el. Pe insula asta, în pustietatea 
asta, unde nu vine nimeni niciodată în afară de cavalerii 


norocului, Silver ar fi înălţat steagul negru al piraţilor. Poţi 
să mă crezi, mă pricep eu la atâta lucru. Fii sigur că sunt 
prietenii tăi. Pesemne că au dat o luptă şi au biruit. ŞI 
acum sunt pe mal, apăraţi de vechea palisadă. Palisada 
asta a ridicat-o însuşi Flint cu mulţi ani în urmă. Ehe, ce 
cap avea şi Flint ăsta! Numai romul putea să-i vină de hac. 
Şi nu se temea de nimeni decât de Silver. Căci de Silver, 
trebuie s-o recunoaştem, se temea ca de foc. 

— Ei bine, l-am întrerupt eu, dacă ai noştri au ocupat 
cabana, hai să mergem la ei. 

— Ba mai stai, protestă Ben. Aşteaptă. Eşti un băiat 
de treabă, pare-se, dar nu eşti mai mult decât un băiat. Pe 
când Ben Gunn e un băiat şiret. Pe Ben Gunn nu-l tragi pe 
sfoară. Nici pentru toată băutura din lume nu merg până 
n-am să-l vad cu ochii mei pe nobilul tău gentleman şi 
până nu-mi dă cuvântul de onoare. Nu uita ce-ţi spun. 
Numai când cunoşti personal omul poţi avea încredere în 
el, aşa să-i transmiţi din partea mea. Şi să-l ciupeşti uite- 
aşa de mână. 

Şi m-a ciupit pentru a treia oară, cu un aer plin de 
subinţeles. 

— lar când o să aveţi nevoie de Ben Gunn, ştii unde 
poate fi găsit, Jim. Acolo unde l-ai găsit tu azi. Cel care o să 
vină după el trebuie să ţină ceva alb în mână şi mai ales să 
vină singur. Aşa să le şi spui. „Ben Gunn are motivele lui 
să se poarte astfel.” 

— Bine, i-am răspuns eu. Cred că te-am înţeles. Vrei 
să ne propui ceva, şi pentru asta ai nevoie să te vezi cu 
squire-ul sau cu doctorul. Totodată spui că poţi fi găsit 
unde te-am văzut eu astăzi. Asta-i tot? 

— Dar de ce nu întrebi între ce ore pot fi găsit? Eu 
primesc de la prânz şi până la a şasea bătaie de gong. 

— Bine, bine, am spus eu. Acum pot să plec? 


— Dar n-ai să uiţi? m-a întrebat el alarmat. Spune-i că 
„numai când cunoşti personal omul” şi că „are motivele 
lui”. Am să vorbesc cu el ca între bărbaţi. Şi acum poţi să 
pleci, Jim, îmi spuse el, ţinându-mă însă strâns de mână. 
Ascultă, Jim, dar dacă ai să-l vezi pe Silver, n-ai să-l trădezi 
pe Ben Gunn? Chiar dacă o să te lege de coada unui cal 
sălbatic, n-ai să-l trădezi? Dar dacă piraţii au să debarce 
pe mal, Jim, n-ai să te răzgândeşti până dimineaţă?... 

Un bubuit de tun i-a acoperit cuvintele. Ghiuleaua a 
trecut printre copaci şi a căzut pe nisip la o sută de yarzi 
de locul unde ne aflam noi. Ne-am repezit fiecare în 
direcţii opuse. 

Vreme de un ceas se cutremură de explozii insula şi 
ghiulelele zburau în pădure, nimicind totul în calea lor. Mă 
ascundeam când ici, când colo, dar oriunde m-aş fi aflat, 
îmi făcea impresia că ghiulelele vin drept spre mine. 
Încetul cu încetul mi-am recăpătat bărbăţia, dar tot nu mă 
puteam hotărî încă să mă apropii de palisadă, unde 
cădeau mai cu seamă ghiulelele. Făcând un ocol spre 
răsărit, am ajuns în sfârşit la pâlcul cu copaci ce creşteau 
năvalnic chiar lângă mal. 

Tocmai asfinţise soarele şi briza făcea să foşnească 
pădurea, încreţind uşor oglinda cenușie a golfului. In urma 
refluxului rămăsese dezgolită o largă fâşie de fund nisipos. 
Văzduhul după dogoarea zilei se răcise până într-atâta, 
încât mai îngheţam binişor în redingota mea uşoară de 
vară. 

Hispaniola rămăsese ancorată în acelaşi loc, dar 
deasupra ei fâlfâia „Roger cel Vesel”, steagul negru al 
piraţilor, cu un cap de mort zugrăvit la mijloc. Pe bord a 
scăpărat o limbă roşie de foc - şi ecoul împrăştie peste 
întreaga insulă ultimul bubuit de tun. Canonada se 
sfârşise. 


Stăteam culcat în tufişuri şi luam seama la toată 
vânzoleala ce a urmat atacului. Pe mal, chiar în faţa 
palisadei, câţiva pirați hăcuiau ceva cu topoarele. Mai 
târziu am aflat că distruseseră astfel sărmana noastră 
bărcuţă. In depărtare, lângă gura râului, pâlpâia printre 
copaci un foc uriaş. O barcă făcea necontenit naveta între 
foc şi corabie. Marinarii, atât de posomorâţi dimineaţa, 
acum, vâslind, strigau şi râdeau ca nişte copii. După glas 
mi-am dat seama că veselia asta le-o stârneşte romul. 

In sfârşit, m-am hotărât să pornesc spre palisadă. 
Eram destul de departe de ea, pe brâul acela de nisip care 
închidea golful nostru dinspre răsărit şi în urma refluxului 
ajungea să se întindă până aproape de Insula Scheletului. 
Ridicându-mă de jos, am văzut mai încolo pe nisip, printre 
tufişuri scunde, o stâncă singuratică, destul de mare şi de- 
o ciudată culoare albicioasă. M-a fulgerat gândul că tocmai 
asta trebuie să fie stânca albă, de care-mi vorbise Ben 
Gunn, şi că dacă am să am nevoie de o luntre, ştiu acum 
unde s-o găsesc. Am tot mers aşa de-a lungul lizierei, până 
când am dat peste marginea din dos a palisadei. Ai noştri 
m-au întâmpinat cu cea mai caldă bucurie. 

Le-am povestit toate păţaniile mele şi am examinat 
apoi cu atenţie noul nostru adăpost. Cabana era construită 
toată din trunchiuri nestrujite de pin - şi pereţii, şi 
acoperişul, şi podelele. Duşumeaua se înălța cu un picior, 
şi pe alocuri chiar cu un picior şi jumătate, deasupra 
solului. La intrare se afla un fel de cerdac, iar pe sub 
cerdac murmura un pârâiaş, care se vărsa într-un bazin 
artificial foarte original la vedere: un uriaş cazan de 
corabie, fără fund şi vârât în nisip până la „linia de plutire”, 
cum spunea căpitanul. In casă nu se afla aproape nimic. 
Numai într-un colţ se vedea o lespede de piatră ce slujea 
drept vatră, cu un grătar de fier în formă de coş în jurul ei, 
ca să nu treacă focul de marginea lespezii. 


Toţi copacii de pe coastele dâmbului ce împresurau 
palisada fuseseră tăiaţi şi folosiţi la construcţie. După 
cioturile rămase se vedea c-a pierit aici o dumbravă de 
toată frumuseţea. Stratul de deasupra al solului, spălat de 
ploi după ce se tăiaseră copacii, lăsase dezgolit stratul de 
nisip de dedesubt. Numai în jurul cazanului, unde se 
scurgea pârâul, creşteau muşchi, ferigi şi tufişuri. lar 
dincolo de palisadă începea îndată pădurea înaltă şi deasă. 
Asta ne îngreuna mult apărarea. Spre partea uscatului, 
pădurea era alcătuită din pâlcuri dese de pini, iar în faţă, 
spre golf, li se adăugau şi stejari cu frunza veşnic verde. 

Briza rece de seară, de care am mai pomenit, sufla 
prin toate crăpăturile cabanei, tocmite grosolan din bârne, 
şi aducea necontenit nori de nisip mărunt. Nisipul acesta 
ne intra în ochi, ne scrâşnea în dinţi, cădea în mâncare şi 
forfotea la fundul cazanului, în izvor, cum forfoteşte grişul 
în oală. Horn n-aveam, aşa că fumul ieşea printr-o 
deschizătură pătrată în tavan. Dar mai înainte de a-şi afla 
ieşirea, se răspândea prin toată casa, făcându-ne să tuşim 
şi să lăcrimăm de zor. 

Gray, noul nostru tovarăş, era cu faţa bandajată, căci 
tâlharii îi crestaseră obrazul. lar bătrânul Tom Redruth, 
rămas încă neîngropat, zăcea înţepenit lângă perete, 
acoperit cu steagul britanic. 

Dacă am fi fost lăsaţi să stăm cu braţele încrucişate, 
probabil că ne-am fi descurajat curând. Dar căpitanul 
Smollett se pricepea să ne găsească tuturor de lucru. Ne-a 
chemat la el şi ne-a împărţit în două carturi. intr-unul 
dintre ele au intrat doctorul, Gray şi cu mine, iar în celălalt 
- squire Trelawney, Hunter şi Joyce. În cursul zilei ne 
istoviserăm toţi, dar căpitanul i-a trimis totuşi pe doi din 
noi în pădure după lemne, iar pe alţi doi i-a pus să sape 
mormântul lui Redruth. Doctorul s-a apucat de bucătărie, 
eu am fost pus de santinelă la uşă, iar căpitanul trecea 


mereu de la unul la altul, îmbărbătându-ne şi ajutându-ne 
pe fiecare. 

Din vreme în vreme, doctorul se dădea mai aproape 
de uşă, ca să mai respire o ţâră de aer curat şi să-şi 
odihnească ochii înroşiţi de fum. Schimba şi cu mine din 
când în când două-trei vorbe. 

— Smollett acesta, mi-a spus el odată, e un om mult 
mai acătării decât mine. Dacă o recunosc eu de bună voie, 
să ştii că aşa e, dragă Jim. 

În alt rând, el a făcut mai întâi o pauză, apoi şi-a întors 
capul şi m-a privit atent în faţă. 

— Ne putem bizui pe Ben Gunn al tău? m-a întrebat el. 

— Nu ştiu, domnule, am răspuns eu. Nu sunt tocmai 
sigur că e în toate minţile. 

— Vasăzică nu e în toate minţile, spuse doctorul. Dacă 
un om şi-a ronţăit trei ani în şir unghiile pe o insulă pustie, 
să ştii, Jim, că nu poate fi în toate minţile, ca tine sau ca 
mine. Aşa sunt făcuţi oamenii. Spui că visează la o bucată 
de brânză? 

— Da, domnule, am răspuns eu. 

— Bine, Jim, a încheiat el. Află atunci ce folositor e să- 
ţi placă delicatesele. Mi-ai văzut pesemne tabachera, dar 
nu cred să mă fi văzut vreodată luând o priză de tabac din 
ea. Şi nu m-ai văzut pentru că nu ţin tabac în ea, ci 
niscaiva parmezan - brânză italienească. Ei bine, brânza 
asta o să i-o dăm lui Ben Gunn! 

Înainte de cină, l-am îngropat în nisip pe bătrânul Tom 
şi am stat un răstimp cu capetele descoperite, în bătaia 
vântului, lângă mormântul lui. 

Aduseserăm din pădure o grămadă întreagă de 
vreascuri, dar căpitanul rămase totuşi nemulţumit. 

— Mâine am să vă fac eu să munciţi cum trebuie, ne 
spuse el, clătinând din cap a dojană. 


După ce am mâncat cu toţii câte un hartan de jambon 
afumat şi am băut câte un pahar de grog fierbinte, 
căpitanul, squire-ul şi doctorul se retraseră să ţină sfat. 

Dar se vede treaba că degeaba se mai adunau ei, 
oricum nu le putea veni în cap nicio soluţie. Provizii ne mai 
rămăseseră aşa de puţine, încât urma să murim cu toţii de 
foame cu mult înainte de a ne veni ajutorul făgăduit. Ce-i 
drept, mai rămânea o soluţie, una singură: să omorâm cât 
mai mulţi pirați, să-i omorâm până când îi făceam pe cei 
rămaşi să-şi coboare steagul lor cel negru sau să plece în 
larg cu Hispaniola noastră. Din nouăsprezece rămăseseră 
cincisprezece, mai având şi doi răniţi printre ei, iar cel 
împuşcat lângă tun, chiar dacă n-a murit, trebuia să fie în 
orice caz rănit. Ori de câte ori vom avea deci putinţa să 
tragem în ei, trebuie să tragem. Totodată trebuie să ne 
ferim oamenii şi să ţinem minte că avem doi aliaţi de 
nădejde: romul şi clima. 

Romul îşi arăta de pe acum efectul: o jumătate de 
milă ne despărţea de pirați, dar auzeam perfect până 
târziu în noapte cum cântă şi urlă. lar doctorul se jura pe 
peruca sa că foarte curând va intra în acţiune şi clima: 
lagărul piraţilor era aşezat aproape de mlaştini, 
medicamente n-aveau de niciun fel, aşa că, într-o 
săptămână, jumătate din ei aveau să cadă seceraţi de 
friguri. 

— Aşadar, spunea doctorul, dacă nu ne fac de 
petrecanie cât mai curând, vor fi bucuroşi să părăsească 
insula şi să se întoarcă pe vas. Au o corabie, deci se pot 
ocupa oricând de vechea lor meserie - pirateria. 

— Asta-i prima corabie pe care am pierdut-o vreodată, 
spuse căpitanul Smollett. 

Eu eram complet istovit. M-am răsucit multă vreme 
până să adorm, dar pe urmă am dormit buştean. 


Toţi erau de mult treji, dejunaseră şi aduseseră lemne, 
când m-am trezit eu, deşteptat de zgomot şi de strigăte. 

— Vin cu steag alb! strigă cineva. 

Şi îndată urmă un strigăt de uimire: 

— Vine însuşi Silver! 

Am sărit, frecându-mă la ochi şi m-am repezit la 
ambrazura din perete. 

CAPITOLUL XX 


SOLIA LUI SILVER 


Într-adevăr, se apropiau de palisadă doi oameni. Unul 
dintre ei flutura spre noi o zdreanţă albă, iar celălalt - 
Silver în persoană - păşea liniştit alături. 

Era încă foarte devreme. Nu mai pomenisem niciodată 
o dimineaţă atât de friguroasă, îngheţasem până-n 
măduva oaselor. Cerul era senin, luminos, şi creştetele 
copacilor scăpărau trandafirii în razele soarelui ce răsărea, 
dar în vale, unde îi vedeam acum pe Silver şi pe însoţitorul 
său, mai dăinuia umbra. La picioare li se aşterneau scame 
de ceaţă, ridicate peste noapte din smârcuri. 

Ceaţa şi frigul ce se lăsa peste noapte - iată ce făcea 
nenorocirea insulei acesteia umede şi bântuite de friguri. 

— Ocupaţi-vă posturile! ne strigă căpitanul. Fac 
prinsoare că dumnealor pun la cale vreun şiretlic. Apoi 
strigă către tâlhari: Stai, cine-i? Stai că trag! 

— Parlamentar! strigă Silver. 

Căpitanul ieşi în cerdac, adăpostindu-se după un 
stâlp, ca să nu-l lovească vreun glonţ trimis mişeleşte. 
Intorcându-se spre noi, porunci: 

— Bordul doctorului să vină la ambrazuri! Doctor 
Livesey, ocupă, rogu-te, peretele dinspre nord. Jim, stai la 
cel dinspre răsărit, iar tu, Gray, - la cel dinspre apus. 


Celălalt schimb - la încărcat muschetele. Daţi-i zor! Şi fiţi 
atenţi! 

Apoi se întoarse iar spre tâlhari: 

— Ce vrea parlamentarul? strigă el. 

De data asta îi răspunse nu Silver, ci celălalt pirat. 

— Căpitanul Silver, domnule, vrea să urce la bord şi să 
încheie o înţelegere! 

— Căpitanul Silver? Nu cunosc asemenea căpitan. 
Cine e? întrebă căpitanul. ŞIi-l auzirăm, adăugând cu 
jumătate de glas: la te uită! A şi ajuns căpitan! Repede 
mai avansează! 

John Lunganul răspunse el însuşi de astă dată: 

— Eu sunt, domnule. Bieţii băieţi m-au ales căpitan 
după ce-aţi dezertat dumneavoastră, domnule. Cuvântul 
„aţi dezertat” îl rosti mai apăsat. Suntem gata să ne 
supunem, dar, fireşte, cu anumite condiţii: dacă sunteţi de 
acord să iscăliţi o înţelegere cu noi. Deocamdată însă daţi- 
mi cuvântul dumneavoastră de cinste, domnule căpitan, 
că o să mă lăsaţi să plec nevătămat şi că nu veţi deschide 
focul până n-am să mă depărtez de palisadă. 

— N-am niciun chef să vorbesc cu dumneata, îi 
răspunse căpitanul Smollett. Dar dacă vrei să vorbeşti cu 
mine, poftim încoace. Ţine minte însă: dacă pui la cale 
vreo mişelie, să nu regreţi pe urmă. 

— Atâta mi-e de ajuns, căpitane! exclamă cu veselie 
Lunganul. Un singur cuvânt al dumneavoastră mi-e perfect 
de ajuns. Ştiu că sunteţi un gentleman şi că mă pot bizui 
întru totul pe cuvântul dumneavoastră. 

Omul cu steagul alb încercă să-l oprească. Şi nu era 
de mirare, deoarece tonul căpitanului era departe de a fi 
amabil. Dar Silver izbucni în râs şi-şi bătu pe umăr 
tovarăşul, de parcă până şi gândul la o eventuală 
primejdie i se părea o prostie. Se apropie de palisadă, îşi 


aruncă mai întâi peste gard cârja, apoi se căţără şi-l trecu 
cu o neaşteptată repeziciune şi îndemânare. 

Trebuie să mărturisesc că eram atât de interesat de 
tot ce se petrecea, încât am uitat şi de îndatoririle de 
santinelă. Mi-am părăsit postul la ambrazura dinspre 
răsărit şi m-am proptit în spatele căpitanului, care şedea 
pe prag, cu bărbia în palme şi coatele sprijinite de 
genunchi, privind la cazanul cel vechi de fier, în care 
bulbucea apa şi forfoteau firicele de nisip. Şedea aşa, 
şuierând încetişor printre dinţi cântecul Haideţi, băieți şi 
fete. 

Lui Silver îi venea foarte greu să suie coasta abruptă. 
Înaintând prin marea de nisip mişcător din care răsăreau 
ici-colo cioturile, părea, cu cârja lui, neputincios ca o 
corabie eşuată. Dar a străbătut cu bărbăţie şi într-o stoică 
tăcere toată calea şi, oprindu-se în faţa căpitanului, şi-a 
ridicat mâna salutând cu extremă graţie. Era în cele mai 
bune haine ale sale: un veşmânt albastru, lung până la 
genunchi, cu o mulţime de bumbi de alamă, iar tricornul, 
dat pe ceafă, era şi el de paradă, căptușit cu dantelă fină. 

— lată-ne în sfârşit, stimabile, spuse căpitanul, 
înălţându-şi fruntea. la loc. 

— Dati-mi, vă rog, drumul în casă, domnule căpitan, 
se rugă cu glas jalnic Lunganul. Pe asemenea răcoare nu 
prea îmi vine să mă aşez jos pe nisip, domnule. 

— Dacă ai fi preferat să rămâi om cinstit, Silver, spuse 
căpitanul, ai fi stat acum la bucătăria dumitale. Tot 
dumneata eşti de vină. Ori eşti bucătarul meu de vas - şi 
atunci am toate motivele să mă port bine cu dumneata, ori 
eşti căpitanul Silver, rebel şi pirat, şi atunci n-am decât să 
te urc în furci. 

— Bine, bine, căpitane, spuse bucătarul, aşezându-se 
jos pe nisip. Numai că pe urmă va trebui să-mi dai mâna, 
ca să mă pot scula de jos... Hm, nu v-aţi aranjat rău aici!.. 


A, uite-l şi pe Jim! Bună dimineaţa, Jim... Am onoarea, 
doctore! Da, vă văd adunaţi pe toţi în păr, ca o familie 
fericită, dacă-mi îngăduiţi să mă exprim astfel... 

— Nu lungi vorba, îl întrerupse căpitanul. Spune 
pentru ce ai venit. 

— Ai dreptate, căpitane Smollett, răspunse Silver. N- 
avem timp de fleacuri. Trebuie să mărturisesc că aţi fost la 
înălţime azi-noapte. Nu ştiu care din dumneavoastră e într- 
adevăr meşter să mânuiască ranga. Unii dintre oamenii 
mei au fost de-a dreptul zguduiţi de trebuşoara asta, şi nu 
numai unii, ci noi toţi. Până şi eu am fost zguduit, trebuie 
s-o mărturisesc. Poate numai asta m-a îndemnat să vin 
aici ca să încheiem o înţelegere. Dar, jur pe toate fulgerele 
din cer, căpitane, a doua oară nu mai izbutiţi aşa ceva! O 
să postăm pretutindeni santinele şi o să micşorăm porţiile 
de rom. Sunteţi siguri, pesemne, că am fost toţi beţi, nu-i 
aşa? Puteţi să mă credeţi însă că eu n-am fost beat nici 
atâtica; eram doar obosit ca un câine. De mă trezeam eu o 
clipă mai devreme, n-aţi fi scăpat de mâna mea. El mai era 
viu, când am dat fuga să-l ridic. 

— Ei, şi mai departe? replică cu sânge-rece căpitanul 
Smollett. 

Tot ce spunea Silver era o enigmă pentru căpitanul 
nostru, dar el nici nu clipi măcar. Numai eu, drept să spun, 
m-am cam priceput despre ce poate fi vorba. Mi-am adus 
aminte de ultimele cuvinte ale lui Ben Gunn şi am înţeles 
că trebuie să se fi strecurat noaptea în lagărul bandiţilor, 
pe când zăceau beţi în jurul focului. M-a bucurat gândul că 
au rămas în viaţă doar paisprezece din duşmanii noştri. 

— lată despre ce e vorba, urmă Silver. Noi vrem să 
punem mâna pe comori şi o să punem numaidecât mâna 
pe ele. lar voi vreţi să vă scăpaţi viaţa şi aveţi tot dreptul 
s-o vreţi. Harta e la voi, nu-i aşa? 

— Tot ce se poate, răspunse căpitanul. 


— Ba eu ştiu sigur că-i la voi, urmă Lunganul. Şi de ce 
vorbiţi atât de uscat cu mine? Nu e spre folosul vostru. Tot 
ce vreau să vă spun e că avem nevoie de harta voastră şi 
nimic mai mult, personal nu vă doresc niciun rău... 

— Incetează, stimabile, îl întrerupse căpitanul. Nu ţi-ai 
găsit omul cu mine. Ştim noi bine ce gânduri aveţi voi. Dar 
asta nu are nicio importanţă, pentru că nu v-a ţinut 
cureaua să le duceţi la îndeplinire. 

Căpitanul îl privi cu nepăsare şi începu să-şi umple 
luleaua. 

— Dacă Abe Gray..., începu Silver. 

— Stop! strigă domnul Smollett. Gray nu mi-a spus 
nimic şi nici eu nu l-am întrebat nimic, mai mult chiar: te- 
aş arunca cu plăcere în aer şi pe dumneata împreună cu el 
şi cu toată insula asta blestemată! lată tot ce cred eu 
despre banda dumitale, stimabile. 

Izbucnirea asta îl linişti pesemne pe Silver, care 
începuse să se înfurie, dar se stăpânea din răsputeri. 

— Cum poftiţi, mormăi el. Puteţi să credeţi ce vreţi, nu 
vă interzic... Pare-se că vreţi să trageţi puţin din lulea, 
domnule căpitan. Am să fac la fel, dacă-mi daţi voie. 

Işi umplu şi el luleaua şi o aprinse. Cei doi bărbaţi 
stătură multă vreme în tăcere, ba scrutându-se reciproc, 
ba întorcându-se să tragă din lulea ori să scuipe. Era foarte 
amuzant să stai să-i priveşti, ca la o reprezentaţie teatrală. 

— lată care ne sunt condiţiile, reluă în sfârşit Silver. 
Ne daţi harta, ca să putem găsi comorile, şi încetaţi să mai 
trageţi în sărmanii marinari ori să le sfărâmaţi capetele în 
vremea somnului. Dacă sunteţi de acord, vă propunem, la 
alegere, două soluţii. Prima: după ce încărcăm comorile, 
vă îngăduim să vă înapoiaţi pe corabie şi vă dau cuvântul 
meu de cinste că am să vă debarc undeva pe uscat teferi 
şi nevătămaţi. Dacă prima soluţie nu vă place, întrucât 
mulţi dintre marinarii mei vă poartă de mult sâmbetele, 


iată şi a doua soluţie: vă lăsăm aici pe insulă, împărţim 
merindele cu voi în două jumătăţi egale, şi făgăduiesc să 
trimit după voi prima corabie ce ne va ieşi în cale. Vă 
sfătuiesc să primiţi condiţiile acestea. Altele mai bune n-o 
să puteţi obţine. Nădăjduiesc, şi el îşi ridică semeţ glasul, 
că toţi oamenii dumitale mi-aud cuvintele, căci ceea ce 
spun unuia se adresează tuturor. 

Căpitanul Smollett se ridică în picioare şi scutură 
scrumul din lulea în căuşul palmei stângi. 

— Asta-i tot? întrebă el. 

— Acesta e ultimul meu cuvânt, jur pe fulgerul din 
cer! răspunse John. Dacă refuzati, voi lăsa să vorbească în 
locul meu ţevile de puşcă. 

— Perfect, spuse căpitanul. Şi acum ascultă ce spun 
eu: Dacă veniţi toţi pe rând aici la mine, fără arme, mă 
oblig să vă pun în lanţuri, să vă duc în Anglia şi să vă dau 
pe mâna dreptei judecăţi. lar dacă nu veniţi, ţineţi minte 
că mă cheamă Alexander Smollett, că stau sub steagul 
acesta şi că am să vă trimit pe toţi drept în iad. Comorile 
n-aveţi cum le găsi. Să fugiţi cu vasul n-o să reuşiţi, 
deoarece nimeni din voi nu ştie să conducă o corabie. Nici 
să vă bateţi nu sunteţi meşteri: aţi fost cinci împotriva lui 
Gray, şi totuşi v-a scăpat din mâini. Ai eşuat zdravăn, 
căpitane Silver, şi n-o să te poţi urni curând. Aceasta e 
ultima vorbă bună pe care o mai auzi de la mine. lar la 
viitoarea întâlnire am să-ţi trimit un glonţ în tigvă. Cară-te, 
stimabile! Hai, dă-i zor! 

Ochii lui Silver se aprinseră de mânie. Scutură focul 
din lulea. 

— Daţi-mi mâna să mă scol! strigă el. 

— La sfântu-aşteaptă, spuse căpitanul. 

— Cine-mi dă mâna? urlă Silver. 


Niciunul dintre noi nu se clinti din loc. Înjurând 
îngrozitor, Silver se târî până la cerdac, se agăţă de el şi 
numai astfel izbuti să se ridice. Scuipă în izvor. 

— Nu însemnați nimic mai mult în ochii mei decât 
scuipatul ăsta! strigă el. Peste o oră am să vă pun la 
încălzit hardughia ca pe-un poloboc de rom. Râdeţi, trăsni- 
v-ar să vă trăsnească, râdeţi! Peste un ceas o să râdeţi voi 
altfel, iar care dintre voi o să mai rămână în viaţă o să 
pizmuiască morţii! 

Şi, mai trăgând o sudalmă, o luă şontâc-şontâc prin 
nisip. De câteva ori încercă să sară peste gard, dar de 
fiecare dată cădea. În sfârşit, îl trase dincolo omul cu 
steagul alb şi într-o clipă dispărură amândoi printre copaci. 

CAPITOLUL XXI 


ATACUL 


Cum se făcu nevăzut Silver, căpitanul, care-l urmărise 
mereu cu luare-aminte, se întoarse şi observă că la post 
rămăsese doar Gray. Pentru întâia dată l-am văzut noi 
înfuriat pe căpitan. 

— La locurile voastre! tună el. 

Ne-am repezit cu toţii la ambrazuri. 

— Gray, spuse el, am să-ţi înscriu numele în jurnalul 
de bord. [i-ai îndeplinit datoria cum se cuvine unui 
adevărat marinar... Domnule Trelawney, mă uimeşti!... 
Doctore, dumneata ai purtat cândva uniformă militară! 
Dacă aşa ţi-ai îndeplinit datoria şi la Fontenoy, mai bine nu 
te sculai din pat. 

Oamenii doctorului se aflau de-acum de strajă la 
creneluri, iar ceilalţi încărcau muschetele. Am roşit cu toţii 
de ruşine. 


Căpitanul ne privi în tăcere. Apoi prinse iar să 
vorbească: 

— Prieteni, începu el. L-am întâmpinat pe Silver cu 
toate gurile de foc, cum s-ar spune, dinadins l-am făcut să 
turbeze. După cum a spus el, n-are să treacă niciun ceas şi 
vom fi atacați. Ştiţi că ei sunt mai mulţi ca noi, în schimb 
noi ne aflăm ca într-o fortăreață. Cu un minut în urmă aş fi 
spus chiar că suntem şi disciplinaţi. Nu mă îndoiesc că 
putem să-i biruim, dacă asta veţi vrea cu toţii. 

Apoi ne inspectă pe toţi şi recunoscu că de astă dată 
sunt toate în ordine. 

Doi dintre pereţii cabanei - cel dinspre răsărit şi cel 
dinspre apus - aveau câte două ambrazuri. In cel dinspre 
miazăzi, unde se afla şi uşa, erau tot două, iar cel dinspre 
miazănoapte avea cinci ambrazuri. Dispuneam de 
douăzeci de muschete pentru şapte oameni. Lemnele le 
puseserăm în patru stive, câte una în dreptul fiecărui 
perete. Stivele acestea le denumeam mese. Pe fiecare 
masă se aflau câte patru muschete încărcate, pentru ca 
apărătorii fortului să le aibă mereu la îndemână. lar între 
muschete se aflau aşezate pumnalele. 

— Stingeţi focul, spuse căpitanul. S-a încălzit destul 
afară, şi fumul ne mănâncă ochii. 

Domnul Trelawney scoase afară grătarul căminului şi 
aruncă tăciunii în nisip. 

— Hawkins nu şi-a luat încă gustarea... Hawkins, ia ce 
ai de mâncare şi poţi să îmbuci stând la post, urmă 
căpitanul Smollett. Mişcă mai repede, drăguță, să nu rămâi 
flămând... Hunter, împarte tuturor câte un gât de grog. 

In timp ce ne vedeam de-ale noastre, căpitanul 
chibzui planul de apărare. 

— Doctore, dumneata să ai în grijă uşa, spuse el. la 
seama bine, dar vezi să nu te prea expui gloanţelor. Stai 
înăuntru şi trage de după uşă. Hunter, tu ocupă-te de 


peretele dinspre răsărit... Tu, Joyce, prietene, ia pe cel 
dinspre apus... Domnule Trelawney, dumneata eşti cel mai 
bun ţintaş - păzeşte împreună cu Gray peretele dinspre 
miazănoapte, cel lung, cu cinci ambrazuri. Asta e partea 
cea mai primejduită. Dacă tâlharii izbutesc să ajungă până 
la perete şi să tragă prin ambrazuri, are să fie vai şi amar 
de noi... lar noi doi, Hawkins, nu preţuim nimic ca 
trăgători, aşa că o să încărcăm muschetele şi o să ajutăm 
după puteri celorlalţi. 

Căpitanul avea dreptate. Cum se ridică soarele peste 
creştetele copacilor, şi începu să dogorească, şi ceața se 
destrămă. Curând nisipul începu să ne frigă tălpile şi 
printre bârnele cabanei se arătară firicele de smoală 
încinsă. Ne-am dezbrăcat toţi de haine, ne-am descheiat 
cămăşile la gât şi ne-am suflecat mânecile până mai sus 
de coate. Stătea fiecare la postul său, încins de arşiţă şi 
aţâţat de nelinişte. 

Aşa a trecut un ceas. 

— Drace! spuse căpitanul, începe să-mi fie urât. Gray, 
ia şuieră tu un cântecel. 

În clipa asta ne-am dat seama parcă şi mai limpede că 
ne aşteaptă din clipă-n clipă atacul. 

— Daţi-mi voie să vă întreb, domnule, mormăi Joyce: 
dacă văd pe careva, trebuie să trag? 

— Fireşte! strigă căpitanul. 

— Mulţumesc, domnule, spuse Joyce tot atât de calm 
şi de politicos. 

Nimic nu se întâmplase, dar întrebarea lui Joyce ne 
făcu pe toţi să fim şi mai cu luare-aminte. Puşcaşii îşi 
ţineau muschetele gata, iar căpitanul se opri în mijlocul 
cabanei, cu buzele strânse şi fruntea încruntată. Au trecut 
astfel câteva clipe. Şi deodată Joyce îşi scoase ţeava 
muschetei prin ambrazură şi apăsă pe trăgaci. Încă nu se 
stinsese ecoul împuşcăturii lui, că şi se porniră din toate 


părţile salve îndreptate spre noi. Câteva gloanţe loviră în 
bârnele palisadei. Dar niciunul nu pătrunse până la noi, şi, 
când se împrăştie fumul, aceeaşi linişte părea să 
domnească de jur împrejurul palisadei şi în pădure. Nu se 
clintea nicio rămurică. Nicio ţeavă de armă nu strălucea în 
tufişuri. Duşmanii noştri păreau să fi intrat în pământ. 

— Ai nimerit în careva? întrebă căpitanul. 

— Nu, domnule, răspunse Joyce. Mi se pare că n-am 
nimerit. 

— Bine măcar că spui adevărul, mormăi căpitanul 
Smollett. Încarcă-i arma, Hawkins... Cum ţi se pare, 
doctore, câte împuşcături s-au tras dinspre partea 
dumitale? 

— Pot răspunde exact, spuse doctorul Livesey: trei 
împuşcături. Am văzut trei limbi de flăcări - două alături, şi 
una mai încolo spre apus. 

— Trei! repetă căpitanul. Dar dinspre partea dumitale, 
domnule Trelawney? 

Aici era mai greu de răspuns. Dinspre nord se 
trăseseră multe focuri. Squire Trelawney ne asigura că 
văzuse doar şapte focuri, în vreme ce Gray spunea că 
fuseseră opt sau nouă. Dinspre răsărit şi apus se trăsese 
doar câte un foc. Cum se vede, atacul urma să vie dinspre 
nord, iar din celelalte părţi se trăsese doar pentru a ni se 
distrage atenţia. Totuşi, căpitanul Smollett nu schimbă 
nimic din dispoziţiile anterioare. 

— Bandliţii nu trebuie lăsaţi să sară nicăieri peste 
palisadă, altfel, la orice ambrazură ar ajunge, ne pot 
împuşca pe toţi ca pe nişte şoareci în propriul nostru fort. 

De altminteri, nu prea aveam răgaz de stat la gânduri. 
Dinspre miazănoapte se auzi un răcnet, şi în aceeaşi clipă 
o mică ceată de pirați ieşi în goană din pădure, repezindu- 
se spre palisadă. Şi iar se porniră din toate părţile salvele 
de armă. Un glonţ venit prin uşa deschisă sfărâmă în 


bucăţi muscheta doctorului. Atacanţii se căţărau în sus pe 
palisadă ca maimuţele. Squire Trelawney şi Gray trăgeau 
foc după foc în ei. Trei căzură - unul înăuntru, doi afară. 
De altfel, unul dintre ei fusese doar speriat pesemne, 
pentru că se sculă îndată în picioare şi dispăru în pădure. 

Doi zăceau la pământ, unul fugise, iar ceilalţi patru 
izbutiseră să sară peste palisadă. Alţi şapte sau opt pirați, 
câţi mai rămăseseră, având fiecare câteva muschete la 
îndemână, continuau să tragă fără întrerupere din pădure 
spre cabană. Dar tirul lor nu ne aduse nicio pagubă. 

Cei patru pirați pătrunşi dincoace de palisadă veneau 
în fugă şi cu mare larmă spre clădire. Cei din pădure 
răcneau şi ei cât îi ţinea gura, ca să-şi îmbărbăteze 
tovarăşii. Puşcaşii noştri trăgeau fără întrerupere, dar se 
grăbeau în asemenea hal, încât se pare că nu-şi atinse 
niciunul ţinta. Într-o clipă cei patru pirați ajunseră în 
dreptul dealului şi dădură năvală asupra noastră. Capul lui 
Job Anderson, şeful de echipaj, se arătă la ambrazura 
centrală. 

— Dă-i! Ucide-i! mugea el. 

In aceeaşi clipă alt pirat, înhăţând de ţeavă muscheta 
lui Hunter i-o smulse din mâini şi, vârând-o iar prin 
ambrazură, îl lovi cu atâta putere cu patul, încât nefericitul 
se prăbuşi în nesimţire pe duşumele. Intre timp al treilea, 
dând ocol casei, se arătă pe neaşteptate în uşă şi se repezi 
cu pumnalul la doctor. 

După cum vedeţi, ne pomeniserăm acuma noi în 
situaţia în care fuseseră până mai adineauri duşmanii 
noştri. Cu câteva clipe în urmă mai trăgeam stând la 
adăpost în piraţii aflaţi în câmp liber, dar acum, fără să ne 
mai apere nimic, trebuia să intrăm în luptă corp la corp cu 
bandiții. Cabana înota în fum de praf de puşcă, dar 
împrejurarea asta ne-a şi salvat: datorită perdelei de fum 


am rămas în viaţă. Auzul îmi vuia de răcnete, gemete şi 
focuri de pistol. 

— Afară, piept la piept! Puneţi mâna pe pumnale! 
strigă cu glas de tunet căpitanul. 

Am înşfăcat un pumnal de pe stiva de lemne de lângă 
mine. Cineva, înhăţând şi el un pumnal, mă lovi fără să 
vrea, de prea mare grabă, cu tăişul peste falangele 
degetelor, dar în clipa aceea nici n-am simţit durerea. M- 
am repezit pe uşă afară, în lumina soarelui. În urma mea 
mai dădu buzna afară încă cineva, nici n-am luat seama 
cine. Drept în faţa mea doctorul urmărea pe coastă devale 
pe piratul ce dăduse năvală asupra lui. Am văzut cum i-a 
smuls doctorul arma din mână ş-apoi l-a fulgerat cu 
pumnalul drept între ochi. 

— Daţi ocol în jurul casei! strigă căpitanul. 

Cu tot zgomotul şi vălmăşagul din jur, am prins 
schimbarea din glasul lui. 

Supunându-mă maşinal comenzii, m-am întors spre 
răsărit, cu sabia înălţată deasupra capului, am cotit după 
colţul casei şi m-am pomenit deodată faţă-n faţă cu 
Anderson. El a scos un muget, înălţându-şi tesacul, care a 
scăpărat în soare. Nici nu am avut când să simt măcar 
fiorul spaimei. Ferindu-mă de lovitură, m-am împiedicat şi, 
căzând, m-am rostogolit pe povârniş în jos. 

Când dădusem eu buzna afară pe uşă, în vremea 
atacului, ceilalţi pirați veniseră şi ei în fugă din pădure, ca 
să termine cu noi. Unul dintre ei, cu o tichiuţă roşie de 
noapte în vârful capului, ţinând pumnalul în dinţi, apucase 
să treacă un picior peste palisadă, gata să sară. Căzătura 
mea fusese atât de bruscă, încât, când m-am ridicat în 
picioare, toate rămăseseră încă în aceeaşi poziţie: piratul 
cu tichiuţă roşie stătea călare pe gard, iar capul altuia abia 
apucase să se iţească de după palisadă. Şi totuşi, în aceste 


câteva clipe, bătălia avea să ia sfârşit, şi biruinţa rămase 
de partea noastră. 

Gray, care dăduse năvală afară odată cu mine, îl culcă 
la pământ dintr-o lovitură pe vlăjganul de Anderson, mai 
înainte de a apuca el să ridice a doua oară cuțitul. Alt pirat 
primise un plumb în cap chiar în clipa când se pregătea să 
tragă prin ambrazură. Se zvârcolea acum pe nisip, în 
agonie, fără să lase din mână pistolul ce mai fumega încă. 
Al treilea, după cum am mai spus, căzuse străpuns de 
doctor. Din cei patru, care săriseră primii peste palisadă, 
rămăsese în viaţă numai unul. Aruncându-şi pumnalul pe 
câmpul de bătaie, plin de groaza morţii, căuta acum să 
sară peste gard, ca să-şi piardă urma, şi luneca mereu. 

— Trageţi! Intraţi în casă şi trageţi! striga doctorul. lar 
voi căraţi-vă la adăpost, băieţi! 

Dar cuvintele lui se pierdură în zadar. Nimeni nu trase. 
Ultimul din atacanţi trecu cu bine peste palisadă şi dispăru 
împreună cu toţi ceilalţi în hăţiş. Câteva clipe mai târziu nu 
mai rămaseră în faţa noastră decât cei cinci pirați 
doborâţi: patru zăceau înăuntrul întăriturii şi unul dincolo 
de ea. Doctorul, Gray şi cu mine ne-am refugiat toţi în 
cabană, la adăpostul pereţilor groşi de bârne. Piraţii din 
pădure ar fi putut pune iar mâna pe muschete, deschizând 
focul împotriva noastră, aşa că trebuia să fim prevăzători. 
Fumul se risipise, şi am văzut cu ce preţ dobândiserăm 
biruinţa. Hunter zăcea în nesimţire lângă ambrazura sa. 
Joyce, cu ţeasta străpunsă de un glonţ, amuţise pe vecie. 
Squire Trelawney îl sprijinea pe căpitan, şi erau amândoi 
palizi ca moartea. 

— Căpitanul e rănit! spuse domnul Trelawney. 

— Au fugit toţi? întrebă domnul Smollett. 

— Toţi care au putut să fugă, răspunse doctorul. Dar 
cinci din ei n-or să mai poată fugi niciodată! 


— Cinci! strigă căpitanul. Nu-i chiar aşa de rău. Ei au 
pierdut cinci oameni, pe când noi am pierdut numai trei - 
vasăzică suntem acum patru contra nouă. E mai bine 
decât era la început: şapte contra nouăsprezece“. 


PARTEA A CINCEA 


AVENTURILE MELE PE MARE 
CAPITOLUL XXII 


ÎNCEPUTUL AVENTURILOR MELE PE MARE 


Bandiţii nu se întorceau. Nici măcar un foc nu s-a mai 
tras din pădure înspre noi. „Şi-au căpătat porţia pe azi”, şi- 
a dat cu părerea căpitanul. Puteam, deci, să ne pansăm în 
linişte răniții şi să facem de mâncare. Azi eram de rând la 
gătit bucate, squire Trelawney şi cu mine. Cu tot pericolul, 
am preferat să gătim afară în curte, dar ne urmăreau şi 
aici gemetele groaznice ale răniților noştri. 

Din opt oameni, câţi avuseseră de suferit în luptă, 
doar trei mai rămăseseră în viaţă: piratul împuşcat lângă 
ambrazură, Hunter şi căpitanul Smollett. Primii doi erau 
într-o stare disperată. Piratul muri curând în timpul 
operaţiei; Hunter, cu toate eforturile noastre, nu-şi mai 
veni în simţiri. A mai trăit o zi suflând greu, cum sufla după 
ce fusese lovit de dambla bătrânul pirat care se oprise la 
hanul nostru. Dar coastele lui Hunter erau frânte, îşi 
zdrobise şi craniul în cădere, aşa că în noaptea ce-a urmat 
şi-a dat sufletul, fără să geamă şi fără să-şi mai vină în 
simţire. 


3 De fapt, rămăseseră în viaţă numai opt bandiți, pentru că piratul pe 
care-l împuşcase domnul Trelawney la bordul vasului murise în 
aceeaşi noapte. Dar noi, bineînţeles, am aflat de moartea lui doar mult 
mai târziu. (n.a.). 


Rănile căpitanului erau foarte dureroase, dar nu-i 
puneau în pericol viaţa. Nu-i fusese vătămat prea rău 
niciunul dintre organele vitale. Glonţul lui Anderson - căci 
Job trăsese primul în căpitan - îi străpunsese omoplatul, 
atingând plămânul. Cel de-al doilea glonţ îi străbătuse 
pulpa, lezând ligamentele. 

Doctorul ne spuse că Smollett se va tămădui cu 
siguranţă, dar în decurs de câteva săptămâni n-are voie să 
umble, n-are voie să mişte mâna şi nici să vorbească prea 
mult. 

Rana mea de la degete s-a dovedit a fi un fleac. 
Doctorul Livesey mi-a pus un plasture pe zgârietură şi m-a 
tras drăgăstos de ureche. 

După ce am stat la masă, squire Trelawney şi doctorul 
s-au aşezat lângă căpitan, ca să se  sfătuiască. 
Consfătuirea lor luă sfârşit curând după prânz. Imediat 
doctorul îşi luă pălăria şi pistoalele, îşi înfipse pumnalul la 
cingătoare, îşi puse în buzunar harta, luă pe umăr 
muscheta şi, sărind peste palisadă, dispăru curând în 
hăţiş, îndreptându-se spre miazănoapte. 

Gray şi cu mine şedeam într-un colţ mai îndepărtat al 
cabanei, pentru a nu putea auzi cele ce vorbesc mai marii 
noştri. Gray fu atât de zguduit de ciudata plecare a 
doctorului, încât îşi scoase luleaua din gură, uitând s-o mai 
vâre la loc. 

— Ce drăcie o mai fi şi asta? spuse el. Nu şi-o fi ieşit 
din minţi doctorul Livesey? 

— Nu cred, am răspuns eu. Dac-o fi să înnebunească 
vreunul din noi, sigur nu va fi el. 

— Se prea poate, replică Gray. Dar dacă el e teafăr, 
înseamnă că eu sunt nebun. 

— Pur şi simplu o fi având vreun plan doctorul, l-am 
lămurit eu. Cred că s-a dus să se întâlnească cu Ben Gunn. 

Cum s-a dovedit pe urmă, aveam dreptate. 


Între timp, zăpuşeala din cabană ajunsese de 
nesuportat. Soarele dogorea din înalturi, încingând nisipul, 
şi m-a străfulgerat un gând năstruşnic. Am început să-l 
invidiez pe doctor, care umbla prin pădurea răcoroasă, 
asculta păsărelele şi trăgea în piept mireasma pinilor, în 
vreme ce eu mă coceam în iadul acesta blestemat, unde 
îmbrăcămintea mi se năclăia la fiecare pas în răşina 
fierbinte, unde toate erau mânjite cu sânge de om şi unde 
zăceau în jurul meu atâtea leşuri. Dezgustul pe care mi-l 
insufla fortul nostru nu era întrecut decât de spaima ce mă 
cuprinsese. 

M-am apucat să spăl podelele, apoi vasele - şi cu 
fiecare minut simţeam că mă cuprinde tot mai irezistibil 
dezgustul de cele din jurul meu şi invidia faţă de doctor. La 
un moment dat am atins întâmplător sacul cu pesmeţi. Nu 
mă vedea nimeni. Şi m-am apucat să mă pregătesc de 
fugă: în primul rând mi-am umplut ambele buzunare ale 
hainei cu pesmeţi. 

N-aveţi decât să mă credeţi un nătărău. Da, 
săvârşeam o faptă nebunească, mă expuneam celui mai 
absurd risc, dar mi-am luat toate măsurile de precauţie ce- 
mi stăteau în putinţă. Pesmeţii aceştia o să-mi ţină de 
foame cel puţin două zile. 

Apoi am pus mâna pe două pistoale. Gloanţe şi 
pulbere aveam de ajuns şi mă simţeam excelent înarmat. 

Planul meu, la drept vorbind, nu era chiar aşa de rău. 
Voiam să fac un drum până la limba de nisip ce despărţea 
dinspre răsărit golful nostru de mare, să găsesc stânca cea 
albă, pe care o văzusem seara trecută, şi să văd dacă Ben 
Gunn nu-şi ascunde chiar sub ea barca. După părerea 
mea, făcea să risc pornind în recunoaşterea asta. Dar, 
sigur fiind că în niciun caz nu mi s-ar da drumul, 
hotărâsem să fug. Fireşte, era o cale atât de urâtă pentru 
înfăptuirea intenţiilor mele, încât până şi intenţiile păreau 


să fi devenit din cauza asta mai puţin drepte, dar nu uitaţi 
că nu eram decât un băieţandru şi că luasem o hotărâre 
fermă. 

Curând am găsit un prilej potrivit pentru fuga mea. 
Squire Trelawney şi Gray erau ocupați: îl pansau pe 
căpitan. Calea îmi era slobodă. Am sărit peste palisadă şi 
mi-am pierdut urma în pădure. Mai înainte de a-mi fi 
descoperită lipsa, ajunsesem atât de departe, încât nu mai 
puteam auzi strigătele de chemare. 

Această a doua năzbâtie a mea era şi mai urâtă decât 
prima, deoarece nu mai rămâneau în fort decât doi oameni 
teferi. Dar, ca şi prima, numai ea ne-a ajutat să scăpăm. 

Am pornit direct spre ţărmul de răsărit al insulei, căci 
nu voiam să merg pe faleză, ca să nu fiu văzut de pe 
bordul vasului. Cobora amurgul, deşi soarele mai era încă 
sus. Inaintând prin pădure, auzeam nu numai zgomotul 
neîntrerupt al mării bătând în maluri, ci şi scârţâitul jalnic 
al ramurilor şi foşnetul frunzelor. Asta însemna că briza de 
astăzi e mai puternică decât de obicei. Curând începu să 
se lase răcoare. Am mai făcut câţiva paşi şi m-am pomenit 
la marginea pădurii. În faţa mea se aşternea până departe 
spre orizont marea aurită de soare, iar la țărm clocoteau şi 
spumegau valurile. 

N-avusesem încă prilejul să văd marea liniştită aici, 
lângă Insula Comorilor. Până şi în zilele senine, când 
soarele strălucea orbitor şi văzduhul stătea în neclintire, 
talazurile uriaşe se izbeau de țărm cu un vuiet asurzitor. 
Nu cred să fi fost vreun locşor pe insulă de unde să nu se fi 
auzit mugetul lor. 

Păşeam pe mal, bucurându-mă din plin de toate 
deliciile plimbării mele. În sfârşit, cugetând că am înaintat 
destul de departe spre sud, am început să mă mişc 
prudent, la adăpostul tufărişurilor dese, căţărându-mă spre 
culmea limbii de pământ. 


În urmă aveam marea, în faţă - golful. Briza, parcă 
ostenită de propria ei suflare vijelioasă, se molcomise. li 
luară locul nişte adieri uşoare ce veneau dinspre sud şi 
sud-est, aducând cu ele pale de ceaţă. In laguna apărată 
de Insula Scheletului apa urma să fie tot aşa de nemişcată, 
opacă şi plumburie, ca şi în ziua când o văzusem pentru 
întâia oară. Hispaniola se reflecta toată în ea, ca într-o 
oglindă, din vârful catargului, cu steagul negru spânzurând 
nemişcat, până la linia de plutire. 

Lângă corabie am zărit bărcuţa. La cârmă se afla 
Silver. L-aş fi recunoscut de la orice distanţă. Vorbea cu 
alţi doi pirați, aplecaţi spre el peste parapet. Unul dintre ei 
purta pe cap o tichiuţă roşie. Era, se vede, ticălosul acela 
care mai adineauri se muncea să sară peste palisadă. 
Vorbeau şi râdeau, dar mă despărţea de ei nu mai puţin de 
o milă, şi fireşte că nu le puteam auzi cuvintele. Apoi a 
răzbit până la mine un țipăt îngrozitor, neomenesc. La 
început m-am speriat, dar am recunoscut îndată vocea 
căpitanului Flint, papagalul. Mi s-a părut chiar că desluşesc 
pasărea cea pestriță, cocoţată pe umărul lui Silver. 

Bărcuţa se desprinse de bord şi porni spre țărm, iar 
omul cu tichie roşie, însoţit de tovarăşul său, cobori în 
cabină. 

Soarele scăpătase dincolo de Dealul Ocheanului, 
ceața se îngroşa din ce în ce, întunericul cobora repede. 
Am înţeles că nu mai trebuie să pierd nicio clipă, dacă 
vreau să mai găsesc luntrea astăzi. 

Stânca cea albă se vedea bine printre tufărişuri, dar 
se afla destul de departe de mine, cam la vreo optime de 
milă, şi mi-a trebuit nu puţină vreme ca să ajung până la 
ea. Deseori trebuia să mă las în patru labe, înaintând 
astfel printre tufişuri. Era aproape noapte, când am ajuns 
la stâncă şi am pipăit cu amândouă mâinile piatra 
colţuroasă. Sub ea se găsea o mică adâncitură năpădită de 


muşchi verde. Adâncitura era ascunsă vederii de dune şi 
de nişte tufărişuri pitice, care mi-ajungeau abia până la 
genunchi. În fundul ei am văzut un coviltir din piei de 
capră. În Anglia poartă cu ei asemenea coviltire ţiganii. 

Am coborât în vale, am ridicat marginea coviltirului şi 
am găsit sub el luntrea lui Ben Gunn. Luntrea asta era 
pesemne cea mai primitivă dintre toate luntrele primitive 
care au existat vreodată. Ben tocmise doar un fel de ramă 
strâmbă de lemn, căptuşind-o cu piei de capră întoarsă cu 
lâna înăuntru - şi asta era toată luntrea. Nu ştiu cum ar fi 
putut ea ţine pe apă un om în vârstă, căci eu, băieţandru 
cum eram, şi tot abia de încăpeam în ea. Înăuntru avea o 
băncuţă joasă, o tăblie în care să-ţi propteşti picioarele şi o 
vâslă cu două capete lăţite. 

Nu mai văzusem niciodată bărcuţe din acelea 
împletite cu care navigau cândva vechii britani. Dar 
ulterior am avut prilejul să le văd. Şi pentru a vă închipui 
mai lesne luntrea lui Ben Gunn, ţin să vă spun că semăna 
întocmai cu cea dintâi şi cea mai nereuşită dintre 
bărcuţele acelea. Totuşi, avea cele mai de seamă calităţi 
ce i le putea cere omul primitiv: era uşoară şi putea fi 
cărată imediat dintr-un loc în altul. 

Acum aţi putea crede că din moment ce găsisem 
luntrea nu-mi mai rămânea altceva de făcut decât să mă 
întorc la cabană. Dar între timp îmi răsărise în minte un alt 
plan. Şi eram atât de mulţumit de planul acesta, încât 
niciun căpitan Smollett nu ar fi avut cum să mă silească să 
renunţ la el. Îmi pusesem de gând să profit de întuneric, să 
mă apropii cu luntrea de Hispaniola şi să tai odgonul 
ancorei. Las’ s-o arunce curentul apoi undeva la țărm. 
Eram convins că bandiții, după ce au primit o astfel de 
lecţie astăzi, se pregătesc să ridice ancora şi să plece în 
larg. Trebuie împiedicaţi cât nu-i prea târziu. Pe corabie nu 


mai rămăsese nicio barcă, aşa că nu riscam prea mult 
apropiindu-mă. 

Aşteptând să coboare definitiv întunericul, m-am 
apucat de ronţăit pesmeţi. Ar fi fost greu să-mi închipui o 
noapte mai potrivită pentru cele ce-mi pusesem eu în 
gând. Tot cerul plutea în ceaţă. Când s-au stins ultimele 
raze ale zilei, o beznă deasă se lăsă peste Insula 
Comorilor. Şi când, în sfârşit, mi-am potrivit în spate 
luntrea şi am ieşit poticnindu-mă din văiugă, coborând 
spre țărm, numai două luminiţe mai licăreau în beznă: 
prima venea de la focul cel mare, pe care şi-l aprinseseră 
în smârcuri piraţii, chefuind în jurul lui; cea de-a doua 
luminiţă era de fapt ferestruica de la pupa corabiei, care 
se afla acum întoarsă cu prora spre mine, aşa că vedeam 
doar pata de lumină pe care o proiecta ea în ceaţă. 

Refluxul începuse, dezgolind între apă şi mal un brâu 
lat de nisip jilav. De câteva ori m-am afundat până la 
glezne în clisa lipicioasă, dar în sfârşit am ajuns la apa ce 
se retrăgea. Mai făcând câţiva paşi prin apă, am coborât 
de pe umeri bărcuţa şi i-am dat drumul cu chila în jos pe 
valuri. 

CAPITOLUL XXIII 


ÎN VOIA VALURILOR 


După cum presupusesem, bărcuţa se dovedi cât se 
poate de potrivită pentru un om de înălţimea şi de 
greutatea mea. Era uşoară şi mobilă, dar mai era totodată 
atât de strâmbă şi de săltăreaţă, încât era cu neputinţă s-o 
stăpâneşti. Puteai să te munceşti oricât cu ea, dar nu 
izbuteai decât s-o faci să se rotească pe loc. Ben Gunn mi- 
a mărturisit şi el pe urmă că numai un om care „i-a deprins 
năravul” poate umbla cu ea. 


Eu n-avusesem, fireşte, când „să-i deprind năravul”. Şi 
bărcuţa era gata să mi se supună şi să pornească în orice 
direcţie, numai nu în direcţia de care aveam eu nevoie. Cel 
mai adesea încerca să se întoarcă la țărm, şi, de n-ar fi 
fost refluxul, n-aş fi putut nicicând ajunge la corabie. Dar, 
spre norocul meu, m-a prins refluxul, ducându-mă drept 
spre Hispaniola. 

Am zărit mai întâi pata pe care o făcea corabia şi care 
era mai neagră decât bezna ce mă înconjura. Apoi i-am 
desluşit contururile şi catargele. O clipă mai târziu (pentru 
că refluxul mă purta din ce în ce mai repede) am şi ajuns 
la odgonul de care era prinsă ancora şi l-am înşfăcat cu 
amândouă mâinile. 

Odgonul era întins ca o strună, aşa de năvalnic se 
încorda corabia să scape din ancoră. Sub chila ei, refluxul 
clocotea şi spumega ca un torent de munte. O singură 
lovitură de cuţit, şi Hispaniola are să pornească încotro o 
s-o mâne curentul. 

Dar m-am gândit la timp că odgonul întins are să mă 
lovească precum o copită uriaşă, dacă-l tai dintr-odată, şi 
bărcuţa are să se răstoarne, trimiţându-mă la fund. 

M-am oprit şi am rămas în aşteptare. De nu-mi venea 
în ajutor o întâmplare fericită, aş fi renunţat, probabil, 
până la urmă la intenţia mea. Dar odată cu căderea nopţii, 
vântuleţul care bătuse dinspre sud-est şi apoi dinspre sud, 
îşi schimba acum încetul cu încetul direcţia, bătând 
dinspre sud-vest. Cât m-am tot codit eu, a venit deodată 
un talaz şi a urnit Hispaniola din loc, pornind-o împotriva 
curentului. Spre marea mea bucurie, odgonul a slăbit şi 
mi-am simţit mâna, cu care mă ţineam de el, cufundându- 
se în apă. 

Pricepându-mă că nu trebuie să pierd nicio secundă, 
am scos repede din buzunar briceagul, l-am deschis cu 
dinţii şi m-am apucat să tai unul după altul firele 


odgonului. Când mai rămăsese să tai doar două fire, 
odgonul s-a întins iar, şi am rămas să aştept altă răbufnire 
de vânt. 

Din cabină se auzeau de mult glasuri zgomotoase. 
Dar, drept să vă spun, fusesem atât de preocupat până 
acum, încât nu le dădusem nicio atenţie. Acum însă, 
neavând ce face, am tras cu urechea şi am recunoscut 
vocea celui de-al doilea şef de echipaj, Israel Hands, cel 
care fusese cândva tunar la Flint. A doua voce aparţinea, 
fără îndoială, prietenului meu în tichie roşie. Amândoi, 
după cât îi arăta vocea, erau beţi turtă şi continuau să 
bea. 

Unul dintre ei deschise răcnind luminatorul de la pupă 
şi aruncă ceva în apă - probabil o sticlă goală. De altfel, nu 
se mărgineau numai să bea, ci se mai şi certau sălbatic. 
Sudălmile curgeau şiroaie şi aveam impresia că trebuie să 
ajungă numaidecât la bătaie. Dar vocile li se domoleau şi 
cearta înceta, ca să reînceapă apoi şi să se stingă din nou 
după câteva minute. 

Pe mal, printre trunchiurile copacilor, vedeam focul 
mare al taberei. Cineva cânta acolo un vechi cântec 
marinăresc, monoton şi trist, cu un fel de tremur tânguitor 
la sfârşitul fiecărui vers. În timpul călătoriei noastre 
auzisem de multe ori cântecul acesta. Era aşa de lung, 
încât niciun cântăreţ nu-l putea duce până la sfârşit şi-l 
întindea până-i seca răbdarea. Reţinusem doar câteva 
cuvinte: 


Toți şaptezeci şi cinci nu s-au mai întors 
nicicând - 
I-a primit marea în al ei adânc. 
Am cugetat că, pesemne, cântecul acesta trist 
corespunde pe deplin mâhnirii ce trebuia să-i fi cuprins pe 
pirați, care şi-au pierdut în dimineaţa asta atâţia tovarăşi. 


Dar curând mi-a fost dat să mă conving că în realitate 
bandiții aceştia sunt tot atât de nesimţitori ca şi marea pe 
care navighează. 

În sfârşit, iar a dat năvală o răbufnire de vânt. Vasul s- 
a urnit din nou în beznă. Am simţit că odgonul slăbeşte iar, 
şi cu o singură lovitură puternică am tăiat ultimele două 
fire. 

Vântul n-avea nicio putere asupra bărcuţei mele, şi m- 
am pomenit dintr-odată chiar lângă bordul Hispaniolei. 
Corabia purtată de curent se întorcea încet în jurul propriei 
sale axe. 

Vâsleam din răsputeri, aşteptând din clipă-n clipă să 
fiu răsturnat. Dar corabia trăgea după ea şi bărcuţa în 
vâltoare, şi nu mă puteam nicicum despărţi de ea, ci doar 
înaintam încet de la proră spre pupă. În sfârşit, Hispaniola 
a început să se îndepărteze, şi am prins nădejde că mă voi 
izbăvi de vecinătatea asta primejdioasă. Dar în clipa 
următoare m-am pomenit că mă loveşte peste mână un 
capăt de parâmă ce spânzura peste bord. L-am înşfăcat. 

De ce am făcut asta, nu ştiu. Probabil că am făcut-o 
instinctiv. Dar când am strâns funia în mâini şi m-am 
convins că ţine bine, m-a cuprins deodată curiozitatea şi 
am hotărât să arunc o privire prin luminatorul cabinei. 

Trăgând de frânghie, m-am ridicat pe jumătate în 
picioare. Era extraordinar de primejdios, căci bărcuţa de 
sub picioarele mele se putea răsturna în orice clipă. 
Încordându-mi muşchii, am reuşit să mă înalţ şi am văzut o 
parte din cabină şi din tavan. 

Între timp corabia şi bărcuţa, care o urma ca un 
satelit, înaintau repede, duse de curent. Ajunsesem de 
acum în dreptul focului de pe mal. Corabia prinse glas, 
cum spun marinarii, adică începu să despice cu zgomot 
valurile, şi până nu m-am uitat pe ferestruică, nu am putut 
pricepe de ce nu dau alarma bandiții rămaşi de pază pe 


vas. Dar mi-a fost de ajuns o singură privire pentru a 
înţelege totul. Hands şi tovarăşul lui, înhăţându-se de gât, 
se încăieraseră într-o luptă pe viaţă şi pe moarte. 

M-am lăsat la ţanc pe bancul de vâslit. O clipă de mai 
întârziam, bărcuţa s-ar fi răsturnat. Îmi stăruiau încă în 
faţă chipurile schimonosite de ură ale piraţilor, luminate de 
pâlpâirea lămpii fumegânde, agăţată de perete. Am închis 
ochii, ca să-i obişnuiesc iar cu întunericul. 

Balada aceea nesfârşită se încheiase totuşi, şi chefiliii 
de lângă foc porniseră alt cântec, ce mi-era nu mai puţin 
cunoscut: 


Lada mortului cea grea, 
lu-hu-hu şi un şip de rom! 
Cinşpe handralăi ținea, 
lu-hu-hu şi un şip de rom! 
Bea şi dracii să te ia, 
lu-hu-hu şi un şip de rom! 


Tot stând aşa şi cugetând la cele ce făceau acum 
dracul şi romul în cabina Hispaniolei, am simţit deodată o 
bruscă zguduire. Bărcuţa mea se plecă pe-o coastă, 
schimbându-şi brusc direcţia. Curentul devenise ciudat de 
năvalnic şi de rapid. 

Am deschis ochii. În jurul meu vuiau şi spumegau în 
scânteieri fosforescente mici valuri agitate. Hispaniola, în 
urma căreia pluteam la câţiva yarzi distanţă, îşi schimbase 
şi ea cursul. Îi vedeam nedesluşit catargele, profilându-se 
pe cerul întunecat. Da, cu cât priveam mai atent, eram tot 
mai convins că vasul se lasă mânat de curent spre sud. 

M-am întors, şi inima era cât pe ce să-mi sară din loc 
de spaimă: focul se afla acum drept în spatele meu. 
Vasăzică, curentul cotise brusc la dreapta, ducând cu el, 
împreună cu săltăreaţa mea bărcuţă, şi corabia. 


Spumegând tot mai puternic, torentul înălța talazuri, 
târându-ne prin trecătoarea îngustă spre largul mării. 

Deodată corabia mai făcu o întorsătură de cel puţin 
douăzeci de grade, şi în aceeaşi clipă am auzit un țipăt, 
urmat imediat de un al doilea țipăt. Au răsunat tropote de 
picioare pe scări în sus şi am priceput că beţivii au încetat 
să se mai bată. Primejdia îi trezise pe amândoi. 

M-am întins la fundul bietei mele coji de nucă, 
lăsându-mă în voia sorții. Când voi ieşi din strâmtoare şi 
mă voi pomeni în larg, talazurile mă vor izbăvi în curând 
de toate grijile. Nu mă temeam de moarte, dar era un chin 
să zac aşa în nemişcare, aşteptând-o să vină. 

Şi totuşi am stat culcat la fundul bărcii câteva ceasuri. 
Valurile mi-o purtau în voie. Fiecare nou talaz însemna 
pentru mine o primejdie de moarte. Dar încetul cu încetul 
mă cuprinse o totală nepăsare. Cu toată primejdia, am 
căzut până la urmă într-un fel de toropeală lâncedă. Şi 
când am adormit, m-am visat în locurile copilăriei, la 
vechiul nostru „Amiral Benbow”. 

CAPITOLUL XXIV 


ÎN BĂRCUŢĂ 


Când m-am trezit, se luminase de-a binelea. Am văzut 
că bărcuţa mă poartă de-a lungul coastei de sud-vest a 
Insulei Comorilor. Soarele răsărise, dar mi-l ascundea încă 
grămada uriaşă a Dealului Ocheanului, care-şi cobora spre 
mare stâncile abrupte. 

Capul Remorcherului şi Dâmbul Catargului al Treilea 
se aflau acum alături. Dâmbul era gol şi întunecat, iar 
capul era împresurat de stânci ce măsurau până la 
cincizeci de picioare înălţime şi de mormane de pietre 
îngrămădite în dezordine. Până la insulă n-aveam mai mult 


de un sfert de milă, aşa că am hotărât să pun mâna pe 
vâslă şi să încerc să ajung la țărm. 

Curând am fost însă nevoit să renunţ la intenţia asta, 
căci printre mormanele de stânci se zbuciumau şi mugeau 
talazurile. Unul după altul veneau să bată-n țărm valurile, 
înălţând creste înspumate. Vedeam că în încercarea mea 
de a mă apropia de țărm îmi rămâne doar să pier în valuri 
sau să-mi irosesc în zadar puterile, fără să mă pot căţăra 
pe stâncile inaccesibile. 

Dar nu numai perspectiva asta mă îngrozea. Pe 
stâncile netede ca o tăblie de masă vedeam târându-se 
nişte monştri uriaşi şi văscoşi, un fel de limacşi înfricoşător 
de mari. Din când în când monştrii săreau cu zgomot în 
apă şi porneau să înoate. Erau câteva duzini. Lătrau, şi 
ecoul asurzitor al stâncilor le repeta lătrăturile sălbatice. 

Mai târziu am aflat că nu erau decât nişte lei de mare, 
vietăţi absolut inofensive. Dar aveau un aspect 
înfricoşător, ţărmul era inaccesibil, valurile resacului 
băteau furioase, sfărâmându-se de stânci, aşa că mi-a 
pierit imediat cheful să mă mai îndrept spre insulă. Mai 
bine să mor de foame în largul mării decât să înfrunt 
asemenea primejdii. 

Între timp mi se prezentă altă posibilitate de a mă 
salva. Spre nord de Capul Remorcherului se aşternea o 
lungă limbă de nisip galben, rămasă dezgolită în timpul 
refluxului. lar mai la nord era un alt cap - cel care era 
însemnat pe harta noastră cu numele de Capul Păduros. 
Era năpădit de un hăţiş des de pini, care coborau până 
aproape de oglinda apei. 

Mi-am adus aminte de cuvintele lui Silver, cum că în 
tot lungul țărmului de vest al Insulei Comorilor circulă un 
curent ce se îndreaptă spre nord. Am înţeles că m-a şi 
prins curentul acesta şi am hotărât să nu-mi mai irosesc în 
zadar puterile, ci să mă las purtat pe lângă Capul 


Remorcherului, încercând apoi să acostez la Capul 
Păduros, care mi se părea mult mai primitor. 

Marea era  neliniştită. Dinspre sud bătea însă 
vântuleţul acela blând, ajutându-mă să înaintez purtat de 
curent. Valurile se înălţau şi cădeau iar ca o răsuflare 
egală. 

Să fi bătut mai tare vântul, de mult m-aş fi scufundat. 
Dar şi aşa mă uimea cât de bine se ţine pe valuri mica 
mea bărcuţă. Culcat la fund şi privind în juru-mi, nu o dată 
vedeam  înălţându-mi-se deasupra capului creasta 
albăstrie a câte unui val uriaş. Uite-o că se prăbuşeşte 
peste mine... Dar bărcuţa, săltând ca pe arcuri, se căţăra 
sprintenă pe creasta valului şi cobora apoi lin în hăul 
dintre ele, ca o pasăre în zbor. 

Încetul cu încetul am ajuns să prind curaj până într- 
atât, încât de la o vreme m-am încumetat chiar să vâslesc. 
Dar cea mai mică dezechilibrare se resimțea fulgerător 
asupra comportării bărcuţei mele. Cum am dat să fac o 
mişcare, cufundând vâsla în apă, şi-a schimbat mersul şi s- 
a năruit cu asemenea viteză de pe creasta unui val în golul 
deschis în faţă-mi, încât am ameţit, iar bărcuţa nu mai 
săltă pe coama celuilalt val, ci i se înfipse în coastă. 

Înspăimântat şi ud până la piele, m-am culcat iar la 
fund. Bărcuţa îşi reveni îndată, purtându-mă cuminte mai 
departe. 

Înţelegeam acum limpede că nu se cuvine să vâslesc. 
Dar cum să ajung la mal? 

De speriat, mă speriasem eu, dar nu-mi pierdusem 
capul. Mai întâi de toate am început să golesc de apă 
bărcuţa cu bereta mea marinărească, apoi, luând seama la 
mersul bărcuţei şi străduindu-mă să înţeleg cum de lunecă 
atât de uşor pe valuri, am observat că fiece val, care de pe 
mal ori de pe bordul corabiei pare un fel de munte uriaş, 
drept şi neted, de-aici de jos, însă, seamănă mai curând cu 


un lanţ de coline neregulate, încununate de piscuri 
ascuţite, cu pante şi văi între ele. Bărcuţa, lăsată-n voia ei, 
manevra cu dibăcie, alegând de fiecare dată văile şi 
evitând pe cât se putea coastele abrupte şi piscurile înalte. 

„Perfect”, m-am gândit eu. „Principalul e să stau 
cuminte, ca să nu stric cumva echilibrul. Dar pe loc drept 
aş putea risca din când în când să vâslesc spre mal.” 

Aşa am şi făcut. Culcat pe brânci şi sprijinit pe coate, 
într-o poziţie cât se poate de incomodă, dădeam din când 
în când din vâslă, îndreptând bărcuţa spre insulă. 

Munca asta înceată şi monotonă avea oarecare spor. 
Dar când am ajuns în dreptul Capului Păduros, mi-am dat 
seama că nu voi putea acosta, deşi câştigasem câteva 
sute de yarzi spre est. Eram foarte aproape de mal. 
Vedeam de aici creştetele verzi şi răcoroase ale copacilor, 
clătinate de briză. M-am îmbărbătat însă la gândul că la 
celălalt cap am să acostez cu siguranţă. 

Vremea trecea şi începea să mă chinuie setea. 
Soarele scăpăra orbitor, oglindit în mii de focuri de valurile 
mării. Apa marină se usca şi pe faţa mea, lăsându-mi pe 
obraji şi chiar pe buze un sloi de sare. Gâtlejul mi se 
uscase şi capul mă durea să-mi plesnească. Copacii erau 
atât de aproape şi atât de ademenitoare le era umbra! Dar 
curentul mă înhăţase şi mă depărta de limba de pământ. 
M-am pomenit iar în largul mării, şi am văzut atunci ceva 
care mi-a schimbat toate planurile. 

Drept în faţa mea, la o jumătate de milă, poate şi mai 
puţin chiar, Hispaniola plutea cu pânzele întinse. Nu 
încăpea îndoială că voi fi văzut de la bord şi cules din 
barcă. Setea mă chinuia în asemenea hal, încât nici nu 
ştiam dacă trebuie să mă bucur sau să mă amărăsc de o 
astfel de întorsătură. Dar n-am avut timp să cuget prea 
mult la toate acestea, căci, cum v-am spus, m-a surprins la 
culme apariţia /H/spaniolei, cu pânzele albe ca zăpada, 


frumoasă ca-n poveşti şi scăpărând în soare ca poleită cu 
argint. Se îndrepta spre nord-vest. M-a străfulgerat gândul 
că oamenii de la bord or fi hotărât, pesemne, să dea ocol 
insulei pentru a se întoarce în locul unde stătuse ancorat 
până acum vasul. Dar l-am văzut curând abătându-se tot 
mai mult spre apus şi m-am înfiorat iar: vasăzică m-or fi 
observat şi se pregătesc să mă culeagă. N-am apucat însă 
să-mi sfârşesc gândul, că Hispaniola s-a întors iar drept 
împotriva vântului şi s-a oprit neputincioasă, cu pânzele 
spânzurând. 

„Ce neîndemânatici!” mi-am spus eu în sinea mea. 
„Pesemne s-au îmbătat până la nesimţire toţi.” 

Ehe, ce papară ar mai fi mâncat ei de la căpitanul 
Smollett pentru asemenea manevră! 

Între timp, vasul, schimbând cursul, descrise un cerc, 
goni preţ de vreo două minute şi iar se întoarse cu prora 
împotriva vântului, înţepenind pe loc. Manevra asta s-a 
repetat de câteva ori. Hispaniola pornea ba spre nord, ba 
spre sud, ba spre est, ba spre vest, bătând din pânze şi 
revenind mereu la direcţia pe care doar cu o clipă înainte o 
părăsise. Am priceput curând că nimeni n-o mai 
cârmuieşte. Dar ce să se fi făcut cu oamenii? Ori erau beţi 
morţi, ori părăsiseră vasul. Şi dacă ajung pe vas, poate c- 
aş reuşi să-l dau iar pe mâna căpitanului său. 

Curentul mâna la fel de repede şi corabia cea mare şi 
bărcuţa mea cea mică, dar corabia îşi schimba atât de des 
cursul şi se oprea atât de des, încât aproape că nu înainta. 
Dacă m-aş fi putut aşeza în luntre ca să vâslesc, aş fi ajuns 
negreşit Hispaniola. Brusc m-a cuprins într-adevăr dorinţa 
s-o ajung. Setea de noi aventuri mă înfrigura, iar gândul la 
un gât de apă îmi întărea temerara hotărâre. 

M-am ridicat deci, şi în aceeaşi clipă m-a năvălit un 
val, udându-mă din cap până-n picioare. Dar acum nu mă 
mai înfricoşa atâta lucru. M-am aşezat şi, adunându-mi 


ultimele puteri, m-am apucat să vâslesc, pornind în goană 
după Hispaniola. O dată m-a repezit atât de cumplit un val, 
încât am simţit cum mi se face inima ghem în piept. M-am 
oprit şi am început să golesc apa din bărcuţă. Curând însă 
m-am prins cum trebuie să mă port cu ea şi m-am pomenit 
că o conduc cu atâta dibăcie printre valurile zbuciumate, 
încât doar rareori mă mai plesneau în obraz stropi de 
spumă. 

Distanţa dintre mine şi corabie scădea repede. 
Ajunsesem să desluşesc la cotituri licărul de aramă al 
manivelei de la cârmă. Pe punte nu se vedea nici ţipenie 
de om. Tâlharii îşi luaseră pesemne tălpăşiţa, iar de nu, 
înseamnă că zac morţi beţi în cabină. Acolo am să-i şi 
închid, rămânând singur stăpân pe vas. 

În sfârşit, mi-a surâs norocul: vântul a contenit câteva 
clipe. Rămasă în voia curentului, Hispaniola se întoarse 
încet în jurul propriei sale axe. Luminatorul de la cârmă 
era deschis, şi am văzut arzând lampa deasupra mesei din 
cabină, deşi demult se făcuse ziuă. Vela mare spânzura ca 
un steag. Vasul îşi încetini mersul, purtat numai de curent. 
Rămăsesem putintel în urmă, dar acum, dublându-mi 
eforturile, l-aş fi putut ajunge iar. 

Eram doar la vreo câteva sute de yarzi de corabie, 
când vântul îi umflă iar pânzele. Hispaniola se lăsă pe 
coasta stângă şi porni să lunece pe creasta valurilor ca o 
rândunică. 

Am simţit că mă cuprinde deznădejdea, dar i-a luat 
îndată locul bucuria, când am văzut că goeleta face un 
cerc şi vine drept spre mine. lat-o că a străbătut jumătate, 
apoi două treimi, trei sferturi din distanţa ce ne despărţea. 
Vedeam cum îi spumegă apa sub proră. Din bărcuţa mea 
pitică, goeleta mi se părea uriaşă. 

Şi deodată am înţeles ce primejdie mă paşte. Corabia 
se apropia cu mare repeziciune. N-aveam prea mult timp 


să stau pe gânduri, trebuia să încerc să mă salvez. Eram 
pe creasta unui val, când goeleta se năpusti în jos de pe 
creasta valului următor. Într-o străfulgerare am văzut-o 
răsărind deasupră-mi. Am sărit în picioare şi am făcut un 
salt năprasnic în aer, prinzându-mă cu mâna de capătul 
bompresului. îngheţat de groază, am rămas aşa, spânzurat 
în gol. O uşoară izbitură mi-a vestit că goeleta îmi 
scufundase bărcuţa şi că acum îmi va fi imposibil să mai 
părăsesc Hispaniola. 
CAPITOLUL XXV 


ÎL COBOR PE „ROGER CEL VESEL” 


Abia mă căţărasem pe bompres, când vela focului mic 
prinse vânt în sens opus şi, umflându-se, trosni asurzitor, 
ca o lovitură de tun. Goeleta se cutremură din vârful 
catargului până-n chilă. Dar peste o clipă, deşi celelalte 
pânze mai rămâneau umflate, focul trosni iar şi rămase 
spânzurând moale. 

Zguduitura asta neaşteptată fusese cât pe ce să mă 
arunce în apă. Fără să mai pierd timpul, m-am târât de-a 
lungul bompresului şi am venit de-a berbeleacul jos pe 
punte. Mă aflam, după cum am constatat îndată, în partea 
de sub vânt a prorei. Catargul cel mare din mijloc îmi 
ascundea vederii o parte din pupă. Nu se zărea nici ţipenie 
de om în juru-mi. Puntea, nespălată se vede din ziua 
revoltei, purta urme de încălțări murdare. O sticlă goală, 
cu gâtul spart, se rostogolea de colo-colo pe puntea 
superioară. 

Când mă aşteptam mai puţin, Hispaniola porni iar 
purtată de vânt. Pânza focului trosni întins în spatele meu. 
Roata cârmei făcu o învârtitură, şi goeleta se cutremură. În 


aceeaşi clipă pânzele se răsuciră spre stânga şi am văzut 
pupa. 

Amândoi piraţii erau la pupă. Cel cu tichia roşie zăcea 
nemişcat pe spate. Braţele îi erau răstignite în lături, dinţii, 
rânjiţi. Israel Hands şedea sprijinit de bastingaj, cu bărbia 
înfiptă în piept. Mâinile îi atârnau fără putere; faţa, deşi 
arsă de soare, era albă ca o lumânare de seu. 

O vreme, corabia făcu salturi în sus şi în lături ca un 
cal nărăvaş. Pânzele se umflau cu asemenea putere, încât 
catargul gemea, scârţâind din rădăcină. Din când în când 
prora se pleca străpungând valurile, şi nori de stropi 
mărunți mă împroşcau peste balustradă. Pe cinstea mea, 
săltăreaţă cum era, bărcuţa mea cea scufundată se ţinuse 
mult mai bine pe valuri decât corabia asta atât de mare şi 
bine înzestrată. 

La fiecare nou salt al goeletei, tâlharul cu tichie roşie 
sălta şi el. Dar, spre groaza mea, expresia feţei nu i se 
schimba defel - piratul îşi păstra rânjetul în timp ce se 
bălăngănea dintr-o parte în alta. li vedeam, de aici de 
unde eram, doar o ureche şi un cârlionţ stufos de favorit 
pe obraz. 

In acelaşi timp, am luat seama că pe scândurile punţii 
s-au lăţit lângă ei două băltoace de sânge şi am presupus 
îndată că, beţi cum erau, încăierându-se, trebuie că s-au 
tăiat cu cuţitele. 

Deodată, când corabia se oprise iar pentru câteva 
clipe, Israel Hands scoase un geamăt uşor şi se mişcă din 
loc. Vaietul acesta plângător şi falca, atârnându-i ca la un 
rănit de moarte, mi-au stârnit o clipă mila. Dar mi-am 
amintit îndată de convorbirea pe care-o auzisem stând 
ascuns în butoiul cu mere, şi mila mi-a pierit într-o clipă. 

M-am apropiat de catargul cel mare. 

— lată-mă iar pe goeletă, domnule Hands, am rostit 
eu batjocoritor. 


El şi-a ridicat cu greu privirea, dar nici măcar nu s-a 
arătat uimit, atât era de istovit. A rostit un singur cuvânt: 

— Coniac! 

Am înţeles că n-am timp de pierdut. Trecând pe sub 
pânzele ce spânzurau pe punte, am dat fuga în jos pe 
scări, în cabină. 

E greu să vă puteţi închipui ce dezastru era acolo. 
Încuietoarele de la toate lăzile erau sfărâmate. Tâlharii 
căutaseră pesemne harta. Duşumelele erau pline de 
noroiul ce-l aduceau din smârcuri, unde-şi aveau tabăra şi 
unde chefuiau. Pe paravanele vopsite în alb şi-mpodobite 
cu baghete aurite rămăseseră urme de degete murdare. 
Zeci de sticle goale se rostogoleau cu zgomot din colţ în 
colţ la fiecare legănare a goeletei. Una dintre cărţile de 
medicină ale doctorului zăcea desfăcută pe masă, cu mai 
bine de jumătate din foi lipsă; pesemne le rupseseră ca să- 
şi aprindă cu ele pipele. Şi în mijlocul acestui haos 
continua să fumege lampa aprinsă. 

Am aruncat o privire şi în cambuză. Butoiaşele nu se 
mai vedeau, în schimb un număr infinit de sticle goale se 
tăvăleau pe jos. Am înţeles că piraţii nu mai fuseseră treji 
din ziua răscoalei. 

În cele din urmă am găsit totuşi o sticlă de coniac 
pentru Hands. Mie mi-am luat doar câţiva pesmeţi, nişte 
fructe uscate, o mână de stafide şi o bucăţică de brânză. 

Suind iar pe punte, mi-am pus merindele lângă roata 
cârmei, ca şeful de echipaj să nu poată ajunge la ele. Am 
băut pe săturate apă din butoiaş, şi numai pe urmă i-am 
întins lui Hands sticla, pe care n-a mai lăsat-o de la gură 
până n-a dat pe gât mai mult de jumătate. 

— Mă jur pe tunetul din cer că tocmai asta îmi trebuia, 
spuse el. 

Eu m-am aşezat într-un colţ şi am început să mănânc. 

— Eşti rănit rău? l-am întrebat eu. 


Mi-a răspuns cu glas lătrat: 

— Să fi fost aici un doctor, mi-aş fi venit repede în fire. 
Dar cum vezi, n-am noroc... Cât despre şobolanul de colo, 
a crăpat, adăugă el arătând din ochi spre piratul cu tichie 
roşie. Şi nu-i niciun păcat. A fost un marinar ca vai de 
lume... Dar cu tine ce-i? 

— Am venit aici ca să iau în primire corabia, domnule 
Hands, i-am spus eu. Până la noi ordine, te rog să mă 
consideri căpitanul dumitale. 

Mi-a aruncat o privire cruntă, dar n-a răspuns nimic. 
Obrajii i-au roşit uşor. Continua însă să arate oribil, şi la 
fiecare salt al goeletei luneca neputincios pe punte. 

— Printre altele, am urmat eu, nu-mi place steagul 
acesta, domnule Hands. Dacă-mi dai voie, am să-l cobor. 
Mai bine nimic decât ăsta. 

Am dat fuga la catarg, am tras de funia pavilionului, 
am coborât blestematul de steag negru şi l-am aruncat 
peste bord. 

— Doamne, apără-l pe rege! Jos căpitanul Silver! am 
strigat eu, fluturându-mi şapca. 

El mă urmărea atent, fără să ridice capul, cu o 
expresie şireată pe faţă. 

— Presupun..., spuse el în sfârşit, presupun, căpitane 
Hawkins, că n-ai nimic împotrivă să debarci pe mal. Hai să 
vorbim de posibilitatea asta. 

— Mă rog, am spus eu, cu mare plăcere, domnule 
Hands. Vorbeşte. Şi m-am întors iar la merindele mele, 
mâncând cu şi mai mare poftă. 

— Omul acesta..., începu el, arătând uşor din cap spre 
cadavru. Omul acesta purta numele de O'Brien... şi era 
irlandez... Am înălţat împreună pânzele şi am vrut să ne 
înapoiem în golf. Dar a murit şi pute acum ca un butoi de 
apă stătută în cală. Nu mai ştiu cine are să conducă 
goeleta. Fără îndrumările mele n-ai cum s-o scoţi nici tu la 


capăt. Aşa că fii bun şi dă-mi să mănânc şi să beau, leagă- 
mi rana cu un fular vechi ori cu batista, iar în schimb am 
să-ţi arăt cum să conduci corabia. Eşti de acord? 

— Dar să ţii minte că la ancorajul căpitanului Kidd n- 
am de gând să mă întorc, am răspuns eu. Vreau să conduc 
corabia spre ţărmul de nord şi să acostez acolo liniştit. 

— In regulă! exclamă el. Parcă eu nu înţeleg? Mă crezi 
chiar aşa de prost? Inţeleg perfect că am jucat şi am 
pierdut, iar tu ai câstigat. Ce să mai spun? Vrei să mergi 
spre nord? Poftim. N-am altă ieşire. Mă jur pe tunetul din 
cer că am să te ajut să conduci corabia, chiar de-ar fi s-o 
duci până la spânzurătoarea mea. 

Cuvintele lui nu mi s-au părut lipsite de oarecare sens. 
Am încheiat convenţia. Peste trei minute, Hispaniola, cu 
toate pânzele în vânt, înainta de-a lungul Insulei Comorilor. 
Nădăjduiam să ocolesc capul de nord până la amiază, 
pentru a intra în radă încă înainte de flux. În aşa fel am 
ajunge la țărm fără niciun risc, am aştepta să scadă apele 
şi am debarca. 

Am înţepenit roata cârmei, am coborât în cabină, mi- 
am găsit lădiţa şi am scos din ea o batistă de mătase, 
dintre cele pe care mi le dăruise cândva mama. Cu 
ajutorul meu, Hands şi-a oblojit rana adâncă şi sângerândă 
de la coapsă. După ce a gustat câte ceva şi a mai tras 
câteva gâturi de coniac din sticlă, s-a înviorat vizibil, s-a 
aşezat mai drept şi a început să vorbească mult mai tare şi 
distinct, de părea cu totul alt om. 

Vântul ne era prielnic, şi goeleta zbura pe valuri ca o 
pasăre. Priveliştile de pe mal se schimbau dintr-o clipă-n 
alta. Partea muntoasă a insulei rămase în urmă. Înaintam 
acum de-a lungul unor maluri scunde şi nisipoase, 
presărate cu pini pitici şi singuratici. 

Apoi a rămas în urmă şi partea aceasta. Am ocolit un 
dâmb stâncos, ajungând la malul nordic al insulei. 


Îmi plăcea să conduc astfel corabia. Vremea era 
însorită şi priveliştile pitoreşti. Mâncare şi băutură aveam 
din belşug, şi după asemenea strălucită victorie, conştiinţa 
nu-mi mai reproşa dezertarea din fort. Aş fi fost pe deplin 
mulţumit de nu m-ar fi neliniştit căutăturile pe care mi le 
arunca şeful de echipaj. Mă urmărea mereu cu nişte ochi 
plini de batjocură şi pe faţă îi încremenise un zâmbet 
ciudat. Era ceva plin de suferinţă şi de neputinţă în 
zâmbetul acesta întunecat. Şi în acelaşi timp era în el un 
fel de viclenie trădătoare. Eu munceam, iar el rânjea 
viclean şi mă tot urmărea, mă urmărea mereu cu privirea. 

CAPITOLUL XXVI 


ISRAEL HANDS 


Parcă vrând să ne facă şi mai mult pe plac, vântul îşi 
schimbă direcţia şi începu să bată dinspre apus. Am 
străbătut fără niciun fel de dificultăţi calea de la 
extremitatea de nord-est a insulei până la intrarea în rada 
de nord. Dar ne-am temut să intrăm în golf până a se 
înălța mai sus apele fluxului, deoarece n-aveam ancoră. 
Trebuia să mai aşteptăm. Şeful de echipaj s-a apucat să 
mă înveţe cum să aşez vasul în derivă şi curând am făcut 
remarcabile progrese în privinţa asta. Apoi ne-am aşezat 
amândoi în tăcere la masă. 

— Căpitane, mi se adresă el în sfârşit cu acelaşi 
zâmbet viclean, n-ai vrea să-l arunci peste bord pe vechiul 
meu tovarăş O'Brien? Nu sunt un om cu prea multe 
scrupule şi nu simt niciun fel de remuşcări că l-am trimis 
pe lumea cealaltă. Dar sunt de părere că nu prea 
înfrumuseţează corabia. Ce crezi? 

— N-am destulă putere. Afară de asta, nici nu-mi prea 
place asemenea muncă. Las' să stea cum stă, am spus eu. 


— Ce corabie fără noroc mai e şi Hispaniola asta, Jim! 
îmi făcu el cu ochiul. Câţi oameni au pierit pe ea de când 
am părăsit noi Bristolul! N-am mai văzut niciodată 
asemenea călătorie plină de ghinion. Uite c-a murit şi 
bietul O'Brien, căci a murit, nu-i aşa? Eu sunt un om fără 
ştiinţă de carte, pe când tu ştii să citeşti şi să socoteşti. la 
spune-mi pe şleau: morţii rămân morţi ori învie şi ei 
cândva? 

— Poţi să omori corpul, domnule Hands, dar nu şi 
spiritul, i-am spus eu. Află, deci: O'Brien e viu şi te priveşte 
acum de pe celălalt tărâm. 

— Ah! mormăi el. Ce păcat! Vasăzică am pierdut 
vremea degeaba. De altminteri, sunt de părere că spiritele 
nu pot să ne facă cine ştie ce mari neplăceri. Eu nu mă 
tem de spirite. Dar ia ascultă, as vrea să te rog să cobori în 
cabină şi să-mi aduci... drace! Am uitat ce vreau să-mi 
aduci... Aa, adu-mi o sticluţă de vin, Jim. Nenorocirea asta 
de coniac e prea tare pentru mine. 

Ezitările şefului de echipaj mi s-au părut foarte 
suspecte şi, drept să vă spun, nu l-am crezut că vinul îi 
place mai mult ca rachiul. Pesemne, rugămintea lui era 
doar un pretext. Ba chiar era foarte limpede că vrea să mă 
vadă plecat de pe punte. Dar de ce voia asta? Îl vedeam 
că evita să mă privească în ochi. Privea împrăştiat în jur, 
căutând ba la cer, ba la cadavrul lui O'Brien. Şi tot timpul 
zâmbea şiret, arătându-şi până şi vârful limbii. Chiar şi un 
prunc ar fi ghicit că pune ceva la cale. Dar nici gând n- 
aveam să arăt că-l bănuiesc. 

— Vin? am întrebat eu. Mă rog. Dar ce fel de vin - alb 
sau roşu? 

— De care vrei, prietene, răspunse el. Dar să fie cât 
mai tare şi cât mai mult. 

— Bine... Am să-ţi aduc nişte porto, domnule Hands. 
Dar să ai răbdare până ţi-l găsesc. 


Am dat fuga jos, străduindu-mă să bocănesc cât mai 
zgomotos. Apoi m-am descălţat de botine, m-am furişat 
fără cel mai mic foşnet spre proră, am suit scările şi mi-am 
scos binişor capul prin chepeng. Hands n-avea cum să-şi 
dea seama că-l ţin sub observaţie. Şi totuşi mi-am luat 
toate măsurile de precauţie cu putinţă, pentru ca nu 
cumva să mă zărească. Dintr-o singură ochire m-am 
convins de dreptatea bănuielilor mele. 

Şeful de echipaj se ridicase în patru labe şi pornise să 
se târâie destul de sprinten pe punte, deşi piciorul rănit 
trebuie că-l durea tare, căci la fiecare mişcare gemea 
înăbuşit. Într-o jumătate de minut s-a târât până la 
jgheabul de scurgere a apei, lângă care se afla un odgon 
făcut colac, şi-a smuls din el un cuţit lung, ori mai bine 
spus un pumnal scurt, mânjit de sânge până la mâner. L-a 
cercetat atent, strângând din fălci, i-a încercat cu degetul 
tăişul şi, punându-şi-l repede în sân, s-a târât iar la locul 
său de lângă bastingaj. 

Aflasem astfel tot ce-mi trebuia. Israel e în stare să se 
mişte şi acum mai e şi înarmat. lar odată ce a căutat să 
scape de prezenţa mea pe punte, înseamnă că urmează 
să-i fiu eu prima victimă. Fireşte, n-aveam de unde să ştiu 
şi ce mai are de gând după moartea mea - să-şi facă drum 
de la golful nordic, străbătând toată insula, până la tabăra 
piraţilor în smârcuri, sau să tragă un foc de tun, 
chemându-şi ciracii într-ajutor. 

Cu toate acestea, puteam avea încredere în Hands 
acolo unde interesele noastre coincideau: amândurora ne 
convenea să ducem goeleta până-ntr-un loc ferit, de unde 
ar putea fi mai apoi scoasă fără prea mare trudă sau 
riscuri. Şi câtă vreme nu dusesem încă la îndeplinire 
sarcina asta, viaţa mea nu era în pericol. Cugetând aşa, n- 
am mai stat să pierd vremea: m-am furişat îndărăt în 


cabină, m-am încălţat, am luat o sticlă de vin şi m-am 
întors pe punte. 

Hands stătea lungit în poziţia în care-l lăsasem, ca un 
sac. Avea ochii închişi, de parcă era atât de slab, încât nu 
putea suporta lumina prea puternică. S-a uitat la mine, a 
izbit sticla de balustradă, să-i reteze gâtul, şi a dat-o de 
duşcă mai toată dintr-o răsuflare, fără a uita să-mi spună, 
cum e obiceiul: 

— În sănătatea ta! 

Apoi, trăgându-şi sufletul, a scos din buzunar o bucată 
de tutun de mestecat şi m-a rugat să-i tai puţin. 

— Fii bun de taie tu, îmi spuse el, că n-am cuţit, şi nici 
putere nu mai am. Eh, Jim, Jim, am slăbit de tot! Taie-mi o 
bucăţică. Asta e ultima porţie ce-mi mai e dat s-o mestec 
în viaţa mea. Simt că n-o mai duc mult. Curând am să-mi 
iau tălpăşiţa pe lumea cealaltă... 

— Bine, am spus eu. Am să ţi-l tai. Dar, în locul 
dumitale... dacă m-aş simţi aşa de rău, m-aş pocăi, înainte 
de moarte. 

— Să mă pocăiesc? a făcut el. De ce? 

— Cum de ce? am exclamat eu. Nu ştii de ce ai a te 
pocăi? Pentru că ţi-ai călcat datoria. Pentru că ţi-ai trăit 
toată viaţa în greşeală, în minciună şi sânge. Uite, la 
picioarele dumitale e omul pe care l-ai ucis. Şi mă mai 
întrebi de ce ai a te pocăi! Uite, de păcatul acesta, 
domnule Hands! 

Vorbeam mai înfocat decât s-ar fi cuvenit, căci mă 
gândeam la pumnalul năclăit de sânge pe care-l avea 
ascuns în sân şi la intenţia lui de a mă ucide. lar el băuse 
prea mult vin, şi poate asta-l făcu să-mi vorbească cu 
atâta solemnitate. 

— De treizeci de ani cutreier mările, începu el. Am 
văzut şi ce e binele şi ce e răul, şi furtuni, şi vreme bună, 
şi foamete, şi încăierări, şi naiba mai ştie ce altele, dar 


crede-mă: niciodată n-am văzut să iasă ceva bun din 
bunătate. Dreptate are acela care loveşte primul. Morţii nu 
muşcă. Uite asta mi-e toată credinţa. Amin!... Dar, ia 
ascultă, urmă el schimbând brusc tonul. Ajunge atâta 
pălăvrăgeală. Apele fluxului s-au ridicat destul. Ascultă 
comanda la mine, căpitane Hawkins, ca să navigăm drept 
spre țărm şi să încheiem treaba. 

Intr-adevăr, mai aveam de străbătut doar vreo două 
mile. Însă ne venea foarte greu să înaintăm. Intrarea în 
golfuleţ se dovedi a fi nu numai îngustă, ci şi foarte 
întortocheată, ba chiar şi prea puţin adâncă pentru tonajul 
nostru. Trebuia să ne punem la bătaie toată priceperea şi 
atenţia. Dar eu eram un executant îndemânatic, iar Hands 
un comandant încercat. Atât de iscusit manevram şi atât 
de dibaci ocoleam toate bancurile de nisip în cale, încât 
era mai mare plăcerea să te uiţi la noi. 

Am ocolit cu bine amândouă capurile şi ne-am 
pomenit  împresuraţi de pământ, lăsând în urmă 
strâmtoarea. Malurile golfului nordic erau tot atât de 
împădurite ca şi cele ale golfului sudic. Dar acesta era mai 
lung şi, la drept vorbind, amintea mai curând de o gură de 
fluviu decât de un golf. Drept în faţa noastră am văzut 
scheletul pe jumătate putrezit al unei corăbii sfărâmate. 
Era un vas mare, cu trei catarge. Stătuse atâta vreme, 
încât algele îl năpădiseră din toate părţile. Pe punte 
creşteau nişte tufărişuri din care răsăreau flori mari, viu 
colorate. Priveliştea era dezolantă, dar ne dovedea că locul 
de ancorare e cât se poate de potrivit aici. 

— la te uită, spuse Hands, ce locşor frumuşel şi bun 
pentru a eşua un vas. Uite ce nisip curat şi neted, nici 
valurile nu ajung până aici. Şi pădure de jur împrejur, iar 
pe corabia de colo cresc floricele ca într-o adevărată 
grădină. 


— Dar, odată eşuat, cum o să-l readucem la apă 
liberă? am întrebat eu. 

— N-o să fie nicio greutate, mi-a răspuns el. N-ai decât 
să întinzi un odgon în timpul refluxului, înfăşurându-l în 
jurul unuia dintre pinii cei groşi de colo, iar capătul să-l legi 
de vas. Când vine fluxul şi se ridică apele, dai poruncă 
echipajului să pună mâna pe odgon şi să tragă vârtos. Intr- 
o clipă urneşti goeleta şi o pui pe apă. Ei, dar mai avem 
până atunci. Vezi de fii atent acuma, am ajuns aproape de 
bancul de nisip. la-o mai la dreapta puţintel... aşa... drept 
înainte... cârmuieşte la dreapta... acum ceva mai la 
stânga... aşa, drept, drept înainte!... 

El dădea ordine, pe care eu le executam prompt şi cu 
precizie. Şi deodată l-am auzit strigând: 

— Întoarce corabia spre vânt, repede, drăguţule! 

M-am lăsat cu toată puterea pe roata cârmei. 
Hispaniola viră cu iuţeală, apoi o luă drept spre ţărmul jos 
şi împădurit. 

Eram atât de preocupat de toate manevrele pe care le 
avusesem de îndeplinit, încât uitasem cu totul că trebuie 
să fiu foarte atent la şeful de echipaj. Mă interesa numai 
clipa când goeleta va scrâşni cu fundul pe nisip. Uitasem 
ce pericol mă ameninţa şi, plecat peste bastingaj, la 
tribord, priveam cum spumegă apa la proră. Uite-aşa m-aş 
fi prăpădit, fără să schiţez măcar un gest de apărare, de n- 
aş fi simţit o bruscă nelinişte, care m-a făcut să mă întorc. 
Nu mai ştiu, ori că oi fi auzit vreun foşnet, ori că oi fi 
observat cu coada ochiului o mişcare de umbră, poate 
chiar să se fi trezit în mine un fel de instinct ca de pisică, 
cine ştie, dar m-am întors şi l-am văzut pe Hands doar la 
doi paşi de mine, cu pumnalul înălţat în mâna dreaptă. 

Privirile ni s-au întâlnit şi am scos amândoi un țipăt. 
Eu ţipasem de groază. El a scos un muget de taur furios şi 
s-a năpustit spre mine. Am făcut un salt spre proră, lăsând 


din mâini roata cârmei. Asta mi-a salvat viaţa; revenind 
vertiginos la loc, roata l-a lovit în piept pe Hands, 
doborându-l numaidecât. 

Mai înainte de a apuca el să se ridice, am scăpat din 
ungherul unde mă înghesuise. Acum aveam la dispoziţie 
toată puntea şi mă puteam feri de el în voie. M-am oprit 
lângă catarg, am scos pistolul din buzunar, am ochit şi am 
apăsat pe trăgaci. Hands venea drept spre mine. A ţăcănit 
cocoşul, dar n-a urmat nicio împuşcătură. Pesemne, se 
udase amorsa. M-am blestemat pentru neglijenţa mea. De 
ce nu mi-am încărcat iar arma, că doar avusesem tot 
timpul s-o fac! N-aş fi stat acum neputincios şi dezarmat, 
ca o oaie în faţa măcelarului. 

In ciuda rănii sale, Hands se mişca uimitor de repede. 
Şuviţele de păr cărunt îi cădeau pe faţa roşie de turbare şi 
de efort. Nu mai aveam timp să mai scot şi al doilea pistol. 
Afară de asta, eram convins că se udase şi el. Un singur 
lucru era limpede: nu trebuie să mă retrag, ci să mă feresc 
de Hands, ca să nu mă înghesuie la proră cum mă 
înghesuise adineauri la cârmă. Dacă-i reuşeşte asta, întreg 
pumnalul acesta năclăit de sânge are să mi se înfigă în 
piept până-n plăsele. Am îmbrăţişat cu amândouă mâinile 
catargul, care era destul de gros, şi am rămas în aşteptare 
cu toţi muşchii încordaţi. 

Văzând că mă pregătesc să mă joc cu el de-a v-aţi 
ascunselea, Hands se opri. Câteva clipe se prefăcu că se 
repede la mine ba din dreapta, ba din stânga. M-am dat şi 
eu uşurel ba la dreapta, ba la stânga, după mişcările lui. 
Lupta asta semăna grozav cu jocurile băieţilor, acasă, la 
Dealul Negru, pe când ne hârjoneam printre stâncile din 
golf. Fireşte însă că pe atunci nu-mi bătea aşa inima, mai 
să-mi sară din piept. Şi totuşi mai uşor îi venea să se joace 
astfel unui băieţandru decât unui marinar bătrân şi cu 
coapsa străpunsă de cuţit. Am prins chiar curaj de la o 


vreme şi am început să cuget cum poate lua sfârşit joaca 
asta a noastră. „Fireşte”, m-am gândit eu, „pot rezista încă 
lungă vreme, dar până la urmă are să mă prindă totuşi...” 

Acum stăteam amândoi faţă-n faţă. Hispaniola, care-şi 
continua mersul, intră deodată cu prora în nisip. Izbitura fu 
atât de puternică, încât vasul se lăsă pe partea stângă, 
puntea se plecă într-un unghi de patruzeci şi cinci de 
grade, şi prin jgheaburi dădu năvală apa, lăsând o 
băltoacă uriaşă lângă balustradă. 

Ne-am pierdut amândoi echilibrul şi ne-am rostogolit 
aproape îmbrăţişaţi drept spre jgheaburi. Mortul cu tichie 
roşie, care zăcea cu braţele tot aşa răstignite în lături, s-a 
rostogolit şi el împreună cu noi. Atât de tare m-am lovit cu 
capul de piciorul şefului de echipaj, încât mi-au clănţănit şi 
dinţii din gură. Dar, cu toată lovitura, tot eu am izbutit să 
sar primul în picioare, căci Hands se pomenise cu mortul 
deasupra lui. Brusca înclinare a corabiei făcea imposibil 
alergatul pe punte. Trebuia să găsesc alt mijloc dea mă 
salva şi să-l găsesc fără a pierde nicio clipă, căci duşmanul 
meu n-avea să zăbovească mult pentru a mă ataca iar. 

Mă aflam chiar lângă arborele artimon. Străfulgerat de 
o bruscă inspiraţie, m-am apucat cu mâinile de sarturi şi 
am prins să mă caţăr pe nerăsuflate, oprindu-mă doar sus, 
pe verga gabierului. 

Rapiditatea cu care acţionasem m-a salvat: doar la o 
palmă de picioarele mele licărise pumnalul. Inciudat de 
ghinionul său, Israel Hands mă privea de jos cu gura 
căscată de uimire. 

Aveam acum o clipă de răgaz şi, fără a mai pierde 
vremea, mi-am încărcat din nou pistolul. Apoi, pentru mai 
multă siguranţă, l-am încărcat şi pe al doilea. 

Hands mă urmărea mereu cu o furie neputincioasă. 
Începea să înţeleagă că situaţia lui s-a înrăutățit simţitor. A 
stat o clipă pe gânduri, apoi s-a agăţat greoi de sarturi şi, 


cu pumnalul în mâini, a prins să se caţăre în sus pe ele, 
gemând mereu şi târându-şi piciorul rănit. 

Eu reuşisem între timp să-mi încarc pistoalele. Mai 
înainte de a străbate el o treime din distanţa ce ne 
despărţea, am îndreptat amândouă pistoalele spre el şi am 
rostit: 

— Încă un pas, domnule Hands, şi-ţi zbor creierii! 
Morţii, după cum ştii, nu muşcă, am adăugat eu 
batjocoritor. 

S-a oprit îndată. Am citit pe faţa lui că stă şi cugetă 
încordat la ceva. Dar cugeta atât de încet şi de greu, încât, 
fericit că mă aflu în afară de orice primejdie, am izbucnit 
într-un hohot de râs. In sfârşit, după ce a înghiţit de câteva 
ori în sec, a prins să vorbească. Avea o expresie tot atât 
de rătăcită, dar îşi scosese cuțitul din dinţi şi nu mai 
încerca să se apropie. 

— Jim, începu el, am făcut amândoi destule prostii, 
trebuie să încheiem armistițiu. Ţi-aş fi făcut de petrecanie, 
nu-i vorbă, dar m-a împiedicat izbitura asta. N-am 
niciodată noroc, niciodată! Aşa că n-am ce-i face, trebuie 
să mă supun, marinar bătrân cum sunt, unui mucos de 
cadet ca tine. 

Eu mă îmbătam de cuvintele lui şi surâdeam bucuros, 
umflându-mă în pene ca un cocoşel ce s-a căţărat pe gard, 
când l-am văzut deodată ridicând repede mâna dreaptă. A 
şuierat ceva prin aer ca o săgeată şi am simţit o lovitură şi 
o durere ascuţită. Umărul îmi rămăsese pironit de catarg. 
De durere şi surpriză - nu ştiu, cu intenţie ori inconştient - 
am apăsat pe ambele trăgace. Pistoalele au luat foc şi mi- 
au căzut din mâini. Dar n-au căzut numai ele: cu un ţipat 
înăbuşit, şeful de echipaj scăpă sarturile din mână şi se 
prăbuşi cu capul în jos drept în apă. 

CAPITOLUL XXVII 


„PIAŞTRI!” 


Vasul se înclinase atât de tare, încât catargele 
ajunseseră aproape paralele cu apa. Şedeam pe verga 
gabierului, ca într-un cuibar, şi sub mine se aşternea apa 
golfului. Hands, care n-ajunsese atât de sus, se afla mai 
spre punte şi a căzut în apă între mine şi bord. O singură 
dată a mai apărut la suprafaţă, într-un cerc de spumă 
însângerată, apoi s-a cufundat pe vecie. Când s-a liniştit 
apa, l-am văzut. Zăcea pe nisipul curat şi strălucitor, în 
umbra vasului. Doi peştişori se roteau deasupra lui. 
Uneori, datorită unduirii apei, părea că se mişcă şi 
încearcă să se scoale. De fapt însă, era de două ori mort: 
străpuns de gloanţe şi înecat. Ajunsese hrană peştilor 
chiar în locul unde se pregătise să mă ucidă. 

Simţeam ameţeală, spaimă şi o nesfârşită greață. 
Firicele fierbinţi de sânge îmi curgeau pe piept şi pe 
spinare. Pumnalul, care-mi pironea umărul de catarg, mă 
ardea ca un fier înroşit în foc. Dar nu durerea mă înfricoşa 
- durerea aş fi îndurat-o eu fără niciun suspin. Mă îngrozea 
gândul că pot să cad de pe vergă drept în apa asta 
molcomă şi verde, lângă cadavrul şefului de echipaj. 

Mă tineam atât de strâns cu amândouă mâinile de 
vergă, încât prinseră să mă doară degetele. Am închis 
ochii, ca să nu mai văd primejdia. Incetul cu încetul însă, 
creierii mi s-au limpezit, inima a început să-mi bată mai 
liniştit şi mi-am mai venit în fire. 

Mai întâi de toate am încercat să smulg pumnalul. 
Dar, ori că se înfipsese prea adânc în catarg, ori că nervii 
îmi erau prea zdruncinaţi, însă nu-l puteam nicidecum 
smulge. Am început să tremur. Şi, oricât ar părea de 
ridicol, tocmai tremurul acesta mi-a ajutat. Pumnalul mă 
atinsese doar în treacăt, prinzând pielea. 


Când am început să tremur, pielea s-a rupt. A început 
să-mi curgă sânge mai tare, dar, în schimb, mă 
eliberasem. Nu-i vorbă, redingota şi cămaşa îmi 
rămăseseră pironite de catarg. 

Smuncindu-mă, m-am eliberat complet şi am coborât 
jos pe sarturile tribordului. Nimic pe lume nu m-ar fi putut 
face să cobor pe aceleaşi sarturi de pe care se prăbuşise 
adineauri Israel. 

Am intrat în cabină şi am încercat să-mi oblojesc rana, 
care îmi pricinuia o durere acută. Mai curgea sânge, dar 
rana nu era nici adâncă, nici periculoasă şi nu mă 
împiedica să mişc mâna. Am privit în jurul meu. Acuma 
eram singur stăpân pe corabie şi am început să chibzuiesc 
cum să fac ca să scap de ultimul pasager, leşul lui O'Brien. 

După cum v-am mai spus, leşul se rostogolise până la 
balustradă şi zăcea acolo ca o păpuşă mătăhăloasă şi 
oribilă la vedere. O păpuşă uriaşă, cât un stat de om, dar 
lipsită de toate culorile şi farmecul vieţii. Nu mi-a fost prea 
greu s-o scot la capăt cu el, căci, de când începuseră 
tragicele mele peripeții, mă deprinsesem cu morţii şi 
aproape că nu mă mai temeam de ei. L-am ridicat de brâu, 
ca pe un sac cu tărâţe, şi dintr-o singură sforţare l-am 
zvârlit peste bord. A căzut plescăind zgomotos. Tichiuţa 
roşie i-a zburat din cap, rămânând să plutească pe apă. 
Când s-au domolit valurile stârnite de căderea cadavrului, 
i-am văzut desluşit pe amândoi. Zăceau alături, cei doi 
duşmani - O'Brien şi Israel. Unduirile apei îi legănau pe 
amândoi. O'Brien, deşi foarte tânăr, era complet chel. 
Zăcea acum, cu tigva cheală, sprijinită de genunchii 
ucigaşului său. lar pe deasupra lor săgetau peştişori 
repezi. 

Incepu refluxul. Soarele coborâse atât de jos, încât 
umbrele pinilor dinspre apus se aşterneau peste golf, 
ajungând până aici pe punte, începuse să bată briza de 


seară şi, cu toate că golful era apărat dinspre răsărit de 
dâmbul cu două creste, greementul:! scârţâia şi pânzele 
se legănau în bătaia vântului. 

Dându-mi seama ce primejdie mă paşte, am înfăşurat 
repede focurile şi le-am coborât pe punte, însă cu vela de 
jos a arborelui mare nu puteam face nimic. Când se 
înclinase goeleta, ghiul*? căzuse peste bord, făcând să se 
scufunde o bună bucată de velă. Asta complica şi mai mult 
situaţia, foarte primejdioasă de altminteri. Dar sarcina era 
atât de grea, încât nu îndrăzneam să mă ating de nimic, în 
cele din urmă am scos cuțitul şi am tăiat frânghiile. 
Stinghia, de care se ţinea marginea de sus a velei, s-a 
prăbuşit în apă, iar pânza, umflată ca un pântec uriaş, s-a 
pornit pe valuri. Dar oricât m-am străduit, n-am mai putut 
face nimic. Era peste puterile mele să manevrez. Mă 
vedeam nevoit să las în voia sorții Hispaniola. Dar, la urma 
urmelor, nu mă aflam şi eu în voia sorții? 

Între timp prinsese să se lase amurgul. Ultimele raze 
de soare, răzbătând prin hăţiş, scânteiau pe pânzele 
corabiei ca nişte nestemate pe o mantie împărătească. 
Incepea să se lase şi frigul. Apa, mânată de reflux, se 
retrăgea, şi goeleta se pleca tot mai mult pe babord. 

Mi-am făcut loc până la proră şi am privit în jos. Apa 
era aici foarte puţin adâncă. Prinzându-mă pentru orice 
eventualitate cu amândouă mâinile de un odgon, m-am 
lăsat să alunec până am simţit cu picioarele fundul. Într- 
adevăr, apa abia de-mi ajungea până la brâu şi am pornit 
pe nisipul tare, brăzdat de valuri, căţărându-mă pe mal şi 
lăsând Hispaniola să zacă în urma mea pe-o coastă, cu 


31 Ansamblul catargelor, velelor şi parâmelor la o navă cu pânze (n.tr.). 


32? Prăjină aşezată orizontal, pe care se întinde marginea de jos a velei 
(n.tr.). 


pânzele plutind pe apă. Soarele asfinţise şi vântul şuiera 
molcom, agitând vârfurile pinilor. 

Şi astfel au luat sfârşit aventurile mele pe mare. Şi au 
fost încununate de un neîndoielnic succes: goeleta era 
smulsă din mâinile bandiţilor şi ne puteam porni chiar 
acum cu ea în larg. Visam să mă întorc cât mai repede în 
fortul nostru, să mă laud cu isprăvile mele. De bună seamă 
că voi fi mustrat pentru că plecasem fără voie, dar 
capturarea Hispaniolei are să-mi şteargă toată vina, şi 
căpitanul Smollett însuşi va trebui să-mi recunoască 
meritele. 

Cugetând astfel şi extrem de binedispus, am pornit la 
drum spre fortăreaţa în care, după cum presupuneam eu, 
mă aşteptau prietenii mei. Ţineam bine minte că cea mai 
estică dintre gârlele ce se vărsau în golful căpitanului Kidd 
începea de la poalele dâmbului cu două creste. Am cotit, 
deci, la stânga, spre dâmb, chibzuind să trec gârla pe 
unde era mai îngustă. Pădurea nu era prea deasă. Luând 
de-a curmezişul costişa, am lăsat curând în urmă dâmbul 
şi am trecut gârla prin vad. 

Cam pe aici îl întâlnisem pe Ben Gunn. Am început să 
păşesc mai prevăzător, luând mereu aminte în jur. Se 
făcuse întuneric de tot. Trecând printr-o vale îngustă 
aşternută între două dealuri, am văzut pe cer reflexele 
unor limbi de foc. Am presupus îndată că trebuie să fie 
Ben Gunn, care-şi găteşte cina pe foc, şi în adâncul 
sufletului m-a uimit imprudenţa lui. Dacă văd eu reflexele 
focului, le poate vedea şi Silver din tabăra sa aşezată în 
smârc. 

Întunericul cobora tot mai negru, numai pe ghicite mai 
puteam ţine drumul. Dealul cu două creste rămas în urma 
mea şi culmea „Ocheanului” în dreapta îmi slujeau drept 
unice puncte de reper, dar contururile lor se aşterneau tot 
mai mult în beznă. Clipeau stins în înalturi stele rare. Mai 


la fiecare pas dădeam buzna orbeşte prin mărăcinişuri şi 
lunecam în gropi. 

De la o vreme a prins să se lumineze. Am privit în sus. 
O aureolă palidă împresura culmea „Ocheanului”. lar jos, 
printre creştetele copacilor, am zărit o seceră mare de 
argint şi am înţeles că răsărise luna. 

Acum Îmi venea mult mai uşor să desluşesc drumul şi 
am grăbit pasul. Din când în când o luam chiar la fugă, 
atât de nerăbdător eram să ajung mai curând la cabană. 
Dar, intrând în crângul ce înconjura reduta noastră, mi-am 
adus iar aminte că trebuie să fiu prevăzător şi am încetinit 
mersul. Trist s-ar sfârşi aventurile mele dacă, luat drept 
duşman, m-ar împuşca din greşeală chiar prietenii mei. 

Luna urca tot mai sus, scăldând în lumină toate 
poienile din pădure. Dar drept în faţa mea am zărit printre 
copaci o lumină, care nu semăna deloc cu lumina lunii. Era 
de un roşu fierbinte şi din când în când părea să se 
întunece. Cum se vede, ardea undeva un foc, care fumega 
şi pâlpâia sub spuză. 

Drace, ce-o mai fi şi asta? 

În sfârşit am ajuns la lizieră. Marginea de apus a 
palisadei era luminată de lună. Restul palisadei cu cabana 
rămâneau în beznă şi numai pe alocuri destrămau 
întunericul nişte lungi fâşii argintii. lar în dosul casei 
pâlpâia un foc uriaş. Reflexele lui purpurii alungau parcă 
licărul gingaş şi palid al lunii. Nu se vedea nicăieri nici 
ţipenie de om. Niciun foşnet nu tulbura liniştea. Numai 
vântul sufla printre ramuri. 

M-am oprit uimit şi chiar un pic speriat. Niciodată nu 
mai  aprinsesem noi asemenea focuri. Din ordinul 
căpitanului economiseam cu zgârcenie lemnele. M-a 
cuprins teama să nu se fi întâmplat ceva cu prietenii mei 
câtă vreme fusesem plecat. 


M-am strecurat de-a lungul întăriturii spre răsărit, 
ţinându-mă mereu în umbră, şi am sărit peste palisadă, pe 
unde mi s-a părut întunericul mai des. 

Ca să nu alarmez pe nimeni, m-am lăsat în patru labe 
şi m-am târât fără zgomot spre colţul casei. Şi deodată am 
oftat uşurat. Nu pot să sufăr când aud pe cineva sforăind 
în somn. Dar de astă dată sforăitul răsunător şi paşnic al 
prietenilor mei mi s-a părut cea mai plăcută muzică. M-a 
liniştit, cum te linişteşte pe mare strigătul noptatic al 
omului de cart: „Totul e bine!” 

Un lucru îl vedeam însă limpede: dorm cu toţii fără 
nicio strajă. Dacă în locul meu s-ar fi furişat acum Silver cu 
banda sa, niciunul dintre ei n-ar mai fi apucat zorile. 

M-am gândit că toată pricina trebuie să fie slăbirea 
disciplinei de când a fost rănit căpitanul. Şi iar m-am 
mustrat în gând că mi-am părăsit prietenii în asemenea 
primejdie, când nici n-au măcar pe cine pune de pază. 

M-am apropiat de uşă şi am aruncat o privire înăuntru. 
Era aşa de întuneric, încât n-am putut desluşi nimic. În 
afară de sforăieli se mai auzea un zgomot ciudat: parc-ar fi 
bătut cineva din aripi ori ar fi ciocănit în lemn. Cu mâinile 
întinse, dibuind în beznă, am intrat în casă. „Am să mă 
culc la locul meu”, m-am gândit eu zâmbind, „şi ce-o să 
mai râd mâine, când le-oi vedea mutrele uimite!” M-am 
împiedicat de piciorul cuiva. Adormitul s-a întors pe partea 
cealaltă, a gemut, dar nu s-a trezit. 

Şi deodată a răsunat în întuneric un țipăt ascuţit: 
„Piaştri! Piaştri! Piaştri! Piaştri! Piaştri!” Şi tot aşa mai 
departe, fără repaus şi fără nicio schimbare de glas, ca un 
mecanism de ceasornic. 

Căpitanul Flint, papagalul cel verde al lui Silver! Bătea 
din aripi şi ciocănea cu clonţul, ciugulind o coajă de copac. 
lată cine păzea adormiţii mai bine decât orice santinelă, 


dând acum de veste despre venirea mea prin ţipătul 
acesta monoton şi urâcios! 

Nu mai aveam cum să mă ascund. La auzul ţipătului 
strident al papagalului, toţi cei adormiţi s-au trezit şi au 
sărit în picioare. Am auzit vocea lui Silver. A tras o 
sudalmă şi a urlat: 

— Cine-i acolo? 

Am dat s-o rup de fugă, dar m-am ciocnit în întuneric 
de cineva. L-am îmbrâncit şi m-am ciocnit iar de altul. 
Acela m-a înşfăcat strâns. 

— la adu încoace o făclie, Dick, a strigat Silver. 

Unul dintre tâlhari dădu fuga în casă şi se întoarse cu 
un tăciune aprins. 


PARTEA A ŞASEA 
CĂPITANUL SILVER 


CAPITOLUL XXVIII 
ÎN TABĂRA VRĂJMAŞĂ 


Făclia aprinsă din mâna piratului scălda într-o lumină 
roşiatică încăperea, confirmându-mi cele mai pesimiste 
aşteptări. Piraţii puseseră mâna pe redută şi pe toate 
merindele noastre. Butoiaşul cu coniac, jambonul, sacii cu 
pesmeţi se aflau ca şi mai înainte la locurile lor. Spre 
groaza mea, n-am văzut însă niciun prizonier. Pesemne 
toţi prietenii mei căzuseră în luptă. Inima mi se strânse de 
durere. Ah, de ce n-am pierit odată cu ei!.. 

Numai şase pirați rămăseseră în viaţă şi se aflau acum 
toţi în faţa mea. Cinci dintre ei, cu feţele buhăite şi roşii, se 
treziseră din somnul beţiei şi săriseră în picioare. Al 
şaselea nu se ridică însă de jos, ci rămase sprijinit în cot. 
Era palid ca moartea. Capul îi era oblojit cu o cârpă 


însângerată. Vasăzică e rănit, şi-i rănit de curând. Mi-am 
amintit că, în timpul atacului, unul dintre pirați fusese lovit 
de gloanţe, dar izbutise totuşi să se facă nevăzut în desiş. 
Pesemne acesta fusese. 

Papagalul stătea cocoţat pe umărul Lunganului şi-şi 
curăța penele. Silver părea şi el mai palid şi mai 
posomorât decât îl ştiam. Purta încă veşmântul de 
sărbătoare, în care venise să ducă tratativele, dar acum 
acesta era murdar de pământ şi zdrenţuit de spinii tuturor 
mărăcinişurilor. 

— Ehe, spuse el, să fiu al naibii, dacă nu-l am în faţă 
pe Jim Hawkins în persoană! Ai venit în ospeţie, ai? Intră, 
intră, mă bucur întotdeauna când văd prieteni. 

Silver se aşeză pe un butoiaş cu coniac şi prinse să-şi 
umple pipa. 

— Dă-mi un foc, Dick, se rugă el de piratul ce urma să 
stea cu tăciunele aprins în mână. Şi, după ce-şi aprinse 
pipa, adăugă: Mulţumesc, prietene. Poţi să pui lumânarea 
la loc. lar dumneavoastră, gentlemeni, luaţi loc, nu vă 
jenaţi. Nu sunteţi deloc obligaţi să staţi smirnă în faţa 
domnului Hawkins. O să ne ierte el pentru bădărănia 
noastră! 

— Aşadar, iată-te aici, Jim, urmă el, trăgând din pipă. 
Ce surpriză plăcută pentru mine, bătrânul! De la prima 
vedere te-am ghicit că eşti un flăcău ager, dar acum te 
văd că eşti chiar un erou. 

Eu nu i-am răspuns niciun cuvânt, fireşte. Piraţii m-au 
pus la perete, şi am rămas să stau aşa în picioare, 
privindu-l drept în ochi pe Silver şi străduindu-mă să par 
cât mai calm. Dar deznădejdea îmi ţinea ca într-un cleşte 
de gheaţă inima. 

Silver mai pufăi de câteva ori din pipă şi prinse să 
vorbească iar: 


— De vreme ce ai venit în vizită pe la noi, Jim, am să-ţi 
spun tot ce cred. Mi-ai plăcut întotdeauna, pentru că te-am 
văzut că eşti un flăcău cu scaun la cap. Privindu-te, îmi 
aduc aminte de vremea când eram şi eu tot atât de tânăr 
şi de frumos ca tine. Am vrut de la început să ni te alături, 
să-ţi capeţi partea din comoară şi să mori apoi în lux şi 
bogăţie. Şi uite că ai venit în sfârşit, fiule. Căpitanul 
Smollett e un bun marinar, asta am spus-o întotdeauna, 
dar prea e însetat de disciplină. Datoria mai întâi de toate, 
spune el, şi are perfectă dreptate. Dar tu ai fugit de sub 
comanda lui, ţi-ai părăsit căpitanul. Până şi doctorul e 
nemulţumit de tine. „O canalie ingrată”, aşa ţi-a spus după 
ce ai plecat. Vasăzică, aşa stând lucrurile, nu mai ai cum 
te întoarce la ai tăi, căci n-or să vrea să te primească, şi 
dacă nu vrei cumva să înjghebi o a treia bandă numai cu 
tine singur, va trebui să te alături căpitanului Silver. 

Ei, vasăzică nu stau chiar aşa de rău lucrurile: 
prietenii mei sunt în viaţă. Şi, cu toate că eram gata să-i 
dau crezare lui Silver, când spunea că prietenii mei sunt 
supăraţi pe mine pentru dezertarea mea, m-am bucurat 
nespus. 

— Nu-ţi mai spun că eşti în puterea noastră, urmă 
Silver, o ştii şi tu. Mie-mi place vorba cu rost. Niciodată nu 
mi-au plăcut şi n-am găsit folos în ameninţări. Dacă ai 
chef, vino de bună voie în rândurile noastre, iar dacă n-ai 
chef, Jim, poţi să spui deschis: nu. Deschis, fără nicio 
teamă. Vezi, vorbesc pe şleau cu tine, fără vicleşug. 

— Vrei să-ţi răspund? am întrebat eu cu glas 
tremurător. În cuvintele lui batjocoritoare ghiceam o 
groaznică ameninţare. Obrajii-mi ardeau, inima-mi bătea 
să-mi spargă pieptul. 

— Nu te sileşte nimeni, drăguță, spuse Silver. 
Chibzuieşte bine. N-avem de ce să ne grăbim, doar ştii 
bine că în compania ta nu se plictiseşte omul niciodată. 


— Mă rog, am spus eu, prinzând curaj, dacă vreţi să 
hotărăsc de partea cui să mă dau, trebuie să-mi lămuriţi 
ce se petrece. Cum de-aţi ajuns voi aici şi unde sunt 
prietenii mei? 

— Ce se petrece? mi-a repetat ursuz întrebarea unul 
dintre pirați. Ehe, ce n-aş da să pricep şi eu ce se petrece 
pe-aici pe la noi. 

— Ţine-ţi gura, că nu te întreabă nimeni de vorbă! l-a 
întrerupt furios Silver şi s-a întors iar prietenos spre mine. 
leri-dimineaţă, domnule Hawkins, spuse el, a venit la noi 
doctorul Livesey, înălţând un steag alb. „Ai rămas cu burta 
pe uscat, căpitane Silver”, m-a anunţat el, „corabia a 
dispărut”. Intr-adevăr nu pot să neg, câtă vreme am stat 
noi bând rom şi cântând, n-am mai luat seama la corabie, 
aşa că, mă jur pe tunetul din cer, în clipa când am dat fuga 
la țărm, nu mai era nici urmă de ea. Cât pe ce să ne 
lovească pe toţi damblaua de ciudă. „Ei”, ne-a spus atunci 
doctorul, „hai să încheiem o înţelegere”. Am încheiat 
înţelegerea asta între noi doi, după care am primit 
merindele voastre, rachiul, fortul, lemnele, pe care aţi avut 
prevederea să le tăiaţi. Într-un cuvânt, v-am primit tot 
vasul din vârful catargului şi până-n chilă, cum s-ar zice. 
lar ei au plecat. Unde sunt acuma, n-am de unde şti. Şi se 
porni să pufăie iar liniştit din pipă. 

— lar dacă crezi cumva că ai intrat şi tu în înţelegere, 
urmă el, află ce cuvinte mi-a spus la urmă doctorul. „Câţi 
aţi mai rămas?” l-am întrebat eu. „Patru”, mi-a răspuns el. 
„Patru, dintre care unul e rănit. Cât despre blestematul 
acela de băiat, nu ştiu şi nici nu vreau să ştiu unde se 
găseşte. Ne e silă să ne mai şi amintim de el.” Acestea 
sunt propriile lui cuvinte. 

— Şi asta-i tot? am întrebat eu. 

— Tot ce se cuvine să ştii, fiule, mi-a răspuns Silver. 

— Şi acum trebuie să aleg? 


— Da, acum trebuie să alegi, spuse el. 

— Bine, am rostit eu. Nu sunt chiar aşa de prost şi ştiu 
ce risc. Faceţi ce vreţi cu mine, nu-mi pasă. De când m-am 
întâlnit cu voi, m-am deprins să privesc şi moartea în faţă. 
Dar mai întâi de toate aş vrea să vă povestesc câte ceva, 
am urmat eu, din ce în ce mai emoţionat. Sunteţi într-o 
situaţie disperată: corabia aţi pierdut-o, comorile 
aşijderea, şi oamenii vi i-aţi pierdut. Aşa că toată cauza 
voastră e pierdută. Şi dacă vreţi să ştiţi cine poartă vina 
pentru toate acestea, poftim, aflaţi: eu port vina, eu şi 
nimeni altul. Eu mă aflam în butoiul cu mere în noaptea 
când am ajuns la insulă şi am auzit tot ce vorbeai 
dumneata, John, şi tu, Dick Johnson, şi ceea ce vorbea 
Hands, care zace acum pe fundul mării, iar tot ce-am auzit 
am şi povestit pe loc alor mei. Tot eu am fost acela carea 
tăiat ancora goeletei, eu am ucis oamenii pe care i-aţi 
lăsat la bord, şi tot eu am dus-o într-un ascunziş unde n-o 
s-o găsiţi niciodată. Voi aţi rămas proşti, nu eu, şinu mă 
tem de voi, cum nu m-aş teme de o muscă. Puteţi să mă 
omorâţi ori să mă cruţaţi, cum poftiţi. Dar am să vă mai 
spun ceva şi cu asta închei. Dacă mă cruţaţi, am să trec cu 
buretele peste trecut şi când veţi fi judecaţi pentru 
piraterie, am să vă scap de ştreang. Acum e rândul vostru 
să alegeţi. Moartea mea nu v-ar aduce niciun folos. Dacă 
mă lăsaţi în viaţă însă, am să mă străduiesc să nu ajungeţi 
la spânzurătoare. 

Acestea fiind spuse, am amuţit. Mă sufocam de 
emoție. Dar, spre marea mea uimire, niciunul din ei nu s-a 
clintit măcar din loc. Se holbau la mine ca nişte oi. Fără să 
mai aştept răspuns, am continuat: 

— Am impresia, domnule Silver, că dumneata eşti cel 
mai de treabă din toată adunătura asta. Şi dacă va trebui 
să mor, să-i povesteşti doctorului că n-am murit ca un laş. 


— Am să am în vedere, spuse Silver pe un ton atât de 
ciudat, încât n-am putut înţelege dacă îşi bate joc de mine 
sau i-a plăcut bărbăţia mea. 

— Să nu uităm..., a strigăt un marinar bătrân cu faţa 
arsă de soare, pe nume Morgan, chiar acel Morgan, pe 
care-l văzusem cândva în taverna Lunganului la Bristol. Să 
nu uităm că el l-a recunoscut atunci pe Câinele Negru! 

— Şi asta nu-i totul, adăugă Silver. Tot el e puştanul 
care a şterpelit harta din lada lui Billy Bones. Mii de 
trăsnete, în sfârşit, Jim Hawkins ne-a căzut în mână! 

— Să-i lăsăm o ţâră de sânge! răcni Morgan şi trase o 
sudalmă. Apoi, smulgându-şi cuțitul din teacă, sări atât de 
sprinten în picioare, de parcă ar fi avut douăzeci de ani. 

— Stai pe loc! strigă Silver. Cine te crezi, Tom 
Morgan? Nu cumva îţi închipui că eşti căpitan aici? Pe 
cinstea mea c-am să te învăţ ce-i aceea disciplină. Doar să 
mai cutezi o dată să-mi ieşi din cuvânt! În ultimii treizeci 
de ani, oricine a încercat să mi se pună în cale a ajuns ori 
sus în vârful catargului, spânzurând în laţ, ori jos sub chilă, 
hrană pentru peşti. Da! Ţine minte, Tom Morgan: n-am 
întâlnit încă om care să rămână în viaţă după ce s-a pus 
rău cu mine. 

Tom amuţi, dar ceilalţi urmau să cârtească. 

— Are dreptate Tom, spuse unul. 

— Las’ că destui comandanţi am avut peste noi şi 
până acuma, adăugă altul. Mă jur pe furcile spânzurătorii, 
John Silver, că nu mă voi lăsa dus de nas detine! 

— Cine vrea să aibă de-a face cu mine, domnilor? 
mugi Silver. Urma să şadă pe butoi, plecat înainte, de 
parcă s-ar fi pregătit să sară, cu pipa fumegând în mâna 
dreaptă. Ei, ce poftiţi! Spuneţi de-a dreptul. Ori aţi amuţit? 
leşi în faţă care vrei, că eu aştept. N-am trăit atâţia ani pe 
pământul acesta, doar pentru că cine ştie ce beţivan cu 
ifose de cocoş să mi se pună acum în cale. Cunoaşteţi 


obiceiul, că doar vă socotiți toţi cavaleri ai norocului. Ei, 
pentru care vrea să iasă, sunt gata. Pe cine-l ţine cureaua 
n-are decât să-şi tragă pumnalul şi, aşa şchiop cum mă 
vedeţi, am să-i scot afară măruntaiele până a nu se stinge 
de tot pipa asta! 

Nimeni nu se clinti şi nimeni nu crâcni. 

— Uite-aşa sunteți voi totdeauna, urmă Silver, 
vârându-şi iar pipa între dinţi. Voinici nevoie mare! Dar 
când e vorba să intraţi în luptă, nu vă ţine. Ce, nu sunteţi 
în stare să înţelegeţi de vorbă bună? Că doar vi-s căpitan, 
ales de voi. Vi-s căpitan pentru că sunt cu o milă întreagă 
mai deştept ca voi toţi. Dacă nu vreţi să vă bateţi cu mine, 
cum le stă bine unor cavaleri ai norocului, atunci, mii de 
trăsnete, trebuie să mă ascultați! Mi-a plăcut băieţaşul 
ăsta. N-am văzut niciodată un băieţaş mai simpatic. 
Seamănă de o sută de ori mai mult a bărbat decât voi, 
guzgani păcătoşi ce sunteţi. Ţineţi minte: care-l va atinge 
cu un deget măcar va avea de-a face cu mine. 

Lungă vreme domni tăcerea. 

Continuam să stau lângă perete, drept ca lumânarea. 
Inima îmi bătea în continuare ca un ciocan, dar simţeam 
cum se înfiripă în mine un licăr de nădejde. Silver şedea cu 
braţele încrucişate, sprijinit de perete. Trăgea din pipă şi 
păstra o tăcere ca în biserică. Numai ochii îi jucau în 
orbite, urmărind ce-i face banda. Piraţii se îngrămădiră toţi 
într-un colţ, şuşotind între ei. Şuşotitul lor îmi suna în 
urechi ca susurul unui izvor. Uneori se întorceau, şi lumina 
roşiatică a făcliei cădea pe feţele lor tulburate. Dar nu la 
mine se uitau, ci la Silver. 

— Pare-se că aveţi ceva de spus? rosti Silver şi trimise 
o ţâşnitură de scuipat printre dinţi. Mă rog, spuneţi ce 
aveţi de spus, vă ascult. 

— Să-mi fie cu iertare, domnule, începu unul dintre 
pirați. Dumneata ai încălcat de multe ori obiceiul, dar este 


un obicei pe care nici dumneata n-ai dreptul să-l încalci. 
Echipajul e nemulţumit şi, fie-mi îngăduit a spune, îşi are şi 
el drepturile lui, ca oricare altul. Avem dreptul să ne 
adunăm şi să stăm de vorbă. Aşa că să-mi fie cu iertare, 
domnule, căci eşti căpitanul nostru, dar vreau să mă 
folosesc de dreptul acesta şi să ies pentru a mă sfătui cu 
oamenii. 

Salutându-l ceremonios pe Silver, omul acesta înalt şi 
gălbejit, în vârstă de vreo treizeci şi cinci de ani, după cât 
îl arăta înfăţişarea, porni calm spre ieşire şi închise uşa în 
urma sa. Ceilalţi îl urmară pe dată. Fiecare îl saluta pe 
Silver şi îndruga ceva în chip de dezvinovăţire. 

— Aşa-i obiceiul, spuse unul. 

— Să ne mai sfătuim şi noi oleacă, mormăi Morgan. 

Am rămas doar eu cu Silver lângă vreascurile ce 
mocneau pe foc. 

Bucătarul îşi scoase îndată, fără a clipi, pipa din gură. 

— Ascultă, Jim Hawkins, rosti el într-o şoaptă abia 
auzită, eşti la un fir de păr de moarte şi, ceea ce e mai rău 
ca toate, ai să fii probabil torturat. Şi pe mine vor pesemne 
să mă răstoarne. Dar ai văzut că ţi-am luat apărarea. La 
început, nu-i vorbă, n-aş fi vrut să te apăr, dar ai spus 
câteva cuvinte care mi-au schimbat planurile. Eram 
deznădăjduit după atâtea nereuşite şi la gândul că mă 
paşte spânzurătoarea. Auzindu-te însă, mi-am spus: ia-i 
apărarea lui Hawkins, John, şi Hawkins are să-ţi ia şi el ţie 
apărarea. Tu eşti ultima lui carte, John, iar el, mii de 
trăsnete, e la rândul său ultima ta carte! O mâna spală pe 
alta, mi-am zis eu în sinea mea. Tu îţi salvezi martorul 
care, când vor ajunge lucrurile la judecată, are să-ţi scoată 
gâtul din laţ. 

Începeam să cam pricep ce vor să însemne vorbele 
lui. 

— Vrei să spui că ai pierdut partida? am întrebat eu. 


— Da, pe toţi dracii! îmi răspunse el. Odată ce nu mai 
avem corabie, înseamnă că ne rămâne doar 
spânzurătoarea. Sunt un om îndărătnic, Jim Hawkins, dar 
când am văzut că goeleta a dispărut din golf, am înţeles: 
jocul a luat sfârşit. Cât despre păcătoşii de afară, las' să se 
sfătuiască cât or vrea, toţi sunt nişte nătărăi şi nişte laşi. 
Am să caut să-ţi scap pielea. Dar ascultă, Jim, o mână 
spală pe alta: să-l scapi şi tu de ştreang pe Lungan. 

Eram uluit. De ce jalnic pai şi-a găsit să se agate 
căpetenia piraţilor! 

— Am să fac tot ce am să pot, am răspuns eu. 

— Vasăzică, batem palma! exclamă el. Ai scăpat 
ieftin, dar mă jur pe tunetul din cer că am căpătat şi eu în 
schimb o zare de nădejde. 

S-a îndreptat şchiopătând spre focul ce ardea în 
mijlocul casei şi şi-a aprins iar pe îndelete pipa. 

— Înţelege-mă, Jim, urmă el, întorcându-se la loc. Mai 
am cap pe umeri, aşa că am hotărât să trec de partea 
squire-ului. Ştiu că ai ascuns corabia într-un locşor de 
nădejde. Cum ai făcut-o, nu ştiu, dar sunt convins că 
goeleta e teafără şi nevătămată. Hands şi O'Brien s-au 
dovedit a fi nişte nătărăi. N-am avut niciodată nădejde în 
ei. Observă că nu te întreb nimic şi nici altora n-am să le 
îngădui să întrebe. Cunosc regulile jocului şi înţeleg că am 
pierdut, iar tu eşti aşa de tânăr şi de viteaz, încât, dacă 
punem amândoi umărul, să ştii că ieşim din încurcătură. 

Silver turnă nişte coniac din butoiaş într-o cană de 
tablă şi mi-o întinse. 

— Nu vrei să tragi un gât, prietene? întrebă el. 

Am refuzat. 

— Treaba ta, Jim, spuse el. Dar eu am să beau. Mă 
aşteaptă atâtea treburi, încât nu strică să-mi dau oleacă 
pinteni. Aha, bine că mi-am adus aminte. Ce crezi tu, oare 


de ce să-mi fi dat mie doctorul harta voastră, Jim, 
drăguţule? 

Pe faţa mea se ivi pesemne o asemenea expresie de 
sinceră uimire, încât Silver înţelese zădărnicia întrebării. 

— Da, mi-a dat harta... Şi fără îndoială că ceva nu-i în 
regulă în toată chestia asta. Da, da, trebuie să fie ceva la 
mijloc. Jim... De bine ori de rău o fi, nu ştiu. 

Mai trase un gât de coniac şi clătină din căpăţâna sa 
cea mare, cu aerul unui om care se aşteaptă la mari 
neplăceri. 

CAPITOLUL XXIX 


IAR APARE SEMNUL NEGRU 


Sfatul piraţilor ţinea de cine ştie câtă vreme, când se 
arătă în sfârşit unul dintre ei şi, salutându-l în batjocură pe 
Silver, ceru îngăduinţa să ia cu el făclia. Silver îi dădu voie 
şi solul piraţilor ieşi iar, lăsându-ne pe amândoi în 
întuneric. 

— Se apropie furtuna, Jim, spuse Silver. 

Spre uimirea mea, căpetenia piraţilor începuse să mă 
trateze ca pe un prieten. 

M-am dat mai aproape de-o ambrazură şi am privit 
afară. Focul mocnea sub cenuşă, stingându-se. Nu mai 
împrăştia defel lumină, aşadar nu era de mirare că 
uneltitorii avuseseră nevoie de făclia noastră. Făcuseră 
roată cu toţii pe costişă, între casă şi palisadă. Unul dintre 
ei ţinea lumina, altul se plecase într-un genunchi, 
încleştând în pumn un cuţit, a cărui lamă scăpăra ba în 
lumina lunii, ba în bătaia flăcărilor ce mistuiau torţa. 
Ceilalţi se plecaseră asupră-i, de parcă urmăreau cu luare- 
aminte ce face. Apoi omul cu cuțitul scoase de undeva o 
carte. Nu am mai avut timp să cuget ce caută un 


asemenea lucru în mâna unui tâlhar, căci l-am văzut 
ridicându-se deodată şi îndreptându-se cu toată ceata spre 
casă. 

— Vin încoace, am spus eu. 

M-am întors la locul meu, căci îmi părea nedemn de 
mine să observe că-i urmăresc. 

— Să poftească sănătoşi, drăguță! spuse cu veselie 
Silver. Nu te teme, nu mă las eu cu una, cu două. 

Uşa se dădu de perete, şi cei cinci pirați, îngrămădiţi 
în prag, împinseră pe unul dintre ei înainte. 

În alte împrejurări, m-ar fi amuzat teama şi şovăiala 
cu care s-a apropiat mesagerul lor, oprindu-se la fiecare 
pas şi întinzând spre noi mâna dreaptă, cu pumnul strâns 
încleştat. 

— Vino, vino mai aproape, prietene, spuse Silver, şi nu 
te teme, că nu te mănânc. Hai, dă-mi ce ai de dat, 
găligane! Cunosc obiceiul, aşa că n-am să mă ating de 
tine, câtă vreme vii ca sol. 

Îmbărbătat de vorbele lui, tâlharul grăbi pasul şi, 
lăsând ceva în palma întinsă a lui Silver, se retrase repede 
în spatele tovarăşilor săi. 

Bucătarul privi la ceea ce-i rămăsese în palmă. 

— Semnul negru! Mă aşteptam, rosti el. Unde aţi găsit 
hârtie? Dar ce-i asta? Ah, nenorociţilor! Aţi tăiat o foaie din 
Biblie! Ei, să ştiţi c-o s-o păţiţi voi pentru asta! Care-i 
nătărăul de-a tăiat Biblia? 

— Poftim, vedeţi! bombăni Morgan. Ce v-am spus eu? 
N-are să iasă nimic bun din asta. 

— Ei, acu nu mai scăpaţi voi de spânzurătoare, urmă 
Silver. Ce nătărău v-a dat Biblia asta? 

— Dick, mormăi unul dintre ei. 

— Dick? Ei, Dick, roagă-te lui Dumnezeu, căci ţi-a 
venit ceasul, rosti solemn Silver. Crede-mă, martor mi-e 
Cel de Sus! 


Dar în clipa asta se amestecă furios în vorbă găliganul 
cu ochii galbeni. 

— la nu ne mai tăia la piroane, John Silver, se răsti el. 
Sfatul marinarilor a hotărât, după cum cere obiceiul, să-ţi 
trimită semnul negru, întoarce-l şi citeşte ce-i scris pe el, 
după cum mai cere obiceiul. Să te văd atunci ce-ai să spui. 

— Mulţumesc, George, răspunse Silver. Te ştiu, nu-ţi 
place vorba lungă şi ne cunoşti de-a fir a păr obiceiurile. 
Ei, şi ce spui tu că stă scris aici? Aha! „Destituit.” Asta era, 
vasăzică! Şi ce scris frumos! Ca din carte. Tu scrii aşa 
frumos, George? Eşti cel mai cu moţ din toţi, aşa că n-am 
să mă mir deloc dacă ai să fii ales căpitan în locul meu. 
Dă-mi, te rog, torţa, că mi s-a stins pipa. 

— Hai, hai! mârâi George. Nu ne mai bate capul. Că 
dacă ar sta cineva să te asculte, te-ar crede pogorât din 
ceruri. Hai, dă-te jos de pe butoi şi n-o mai face pe 
căpitanul. Dă-te jos de pe butoi, să facem în toată legea 
alegeri noi! 

— E, credeam că ştii cu adevărat obiceiul, spuse cu 
dispreţ Silver. Mai rabdă oleacă, pentru că deocamdată tot 
mai rămân căpitanul vostru. Trebuie să-mi spuneţi mai 
întâi de ce mă învinuiți şi să-mi ascultați răspunsul, iar 
până atunci semnul vostru negru nu face nicio ceapă 
degerată. 

— Lasă, nu te teme, n-avem să încălcăm obiceiul, îi 
răspunse George . Vrem să facem toate după cuviință. 
Uite şi învinuirile. Mai întâi de toate, trebuie să-ţi spun că 
din pricina ta a dat greş toată întreprinderea. Cred că n-ai 
obraz să negi. În al doilea rând, tot tu le-ai îngăduit 
vrăjmaşilor să plece, deşi se aflau aici ca într-o adevărată 
capcană. De ce voiau ei să plece? Nu ştiu de ce, dare 
limpede că voiau să plece, şi nu de flori de măr. In al 
treilea rând, ne-ai oprit să-i urmărim. O, te vedem noi ce-ţi 


poate osul, John Silver! Duci un joc dublu. Şi în al patrulea 
rând, ai luat apărarea puştanului ăstuia. 

— Asta-i tot? întrebă calm Silver. 

— Cred că-i prea de ajuns, răspunse George. Şi acum, 
fiindcă tu eşti un gură-cască, o să atârnăm toţi în ştreang, 
uscându-ne la soare. 

— V-aţi spus cuvântul, acum ascultați ce-am să vă 
răspund eu la toate cele patru puncte ale voastre. Le iau 
pe rând. Spuneţi că din pricina mea s-a prăbuşit toată 
întreprinderea? Mă rog, cine v-a împiedicat să mă 
ascultați, că dacă mă ascultați, am fi stat acum pe 
Hispaniola, teferi şi nevătămaţi, iar aurul s-ar fi odihnit jos 
în cală! Incă o dată vă întreb: cine v-a împiedicat? Cine m- 
a grăbit şi m-a tot împins din urmă, deşi eram căpitanul 
vostru? Cine mi-a trimis semnul negru chiar în prima zi, 
când ne-am văzut ajunşi pe insulă şi cine a început tot 
jocul acesta diavolesc? Căci jucăm cu toţii şi dăm din 
picioare cum se bâţâie tovarăşii noştri când îi agaţă în 
ştreang călăul la Londra. Şi cine a început toată trebuşoara 
asta? Anderson, Hands şi tu, George Merry. Doar tu ai mai 
rămas în viaţă din toţi scandalagiii. Şi mai ai obraz să 
râvneşti a fi căpitan în locul meu? Tu, care ne-ai băgat pe 
toţi la apă? Nu, n-ai să ne tragi pe sfoară! 

Silver sfârşise ce avea de spus. Pe faţa lui George, 
precum şi pe feţele celorlalţi, am citit că vorbele 
bucătarului nu rămăseseră fără efect. 

— Am terminat cu punctul unu! exclamă apoi Silver, 
ştergându-şi fruntea asudată. Mă jur că mi-e şi silă să 
vorbesc cu voi. N-aveţi nici cap, nici ţinere de minte. Mă 
mir cum de v-au lăsat mamele voastre să porniţi pe mare! 
Pe mare! Voi sunteţi cavaleri ai norocului? Mai bine vă 
făceaţi croitori... 

— la nu ne mai înjura, spuse Morgan. Fă bine de 
răspunde şi la celelalte învinuiri. 


— A, la celelalte?! tună John. Celelalte nu-s nici ele 
mai acătării. Spuneţi că ne-am dus cu toţii pe copcă? Ehe, 
pe toţi dracii, dar mi se pare că nici nu bănuiţi cât de rău 
stăm! Nu că ne-am dus pe copcă, dar suntem atât de 
aproape de spânzurătoare, încât simt cum mi se 
înţepeneşte gâtul în lat. Parcă mă şi văd alături de voi 
bălăbănindu-mă în ştreang cu ciorile rotind deasupra 
noastră. Şi parcă văd marinarii arătându-ne cu degetul în 
vremea fluxului. „Oare cine să fie cel de colo?” întreabă 
unul. „Cum cine? John Silver.” „L-am cunoscut şi eu”, 
răspunde altul. Vântul ne leagănă şi ne zăngănesc 
lanţurile. Uite ce-l ameninţă pe fiecare dintre noi din 
pricina unor idioţi ca George Merry, Hands şi Anderson şi 
alţi câţiva de teapa lor! Pe urmă, lua-v-ar dracu', vă mai 
interesează şi punctul patru - băieţaşul de colo. Păi 
băieţaşul acesta e ostatic, nu înţelegeţi? Nu cumva credeţi 
că trebuie să-l omorâm? Dacă vreţi să ştiţi, el poate că e 
ultima noastră nădejde. Să-l omorâm? Nu, scumpilor, n-am 
să-l omor. De altfel, nu v-am răspuns încă la punctul trei. 
Nu-i nimic, răspund îndată. Credeţi poate că puţin fac 
vizitele zilnice ale doctorului, şi ce mai doctor - un doctor 
cu studii înalte! Ori nu cumva tigva ta ciuruită n-are nevoie 
de doctor, John? lar tu, George Merry, pe care te scutură 
frigurile din şase în şase ceasuri, şi ai nişte ochi galbeni ca 
lămâia, nici tu nu vrei să te tratezi la doctor? Sau poate nu 
ştiţi că trebuie să sosească în curând şi a doua corabie, 
venind în ajutorul celei dintâi? Dacă nu ştiţi, pot să vă 
spun: trebuie să sosească din clipă-n clipă. Şi uite atunci 
are să ne fie de folos ostaticul. Urmează punctul doi: mă 
învinuiți că am încheiat înţelegerea. Păi tot voi m-aţi rugat 
în genunchi s-o închei. Voi, şi nu alţii vă târaţi în genunchi, 
vă tânguiaţi şi vă temeaţi să nu crăpaţi cumva de foame... 
Dar toate nu sunt decât nişte fleacuri. lată principalul, şi 
uitaţi-vă de dragul cui am încheiat eu înţelegerea! 


Silver aruncă pe duşumea o foaie de hârtie. Am 
recunoscut-o îndată. Era harta aceea pe hârtie galbenă, cu 
trei cruciuliţe roşii, pe care o găsisem eu cândva la fundul 
lăzii lui Bill Bones. Nu puteam nicidecum înţelege de ce i-a 
dat-o doctorul lui Silver. 

Nu mai puţin uluiţi au fost şi piraţii, văzând-o. S-au 
repezit la ea, cum se repede pisica la şoarece. Şi-o 
smulgeau unul altuia din mâini, înjurând, răcnind şi râzând 
ca nişte copii. S-ar fi putut crede că-şi vântură de-pe acum 
mâinile printre galbeni, aflaţi la adăpost pe corabie. 

— Da, spuse unul dintre ei, asta-i chiar iscălitura lui 
Flint, nu mai încape nicio îndoială. Un J şi un F, iar jos un 
nod marinăresc. Aşa se iscălea el întotdeauna. 

— Toate bune, spuse George, dar cum o să ne cărăm 
comorile de vreme ce am rămas fără corabie? 

Silver sări brusc de la locul său, sprijinindu-se cu 
mâna de perete. 

— Pentru ultima dată te mai previn, George! scrâşni 
el. De mai rosteşti un cuvânt, sar la bătaie... Cum? De 
unde vrei să ştiu eu, cum o s-o cărăm? Tu trebuie s-o ştii, 
tu şi toţi ceilalţi, care m-aţi lăsat fără de corabie, lua-v-ar 
dracul! Dar nu, n-am de ce mă aştepta la cine ştie ce 
vorbă cuminte din parte-ţi, căci n-ai minte nici cât un 
gândac. Cel puţin fă bine de vorbeşte cuviincios cu mine, 
ori am să te învăţ eu ce-i aceea buna-cuviinţă! 

— Aşa e, spuse bătrânul Morgan. 

— Păi cum altfel! Fireşte că aşa e! îi luă vorba din gură 
bucătarul. Tu ne-ai pierdut corabia, iar eu am găsit 
comorile. Deci, care-i mai breaz dintre noi doi? Şi totuşi nu 
mai vreau să vă fiu căpitan! Alegeţi-vă pe cine vreţi. Mie 
mi-ajunge! 

— Pe Silver să-l alegem! răcniră toţi într-un glas. Pe 
Jambon! El să ne fie căpitan acum şi în vecii vecilor! 


— Aha, v-aţi întors la vorba mea! strigă bucătarul. Va 
trebui să aştepţi acuma alt prilej, George, drăguţule. 
Norocul tău că nu port niciodată pică nimănui. Am inimă 
bună. Dar cu semnul negru ce să facem, prieteni? Pare-se 
că nu mai are niciun rost. Degeaba şi-a mai pângărit 
sufletul Dick, spurcându-şi Biblia. 

— Dar poate că tot se mai potriveşte pentru 
jurământ? întrebă Dick, pe care se vede că-l speria, nu 
glumă, sacrilegiul pe care îl săvârşise. 

— O Biblie cu pagini rupte?! se îngrozi Silver. Pentru 
nimic în lume! Nu e mai sfântă acum decât orice altă 
hârţoagă. 

— Şi totuşi, pentru orice întâmplare, nu strică s-o 
păstrăm, mormăi Dick. 

— lar semnul acesta, Jim, ia-ţi-l ca amintire, spuse 
Silver, întinzându-mi semnul negru. 

Era de mărimea unei monede. O parte era albă, căci 
Dick tăiase ultima foaie din Biblie, iar pe cealaltă parte se 
aflau imprimate două versete din Apocalipsă. Ţin minte, de 
altminteri, două cuvinte: „câini” Č™i „ucigaşi”. Textul era 
mânjit cu funingine. lar pe partea curată fusese scris cu 
cărbune un singur cuvânt: „Destituit”. 

Scriind aceste rânduri, am în faţa mea pe masă 
semnul, dar din inscripţia cu cărbune n-a mai rămas decât 
o umbră slabă, ca zgâriată cu gheara. 

Aşa au luat sfârşit evenimentele din noaptea aceea. 
După ce şi-a băut fiecare porţia de rom, ne-am dus la 
culcare. Drept pedeapsă, Silver l-a pus de santinelă pe 
George Merry, ameninţându-l cu moartea în caz că nu va fi 
de acum cu băgare de seamă. 

Multă vreme n-am putut închide ochii. Cugetam la 
omul pe care-l omorâsem, la situaţia mea atât de 
primejdioasă şi mai ales la jocul acesta dublu al lui Silver, 
care cu o mână îşi stăpânea banda, iar cu cealaltă se 


agăța de orice mijloc real sau ireal doar pentru a-şi scăpa 
viaţa păcătoasă. Dormea acum şi sforăia fără nicio grijă. ŞI 
totuşi mi se strângea inima de milă, uitându-mă la el şi 
gândindu-mă la primejdiile ce-l înconjoară şi la moartea 
ruşinoasă ce-l aşteaptă. 

CAPITOLUL XXX 


ÎMI DAU CUVÂNTUL 


M-a trezit, mai bine spus ne-a trezit pe toţi un glas 
limpede şi răsunător, încât până şi santinela ce pirotea 
lângă uşă a sărit, aţintindu-şi privirea spre liziera pădurii. 

— Ei, garnizoană, sus! Vine doctorul! 

Într-adevăr, doctorul era. M-am bucurat auzindu-i 
vocea, dar la simţământul acesta de bucurie se adăuga 
sfială şi ruşine. Mi-am amintit de felul cum am dezertat, 
părăsindu-mi tovarăşii. Şi unde m-a dus neascultarea? 
Drept în ghearele bandiţilor, care mă pot ucide în orice 
clipă. Simţeam că mi-e ruşine să privesc în ochii 
doctorului. 

Cum se vede, doctorul Livesey pornise la drum încă 
de cu noapte, căci afară de abia se lumina de zi. Am dat 
fuga la ambrazură şi m-am uitat să-l văd. Se afla la poalele 
dâmbului, înotând până la genunchi în ceața ce se 
aşternea pe pământ, la fel ca Silver în ziua soliei sale. 

— Bună dimineaţa, doctore! Bine aţi venit, domnule! 
exclamă Silver, ştergându-se la ochi şi zâmbind prietenos. 
Devreme v-aţi mai sculat! Cine se scoală de dimineaţă 
departe ajunge, spune zicala... George, trezeşte-te, fiule, şi 
ajută-i doctorului să se îmbarce... Toate sunt în ordine, 
doctore. Pacienţii dumneavoastră s-au înzdrăvenit de tot! 

Aşa tot sporovăia el, stând pe creasta dâmbului, cu 
cârja la subsuoară şi sprijinit de zid, de parcă era iar John 


cel de odinioară, cu aceeaşi voce, aceleaşi apucături şi 
acelaşi râs. 

— Avem o surpriză pentru dumneavoastră, domnule, 
urmă el. Un mic călător, he-he! Un soi de chiriaş nou, şi ce 
mai chiriaş! Doarme ca un bursuc, zău aşa. Toată noaptea 
a dormit bord la bord cu John. 

Între timp doctorul Livesey sărise peste palisadă şi 
venea spre bucătar. Am auzit cum i-a tremurat glasul, 
când a întrebat: 

— Nu cumva Jim? 

— Chiar el, în carne şi oase, răspunse Silver. 

Doctorul rămase pironit locului, îţi făcea impresia că 
nici nu se mai poate clinti din acel loc. 

— Bine, rosti el în sfârşit. Să ne vedem mai întâi de 
treabă şi să lăsăm pe urmă veselia. Parcă aşa-i zicala 
voastră, nu? Să vedem ce fac bolnavii. 

Doctorul intră în casă şi, răspunzând rece la salutul 
meu, începu să-şi examineze bolnavii. Se purta cu 
simplitate şi calm, deşi nu putea să nu ştie că viaţa îi 
atârnă de un fir de păr printre oamenii aceştia fără 
scrupule. Pălăvrăgea cu pacienţii, de parcă ar fi fost poftit 
în cine ştie ce tihnită familie din patrie, să vadă vreun 
bolnav. Dar purtarea asta a lui se vede că le impunea 
grozav piraţilor. Căci şi ei se purtau cu dânsul de parcă nu 
s-ar fi întâmplat nimic, de parcă doctorul Livesey continua 
să fie medicul nostru de bord, iar ei erau de asemenea 
marinari harnici şi devotați, aşa cum fuseseră mai înainte. 

— Ţi-e mai bine, prietene, îi spuse el omului cu 
fruntea oblojită. Altul în locul tău n-ar fi scăpat. Păi tu aio 
căpăţână tare, ca o oală de tuci... Şi tu, George, cum te 
mai simţi? Eee, dar te-ai gălbejit de tot! Se vede că ficatul 
nu ţi-e în regulă. Ai luat doctoria?.. la spuneţi voi, şi-a luat 
George doctoria? 


— Şi-a luat-o, cum de nu, domnule! Fireşte că şi-a 
luat-o, răspunse Morgan. 

— De când am ajuns medic printre rebeli, ori mai bine 
spus medic de închisoare, spuse doctorul Livesey cu un 
zâmbet blajin, socot de datoria mea să vă păstrez teferi 
pentru regele George, aibă-l Dumnezeu în paza sa, ca să 
vă poată sui în ştreang. 

Bandiţii schimbară priviri între ei, dar se văzură 
nevoiţi să înghită gluma doctorului. 

— Dick se simte rău, domnule, spuse unul. 

— Se simte rău? întrebă doctorul. la vino încoace, 
Dick, şi arată limba. O, nu mă mir deloc că se simte rău! 
Cu asemenea limbă poţi să-i sperii şi pe francezi. Se vede 
că l-au apucat şi pe el frigurile. 

— Uite ce păţeşte oricine pângăreşte sfânta Biblie, 
spuse Morgan. 

— Ba aşa păţeşte oricine e prost ca un măgar, replică 
doctorul. Oricine n-are destulă minte ca să deosebească 
aerul curat de cel infectat şi uscatul de smârcurile 
înveninate de miasme. E cât se poate de probabil că v-aţi 
îmbolnăvit toţi de friguri, prieteni, după cum mi se pare - 
şi are să mai treacă multă vreme până o să vă izbăviţi de 
ele. Auzi treabă: să-ţi aşezi tabăra printre smârcuri!... Zău, 
mă uimeşti, Silver! Nu eşti aşa de prost ca ceilalţi, dar n-ai 
nici cea mai mică idee cum să-ţi fereşti oamenii de boală. 
Perfect, spuse doctorul după ce examină toţi pacienţii şi le 
dădu câteva sfaturi medicale, pe care ei le ascultară cu 
asemenea comică supunere, încât îţi venea să crezi că 
sunt cine ştie ce şcolărei cuminţi, nu tâlhari, cum îi ştiam 
noi. Ajunge pe ziua de azi. lar acum, dacă-mi îngăduiţi, aş 
vrea să stau de vorbă cu tinerelul de colo. 

Şi arătă cu degetul spre mine, păstrând însă acelaşi 
aer nepăsător şi rece. 


George Merry stătea în prag şi sorbea cu un aer 
scârbit din mixtura lui cea amară. Auzind rugămintea 
doctorului, se făcu stacojiu la faţă, se întoarse spre el şi 
răcni furios: 

— Pentru nimic în lume! Şi trase o sudalmă murdară. 

Silver bătu cu pumnul în butoi. 

— Gura! mugi el, cătând în jur ca un leu furios. 
Doctore, urmă el, cu o politeţe aleasă, eram convins că ai 
să vrei să vorbeşti cu Jim, căci ştiu cât ţii dumneata la 
băieţandrul acesta. |ţi suntem toţi atât de recunoscători şi 
avem atâta încredere în dumneata, încât am să aranjez 
îndată toate cele. Vezi doar şi dumneata că-ţi bem 
leacurile mai ceva ca pe rachiu... Hawkins, poţi să-mi dai 
cuvântul tău de gentleman, căci eşti un gentleman, deşi 
părinţii tăi sunt săraci - poţi, vasăzică, să-mi dai cuvântul 
că n-ai să fugi? 

Bineînţeles că mi-am dat îndată cuvântul de onoare 
pe care mi-l cerea. 

— In cazul acesta, doctore, spuse Silver, fii bun şi treci 
de cealaltă parte a palisadei, iar eu ţi-l voi lăsa pe Jim de 
partea astălaltă. Cred că această mică barieră n-o să vă 
împiedice să vorbiţi după pofta inimii. Toate cele bune, 
domnule! Transmite, te rog, salutări lui squire Trelawney şi 
căpitanului Smollett. 

Abia apucă să iasă doctorul, că piraţii, pe care-i 
reţinuse până atunci teama de Silver, îşi dădură frâu liber 
indignării, învinuindu-l că duce un joc dublu şi că vrea să 
se salveze pe el, trădându-i pe toţi ceilalţi. Într-un cuvânt, 
ei îi ghiciseră într-adevăr intenţiile. Nu-mi închipuiam că o 
să izbutească să se descurce de astă dată. Dar el era de 
două ori mai deştept decât erau ei toţi la un loc, şi victoria 
lui de ieri făcuse să-i crească nemăsurat puterea şi 
autoritatea. Îi făcu pe toţi nătărăi şi le declară că e cu 
neputinţă să interzică discuţia mea cu doctorul. Le tot vâra 


în nas harta şi întreba veninos dacă nu cumva au de gând 
să încalce înţelegerea chiar în ziua când ar putea începe 
căutarea comorilor. 

— Pe tunetul din cer! striga el. Va veni şi vremea când 
vom încălca înţelegerea, dar până atunci am să mă 
linguşesc pe lângă doctor, ca să-i adorm bănuielile, chiar 
de-ar fi să-i lustruiesc în fiecare zi cizmele cu rom! 

Porunci să se aprindă focul, îşi luă cârja şi, cu o mână 
pe umărul meu, porni şchiopătând la vale, lăsându-i pe 
pirați cu gurile căscate. Se vedea că nu atât argumentele, 
cât îndărătnicia lui semeaţă le impunea. 

— Nu te grăbi, prietene, nu te grăbi deloc, îmi spuse 
el. Au să se repeadă îndată la noi, dacă ne văd grăbindu- 
ne. 

Am coborât agale costişa spre locul unde ne aştepta 
doctorul, care trecuse dincolo de palisadă. Silver se opri. 

— Las’ să-ţi povestească Jim, doctore, cum i-am 
scăpat viaţa, deşi era cât pe ce să fiu dat jos de la 
conducere din pricina asta, spuse el. Ah, doctore, când 
omul e silit să-şi poarte barca spre pieire, când se joacă 
de-a baba oarba cu moartea, ar vrea să audă măcar o 
vorbă bună! Ţine minte, doctore, că e în joc nu numai 
viaţa mea, ci şi viaţa băieţaşului acestuia. Te conjur, 
doctore, fii milostiv cu mine, dă-mi măcar o rază de 
nădejde! 

Acum, departe de tovarăşii săi şi întors cu spatele 
spre redută, Silver deveni dintr-odată cu totul alt om. 
Obrajii i se scofâlciseră, vocea îi tremura, arăta ca un 
cadavru. 

— Nu cumva ai ajuns să ştii şi dumneata ce e teama, 
John? întrebă doctorul Livesey. 

— Nu sunt un laş, doctore. Nu, nici măcar atâtica, îşi 
arătă el unghia, dar, sincer să-ţi spun, mă apucă 
tremuriciul când mă gândesc la spânzurătoare. Dumneata 


eşti un om bun şi drept. Om mai bun ca dumneata n-am 
văzut în viaţa mea. Aşa că sunt sigur că n-ai să uiţi binele 
ce l-am făcut, deşi nici răul, fireşte, nu-l poţi uita. Acum, 
după cum vezi, mă dau la o parte şi te las singur cu Jim. 
Sper că n-ai să-mi uiţi nici facerea asta de bine, nu-i aşa? 

Silver se retrase câţiva paşi, exact atât cât ne trebuia 
ca să putem vorbi nestingheriţi, se aşeză pe-o buturugă şi 
începu să fluiere. Fluiera şi se tot răsucea să privească ba 
la mine şi la doctor, ba la piraţii ce tot umblau de colo 
până colo ori stăteau tolăniţi pe nisip, ba spre casă, de 
unde unul dintre ei scotea acum afară pâinea şi friptura 
pentru gustarea de dimineaţă. 

— Aşadar, eşti aici, Jim, spuse cu tristeţe doctorul. 
Cine seamănă vânt culege furtună, dragul meu băiat. Dar 
nu mă simt în putere să te cert. Atâta aş vrea să-ţi spun: 
dacă era sănătos căpitanul Smollett, n-ai fi îndrăznit să ne 
părăseşti şi să fugi. Ai procedat necinstit, Jim, l-ai părăsit 
pe când era bolnav şi nu te putea opri cu forţa. 

Trebuie să mărturisesc că la cuvintele acestea ale 
doctorului, am izbucnit în plâns. 

— Doctore, l-am implorat eu, nu mă certa, te rog! M- 
am certat eu destul. Viaţa mea atârnă de un fir de păr. De 
mult aş fi fost mort, de nu era Silver să-mi ia apărarea. Nu 
mă tem de moarte, doctore, numai de torturi mă tem. 
Dacă încep să mă tortureze... 

— Jim..., mă întrerupse doctorul, şi vocea îi era 
complet schimbată. Asta n-o mai pot îngădui, Jim. Hai, sari 
gardul şi să fugim. 

— Cum se poate, doctore? Doar mi-am dat cuvântul. 

— Ştiu, ştiu! exclamă el. Dar ce să-i faci, Jim! Am să 
iau păcatul acesta asupra mea. Nu pot să te las aici, în 
voia sorții. Hai, sari gardul! Un salt - şi eşti liber. O s-o 
luăm la goană ca nişte antilope. 


— Nu, am răspuns eu. Nici dumneata n-ai face aşa. 
Nici dumneata, nici squire-ul, nici căpitanul nu şi-ar călca 
cuvântul. Deci n-am să mi-l calc nici eu. Silver a avut 
încredere în mine. l-am dat cuvântul meu de onoare. Dar 
nici nu m-ai ascultat până la sfârşit, doctore. Dacă încep să 
mă tortureze, n-am să pot suporta şi am să le spun unde 
se află ascunsă corabia. Căci am avut noroc, doctore, şi 
am pus mâna pe corabia lor. Se află lângă ţărmul sudic al 
golfului nordic. În vremea fluxului o saltă valurile, iar când 
vine refluxul, rămâne înţepenită pe bancul de nisip. 

— Corabia! exclamă doctorul. 

l-am povestit în câteva cuvinte toate cele întâmplate. 
Doctorul m-a ascultat în tăcere. 

— Aşa a vrut soarta, spuse el după ce mi-am sfârşit 
povestirea. De fiecare dată ne scapi de pieire. Şi poţi să 
mai crezi tu după asta că o să te lăsăm să mori sfârtecat 
de cuţitele lor? Ar fi o proastă răsplată pentru tot ce ai 
făcut tu pentru noi, dragul meu băiat. Căci tu ai descoperit 
complotul, şi tot tu l-ai găsit pe Ben Gunn. Chiar de-ar fi să 
mai trăieşti o sută de ani, şi tot n-ai putea săvârşi o faptă 
mai bună. E-he-he, Ben Gunn acesta... aha, bine că mi-am 
adus aminte de el... Silver! strigă doctorul. Vreau să-ţi dau 
un sfat, Silver, urmă el când se apropie de noi bucătarul: 
nu te grăbi să cauţi comorile. 

— Am să mă străduiesc din răsputeri să amân treaba 
asta, domnule, răspunse Silver. Dar mă jur că numai 
căutând comorile pot să-mi mai salvez viaţa, ca şi viaţa 
acestui sărman copil. 

— Bine, Silver, răspunse doctorul, dacă-i aşa, caută. 
Dar am să-ţi mai dau un sfat: când o să cauţi comorile, să 
fii atent la strigătele pe care le vei auzi. 

— Domnule, spuse Silver, mi-ai spus ori prea mult, ori 
prea puţin. Ce poftiţi dumneavoastră? De ce aţi părăsit cu 
toţii fortul? De ce mi-aţi dat harta? N-am putut să vă 


înţeleg intenţiile nici atunci, şi nu vi le înţeleg nici acum. 
Totuşi, m-am supus orbeşte şi am executat tot ce mi s-a 
cerut, deşi nu mi s-a dat nici cea mai slabă speranţă. Acum 
vii cu alte taine... Dacă nu vrei să mă lămureşti de-a 
dreptul, spune aşa, ca să ştiu şi eu cum să întorc de acum 
înainte roata cârmei. 

— Ba nu, spuse îngândurat doctorul, n-am dreptul să 
dau în vileag taina asta, căci nu e taina mea, Silver. Altfel, 
mă jur pe peruca mea, ţi-aş fi mărturisit totul. Dar dacă 
mai adaug un singur cuvânt, o să am de furcă cu Smollett. 
Şi totuşi am să-ţi dau o rază de nădejde: dacă scăpăm 
amândoi din capcana asta, am să mă străduiesc să te scap 
de spânzurătoare, de nu, va trebui să-mi calc jurământul 
pentru a o face. 

Faţa lui Silver se lumină de bucurie. 

— Nici mama care m-a făcut n-ar fi fost în stare să mă 
mângâie mai bine decât o faci dumneata acum! exclamă 
el. 

— Asta e ce-am avut să-ţi spun în primul rând, adăugă 
doctorul. În al doilea rând: vezi de ţine băiatul pe lângă 
dumneata şi, dacă ai să ai nevoie de ajutor, cheamă-mă. 
Am să mă străduiesc să te scap, şi atunci ai să vezi că nu 
vorbesc în vânt... Cu bine, Jim. 

Doctorul Livesey îmi întinse mâna peste palisadă, îl 
salută uşor din cap pe Silver şi porni cu paşi repezi spre 
pădure. 

CAPITOLUL XXXI 


ÎN CĂUTAREA COMORILOR. SĂGEATA LUI 
FLINT 


— Jim, începu Silver, după ce ne văzurăm iar singuri, 
eu ţi-am scăpat ţie viaţa, iar tu mi-ai scăpat-o acum pe a 


mea. N-am să uit niciodată asta. Doar am văzut cum te 
îmbia doctorul să fugi. Mă uitam cu coada ochiului şi vă 
vedeam. N-am auzit ce i-ai răspuns, dar te-am văzut că ai 
refuzat. N-am să uit fapta asta, Jim. Astăzi mi-a răsărit 
prima rază de speranţă după atacul nereuşit asupra 
fortului. Şi tot mulţumită ţie. Pornim orbeşte să căutăm 
comorile, Jim, şi asta nu-mi place deloc. Dar o să ne ţinem 
mereu aproape unul de altul şi o să ne salvăm pielea în 
ciuda tuturor primejdiilor ce ne aşteaptă. 

Unul dintre piraţii ce se învârteau pe lângă foc ne 
strigă că masa e gata. Ne-am cuibărit toţi în jurul focului, 
începând să îmbucăm din friptură; tâlharii aprinseseră un 
foc de-ar fi putut să frigă şi un bou. Flăcările ardeau atât 
de năprasnic, încât te puteai apropia numai din partea de 
unde bătea vântul şi tot trebuia să fii cu prevedere. 
Aceeaşi risipă o făceau piraţii şi cu merindele: fripseseră 
de trei ori mai multă carne de porc decât ar fi avut nevoie. 
Unul dintre pirați chicoti tâmp şi aruncă în foc restul 
fripturii. Flăcările, alimentate de combustibilul acesta 
neaşteptat, porniră să pâlpâie şi mai tare. 

Niciodată în viaţa mea nu întâlnisem oameni cărora să 
le pese atât de puţin de ziua de mâine. Toate le făceau de 
mântuială, iroseau proviziile, adormeau stând de strajă şi 
aşa mai departe. În genere, erau în stare doar de scurte 
izbucniri de energie, nu de acţiuni de luptă cât de cât 
prelungită. 

Până şi Silver, care se ţinea deoparte, cu papagalul pe 
umăr, nu le făcea nicio observaţie pentru risipa lor. Şi asta 
mă mira foarte mult, ştiindu-l cât e de prevăzător şi de 
cumpătat. 

— Da, prieteni, spunea el, norocul vostru că-l aveţi pe 
Jambon, care gândeşte şi pentru voi. Am aflat tot ce mi-a 
trebuit. Corabia e în mâinile lor. Deocamdată nu ştiu unde 
au ascuns-o. Dar când vom avea în mâini comorile, o să 


căutăm peste tot şi o să găsim noi corabia. În orice caz, 
câtă vreme suntem stăpâni pe bărci, tot noi suntem cei 
mai tari. 

Aşa tot sporovăia el, îmbucând de zor din friptură. În 
felul acesta le trezea iar speranţa, îşi restabilea autoritatea 
zdruncinată şi, după cum îmi făcea mie impresia, se 
îmbărbăta chiar şi pe sine. 

— Cât despre ostaticul nostru, urmă el, asta a fost 
ultima lui întâlnire cu ai săi. Din discuţia lor am aflat tot ce- 
am vrut să aflu, şi-i sunt foarte recunoscător. Dar acum, 
basta. Când o să pornim să căutăm comorile, am să-l iau şi 
pe el, legat de o sforicică, căci e mai scump ca aurul şi are 
să ne mai prindă bine. lar când o să punem mâna pe 
corabie şi pe comori, când o să ne vedem ieşiţi în largul 
mării cu toată vesela noastră companie, atunci o să mai 
stăm noi de vorbă cu domnul Hawkins şi o să-şi capete el 
ceea ce i se cuvine. 

Nu-i de mirare, deci, că piraţii se înveseliră pe dată. 
Eu însă am simţit că mă cuprinde deznădejdea şi mi se 
duce inima în călcâie. Dacă Silver îşi va duce la îndeplinire 
planul, şi nu mă îndoiam că aşa va încerca să facă, precum 
spusese, acest dublu trădător nu va ezita nicio clipă să ne 
tragă pe sfoară. El joacă pe două fronturi, dar nu se poate 
să nu prefere libertatea şi bogăţia pe care i le oferă viaţa 
de pirat slabei nădejdi de-a scăpa de ştreang, pe care i-o 
puteam oferi noi. 

Şi chiar dacă împrejurările îl vor sili pe Silver să se ţină 
de cuvântul ce i-l dăduse doctorului, oricum ne ameninţa o 
primejdie de moarte. Bănuielile tovarăşilor lui se pot 
preface în orice clipă în certitudine. Şi atunci va trebui să 
ne apărăm viaţa: el calic, iar eu băieţandru împotriva a 
cinci marinari zdraveni. 

De mai adăugaţi la aceste duble temeri taina ce mai 
acoperea încă faptele prietenilor mei, o să vă închipuiţi 


uşor tot zbuciumul meu. De ce au părăsit ei fortul? De ce 
au dat harta? Ce voiau să însemne cuvintele pe care i le 
spusese doctorul lui Silver: „Când o să cauţi comorile, să fii 
atent la strigătele pe care le vei auzi”? Aşa că nu e deloc 
ciudat de ce friptura nu mi s-a părut cine ştie ce gustoasă 
şi de ce am pornit cu inima grea în urma tâlharilor, să 
căutăm comorile. 

Infăţişam o privelişte destul de bizară: toţi în bluze 
marinăreşti murdare şi rupte, şi toţi, în afară de mine, 
înarmaţi până-n dinţi. Silver avea chiar două puşti: una în 
bandulieră, alta atârnată de gât. La brâu purta pumnal, şi 
în fiecare buzunar căpitanul îşi vârâse câte un pistol. Colac 
peste pupăză, îl mai luase cu el şi pe căpitanul Flint, care, 
cocoţat pe umărul lui, turuia neîntrerupt fel de fel de 
expresii marinăreşti. Eu fusesem legat în jurul mijlocului cu 
o frânghie şi păşeam supus în urma bucătarului, care ţinea 
încleştat în pumn capătul frânghiei, sau, când avea mâinile 
ocupate, o prindea în dinţii puternici. Păream un urs 
dresat, aşa legat cum eram şi mergând în urma lui. 

Fiecare dintre noi căra câte ceva: unii cărau hârleţe şi 
răngi de fier (pe care tâlharii le coborâseră în primul rând 
de pe bordul H;/spaniolei), alţii duceau carne, pesmeţi şi 
coniac pentru prânz. Am observat că toate merindele erau 
într-adevăr luate din magazia noastră şi am înţeles că 
Silver spusese ieri adevărul adevărat. De nu încheia o 
înţelegere cu doctorul, tâlharii, ramaşi fără corabie, ar fi 
trebuit să se hrănească cu păsările pe care le-ar fi vânat şi 
să bea apă chioară. Dar apa nu le prea era pe plac, şi nici 
prea mare talent la vânat n-au marinarii, după cum se ştie. 
lar, din moment ce nu-şi făcuseră rezerve de hrană, era de 
la sine înţeles că pulbere nu-şi luaseră nici atât. Oricum ar 
fi fost, am pornit cu toţii la drum, luându-l cu noi până şi 
pe marinarul cel cu capul găurit, căruia de fapt mult mai 
bine i-ar fi priit să rămână culcat în aşternut. Aşa, prin 


flanc câte unul, am ajuns cu chiu, cu vai până la mal, unde 
ne aşteptau bărcile. Până şi bărcile acestea trădau 
nepăsarea prostească a piraţilor veşnic beţi: amândouă 
erau pline de murdărie, iar într-una dintre ele până şi 
banchetele erau stricate. Am hotărât să le luăm pe 
amândouă, ca să nu se piardă cumva vreuna dintre ele. 
Împărţindu-ne în două cete, am pornit în sfârşit hotărâți la 
drum. 

Dar pe drum au început certurile în legătură cu harta. 
Cruciuliţa cea roşie era prea mare şi, fireşte, nu putea 
indica prea exact locul comorii. lar lămuririle de pe dosul 
hărţii erau prea scurte şi ceţoase. Dacă-şi mai aduce 
aminte cititorul, în lămuririle acestea nu se spunea decât 
următoarele: „Copacul cel înalt de pe umărul Ocheanului, 
direcţia spre N dinspre N-N-E. 

Insula Scheletului E-S-E şi spre E. 

Zece picioare”. 

Aşadar, mai întâi de toate trebuia să găsim copacul 
cel înalt. Drept în faţa noastră rada era mărginită de un 
podiş ce ajungea până la trei sute de picioare înălţime şi 
se mărginea spre miazănoapte cu panta de sud a 
„Ocheanului”, iar spre miazăzi se termina cu înălţimea 
stâncoasă ce purta numele de al Treilea Catarg. Pe podiş 
creşteau fel de fel de pini, şi mai înalţi şi mai scunzi. Pe 
alocuri se vedea câte un pin ce-şi întrecea cu patruzeci- 
cincizeci de picioare vecinii. Numai pe loc, şi cu ajutorul 
busolei, puteai să-ţi dai seama pe care dintre ei îl avusese 
în vedere căpitanul Flint când vorbise de copacul cel înalt. 

Cu toate acestea, n-apucasem să facem nici jumătate 
de drum, că fiecare dintre noi îşi şi alesese copacul. John 
Lunganul dădea doar din umeri, sfătuindu-ne să aşteptăm 
până ajungem la locul cu pricina. 

Din porunca lui Silver, ne cruţam puterile şi nu ne 
prea încordam la vâsle. După o călătorie destul de 


îndelungată, am ajuns în sfârşit la gurile celui de-al doilea 
râu, şi am debarcat pe costişa păduratică a dealului 
„Ocheanului”. De acolo, cotind la stânga, am pornit să ne 
căţărăm spre podiş. 

La început ne venea foarte greu să înaintăm, din 
pricina smârcurilor şi vegetației lor foarte bogate. Dar 
încetul cu încetul am răzbătut la teren stâncos şi vegetaţia 
a prins să se rărească, pe când copacii deveneau tot mai 
înalţi. Ne apropiam de cea mai frumoasă parte a insulei. În 
loc de iarbă se aşterneau în faţa noastră tufe înmiresmate 
de grozamă şi dumbrăvi în floare. Printre hăţişurile verzi 
de nucşoară răsăreau din loc în loc trunchiurile roşietice 
ale pinilor, împrăştiind în juru-le umbră deasă. Mireasma 
de nucşoară se contopea cu iz de brad. Aerul era răcoros 
şi proaspăt. Strălucea soarele, dar o adiere uşoară de vânt 
ne răcorea plăcut feţele. 

Tâlharii înaintau în evantai, strigându-se vesel între ei. 

La mijlocul lor, rămânând în urma celorlalţi, păşea 
Silver, care mă ducea de funie. li venea greu bucătarului 
să se caţăre pe costişa lunecoasă. Nu o dată fusesem 
nevoit să-l sprijin, ca să nu se împiedice şi să nu pornească 
de-a rostogolul la vale. 

Aşa am străbătut noi cam la vreo jumătate de milă şi 
eram de acum aproape de culme, când unul dintre pirați, 
care păşea mai în stânga celorlalţi, a scos un țipăt de 
groază. A tot ţipat aşa până când ne-am adunat toţi în 
jurul lui. 

— Credeţi că a dat peste comoară? ne spuse bătrânul 
Morgan. Nici gând, încă n-am ajuns până la copacul cu 
pricina. 

Da, piratul nu găsise comoara, ci dăduse peste un 
schelet de om, care zăcea la rădăcina unui pin înalt, 
ierburile îl năpădiseră, mişcând din loc unele dintre 
oscioarele mai mărunţele. Se mai păstraseră pe el şi 


câteva petice de îmbrăcăminte. Sunt convins că n-a rămas 
printre noi niciunul pe care să nu-l fi trecut fiorii la vederea 
acestui schelet. 

— Să ştiţi că marinar a fost, spuse George Merry, care 
se dovedi mai curajos decât toţi ceilalţi şi se aplecă să-i 
cerceteze zdrenţele. Căci îmbrăcămintea e de marinar. 

— Fireşte că e marinar, spuse Silver. Nu cumva te 
aşteptai să găseşti aici un episcop? Numai că de ce zace în 
poziţia asta ciudată? 

Într-adevăr, scheletul zăcea într-o poziţie cât se poate 
de nefirească. 

Întâmplarea (ori poate păsările care-l ciuguliseră şi 
ierburile care-l năpădiseră din toate părţile) făcuse ca 
scheletul să zacă în poziţie de drepţi. Picioarele arătau 
într-o direcţie, iar mâinile aruncate deasupra capului, cum 
şi le aruncă un înotător gata să sară în apă, arătau în 
direcţia opusă. 

— Ehe, încep să înţeleg, spuse Silver. Scheletul acesta 
e un fel de busolă. Da, da! Uite cum se vede, ca un dinte, 
culmea Insulei Scheletului. Controlaţi după busolă ce 
direcţie anume arată. 

Am controlat. Arăta într-adevăr spre Insula 
Scheletului, iar busola indica şi ea direcţia spre est-sud-est 
şi spre est. 

— Aşa credeam şi eu! exclamă bucătarul. Vasăzică 
asta e săgeata indicatoare. Colo e Steaua Polară, iar 
dincolo trebuie să se afle bănuţii noştri. Al dracului să fiu 
că mă trec fiorii când mă gândesc la Flint. Asta-i una dintre 
glumele lui. A rămas aici cu şase tovarăşi şi le-a făcut de 
petrecanie la toţi. lar pe urmă şi-a făcut busolă dintr-un 
mort... Oasele-i sunt lungi, şi văd că are pe cap nişte fire 
de păr roşcat. Ei, păi să mă trăsnească Dumnezeu, dacă 
nu-i chiar Allardyce! îl mai ţii minte pe Allardyce, Tom 
Morgan? 


— Cum de nu, spuse Morgan, fireşte că-l mai ţin 
minte, îmi rămăsese dator cu nişte parale şi, colac peste 
pupăză, îmi mai luase şi cuțitul când a debarcat pe insulă. 

— Deci, cuțitul trebuie să fie pe undeva pe-aici, 
mormăi alt tâlhar. Flint nu era omul să-şi buzunărească 
tovarăşii. Şi apoi nici păsările n-aveau cum să ia cuțitul! 

— Să ştii că ai dreptate, lua-te-ar dracu'! exclamă 
Silver. 

— Totuşi nu văd nimic, spuse Merry, pipăind cu luare- 
aminte pământul în jurul scheletului. Măcar vreun gologan 
de aramă să fi rămas, ori o tabacheră, dar aşa îmi cam dă 
de bănuit... 

— Aşa-i! Aşa-i! spuse şi Silver. Ceva nu-i în regulă. Da, 
scumpilor, să fi fost în viaţă Flint, nu ne mai plimbam noi 
pe-aici nestingheriţi. Noi suntem şase, dar şi ei tot şase au 
fost şi n-au mai rămas decât ciolanele de pe urma lor. 

— Linişteşte-te, a murit Flint al tău: l-am văzut mort 
cu ochii mei, răspunse Morgan. S-a dus Billy la căpătâiul lui 
şi l-am văzut zăcând, cu doi gologani de aramă apăsându-i 
pleoapele. 

— Fireşte că a murit, confirmă şi piratul oblojit la cap. 
Dar dacă mai umblă cineva pe pământ după moarte, să 
ştiţi că nu-i altul decât Flint. Căci tare greu a mai murit! 

— Da, urât a mai murit, îl susţinu altul. Ba-l apuca 
turbarea, ba cerea rom, ba începea să urle cât îl ţinea 
gura: „Lada mortului cea grea”. Alt cântec nu l-am mai 
auzit să fi cântat vreodată. Şi, drept să vă spun, de atunci 
nu-mi mai place cântecul acesta. Era grozav de cald în 
ziua aceea şi ferestrele erau deschise, iar Flint cânta de 
Zor, deşi abia-şi mai trăgea sufletul şi-l îneca horcăitul 
morţii... 

— Hai, ajunge atâta pălăvrăgeală, înainte! strigă 
Silver. Flint a murit şi nici gând să umble strigoi pe 
pământ. Şi chiar dacă i-ar trece cumva prin cap să iasă din 


groapă, ştiţi prea bine că fantomele nu se arată decât 
noaptea, iar acum, cum vedeţi, e ziua-n amiaza mare... Ce 
să mai vorbim de răposaţi, când ne aşteaptă colea 
dublonii. 

Ne-am continuat calea. Dar, deşi soarele strălucea sus 
pe cer, piraţii nu se mai împrăştiau şi nu se mai strigau de 
departe între ei. Se ţineau toţi grămadă şi vorbeau în 
şoaptă: asemenea groază continua să le inspire piratul 
mort de atâta vreme. 

CAPITOLUL XXXII 


ÎN CĂUTAREA COMORILOR. VOCEA DIN 
PADURE 


Poate şi pentru că groaza aceasta le cam luase tuturor 
piuitul, şi în orice caz pentru a le mai da răgaz să răsufle 
lui Silver şi piratului celui bolnav, detaşamentul făcu un 
popas pe creasta podişului. 

Podişul acesta cobora uşor spre apus, aşa că de unde 
ne aflam noi se deschideau privelişti în ambele părţi. In 
faţă, dincolo de crestele copacilor, vedeam Capul 
Păduratic, dantelat de spumă. În urma noastră se zăreau 
nu numai strâmtoarea şi Insula Scheletului, ci, dincolo de 
faleză şi şesul dinspre partea răsăritului, se aşternea larga 
oglindă a mării. Chiar deasupra noastră se ridica spre 
tăriile cerului „Ocheanul”, năpădit pe alocuri de dumbrăvi 
de pin şi crestat de râpe adânci. 

Doar mugetul îndepărtat al fluxului şi bâzâitul 
nenumăratelor insecte tulbura liniştea. Nu se vedea nici 
ţipenie de om. Pe mare - nicio pânză. Senzaţia asta de 
singurătate, care ne copleşea, venea, poate, şi din prea 
largul întinsurilor ce ne înconjurau. Cât am poposit, Silver 
a făcut calculele de trebuinţă. 


— Uite ici sunt trei copaci înalţi, spuse el, mânuind 
busola, şi toţi trei sunt aşezaţi în linie dreaptă faţă de 
Insula Scheletului. 

„Umărul Ocheanului” trebuie să fie valea de colo. 
Acum şi un copil ar putea găsi comorile. N-ar strica, cred, 
să mai punem ceva în gură înainte de a ne apuca de lucru. 

— Parcă nu-mi prea cere sufletul mâncare, bolborosi 
Morgan. Când mi-am adus aminte de Flint, mi-a pierit pe 
loc tot cheful. 

— Da, fiule, norocul tău că a murit, spuse Silver. 

— Avea şi o mutră de te băga în răcori! exclamă 
cutremurându-se al treilea pirat. Vânătă toată! 

— Vânătă era de atâta rom cât bea, adăugă Merry. 
Vânătă! Cum să nu fi fost vânătă! Romul te învineţeşte 
mai dihai ca moartea. 

Vederea scheletului şi amintirea lui Flint îi 
impresionaseră în asemenea hal pe oamenii aceştia, încât 
vorbeau tot mai încet, până când ajunseră la o şoaptă, 
care nu mai tulbura defel liniştea pădurii. Şi deodată, din 
hăţiş, se făcu auzit un glas piţigăiat şi strident, care intonă 
cântecul cel atât de bine cunoscut: 


Lada mortului cea grea, 
Iu-hu-hu şi-un şip de rom! 
Cinşpe handralăi ținea... 


O groază nebună îi cuprinse pe pirați. Într-o clipă se 
înverziră toţi de spaimă. Unul sări în picioare, ceilalţi se 
agăţară convulsiv unii de alţii. Morgan căzu la pământ şi 
prinse să se târâie prin iarbă ca un şarpe. 

— A venit Flint! exclamă Merry. 

Cântecul se întrerupse tot aşa de brusc cum începuse, 
de parcă i-ar fi astupat cineva gura cântăreţului, gâtuindu-l 
la jumătate de notă. Ziua era însorită şi senină, iar glasul 
cântăreţului, atât de răsunător, încât n-am putut înţelege 


deloc de ce s-au speriat aşa de cumplit tovarăşii mei de 
drum. 

— Înainte! spuse Silver, abia mişcând din buzele 
palide ca cenuşa. Aşa nu mai facem noi treabă. Fireşte, 
toate astea sunt cât se poate de ciudate şi nu ştiu cine şi-o 
fi făcând de cap pe-acolo în pădure, dar sunt sigur că 
trebuie să fie un om în carne şi oase, şi nu răposatul. 

Intre timp Silver îşi revenise şi obrajii lui îşi 
recăpătaseră culoarea trandafirie. Se îmbărbătaseră un pic 
şi ceilalţi, auzindu-l. Când deodată răsună iar în depărtare 
aceeaşi voce. Dar acum nu mai cânta, ci striga un cuvânt 
de undeva de foarte departe, şi strigătul acesta stârnea 
ecouri ciudate printre stâncile „Ocheanului”. 

— Darby Mac Graw! striga vocea. Darby Mac Graw! 

Aşa repeta întruna vocea, apoi adăugă o sudalmă 
urâtă şi mugi: 

— Darby, adu-mi nişte rom! 

Tâlharii parcă prinseseră rădăcini în pământ, şi ochii le 
erau gata să iasă din orbite. De mult amuţise vocea, dar ei 
mai urmau să stea aşa, pironiţi locului, muţi de groază. 

— Ne-am lămurit, bâigui unul. Trebuie să fugim. 

— Astea au fost ultimele lui cuvinte, gemu Morgan. 
Ultimele lui cuvinte înainte de moarte. 

Dick îşi scoase dintre catrafuse Biblia şi începu să se 
roage. Inainte de a porni pe mare şi de a ajunge bandit, 
Dick crescuse într-o familie evlavioasă. 

Numai Silver nu se da bătut. Dinţii îi clănţăneau de 
groază, dar nici nu voia să audă de retragere. 

— Nimeni în afară de noi n-a mai auzit pe insula asta 
de Darby, bolborosea el năuc. Nimeni în afară de noi... 
Apoi îşi recăpătă stăpânirea de sine şi strigă: Ascultaţi 
colea la mine! Am venit aici să găsesc comoara şi nimeni 
nu mă va putea opri - nici om, nici diavol. Nu m-am temut 
de Flint pe când trăia şi, dracu' să-l ia, n-am să mă tem 


nici acum, când e mort. La un sfert de milă depărtare de 
noi zac îngropate şapte sute de mii de lire sterline. Nu 
cumva se va găsi un cavaler al norocului, care să întoarcă 
pupa şi s-o şteargă de lângă asemenea grămadă de bani 
de frica unui beţivan cu mutra vânătă, care mai e şi mort 
pe lângă toate cele?! 

Dar cuvintele lui nu mai aveau puterea să-i 
îmbărbăteze pe tâlhari. Dimpotrivă, lipsa asta de cuviinţă 
faţă de umbra mortului nu făcea decât să le mărească 
groaza. 

— Taci, John! şoptea Merry. Nu sudui fantoma. 

Ceilalţi erau atât de împietriţi de spaimă, încât nu 
puteau rosti niciun cuvânt. Nici măcar nu cutezau s-o rupă 
la fugă. Frica îi făcea să se strângă ca oile în jurul lui 
Silver, simţindu-l că el e cel mai curajos dintre dânşii. lar el 
izbutise, cum am mai spus, să se descotorosească de 
spaima care-i înţepenea pe ei. 

— Voi credeţi că strigă o fantomă? Poate să fie şi 
fantomă, spuse el. Dar am auzit cu toţii ecoul, nu-i aşa? Ei 
bine, care dintre voi a mai văzut să aibă fantoma umbră? 
N-a văzut nimeni. Şi dacă fantomele n-au umbră, 
înseamnă că n-au nici ecou. Inţelesu-m-aţi? 

Argumentele lui mi s-au părut destul de slabe. Dar 
niciodată nu-i chip să ştii dinainte ce anume poate avea 
influenţă asupra oamenilor superstiţioşi. 

Spre marea mea uimire, George Merry strigă îndată, 
uşurat: 

— Aşa e. Şi ce cap mai ai tu pe umeri, John!... Toate-s 
în regulă, prieteni! Aţi luat-o oleacă pe arătură cu toţii! 
Glasul cam semăna el, nu-i vorbă, cu al lui Flint, dar parcă 
tot nu al lui era... mi s-a părut că semăna mai curând cu 
glasul lui... 

— Pe toţi dracii, să ştiţi că era glasul lui Ben Gunn! 
mugi Silver. 


— Ai dreptate! exclamă Morgan, ridicându-se de jos şi 
rămânând într-un genunchi. Era glasul lui Ben Gunn! 

— Parcă e mare deosebire? întrebă Dick. Amândoi 
sunt răposaţi. Dar marinarii mai în vârstă îl priviră cu 
dispreţ. 

— Dă-l încolo pe Ben Gunn! strigă Merry. Viu ori mort, 
n-avem de ce ne teme de o stârpitură ca el! 

M-a cuprins mirarea, văzându-i cât de repede şi-au 
venit în fire cu toţii şi cum şi-au recăpătat într-o clipă 
culoarea în obraji. Peste câteva minute se puseseră pe 
pălăvrăgeală şi doar trăgeau din când în când cu urechea, 
străduindu-se să audă iar glasul cel ciudat. Dar nimic nu 
tulbura liniştea. De la o vreme, piraţii şi-au luat iar poverile 
pe umeri şi au purces la drum. In faţă păşea Merry, care 
ţinea în mână busola lui John, pentru a ne păstra mereu 
direcţia pe aceeaşi linie cu Insula Scheletului. Spusese 
adevărul Merry: viu sau mort, Ben Gunn nu mai inspira 
nicio teamă, cât de mică, nimănui. 

Numai Dick continua să-şi ţină în mâini Biblia şi 
arunca priviri speriate în jur. Dar nimeni nu-i mai dădea 
atenţie, ba Silver începuse chiar să-şi bată joc de teama lui 
superstiţioasă: 

— Ţi-am spus că ţi-ai stricat Biblia. Oare crezi tu că 
fantomele s-ar speria de o Biblie pe care nici nu se mai 
poate jura nimeni? Ţi-ai găsit! Ha! şi Silver se opri o clipă 
trosnind din degete. Nici atâtica! 

Dar niciun fel de cuvinte nu-l mai puteau linişti pe 
Dick. Curând mi-am dat seama că trebuie să fie rău 
bolnav. De căldură, oboseală şi spaimă, frigurile ce le 
prevestise doctorul Livesey îl scuturau tot mai abitir. 

Pe culmea dealului nu mai creşteau atâtea tufărişuri, 
şi înaintam acum mult mai uşor. Începuserăm chiar să 
coborâm, pentru că, după cum am mai spus, podişul se 
înclina uşor spre apus. Între pini - care mai înalţi, care mai 


scunzi - rămâneau largi spaţii goale. Şi chiar printre 
dumbrăvile de nucari se aşterneau ici-colo poiene întinse 
şi pârjolite de dogoarea soarelui. Înaintând spre nord-vest, 
ne apropiam de „Umărul Ocheanului”. Jos, sub noi, 
vedeam vălurind oglinda întinsă a golfului vestic, unde mă 
scuturaseră aşa de cumplit valurile în bărcuţa mea, cu 
câteva zile în urmă. 

Cel dintâi copac mai înalt la care am ajuns se dovedi a 
fi altul decât cel indicat pe hartă. După ce am consultat iar 
busola, l-am găsit nepotrivit pe cel de-al doilea. Al treilea 
avea aproape două sute de picioare înălţime. Era un uriaş 
al lumii vegetale, cu trunchi roşu şi gros, de nu-l puteau 
cuprinde cu braţele câţiva oameni. La umbra lui ar fi putut 
poposi un pluton întreg. Pinul acesta putea fi văzut fără 
îndoială de departe, şi dinspre răsărit, unde se aşternea 
marea, şi dinspre asfinţit, unde era uscatul, aşa că putea 
să fie trecut pe hartă ca un singur punct de reper. 

Dar tovarăşii mei de drum nu se arătau impresionați 
de dimensiunile copacului, ci mai curând îi tulbura gândul 
că la umbra lui s-ar putea să fie îngropate cele şapte sute 
de mii de lire sterline. La gândul banilor le pieriseră toate 
spaimele. Ochii le ardeau în cap, pasul le devenise mai 
sigur. 

Se gândeau cu toţii numai la bogăţia ce-i aşteaptă şi 
la viaţa de lux şi risipă ce le-o va aduce. 

Silver ţopăia, sprijinindu-se în cârjă. Nările i se 
umflaseră. Înjura ca un nebun, când muştele i se aşezau 
pe faţa asudată şi înfierbântată. La mine privea cu o ură 
de moarte, smuncind furios de funia cu care eram legat. 
Nici nu se mai străduia să-şi ascundă gândurile. | le citeam 
pe faţă, limpede ca lumina zilei. Ajuns în sfârşit la doi paşi 
de aurul râvnit, uitase de toate - şi de făgăduielile sale, şi 
de avertismentele doctorului. Fireşte, el nădăjduia să pună 
mâna pe comoară, să găsească apoi noaptea goeleta şi să 


pornească în larg, după ce ne va fi tăiat mai întâi beregata 
la toţi. 

Zbuciumat de gândurile acestea negre, abia mă mai 
puteam ţine de pirați, poticnindu-mă la fiecare pas. Silver 
smucea mereu de funie, aruncându-mi priviri cumplite... 
Dick păşea greoi în urma tuturor, bolborosind rugăciuni şi 
sudălmi. Frigurile îl scuturau din ce în ce mai tare. La 
vederea acestui nenorocit, mă simţeam şi mai rău. Mi se 
năluceau mereu tragediile ce se petrecuseră cândva pe 
locurile acestea. Il vedeam aievea pe tâlharul cu faţa 
învineţită, care omorâse aici şase oameni şi se dusese apoi 
să moară undeva la Savannah, urlând cântece şi cerând 
rom în ceasul morţii. Dumbrava asta tihnită răsunase 
cândva de strigăte de agonie. Mi se năzăreau gemetele şi 
ţipetele nenorociţilor acelora. În sfârşit, am ieşit din 
tufişuri. 

— După mine, prieteni! strigă Merry. 

Toţi piraţii aflaţi în faţa noastră se repeziră în fugă 
după el. Dar nu făcură nici zece paşi, că se opriră brusc. 
Răsună un urlet de mânie. Silver săltă ca turbat, 
sprijinindu-se în cârjă. O clipă mai târziu, ne oprirăm şi noi. 

In faţa noastră se afla o groapă mare, săpată 
pesemne mai demult, căci marginile i se năruiseră şi pe 
fundul ei creştea iarbă. Din fundul săpăturii se vedea 
răsărind un mâner de târnăcop şi câteva scânduri care 
închipuiseră cândva o ladă. Pe una dintre scânduri se afla 
săpată cu fierul roşu o inscripţie: „Morsa”. Aşa se chema 
vasul ce-i aparținuse lui Flint. 

Era limpede că cineva găsise şi răpise comorile. Cele 
şapte sute de mii de lire sterline dispăruseră. 

CAPITOLUL XXXIII 


PRĂBUŞIREA UNEI CĂPETENII 


Parcă de când fusese făcută lumea nu se mai 
prăbuşiseră atât de năprasnic cele mai luminoase nădejdi. 
Toţi cei şase pirați stăteau ca loviți de trăsnet. Silver îşi 
veni în fire primul. Atât de dornic fusese el să pună mâna 
pe banii aceştia, şi iată că într-o singură clipă s-a pomenit 
fără nimic. Dar nu-şi pierdu capul, îşi recăpătă stăpânirea 
de sine şi izbuti chiar să-şi schimbe planurile mai înainte 
ca tovarăşii lui să-şi poată da măcar seama de cele 
întâmplate. 

— Jim, şopti el, uite, ţine asta şi fii gata. Şi-mi vâri în 
mână un pistol cu două ţevi. 

Totodată el o porni încetişor la deal, astfel ca groapa 
să rămână între noi şi cei cinci tâlhari. Apoi Silver îmi 
aruncă o privire şi dădu din cap, de parcă ar fi vrut să 
spună: „Grea situaţie”. Eram întru totul de acord cu el. 
Privirea i se făcuse iar mângâietoare. Am simţit că mă 
cuprinde dezgustul de făţărnicia lui. Nu m-am putut 
stăpâni să nu-i şoptesc: 

— Vasăzică, iar îţi trădezi tovarăşii. 

Dar el nu mai avu când să-mi răspundă. Tâlharii 
săriseră în groapă, urlând şi înjurând, şi răscoleau 
pământul cu ghearele, aruncând scândurile în toate 
părţile. Morgan găsise o monedă de aur şi o ridică 
înjurând. Moneda era de două guinee. Câteva clipe, trecu 
din mână-n mână. 

— Două guinee! urlă Merry, întinzând moneda spre 
Silver. Nu cumva astea sunt cele şapte sute de mii ale 
tale? Ce mai spui acum, amatorule de înţelegeri? Aşa-i că 
reuşeşti în toate, cap de lemn ce eşti? 

— Săpaţi, săpaţi, băieţi, spuse Silver cu o ironie rece. 
Poate găsiţi şi nişte ghinde, că tare le mai plac porcilor. 

— Ghinde?! scrâşni cu turbare Merry. Il auziţi ce 
spune, fraţilor? Al naibii să fiu de nu ştia totul dinainte! 
Uitaţi-vă la mutra lui, stă scris pe ea! 


— Eh, Merry, spuse cu reproş Silver. Nu cumva iar vrei 
să te faci căpitan? Cum te văd eu, eşti un flăcău care ştie 
să răzbată. 

Dar de data asta toată lumea era de partea lui Merry. 
Unul câte unul prinseră să iasă din groapă tâlharii, 
aruncându-ne priviri însetate de sânge. Însă, spre norocul 
nostru, toţi erau pe malul celălalt. 

Aşa am stat cu toţii câteva clipe, doi împotriva 
celorlalţi cinci, despărțiți de groapă. Niciuna din părţi nu se 
hotări să atace prima. Silver stătea neclintit. Calm şi cu 
sânge-rece, se sprijinea în cârjă, urmărind cu ochi ageri 
mişcările duşmanilor. Era într-adevăr un om curajos Silver 
acesta. 

In sfârşit, Merry hotărî să-şi îmbărbăteze ciracii printr- 
o cuvântare. 

— Prieteni, spuse el, avem în faţă doi oameni: unul e 
schilodul cel bătrân, care ne-a adus aici la pieire, iar 
celălalt e ţâncul pe care de mult voiam să-l fac bucăţi. 
Acum... Şi ridică mâna, înălţându-şi glasul, gata să-şi 
pornească la atac ceata. Când deodată, poc! poc! poc! - 
răsunară din desiş trei focuri de muschetă. Merry căzu cu 
capul în jos, drept în groapă. Omul cu oblojeala pe frunte 
se răsuci în loc ca un titirez şi căzu alături de el. Ceilalţi 
trei o rupseră la fugă. 

In aceeaşi clipă, John Lunganul îşi descărcă amândouă 
pistoalele drept în Merry, care încerca să iasă din groapă. 
Murind, Merry îl privi drept în ochi pe ucigaşul său. 

— Acum suntem chit, nu-i aşa, George? îi strigă Silver. 
Printre tufărişuri îi văzurăm pe doctor, pe Gray şi Ben 
Gunn. Toţi trei stăteau cu muschetele fumegând în mâini. 

— Inainte! strigă doctorul. Grăbiţi-vă, băieţi! Trebuie 
să le tăiem calea spre şalupe. 

Ne-am repezit cu toţii înainte, făcându-ne loc printre 
tufărişurile ce ne ajungeau până la piept. 


Silver se străduia din răsputeri să nu rămână în urma 
noastră. Aşa de tare se sălta în cârjă, încât părea că 
muşchii încordaţi ai pieptului o să-i plesnească. După cum 
spunea mai târziu doctorul, niciun om sănătos n-ar fi putut 
rezista la o asemenea goană. Când am ajuns la costişă, 
Silver rămăsese cu treizeci de yarzi în urmă noastră şi era 
vlăguit de tot. 

— Doctore, strigă el, priveşte! Nu mai avem de ce ne 
grăbi! Într-adevăr, graba noastră era de prisos. Ajunşi la 
luminiş, i-am văzut pe cei trei tâlhari gonind spre Al Treilea 
Catarg astfel că ne aflam acum între fugari şi bărci şi 
puteam să poposim o clipă. John Lunganul se apropie 
încetişor de noi, ştergându-şi faţa de sudoare. 

— Mulţumesc din toată inima, doctore, spuse el. Ai 
ajuns exact la vreme pentru a ne salva pe amândoi... A, 
vasăzică tu erai, Ben Gunn? adăugă el. Bravo ţie, băiatule. 

— Da, eu sunt, răspunse stingherit fostul pirat, tot 
făcându-i la plecăciuni lui Silver. Ce mai faceţi, domnule 
Silver? întrebă el după o lungă pauză. O duceţi bine, nu-i 
aşa? 

— Eh, Ben, Ben, mormăi Silver, nu credeam să-mi faci 
tu una ca asta! 

Doctorul îl trimise pe Gray după târnăcopul ce-l 
aruncaseră în fugă tâlharii, iar apoi, în vreme ce coboram 
cu toţii fără grabă costişa spre bărci, ne povesti în câteva 
cuvinte cele petrecute în ultimele zile. Silver îi asculta cu 
lăcomie fiecare cuvânt. Eroul povestirii era Ben Gunn, 
pustnicul cel pe jumătate ieşit din minţi. 

După cum povestea doctorul, Ben, în vremea 
rătăcirilor sale, dăduse şi peste schelet şi peste comoară. 
El despuiase scheletul şi dezgropase banii din pământ, iar 
târnăcopul ce-l văzuserăm noi la fundul gropii tot al lui era. 
Cărase încetul cu încetul tot aurul de sub pinul cel înalt 
până-n peştera de sub dealul cu două creste, în partea de 


nord-est a insulei. Munca asta supraomenească luase 
sfârşit abia cu două luni înainte de sosirea Hispaniolei. 

Doctorul aflase toate acestea din gura lui chiar la 
prima lor întâlnire, în ziua atacului asupra fortăreței 
noastre. În dimineaţa următoare, văzând că goeleta a 
dispărut, doctorul venise la Silver, îi dăduse harta, care nu 
mai avea acum nicio însemnătate, şi îi lăsase în stăpânire 
fortăreaţa cu toate merindele, deoarece în peştera lui Ben 
se afla din belşug carne sărată de căprioară, căci pustnicul 
vâna adeseori căprioare. Mulțumită acestui  şiretilic, 
prietenii mei căpătaseră putinţa să iasă fără niciun pericol 
din fortăreață, mutându-se pe dealul cel cu două creste, 
departe de smârcurile unde bântuiau frigurile şi alături de 
peştera cu comorile. 

— Fireşte, dragul meu Jim, adăugă doctorul, îmi 
dădeam seama că mutarea noastră poate să te pună într-o 
situaţie foarte dificilă şi eram întristat din cauza asta, dar 
trebuia să mă gândesc mai întâi de toate la cei ce-şi 
îndepliniseră conştiincios datoria. La urma urmelor, numai 
tu eşti vinovat că nu erai cu noi. 

Dar în dimineaţa când m-a văzut prizonier la pirați, 
doctorul a înţeles că dacă ar fi să afle cumva bandiții de 
dispariţia comorilor, au să-şi verse focul pe mine. De aceea 
l-a lăsat pe squire Trelawney să-l păzească pe căpitan şi, 
împreună cu Gray şi Ben Gunn, a pornit spre pinul cel 
mare. Văzând pe drum detaşamentul nostru, i-a luat-o 
înainte; doctorul l-a trimis după noi pe Ben Gunn, care era 
foarte iute de picior. Ben a hotărât să profite de superstiţia 
foştilor săi tovarăşi, făcându-i să se oprească în cale şi 
vârându-i în toate spaimele, după cum v-am mai descris. 
Zăbava asta le-a dat putinţă lui Gray şi doctorului să 
ajungă la pin şi să se ascundă în preajma lui, mai înainte 
de a-şi face apariţia piraţii. 


— Ce bine s-a nimerit că Hawkins era cu mine! spuse 
Silver. Să nu fi fost el, nici n-ai fi clipit, doctore, să mă tai 
în bucăţi! 

— Ba bine că nu! răspunse râzând doctorul Livesey. 

Între timp ajunseserăm la țărm. Doctorul sfărâmă 
îndată cu târnăcopul una dintre bărci, ca să nu se mai 
poată folosi tâlharii de ea, apoi ne suirăm cu toţii în 
cealaltă barcă şi pornirăm în jurul insulei spre golful 
nordic. 

Aveam de străbătut opt sau nouă mile. Cât era de 
obosit, Silver se aşeză şi el la lopeţi, vâslind alături de noi. 
Am ieşit din golf în largul mării, care era netedă ca 
oglinda. Am ocolit capul de sud-est al insulei, urmând 
calea pe care o făcusem patru zile în urmă cu Hispaniola. 

Trecând pe lângă dâmbul cu două creste, am văzut 
gura neagră a intrării în peştera lui Ben Gunn şi un om 
stând alături, sprijinit în muschetă. Omul acesta era squire 
Trelawney. l-am făcut semn cu batistele şi am strigat de 
trei ori „Ura”, iar Silver striga mai tare ca noi toţi. 

Mai străbătând trei mile, am intrat în golful nordic şi 
am văzut-o pe Hispaniola noastră. Sălta pe apă în voia 
valurilor. Fluxul o urnise de pe bancul de nisip. Să fi bătut 
vântul astăzi ori să fi fost aici un curent tot atât de 
puternic, cum era în rada de sud, am fi putut pierde pentru 
totdeauna corabia. În cel mai bun caz, am fi găsit-o numai 
ţăndări. Spre norocul nostru însă, goeleta era teafără şi 
nevătămată, dacă facem abstracţie de faptul că-şi 
pierduse pânza cea mare. Am aruncat în apă ancora de 
rezervă la o adâncime de un stânjen şi jumătate, apoi am 
pornit cu şalupa spre Golful Romului, cel mai apropiat 
punct de peştera lui Ben Gunn. Acolo am debarcat şi l-am 
trimis pe Gray să facă de strajă pe Hispaniola în cursul 
nopţii. 

Pe costişa lină ne-a întâmpinat squire Trelawney. 


Cu mine squire-ul s-a arătat foarte drăgăstos şi nu mi- 
a pomenit niciun cuvânt de dezertare. Dar când s-a 
apropiat Silver, salutându-l ceremonios, squire Trelawney 
a roşit de mânie. 

— Eşti un trădător mârşav şi un escroc, John Silver! 
spuse el. Un escroc cum nu s-a mai pomenit altul, 
domnule! M-au convins oamenii să te las în pace şi le-am 
făgăduit că aşa voi face. Dar morţii continuă să atârne de 
gâtul dumitale, domnule, ca nişte pietre de moară... 

— Vă mulţumesc din inimă, domnule, răspunse 
Lunganul, salutându-l iar. 

— Nu  cuteza să-mi  mulţumeşti!  răcni squire 
Trelawney. Îmi încalc datoria din cauza dumitale. Piei din 
ochii mei! 

Am intrat cu toţii în peşteră. Grota era încăpătoare şi 
aerul dinăuntrul ei, foarte curat, izvora un pârăiaş din 
pământ, purtându-şi apa cristalină într-un mic heleşteu, 
împrejmuit de tufe dese de ferigă. Pe jos era presărat 
nisip. Lângă un foc ce pâlpâia vesel stătea culcat căpitanul 
Smollett. lar în fundul peşterii licărea stins o grămadă 
uriaşă de monede şi lingouri de aur. Acestea erau comorile 
lui Flint, comorile de dragul cărora făcuserăm noi un drum 
atât de lung şi de obositor şi de dragul cărora muriseră 
şaptesprezece oameni din echipajul Hispaniolei. Dar câte 
vieţi omeneşti, câtă suferinţă şi sânge mai trebuiseră 
pentru a strânge bogăţia asta! Câte vase fuseseră 
scufundate, câţi oameni viteji fuseseră ucişi sau siliţi să 
păşească cu ochii legaţi pe-o scândură îngustă, înălţată 
deasupra valurilor! Câte focuri de tun; câtă minciună şi 
cruzime! Se mai găseau acum pe insula asta trei oameni - 
Silver, bătrânul Morgan şi Ben - care luaseră parte cândva 
la toate aceste cumplite fărădelegi şi nu pierduseră încă 
nădejdea să-şi capete partea de comoară. 


— Intră, Jim, spuse căpitanul. În felul tău poate că nu 
eşti un băiat rău, dar îţi dau cuvântul că nu te mai iau 
niciodată cu mine pe mare, pentru că prea eşti răsfăţat şi 
faci numai ce ai tu chef să faci... A, ai venit şi tu, John 
Silver! Ce te aduce la noi? 

— M-am întors la îndatoririle mele, domnule, răspunse 
Silver. 

— A! rosti căpitanul. Şi nu mai scoase niciun cuvânt. 

Ce minune a fost cina în seara aceea, alături de toţi 
prietenii mei! Ce gustoasă mi s-a părut sărăâtura de 
căprioară a lui Ben, pe care am stropit-o cu vin vechi de pe 
Hispaniola! Nu mai fuseseră niciodată oameni mai veseli şi 
fericiţi ca noi. Silver şedea într-un colţ, ferindu-se de 
lumină, dar mânca cât şapte şi sărea îndată sprinten să ne 
servească ori de câte ori era nevoie de serviciile lui, 
râzând la toate glumele noastre, într-un cuvânt, 
redevenise iar bucătarul acela vesel, cuviincios şi supus 
din timpul călătoriei noastre. 

CAPITOLUL XXXIV 


ŞI ULTIMUL 


A doua zi dimineaţa ne-am apucat devreme de lucru. 
Până la țărm era o milă întreagă. Trebuia să cărăm pe mal 
tot aurul nostru şi de-acolo să-l ducem cu barca până la 
bordul Hispaniolei - o muncă foarte grea pentru o ceată 
atât de mică de oameni. Cei trei tâlhari care rătăceau în 
preajmă nu ne mai inspirau defel teamă. Era de ajuns să 
punem un singur om de strajă pe culmea dâmbului, ca să 
nu ne mai poată lua nimeni prin surprindere. Afară de 
asta, presupuneam că bandiții s-au săturat pentru multă 
vreme de ciocniri războinice. 


Munceam cu toţii din greu. Gray şi Ben Gunn cărau 
aurul cu barca până la goeletă, iar noi, ceilalţi, îl duceam la 
țărm. Legam cu frânghii două lingouri de aur şi ni le 
încărcam unii altora pe umeri, căci mai mult de două 
lingouri nu era în stare să ducă nimenea dintre noi. Eu, 
care nu prea aveam putere să car asemenea greutăţi, am 
fost lăsat în peşteră să încarc banii în sacii unde ţinuserăm 
până atunci pesmeţi. 

Ca şi în lada lui Billy Bones, găsisem aici monede 
dintre cele mai diferite, numai că, fireşte, erau mult mai 
multe. Îmi făcea o nespusă plăcere să le aleg. Monede 
englezeşti, franţuzeşti, spaniole, portugheze, guinee şi 
ludovici, dubloni şi muadori şi ţechini, monede cu chipurile 
tuturor regilor europeni din ultimii o sută de ani, ciudate 
monede orientale, având săpate pe ele cine ştie ce 
papiote de aţă ori pânze de păianjen, monede rotunde, 
pătrate, monede găurite la mijloc, ca să poată fi purtate la 
gât, monede din toate colţurile lumii îşi găsiseră loc în 
colecţia asta. Erau mai multe decât frunzele toamnei. Mă 
durea spinarea şi-mi amorţiseră degetele de cât umblasem 
cu ele. Trecea zi după zi, dar nu mai vedeam capătul 
muncii noastre. În fiecare seară expediam cu barca 
grămezi întregi din comoară, şi tot atâtea grămezi 
rămâneau să zacă încă în peşteră. 

În toată vremea asta nici n-am auzit, nici n-am văzut 
pe vreunul dintre tâlharii rămaşi teferi. În sfârşit, într-a 
treia seară, dacă nu mă înşel, pe când suiam cu doctorul 
dâmbul, am auzit jos în beznă ca un fel de cântec sau un 
țipăt. O adiere de vânt adusese până la noi sunetul acesta, 
pe care nu-l puteam desluşi ce e. 

— Piraţii trebuie să fie, Dumnezeu să-i ierte, spuse 
doctorul. 

— Sunt toţi beţi, domnule, am auzit din urmă vocea lui 
Silver. Silver se bucura de deplină libertate şi, cu toată 


răceala ce i-o arătam, începuse iar să se poarte familiar cu 
noi, ca o slugă privilegiată. Părea să nu observe disprețul 
tuturor şi se silea să ne facă fiecăruia fel de fel de servicii, 
arătându-ne o extremă politeţe. Cu toate acestea, toţi se 
purtau cu el mai rău decât s-ar fi purtat cu un câine. 
Numai eu şi Ben Gunn ne purtam ceva mai bine cu el. Ben 
Gunn se mai temea încă de fostul său şef, iar eu îi eram 
recunoscător pentru că mă scăpase de moarte, deşi 
aveam, fireşte, toate motivele să-l cred şi mai rău decât l- 
ar fi crezut oricare altul, căci nu puteam uita cum se 
pregătise el să mă trădeze şi a doua oară. Doctorul 
răspunse tăios la replica lui Silver: 

— Poate că sunt bolnavi şi aiurează... 

— Foarte adevărat, domnule, spuse Silver, dar pentru 
noi asta are prea puţină importanţă. 

— Presupun că nu pretinzi să te consideri cine ştie ce 
om sensibil şi nobil, domnule Silver, replică ironic doctorul, 
şi ştiu că sentimentele mele pot să-ţi pară oarecum 
ciudate. Dar dacă aş fi într-adevăr convins că măcar unul 
dintre ei e bolnav şi delirează, m-aş duce chiar cu riscul 
vieţii să-i dau ajutor medical. 

— Vă cer iertare, domnule, dar aţi săvârşi o mare 
greşeală, protestă Silver. N-aţi face decât să vă pierdeţi 
preţioasa dumneavoastră viaţă: atâta tot. Acum sunt cu 
tot sufletul de partea dumneavoastră şi n-aş vrea ca 
detaşamentul nostru să piardă un om cum sunteţi 
dumneavoastră. Vă sunt foarte îndatorat. lar oamenii 
aceştia n-ar fi în stare pentru nimica în lume să-şi respecte 
cuvântul de onoare. Mai mult chiar: nici în cuvântul 
dumneavoastră de onoare nu s-ar încrede niciodată. 

— In schimb dumneata ştii foarte bine să te ţii de 
cuvânt, spuse doctorul. Am avut prilejul să mă conving. 

N-am mai putut afla aproape nimic despre cei trei 
pirați. Numai o dată a mai ajuns până la auzul nostru un 


foc de armă; am tras concluzia că piraţii umblau după 
vânat. La o consfătuire ce a urmat am luat cu toţii 
hotărârea să nu-i mai primim la bord, ci să-i lăsăm pe 
insulă. Mai ales Ben Gunn s-a bucurat grozav de hotărârea 
asta. A aprobat-o şi Gray. Le-am lăsat o mare rezervă de 
pulbere şi gloanţe, un morman de carne de căprioară, 
ceva medicamente şi alte obiecte de trebuinţă: scule, 
îmbrăcăminte, o pânză de rezervă, câţiva colaci de 
frânghie şi, după stăruința deosebită a doctorului, o bună 
porţie de tutun. 

Nu ne mai rămânea nimic de făcut pe insulă. 
Încărcaserăm pe corabie şi aurul, şi apa de băut şi, pentru 
orice eventualitate, resturile de carne de căprioară. In 
sfârşit, am ridicat ancora şi am ieşit din golful nordic. 
Deasupra noastră fâlfâia acelaşi steag sub care 
luptaserăm şi ne apăraserăm fortul împotriva piraţilor. 

Curând ieşi la iveală că tâlharii ne urmăreau mult mai 
cu luare-aminte decât crezuserăm noi, căci, străbătând 
strâmtoarea şi apropiindu-ne de ţărmul sudic al insulei, i- 
am văzut pe toţi trei stând în genunchi pe limba de 
pământ şi întinzându-şi rugător spre noi mâinile. Ne 
simţeam inima grea, dar n-aveam altă soluţie. Cine ştie 
dacă n-ar fi pornit o nouă rebeliune în caz că-i luam cu noi 
la bord? În afară de asta, e şi crud să iei cu tine nişte 
oameni pe care-i aşteaptă la destinaţie spânzurătoarea. 
Doctorul le strigă unde le-am lăsat merindele şi pulberea, 
explicându-le cum pot fi găsite. Dar ei ne strigau pe nume, 
ne implorau să avem milă şi să nu-i lăsăm să moară în 
pustietatea asta. 

În cele din urmă, văzând că goeleta se îndepărtează, 
unul dintre ei - nu ştiu care - scoase un țipăt sălbatic, sări 
în picioare şi, ducând la ochi muscheta, o descărcă în 
direcţia noastră. Glonţul trecu şuierând deasupra capului 
lui Silver şi ne găuri pânză cea mare. 


După  împuşcătura asta  devenirăm toţi mai 
prevăzători, ascunzându-ne în dosul bastingajului. Când 
m-am hotărât, în sfârşit, să arunc o privire din ascunzişul 
meu, piraţii nu se mai vedeau pe țărm, şi nici ţărmul 
aproape că nu se mai vedea, iar pe aproape de prânz, spre 
nespusa mea bucurie, a dispărut la orizont şi cel mai înalt 
dintre dâmburile Insulei Comorilor. 

Eram atât de puţini, încât trebuia să muncim toţi din 
răsputeri. Căpitanul ne dădea toate poruncile stând culcat 
pe o saltea la pupă. Se întremase, dar mai avea nevoie de 
odihnă. Hotărâserăm să acostăm în cel mai apropiat port 
al Americii Spaniole, pentru a angaja un nou echipaj, căci 
fără ajutorul lui nu ne puteam decide să săvârşim lungul 
drum spre casă. Vântul se schimba des şi ne abătea din 
cale; afară de asta, de două ori am trecut prin nişte furtuni 
groaznice şi eram cu toţii complet istoviţi şi sleiţi de puteri, 
când ne-am văzut, în sfârşit, ajunşi la ţărmul american. 

Soarele asfinţea când am aruncat noi ancora într-o 
radă pitorească. Ne-au înconjurat îndată o mulţime de 
bărci, pline de negri, mulatri şi indieni mexicani, care ne 
vindeau fel de fel de fructe şi de legume şi se arătau gata 
să sară în orice clipă în apă după monedele ce le lăsam să 
cadă de sus de pe bord. Feţele prietenoase şi blajine (cele 
mai multe negre), delicioasele fructe tropicale şi mai ales 
luminile ce le vedeam scăpărând pretutindeni în oraş - cât 
de minunate erau toate acestea, cât de puţin semănau cu 
posomorâta şi sângeroasa Insulă a Comorilor! Doctorul şi 
squire-ul hotărâră să-şi petreacă seara în oraş. M-au luat şi 
pe mine cu ei. Pe țărm ne-am întâlnit cu căpitanul unui vas 
de război englez, care ne-a invitat la el la bord. Am 
petrecut foarte bine şi ne-am întors pe Hispaniola doar 
spre zori. 

Nu l-am găsit pe punte decât pe Ben Gunn, şi de 
îndată ce ne-a văzut, a început să se bată cu pumnul în 


piept, tânguindu-se şi învinuindu-se de cele mai grozave 
crime. Toată pricina era că Silver dispăruse. Ben ne-a 
mărturisit că de fapt i-a ajutat chiar el să se suie în barcă, 
deoarece era convins că ne ameninţa veşnic primejdia 
„câtă vreme se află la bord diavolul acesta şchiop”. Dar 
bucătarul nu-şi luase tălpăşiţa cu mâinile goale. Făcând o 
spărtură în peretele corabiei, furase un săculeţ cu bani - 
trei sau patru sute de guinee - care, fără îndoială, aveau 
să-i prindă bine în peregrinările lui viitoare. Nu-i vorbă, am 
fost şi noi mulţumiţi că am scăpat atât de ieftin de el. 

Ca să nu mai lungesc istoria asta, voi spune doar că, 
luând la bord câţiva marinari, am ajuns cu bine la Bristol. 

Hispaniola s-a întors tocmai la timp, căci domnul 
Blandly începuse să cugete dacă n-ar fi cazul să ne trimită 
în ajutor cea de-a doua corabie. Din tot echipajul ne 
întorceam acasă doar cinci oameni. „Bea şi dracii să te ia” 
- iată o profeție care se adeverise pe deplin în privinţa 
tuturor celorlalţi. De altminteri, Hispaniola se dovedise mai 
norocoasă decât corabia despre care cântau piraţii: 


Toți şaptezeci şi cinci nu s-au mai întors 
nicicând - 
I-a primit marea în al ei adânc. 

Fiecare dintre noi şi-a primit partea sa de comoară. 
Unii s-au folosit cu cap de averea lor, alţii, dimpotrivă, şi- 
au risipit prosteşte banii, fiecare după cum îi era şi firea. 
Căpitanul Smollett s-a lăsat de navigaţie. Gray nu numai 
că şi-a păstrat banii, dar, hotărând neaşteptat să-şi refacă 
viaţa, s-a apucat să studieze serios arta militară. Acum e 
secund şi coproprietar al unui vas excelent şi bine echipat. 
Cât despre Ben Gunn, şi-a primit şi el mia sa de lire 
sterline şi a cheltuit-o în trei săptămâni, ori mai exact în 
nouăsprezece zile, căci într-a douăzecea a venit la noi 
cerşetor. Squire Trelawney a făcut tocmai ceea ce se 


temuse Ben că va face cu el: i-a dat un loc de paznic în 
grădină. Ben trăieşte şi acum. Se ceartă, se ceartă de zor 
şi apoi iar se împacă cu prichindeii din sat, iar duminica şi 
de sărbători cântă cu mare însufleţire în corul bisericii. 

De Silver n-am mai auzit niciodată nimic. Marinarul cel 
şchiop, care mi-a otrăvit copilăria, a dispărut pentru 
totdeauna din viaţa mea. Şi-o fi găsit consoarta tuciurie şi 
trăieşte pe undeva fără griji, cu ea şi cu căpitanul Flint. Să 
sperăm că aşa e, căci şansele pe care le are de-a găsi o 
viaţă mai bună pe cealaltă lume sunt cu totul reduse. 
Restul comorilor - lingourile de argint şi armele - continuă 
să zacă unde le-a îngropat răposatul Flint. Şi, în ceea ce 
mă priveşte, rămân de părere că e mai bine aşa. Nimic în 
lume nu m-ar mai face să plec încă o dată spre insula 
aceea blestemată. Şi acum mai visez uneori noaptea 
valurile ce se izbesc spumegând de maluri şi sar din pat 
speriat când mi se năzare glasul răguşit al căpitanului 
Flint: 

— Piaştri! Piaştri! Piaştri! 


